
Volumul X 


(Nopțile 672-774) 
Text integral 


Traducere şi note de Haralambie Grămescu 
OErc Press 


Textul actualei versiuni reproduce ediţia Le livre des Mille nuits et une nuit, traduction littérale et 
complete du texte arabe par le dr. J. C. Mardrus, Editions de la Revue Blanche, Paris, 1899, versiune 
coroborată cu traducerea în limba rusă Kniga tâsiaci i odnoi noci, perevod s arabskogo M. A. Salie, 
Gosudarstvennoe Izdatelstvo Hudojestvennoi Literaturi, Moskva, 1959, şi cu traducerea în limba 
germană Tausend und eine Nacht, aus dem Arabischen übertragen von Max Henning, Druck und 
Verlag von Philipp Reclam Jun, Leipzig, 1895. 


Iar Şeherezada spuse: 


POVESTEA CU TÂNĂRUL NUR ŞI VITEAZA FRÂNCĂ 


Mi s-a povestit, o, norocitule sultan, că a fost odată, în vechimea vremilor 
şi în curgerea timpilor şi a clipelor, în ţara Egiptului, un om dintre oamenii 


de vază, pe care îl chema Cunună. şi care îşi trecuse viaţa călătorind pe 
uscat şi pe mări, prin insule şi prin pustiuri, şi prin tărâmurile cunoscute şi 
necunoscute, fără vreo teamă nici de primejdii, nici de osteneli, nici de 
necazuri, şi înfruntând amaruri atâta de năprasnice încât, numai ascultându- 
le, ar încărunţi părul de-a binelea, chiar şi pe capul ţâncilor. Ci după ce a 
ajuns bogat, fericit şi cinstit de toţi, neguţătorul Cunună s-a lăsat de 
călătorii, ca să trăiască în saraiul lui, liniştit, stând în tihnă pe divan şi cu 
fruntea încinsă de turbanul de moselină albă fără de pată. Şi nimic nu-i 
lipsea pentru împlinirea dorințelor sale. Întrucât iatacurile lui, haremul, 
dulapurile şi sipeturile, pline cu bogății, cu haine de la Mordin, cu pânzeturi 
de la Baalbeck, cu mătăsuri de la Homs, cu arme de la Damasc, cu atlazuri 
de la Bagdad, cu marame de la Mossul, cu mantii de la Maghreb şi cu 
chindiseli de la Ind, nu-şi aveau perechea ca strălucire nici în saraiurile 
împăraţilor ori ale sultanilor. Şi stăpânea o mulţime de robi, şi negri şi albi, 
şi mameluci turci, şi cadâne, şi hadâmbi, şi cai de soi ales, şi catâri, şi 
cămile de la Bactriana, şi dromadere sprintene la goană, şi băieţi de la 
Grecia şi de la Siria, şi fetişcane de la Circasia, şi hadâmbi micuţi de la 
Abisinia, şi femei din toate ţările. 

Şi-aşa că era, fără de nicio îndoială, negustorul cel mai mulţumit şi cel mai 
lăudat de pe vremurile lui. 

Ci bunul cel mai de preţ şi cel mai strălucit de care se bucura negustorul 
Cunună era însuşi fiul său, un flăcăiaş de paisprezece ani, care hotărât că 
era mai frumos, şi cu mult încă, decât luna în cea de a paisprezecea zi a ei. 
Căci nimic, nici frăgezimea primăverii, nici ramura mlădie a arborelui ban, 
nici bobocul de trandafir, nici alabastrul cel străveziu nu se puteau asemui 


cu gingăşia răpitoarei lui tinereţi, cu umbletul lui zarif, cu dulcile culori ale 
chipului său şi cu albeaţa cea neprihănită a făpturii lui vrăjitoare. Şi de 
altminteri poetul, stârnit de desăvârşirile sale, l-a şi cântat aşa: 


Prietenu-mi cel tânăr şi-atâta de frumos 

Îmi spune: „O, poete, ţi-e harul cam sărac!” 
Eu îi răspund: „O, doamne al meu, neîndoios, 
În cazu-acesta-al nostru nici nu am ce să fac 
Cu harul! Frumuseţii îi eşti cel mai chipos 
Sultan — fără prihană în trupul tău răvac! 

Ci — de-i cu-ngăduinţă să-nalţ şi eu prinos — 
O, cât e de frumoasă, pe chipul tău cel drag, 
Aluna ceea neagră, un bob întunecos 

De chihlimbar, ce iese mai bine în vileag 

Pe albul unei mese de marmoră, lucios! 

Şi ia uite ce spade stau gata de atac, 

Din pleoapele-ţi pornite la luptă, arţăgos, 

Cu cei ce ca-n orbire nepăsătoare zac!” 


Iar un alt poet a spus: 


I-am întrebat, când i-am văzut buimaci, 

În zarva luptei, căsăpind vârtos, 

Pe cei care se omorau posaci: 

„De ce atâta sânge dat prinos?” 

Ei mi-au răspuns crunţi: „Pentru ochii dragi 
Ai unui flăcăiandru prea frumos!” 


lar un al treilea a spus: 


Veni la mine singur, 

Veni în ospeţie. 

Şi când văzu cum tremur 
Şi cum mă înfior, 

Îmi spuse: „Ce-i cu tine? 
Ţi-e rău, cumva?” Şi mie, 
Simţind că ard de dor, 
Atâta doar, cu spaimă, 


Pe limbă fu să-mi vie, 
Şi îngăimai de zor: 
„Săgeţile acelea, 

Vai, dă-le în pustie, 
Săgeţile acelea 

Din ochii tăi — că mori” 


Iar un altul a spus: 


Şi lune şi gazele au venit 

Să se măsoare-n nuri şi-n frumuseţe 
Cu el. Ci eu le-am spus atunci cinstit: 
„Gazelelor, fugiţi, nu fiţi semețe, 
Căci nu e chip să vă asemuiţi 

Cu puiu-acesta zvelt de căprioară! 
Iar voi, o, lune, nu vă mai trudiţi, 
Căci frumuseţea lui nu se măsoară!” 


Iar un altul a spus: 


Zarif flăcău! Din negru-i păr 
Şi albul frunţii lui, să ştii, 
Se-mbracă lumea, -ntr-adevăr, 
Pe rând, în noapte şi în zi. 
Dar ia priviţi cu luare-aminte 
Şi aluniţa-i din obraz! — 

Ca şi bujorul, când aprinde 
Împurpuratul lui atlaz, 
Şi-mpodobeşte mândra-i floare 
Cu bumbul mic şi negricios, 
Prin care mai aprins apare 

Şi care-l face mai frumos! 


Iar un altul a spus: 


Se limpezeşte apa frumuseţii 
Doar de-i atinge limpezimea feţii! 
Şi de la pleoapele lui iau săgeți 
Arcaşii care vor să-i săgeteze, 


În inimă, pe cei de el iubeţi! 

Ci mai cu seamă trei virtuţi alese 
Să-i fie lăudate-n vieţi de vieţi: 

Întâi, ah, frumuseţea lui; apoi, 
Zarifu-i trup, cu mlădiosul boiu; 

Şi-n urmă, dragostea ce-i purtăm noi! 


Veşmintele-i uşoare-abia-nfăşoară 
Întreaga-i strălucire de comoară. 
Aşa cum norii străvezii abia 
Ascund oleacă faţa lunii pline, 

Ca şi mai mândră să se-arate ea! 
Ci mai cu seamă trei virtuţi depline 
Să fie lăudate-n cinstea sa: 

Acele mult prea străvezii veşminte, 
Frumosul trup ce-n ele se cuprinde, 
Şi dragostea mea mare şi fierbinte! 


Ah, negrii îi sunt ochii de cărbune, 

Şi neagră-i pata gingaşei alune 

Ce-i râde pe obrazul drag-podoabă! 
Atât de negre şi de dulci sunt ele, 
Încât se zbate inima mea, roabă. 

Şi curg de-a valma lacrimile-mi grele 
Din care focul dorului se-adapă. 

Să fie lăudate, ah, de-a pururi, 
Şi-aceste lacrimi, şi-aceste huzururi, 
Şi-atâtea frumuseți fără cusururi! 


Şi fruntea lui, şi chipul lui vrăjit, 

Şi trupul meu, de patimi chinuit, 
Se-asemuie cu cornul mândru-al lunii 
Ah, ele pentru strălucirea lor, 

Iar trupul meu, în care ard cărbunii, 
Prin faptul că, topit de lungul dor, 
S-a-ncovoiat ca-n ceasul rugăciunii. 
Aşa încât, şi până peste poate, 

Ah, pururea să-i fie lăudate 


Desăvârşirile acestea toate! 


Luminile ochilor lui, chiar dacă 

I s-au făcut sângelui meu bărdacă, 

Nu se-nroşesc, oricât potop ar strânge, 

Şi nu ştiu cum de pot rămâne-aşa — 

Oricât m-aş zbuciuma şi-oricât aş plânge — 
Duioase, moi, dulci, ca de catifea, 

În care nu se vede-un strop de sânge. 

De trei ori, dar, cu-naltă bucurie, 

Slăvite, şi acuma şi-n vecie, 

Luminile ochilor lui să fie! 


Nu-mi stinse jarul şi amara sete 
Decât în ziua când, pe îndelete, 
Cu buzele şi zâmbetu-i frumos 
Îmi dărui tot ce-mi visam anume. 
Iar eu, în schimb, să-i fie de folos, 
Îi dăruiesc tot ce am eu pe lume, 
Şi dacă ia ce-i dau, sunt bucuros: 
Avere, rosturi, suflet, viaţă, nume! 
De-a pururi lăudate-i fie, dară, 
Şi buzele-i aprinse ca de pară 

Şi zâmbetele lui ca de fecioară! 


Iar un alt poet, printre cei fără de număr care l-au cântat, a spus: 


Cu arcurile-ncovoiate 

Ce-i stau ochilor lui de straje; 
Cu ochii-i care-aruncă suliţi 
Din vrăjitoarele ocheade; 

Cu agerele iatagane 

Ale priviri-i ucigaşe; 
Cu-nfăţişarea-i fără seamăn; 
Cu mult zarifele lui nade; 

Cu pletele-i ca noaptea neagră; 
Cu uitătura lui cea blândă 
Ce-ţi fură somnul şi domneşte 


Peste-a iubirii-mpărăţie; 

Cu cârlionţii-i de pe frunte, 

Ca nişte scorpioni ce-mplântă 
Veninul deznădejdi-n inimi; 

Cu trandafirii ce-şi îmbie 
Roşeaţa-n crinii daţi în floare 
De pe obrajii lui senini; 

Şi cu acele dulci rubine 

Ce-i ard pe buze-n zâmbet moale; 
Cu dinţii lui — mărgăritare 
Bătute-n patimi şi în chin; 

Şi cu suavele miresme 

Care-l înfăşură-n petale; 

Cu undele de vin şi miere 

Ce-i umplu gura când vorbeşte; 
Cu mijlocu-i mlădiu ca ramul; 
Cu mersul lui ca un alint; 
Cu-mbelşugatu-i spate jalnic 
Care, şi când se odihneşte, 

Şi-n mers grăbit, la fel se-arată, 
Aceleaşi frumuseți rotind; 

Cu pielea-i de caisă dulce, 

Cu nurii care paşi-i poartă; 

Şi cu purtările-i blajine; 
Cu-nmiresmatele-i cuvinte; 

Şi cu obârşia-i înaltă; 
Cu-averea-i; cu aleasa-i soartă; 
Cu toate-aceste daruri rare, 
Jur că nici soarele-n amiază 
Nu străluceşte precum chipu-i 
Strălucitor şi fără pată; 

Iar luna nouă când răsare 
Nu-i, cât ar fi de luminoasă, 
Decât o aşchie desprinsă 

Din unghia lui minunată! 


Ca răsuflarea-i aromită 


Nici mirosul de ambră nu-i; 
Iar boarea-mbălsămată-a serii 
Se-mbălsămează-n părul lui! 


Or, într-o zi, pe când copilandrul cel minunat, fiul lui Cunună neguţătorul, 
şedea în prăvălia tatălui său, câţiva tineri, prieteni de-ai lui, veniră să stea la 
taifas cu el, şi îl poftiră... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaptezeci şi doua noapte 


Spuse: 


...Câtiva tineri, prieteni de-ai lui, veniră să stea la taifas cu el, şi îl poftiră 
să meargă în plimbare la o grădină a unuia dintre ei, şi îi spuseră: 

— O, Nur, ai să vezi ce frumoasă este grădina aceea! 

Şi Nur le răspunse: 

— Vreau să merg! Ci, mai întâi, trebuie să-mi cer îngăduinţă de la tatăl 
meu. 

Şi se duse la tatăl lui să-i ceară îngăduinţa. lar neguţătorul Cunună nu avu 
de ce să fie împotrivă şi, dându-i lui Nur învoirea, îi mai dărui, pe deasupra, 
şi o pungă plină cu galbeni, ca să nu fie la cheremul prietenilor lui. 

Atunci Nur şi cu ceilalţi băieţi încălecară pe catâri şi pe măgari şi se duseră 
la o grădină în care se afla tot ce putea să bucure ochii şi să îndulcească 
gura. Şi intrară în grădină, pe o poartă boltită, frumoasă ca poarta raiului, 
zidită din rânduri de cărămizi de marmură de felurite culori, şi adumbrită de 
viţe de vie agăţătoare, pline cu ciorchini roşii şi negri, albi şi aurii, întocmai 
cum a spus poetul: 


O, ciorchini de struguri, doldora de vin, 
Negri precum corbii, dulci ca un sorbet, 
Printre frunze late bobul vostru plin 
Pare-un deget tânăr, neted şi boghet! 


Ni-i beţia voastră dată să dezmierde: 

Şi când staţi pe coarde, sărutaţi de soare, 
Frumuseţea voastră sufletul ni-l pierde, 
Şi când vă striveşte teascu-n zdrobitoare, 
Şi vă schimbă-n mierea cea îmbătătoare. 


Şi, pe când intrau, văzură sus, pe fruntea acelei porţi boltite, stihurile 
acestea, săpate în litere frumoase de azur: 


Vino, prietene, de vrei 

Să te îmbeţi de frumuseţe! 
Sunt o grădină cum nu-i alta! 
Te-aştept în prag, să-ţi dau bineţe! 
Şi inima-ţi are să-şi uite 

Aici necazurile toate, 

La răcoroasa mângâiere 

A adierii ce străbate 
Cărările-mi cu umbră moale, 
Şi la priveliştea vrăjită 

A florilor ce mă îmbracă 

În haina lor ca-ntr-o ispită, 
Şi care râd înveselite 

În falnicele lor petale. 

Cu dărnicie ceru-şi varsă 
Din plin belşugurile sale, 

În pomii mei cu crengi plecate 
Sub greul roadelor peşchir. 
Şi ai să vezi cum legănate 
Sub degetele de zefir 

Voioase joacă şi dansează 

În aer crengile subțiri, 

Şi cum duioasele Pleiade 

Cu mâinile strălucitoare, 
Aruncă ploaia lor de aur 

Şi norii de mărgăritare. 

Şi dacă, obosind deodată 

De joaca lui prin crengi, zefirul 
Le lasă, ca s-alinte unda 
Pâraielor care-şi torc firul 

Şi care-i ies voioase-n cale, 
Le lasă şi pe ele-apoi 

Şi fuge să-mi sărute gingaş 
Pe gură fiorile-n zăvoi. 


După ce trecură de poarta aceea, îl zăriră pe paznicul grădinii stând la 
umbră, sub bolta foşnitoare de viţă, şi frumos ca îngerul Rizwan, cel care 
păzeşte comorile raiului. Şi paznicul se ridică în cinstea lor şi le ieşi înainte, 
şi, după salamalecurile şi urările de bun venit, îi ajută să descalece din şei, 
şi ţinu să le slujească el însuşi de călăuză, ca să le arate, în toate 
amănuntele, frumuseţile grădinii. Şi copiii putură astfel să admire şi apele 
cele frumoase care şerpuiau printre flori şi nu le părăseau decât cu părere de 
rău, şi crângurile grele de miresme, şi pomii osteniţi de giuvaierurile lor, şi 
păsările cântătoare, şi tufărişurile înflorite, şi copăceii cu mirodii, şi tot ceea 
ce făcea din acea grădină minunată un colţ rupt din grădina raiului. Dar 
ceea ce îi încântă mai presus de toate cuvintele, fu priveliştea, ce nu-şi avea 
nicăieri asemuire, a vrăjiţilor pomi roditori, cântaţi rând pe rând de toţi 
poeţii, aşa cum aduc mărturie aceste câteva stihuri dintre mii de stihuri: 


RODIILE 


Frumoasă-i haina-n care staţi sclipind, 
Dulci rodii abia-ntredeschise, mine 
De-nflăcărate, gingaşe rubine 
Închise-n sipetele de argint. 

Voi sunteţi fermecate picături 

Ale unui sânge fără de cusur! 


O, rodii dulci, cu pieliţa subțire, 

Ca nişte feciorelnici, falnici bumbi, 
Ţâşnind din piept, ispititori şi scumpi, 
Şi stârnitori de patimi şi iubire — 
Privindu-vă, pricep ce meşteşug 
Pretinde o aleasâ-arhitectură; 

Iar de vă gust, ţinându-vă în gură, 
Mă vindec de oricare beteşug. 


MERELE 


Frumoaselor cu chip vrăjit, 
O, mere dulci şi-nmiresmate, 
Surâsul vostru-nvăluit 

În roşu şi în galben poate 


Să fie-oricând asemuit, 
Prin roşul care îl străbate, 
Cu un obraz de-ndrăgostit, 
Plin de noroc şi sănătate; 
Iar galbenu-i ca un pălit 
Obraz de-ndrăgostit, ce-l bate 
Un nenoroc fără sfârşit! 
Pe faţa voastră-s adunate, 
Deci, două semne, desluşit: 
Şi-al celui fericit în toate, 
Şi-al celui deznădăjduit! 


CAISELE 


Caise dragi, cu sâmburi minunati, 
Cine-ar putea să pună la-ndoială 
Desăvârşirea voastră numai fală? 
Voi, când erati doar flori, v-asemănaţi 
Cu stelele; acum, ca fructe pline, 
Rotunde printre frunze, şi-ntru tot 

De aur, vă asemuiţi, socot, 

Cu nişte sori gingaşi, cu pete line. 


SMOCHINELE 


O, albelor smochine, şi negre, ca de soare, 
Binevenite pe tablaua mea! 

Îmi sunteţi dragi ca albele fecioare 

Ale Greciei; vă iubesc aşa 

Ca pe-ale Etiopiei fierbinţi 
Copile-ntunecate de dorinţi. 


O, voi, din toate, cele mai iubite! 
Voi, care nu vă îndoiţi deloc 

De dragostea-mi şi dulcile-i ispite 
Pe care le stârniţi ca pe un foc, 
Încât nici nu vă pasă cum arată 
Făptura voastră pururea visată! 


Ah, dacă vă iubesc atât, şi dacă 
Atâtea doruri îmi stârniţi în piept, 

E pentru că eu ştiu să-mi fie dragă, 
Aşa cum alţii nu ştiu, şi-i nedrept, 
Maturitatea voastră, dulci smochine, 
O, voi, cele de-atăâta taină pline! 


Iubite dulci, cu faţa numai cute 
De-atăâtea deziluzii câte-aţi tras 

Pe crengile de-amar de vânt bătute — 
Şi care v-a scris chinul pe obraz, 

Ce dulci sunteţi, şi cât de-nmiresmate, 
Ca florile de muşeţel, uscate. 


Şi numai voi, dintre atâtea poame, 
În clipa rară-a coaptelor dorinţi, 

O, voi, preadăruitelor cu-aroame, 
Ştiţi să lăsaţi, topindu-vă-ntre dinţi, 
Suavul strop îmbătător, pe care 
L-aţi zămislit din miere şi din soare! 


PERELE 


O, tinere copile, o, candide fecioare, 
De must răcoritor şi-arome pline, 
Oleacă dulci, oleacă acrişoare, 
Eline, sinaite, alepine, 


Voi, care, legănându-vă sfioase, 

Staţi atârnate-n ramuri, dolofane, 
Cu talii suple şi cu şolduri grase, 
Şi aşteptaţi, ca nişte mari sultane, 


Să vină-ndrăgostiţii voştri-odată 
Şi gingaş de pe ramuri să vă strângă — 
Să n-aveţi teamă, vor veni îndată 
Să vă culeagă, şi vă şi mănâncă! 


Fie că sunteţi galbene ori crude, 


Fie grăsane, fie ascuţite, 
Fie că singuratice şi lude, 
Fie perechi pe crengile-nfrunzite, 


O, pere, voi veţi fi întotdeauna 

Pe gustul nostru! Carnea voastră pură, 
Râvnită pururi, fragedă şi bună, 

Şi care parcă se topeşte-n gură, 
Întotdeauna are să ne pară 

Uluitoare ca şi-ntâia oară! 


PIERSICILE 


Cu strat de puf ne apărăm obrazul 
De aerul prea crud ori prea fierbinte; 
Din catifea ne-am întocmit veşminte, 
Să ne-nvelească pielea ca atlazul. 


Rotunde suntem, roşii ca de sânge, 
Scăldate-n ne-ntinată feciorie; 
De-aceea pielea noastră-i purpurie, 
Şi-atâta strălucire-n ea răsfrânge. 


Deci cu toţi dinţii ia fără zăbavă 
Şi muşcă mierea-n carnea noastră strânsă; 
Doar inima nu ne-o atinge însă, 
Că ne-ar ucide dulcea ei otravă! 


MIGDALELE 


Dulce-mi şoptesc: „Sfioase şi fecioare, 
Noi în trei mantii verzi ne învălim, 

Ca perlele-n cochilia lor tare. 

Şi-n miezul nostru, cât de dulci să fim 
Şi cât de-alese pentru cel în stare 

Să spargă-asprimea noastră — aferim! 
Ne place să fim aspre şi amare 

Cât suntem încă tinere; dar ştim 

Că vârsta curge, şi-ar fi de mirare 


Tot aspre şi fecioare să trăim; 
Şi-atunci deschidem inima în soare 
Şi, proaspătă, cu drag ne-o dăruim 
Oricui o vrea, când trece pe cărare!” 


Iar eu strigai: „O, gingaşe migdale, 
Mărunte giuvaiere şi ispite, 

Mă uit cum staţi în verzile mantale, 
Cu mare sfiiciune învălite, 

Şi puful vostru subţirel şi verde 

Îmi aminteşte dulcele obraz 

Al unui copilandru ce mă pierde; 
Iar ochii lui, pare că s-ar fi tras 
Din cele două jumătăți prelungi 
Ce-alcătuiesc întreaga-vă făptură; 
Iar unghiile lui îmi par atunci 
Croite pe măsura voastră pură. 


Chiar necredinta voastră e un har, 

Căci chiar dacă-mpărţită-n două-adese 
Vi-i inima nehotărâtă — dar 

Rămâne albă, fără ca să-i pese, 

Şi miezul ei stă pururea curat, 

Ca perla în cochilia-i de jad.” 


JUJUBELE- 


Ia uite şi jujubele-n ciorchine 
Cum spânzură, ca nişte clopoței 
De aur, prinşi la glezne de femei, 
În lanţ de flori, pe ramurile pline. 


Sunt roadele copacului Sidrah. 
Huriile se-alintă-n umbra lui. 

Şi falnic stă, cum niciun altul nu-i, 
De-a dreapta lângă jetul lui Allah. 


Iar tablele lui Moise cândva 


Din lemnul lui s-au întocmit, săvai! 
Şi cele patru râuri sfinte-n rai 
Purced chiar de la rădăcina sa! 


PORTOCALELE 


Sus pe colină, când zefiru-adie, 
Se clatină-aromaţii portocali 

Din ramurile toate-nfiorate, 

Şi râd din tot belşugul lor floral, 
Şi hohotesc din frunzele lor toate, 
Cu foşnet dulce, acolo pe deal. 


O, portocale, voi sunteţi asemenea 
Unor femei care şi-au pus veşminte, 
Croite din atlaz de aur roşu, 

Pe tinerele trupuri, să se-alinte 

Şi să se-mpodobească fericite, 
Ca-n zilele de sărbătoare, sfinte! 


Flori după miros, fructe după gust, 
Voi sunteţi însă nişte mingi de foc 
În care-aţi strâns răcoare de zăpezi! 
Zăpezi ce-n foc nu se topesc deloc! 
Un foc vrăjit, fiară de vâlvătăi, 

Şi cu zăpezi vrăjite la mijloc! 

Iar când mă uit la pielea voastră coaptă, 
La sclipătu-i vrăjit şi nepătat, 

Cum aş putea să nu-mi aduc aminte 
De al iubitei zâmbet luminat, 

De fetişcana cu obrajii roşii, 

De trupu-i ca de aur brobonat? 


LĂMÂILE 


Cu crengile-aplecate la pământ, 
Lămâii se-ncovoaie sub povara 
Belşugului de roadă, fremătând. 
Iar fructele lor, ce-nfioară nara, 


Căţui de aur sub frunzişul blând, 
Revarsă-n inimi vrăji îmbătătoare, 
Şi cu mireasma lor de abur sfânt 
Dau sufletu-ndărăt celui ce moare. 


CHITRELE 


Priveşte-le: încep să dea în pârg 

Şi chitrele acestea! E-o zăpadă 

Care se-mpodobeşte-acum de sârg 

În haine de şofran; e, totodată, 
Argintul ce se face aur tras; 

E luna care se preschimbă-n soare. 

O, chitre, voi baloane de topaz, 

Pur chihlimbar, sâni tineri de fecioare, 
O, chitre voi, o, chitre sclipitoare!... 


BANANELE 


Bananelor, cu forme îndrăzneţe 
Şi carnea grasă ca o prăjitură, 
Bananelor cu dulce piele pură 
Ce ardeţi ochii fetelor iubeţe, 
Bananelor, când vă topiţi în gură, 
Ne vindecaţi de dor şi de tristeţe, 
Şi ne-mbătaţi precum o băutură! 


Fie că spânzurați în mari ciorchini, 

Lungi drugi de aur care greu apasă 

Pe-ai mamei voastre umeri mult prea plini; 
Fie că sub tavan, la noi în casă, 

Vă pârguiţi puţin câte puţin — 

O, şipuri scumpe cu mireasmă-aleasă 

Şi gust cum altul nu e mai deplin, 


Voi totdeauna ştiţi să fiţi pe plac 
Şi simţurilor noastre totodată 

Şi dorului după cel dus şi drag! 
Din toată poama dulce din livadă 


Doar voi să scoateţi inima-n vileag 
Cu milă şi privire-nduioşată 

De-o văduvă cu doruri fără leac 
Ori de-o femeie, biata, divorțată! 


CURMALELE 


Suntem copilele voinice 
Crescute-n mândri palmieri, 
Noi, oacheşele beduine 
Blând legănate-n adieri 

Ce fluieră prin părul nostru 
Învăluindu-ne-n plăceri. 


Iar tatăl nostru, sfântul soare, 
Ne-a dat drept hrană, din pruncie, 
Lumina lui fără de seamăn; 

Şi din adânc bogat de glie, 

Ca de la sânul unei mame, 

Am supt licoare şi tărie. 


Suntem iubitele cântate 

De neamul corturilor, care 
De veci trăieşte-n libertate 
Şi care nici habar nu are 
De-ale cetăților palate 

Cu porți şi strajă la intrare. 


Ah, neamul slobod al pustiei, 
Al costelivelor cămile, 

Al iepelor nedomolite, 

Al răpitoarelor copile, 

Al iataganelor cumplite, 
Şi-al ospeţiei fără sile! 


Iar cel ce a gustat vreodată 

Sub palmii noştri umbra dulce, 
Acela numai anevoie 

Din vraja noastră se mai smulge, 


Şi-ar vrea să-i adumbrim de-a pururi 
Mormântu-n care-o să se culce! 


Or, acestea-s, printre altele sumedenii, câteva dintre stihurile despre fructe. 
Ci ar trebui o viaţă întreagă pentru a spune şi versurile despre nişte flori ca 
acelea care se aflau în acea grădină minunată, iasomii, hiacinte, crini de 
apă, mirţi, maci, narcise şi trandafiri de toate soiurile. 

Însă paznicul grădinii îi şi dusese pe băieţi, purtându-i pe alei, la un chioşc 
ascuns în mijlocul verdeţii. Şi îi pofti să intre acolo să se odihnească, şi îi 
îmbie să şadă jos, împrejurul unui havuz, pe nişte perne de atlaz, rugându-l 
pe tânărul Nur să ia loc la mijloc. Şi îi aduse, ca să-şi răcorească faţa, un 
evantai din pene de struţ, pe care erau scrise... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaptezeci şi treia noapte 


Urmă: 


Şi îi aduse, (ca să-şi răcorească faţa, un evantai din pene de struţ, pe care 
erau scrise) aceste versuri: 


Aripă albă-s, şi neostenită! 
Înmiresmatele mele-adieri, 

Care alintă faţa-ndrăgostită, 
Stârnesc ispita dulcilor plăceri, 
Şi-n umbra mea de simplu evantai 
Guşti reveneala vântului din rai. 


Pe urmă tinerii, după ce îşi scoaseră caftanele şi turbanele, începură să 
tăifasuiască şi să înşire lafuri împreună, şi nu mai puteau să-şi desprindă 
privirile de pe frumosul lor prieten Nur. lar paznicul le aşternu chiar el 
masa, care fu cum nu se poate mai aleasă, cu fripturi de pui, de gâşte, de 
prepeliţe, de porumbei, de potârnichi şi de miel umplut, fără a mai socoti 
coşurile cu fructe culese de pe ramuri. Şi, după masă, tinerii se spălară pe 
mâini cu săpun înmiresmat cu mosc, şi se şterseră cu ştergare de mătase 
chindisite cu aur. 

Atunci paznicul intră cu un mănunchi minunat de trandafiri şi zise: 

— Se cuvine, o, prietenii mei, ca, până a vă desfăta cu băuturile, să vă 
pregătiţi sufletul pentru bucurie cu aceste culori şi miresme de trandafir. 


lar ei strigară: 

— Adevărat spui, o, paznicule! 

El zise: 

— Aşa-i! Nu vreau să vă dau însă aceşti trandafiri decât în schimbul 
preamăririi în stihuri închinate acestei flori minunate! 

Atunci tânărul care era stăpânul grădinii luă coşul cu trandafiri din mâinile 
paznicului, îşi cufundă capu-n el, mirosi îndelung florile, pe urmă făcu un 
semn cu mâna cerând tăcere, şi ticlui: 


Fecioară plină de miresme 
Şi-atât de ruşinoasă-alt'dată 
În tinereţea ta cuminte, 

Când roşul mândrului obraz 
Ţi-l ascundeai cu sfiiciune, 
De-un gând de foc cutremurată, 
Sub verdele fără prihană 

Al mânecilor de atlaz, 

O, floare peste flori domniţă, 
Eşti ca sultana între roabe, 

Şi ca în ceata-i de războinici 
Un tânăr şi frumos emir! 

În bumbul tău plin cu balsamuri 
Parfumul lumii-ntregi încape, 
O, floare pururi îndrăgită, 
Boboc vrăjit de trandafir! 
Petalele-ţi întredeschise 

Sub lina zării adiere 

Sunt buzele unei cadâne 
Dând să-l sărute pe cel drag! 
În prospetimea ta curată, 
Eşti mai gingaşă la vedere 
Decât obrazul fără barbă 

Al unui tinerel ravac; 

Şi-s ca un zâmbet de copilă 
Podoabele-ţi de foc, învoalte; 
Iar sângele ce-ţi colorează 
Făptura de fecioară, viu, 


Te face-asemeni aurorei 

În razele-i de aur, calde, 

Te face-asemeni unei cupe 

Cu vin într-însa purpuriu, 

Te face-o salbă de rubine 

Pe-o creangă pură de smaralde! 
O, floare-aprinsă-a desfătării, 
Dar care ştii să fii şi crudă 
Când unii, cu grosolănie, 

Te smulg din cuibu-ţi liniştit! 
Pe-aceia-i pedepseşti amarnic 
Şi îi alungi cu mare ciudă, 
Scoţând din tolba ta de aur 
Săgeţi cu vârful ascuţit! 

Ce minunată, ce zarifă, 

Cât eşti de înveselitoare! 

Cum ştii tu să-i vrăjeşti pe-aceia 
Cari, gingaşi, ştiu ce scumpă eşti! 
Cum ştii să-mbraci atunci făptura-ţi 
În rochii mult strălucitoare. 

Şi, pentru ei, cum ştii, frumoaso, 
Să capeţi aure cereşti. 


Şi să rămâi iubita fără pată 
De care nu te saturi niciodată! 


Când auziră această minunată laudă a trandafirului, tinerii nu-şi mai putură 
stăpâni încântarea şi scoaseră un potop de strigăte şi repetară laolaltă, 
legănându-şi capul: 


Şi să rămâi iubita fără pată 
De care nu te saturi niciodată. 


Iar cel care îşi sfârşise imnul cel ticluit goli numaidecât coşul şi îi coperi 
cu trandafiri pe oaspeţii săi. Pe urmă umplu cu vin cupa cea mare şi o trecu 
apoi roată pe la toţi. Şi tânărul Nur, când îi veni rândul, luă cupa cu o 
oarecare stânjeneală; căci niciodată nu mai băuse vin, iar cerul gurii lui nu 
cunoştea gustul băuturilor dospite, aşa cum nici trupul lui nu cunoştea 


atingerea cu femeia. Era fecior, într-adevăr, iar părinţii săi, dat fiind anii 
tineri, încă nu-i dăruiseră nicio cadână, cum e obiceiul la cei bogaţi, care 
vor, înainte de însurătoare, să le dea deprindere şi ştiinţă în aceste treburi, 
fiilor lor tinerei. Iar prietenii lui ştiau amănuntul despre fecioria lui Nur, şi 
se învoiseră, poftindu-l la acea plimbare prin grădină, să-l dumirească în 
privinţa aceasta. 

Aşa că, atunci când îl văzură că ţinea cupa şi şovăia ca dinaintea unui 
lucru oprit, tinerii începură să râdă cu hohote nestăpânite, încât Nur, necăjit 
şi, oarecum, umilit, duse până la urmă hotărât cupa la gură şi o goli dintr-o 
sorbitură până la cel din urmă strop. Şi tinerii, dacă văzură aşa, scoaseră un 
strigăt de biruinţă; iar grădinarul cel iscusit veni lângă Nur, cu bărdaca 
umplută la loc, şi îi zise: 

— Bun temei ai, o, Nur, să nu te lepezi mai mult de licoarea aceasta 
scumpă a beţiei! Ea este mama virtuţilor, leacul împotriva tuturor 
necazurilor, tiriacul pentru toate relele trupului şi ale sufletului! Săracilor le 
dă bogăţie, fricoşilor curaj, slabilor putere şi tărie! O, Nur, prietene al meu 
minunat, şi eu sunt, şi noi toţi cei de aici suntem slujitorii şi robii tăi! Ci ia 
cupa aceasta, rogu-te, şi bea vinul acesta, care este mai puţin îmbătător 
decât ochii tăi! 

Iar Nur nu putu să nu primească şi, dintr-o sorbitură, goli cupa pe care i-o 
întinsese gazda sa. 

Atunci aburul beţiei începu să i se învâlvoreze în cap; şi unul dintre flăcăi 
strigă către gazdă: 

— E bine aşa, o, preabune prietene! Ci bucuria noastră n-ar putea să fie 
întreagă fără de cântecul şi fără de glasul buzelor de femeie? Şi nu ştii 
vorbele poetului?... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaptezeci şi patra noapte 


Spuse: 
...Şi nu ştii vorbele poetului? 


Hai, să se treacă vinul, roată, 
Şi-n cupa mică şi-n cea mare! 
Prietene, ia, bea licoare 
Din mâna asta minunată 


A unei frumuseți ce pare 

Ca luna plină, când se-arată! 
Dar ca să poţi goli pocalul, 
Părându-ţi mai ispititor, 
Ascultă-un cântec plin de dor! — 
Eu ştiu că totdeauna calul 

Dat la adăp lângă izvor 

Mult mai cu sete soarbe valul 
Când i se fluieră uşor! 


Când auzi versurile acestea, tânărul stăpân al grădinii răspunse cu un 
zâmbet, pe urmă se ridică numaidecât şi ieşi din odaia în care petreceau, ca 
să se întoarcă pe dată ţinând de mână o fetişcană îmbrăcată toată în mătase 
albastră. Or, fata aceea era o egipteancă zarifă şi minunat croită, dreaptă ca 
litera alef, cu ochi babilonieni, cu părul negru ca negurile, şi albă ca argintul 
dintr-o mână sau ca o migdală descojită. Şi era aşa de frumoasă şi aşa de 
strălucitoare în rochia ei întunecată, că ai fi luat-o drept o lună de vară în 
toiul unei nopţi de iarnă. Încât cum să nu fi avut nişte sâni de fildeş alb, un 
pântec pe potrivă, nişte coapse falnice şi nişte podoabe rotunde ca nişte 
perne, şi dedesubtul lor o minune moale, trandafirie şi înmiresmată, 
asemenea unui săculeţ pus într-un sipet mare? Şi oare nu chiar despre 
egipteanca aceea va fi spus poetul: 

Ea trece mândră — ca o căprioară 

Târând în urmă-i turmele de lei 

Pe care lungi săgeți din ochii ei 

I-a biruit acum întâia oară. 


Frumoasa noapte neagră, de cărbune, 
A părului, cu-ntunecatu-i rost, 

Întinde peste ea, drept adăpost, 

Un cort fără de stâlpi, un cort minune. 


Cu mâneca-şi ascunde, ruşinată, 
Calzi, trandafiri-i roşii din obraz. 
Ci inimile totuşi, ca-n extaz, 

De ambra pielii sale se îmbată. 


Iar dacă şi-ar da la o parte voalul 


Sub care-şi adumbreşte chipul pur, 
Ce umilit te-ai temeni, azur 
Al cerului curat cum e cristalul! 


Voi, diamante pline de lucoare, 
V-aţi temeni atunci şi voi la fel 
Când ochii ei şăgalnici de sub el 
Ar răsări ca două pietre rare! 


Şi tânărul stăpân al grădinii îi spuse fetişcanei: 

— O, frumoasă domniţă a stelelor, află că nu te-am poftit să vii în grădina 
noastră decât spre a-i face bucurie musafirului şi prietenului nostru Nur, aci 
de faţă, şi care ne cinsteşte astăzi, întâia oară, cu ospeţia lui! 

Atunci tânăra egipteancă se duse şi şezu lângă Nur, aruncându-i o ocheadă 
năprasnică; pe urmă scoase de sub izar un săcuţ de mătase verde; şi îl 
dezlegă şi scoase din el treizeci şi două de bucățele de lemn pe care le 
împereche două câte două, aşa cum se împerechează bărbaţii cu femeile şi 
femeile cu bărbaţii, şi într-un sfârşit înjghebă o minunată alăută indienească. 
Şi îşi suflecă mânecile până la coate, dezvelindu-şi astfel încheieturile 
mâinilor şi braţele, strânse alăuta la sân, aşa cum îşi strânge o mamă 
copilul, şi o pipăi cu unghiile degetelor. Şi alăuta, la atingerea aceea, se 
înfioră şi gemu cu vuiet; şi nu putu să nu-şi aducă aminte dintr-odată de 
obârşia şi de menirea ei: îşi aminti de pământul în care fusese sădită ca 
arbore, de apele care o udaseră, de locurile unde crescuse în nemişcarea 
tulpinei sale, de păsările pe care le adăpostise, de toporarii care o retezaseră, 
de meşterul cel iscusit care o şlefuise, de lustruitorul care o îmbrăcase în 
strălucire, de corabia care o adusese, şi de toate mâinile cele frumoase prin 
care trecuse. Şi, la amintirile acelea, gemu, şi cântă dulce, şi parcă 
răspundea pe limba ei cu melodiile legănate sub unghiile care o alintau: 


Am fost un arbor verde-odinioară, 
Plin tot de frunze şi privighetori; 
Când îmi cântau, cu triluri ce-nfioară, 
De dragoste, le legănam uşor. 


Da, ele mi-au dat patima cântării! 
Iar eu, ca-n vrajă, nici nu cutezam 
Să-mi mişc o frunză doar în boarea zării, 


Şi le-ascultam cu fiecare ram. 


Ci într-o zi o mână grea mă curmă 

Şi mă doboară-n huiet la pământ, 

Şi mă preschimbă, cum vedeţi, pe urmă 
În mica alăută care sunt. 


Ci nu mă plâng de soarta mea — e bună! 
Când unghiile gingaşe mă prind, 

Eu freamăt lung din fiecare strună, 

Sub mâinile frumoase, dănţuind. 


Drept plată a robiei mele toate, 
Mă culc pe sânii fetelor, de foc, 
Şi-n braţe dulci de hurii parfumate 
Ce mă cuprind duios peste mijloc. 


Ştiu să vrăjesc cu limpedea-mi cântare 
Prietenii iubiţi, şi să-i alin; 

Ca trilurile de privighetoare, 

Îmbăt fără paharnic, fără vin. 


După începutul acesta fără cuvinte, în care alăuta grăise într-un grai pe 
care numai sufletul îl pricepe, frumoasa egipteancă se opri o clipă din 
cântare pe urmă, întorcându-şi privirile către tânărul Nur, cântă aceste 
stihuri, ţinându-şi tira cu alăuta... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaptezeci şi cincea noapte 


Spuse: 


...pe urmă, întorcându-şi privirile către tânărul Nur, cântă aceste stihuri, 
ţinându-şi tira cu alăuta: 


Noaptea-i plină de lumină, 
Pătimaşul ei suspin, 
Cum îşi cântă-ndrăgostitul 
Al iubirii dulce chin. 


Ah, trezeşte-te! Deasupra 
Vraja cerului senin 
Sufletele ni le-mbată 

Cu al fericirii vin, 

Şi în noaptea de lumină, 
Când de farmec totu-i plin, 
Sub sclipirea lunii blânde, 
Vino, dragostea mea, vin”! 
Teamă nici să nu ne fie 

Să ne folosim de somnul 
Celor vajnici şi haini, 

Să ne bucurăm în voie 
De-ale dragostei lumini. 
Noaptea nu e-ntotdeauna 
Ca un falnic baldachin, 
Plină de sclipiri de stele 
Şi miresme! Vino, vin”! 
Oare nu ai, ca să-ţi bucuri 
Sfântul inimii alin, 

Mirţi şi trandafiri de-a valma, 
Flori de aur şi rubin, 

Şi parfumuri care-mbată? 
Oare nu ai, ca tain, 

Toate cele patru haruri 
Ce-ncunună un destin: 

Un prieten, o iubită, 

Bani la teşcherea, şi vin? 
Ce-ţi mai trebuie pe lume, 
Pentru-al bucuriei cin? 
Nu mai zăbovi o clipă! 
Foloseşte-acest festin! 
Mâine totul va să piară! 
Iată, ţi se dă peşin 

Cupa fericirii plină — 
Ia-0, soarbe-o acum! Amin! 


Când auzi stihurile acestea, tânărul Nur, beat de vin şi de dragoste, aruncă 
nişte priviri de flacără înspre roaba cea frumoasă, care îi răspunse cu un 
zâmbet făgăduitor. El atunci se plecă înspre ea, mânat de dorinţă; şi ea, pe 
dată, îşi împinse în el de-a binelea vârful sânilor, îl sărută între ochi şi se 
lăsă toată în mâinile lui. Şi Nur, supunându-se tulburării simţurilor şi 
învâlvorării care îl cuprindea, îşi lipi buzele de gura copilandrei şi o 
adulmecă întocmai ca pe un trandafir. Ci fata, chemată de privirile celorlalţi 
băieţi, se desprinse din această îmbrăţişare dintâi a flăcăiandrului, spre a-şi 
lua iar alăuta şi ca să cânte: 


Pe frumusețea feţei tale, 
Pe-obraji-ţi — strai de trandafiri — 
Pe vinul scump al gurii tale, 

Jur că tu eşti, fără-ngrădiri, 
Lumină pentru ochii mei, alint 

Al pleoapei mele, şi că doar pe tine, 
Numai pe tine te iubesc cu jind, 

O, viaţă, tu, a inimii din mine! 


Când auzi mărturisirea aceea arzătoare, Nur, răpit de iubire, ticlui şi el la 
rându-i: 


O, tu, care te-arăţi strălucitoare, 

Ca o corabie de hoţi pe mare, 
Frumoaso cu priviri de şoim tâlhare, 
O, fată dulce, strânsă-n cingătoare, 
Cu gura-mpodobită, cum îmi pare, 
De două şiruri de mărgăritare, 

Şi cu obrajii trandafiri în floare 
Dintr-o grădină-nchisă cu zăvoare, 
O, tu, ce-ţi laşi a părului lucoare 
Lungimea-ntreagă să şi-o desfăşoare, 
În două despărțit de-acea cărare, 
Lin unduind din creştet la picioare, 
Şi negru ca arapul tânăr care, 

Scos la mezat, e gata de vânzare — 
Tu, gând tiran al sufletului meu, 

La care mă închin de-acum mereu, 


Vederea doar a farmecelor tale 

I-a şi croit iubirii dreapta cale 

În inima mea, şi, ca-ntr-un tertip, 
Mi-a zugrăvit cârmâzul ei pe chip 
Şi-mi mistuie acum, şi-mi ia zălog 
Ficatul ars de-al patimilor foc! 

Ah, ţie-aş vrea să-ţi dau, de-ar fi să pot, 
Şi-averea mea, şi sufletul, pe tot! 

Iar dacă tu te-ai ridica să-ntrebi: 
„Mi-ai dărui şi somnul tău, şi trebi?” 
Eu aş răspunde: „Hotărât că da! 

Şi ochi-mi, vrăjitoareo, ţi i-aş da!” 


Când tânărul stăpân al grădinii văzu starea în care se afla prietenul său 
Nur, socoti că venise clipa s-o lase pe egipteana cea nurlie să înceapă a-l 
învăţa jocurile dragostei. Şi le făcu semn băieţilor, care se ridicară unul câte 
unul şi ieşiră din sala de ospăț, lăsându-l pe Nur singur-singurel cu 
egipteana cea frumoasă. 

Când fetişcana se văzu singură cu frumosul Nur, numaidecât se şi ridică în 
sus, dreaptă, şi se despuie de podoabele şi de hainele de pe ea, ivindu-se 
goală pe de-a-ntregul, şi având drept izar numai pletele ei. Şi se duse de se 
aşeză pe genunchii lui Nur şi îl sărută între ochi şi îi zise: 

— Află, o, ochi al meu, că darul este totdeauna pe măsura dărniciei celui 
care îl dă. Or, ţie, pentru frumuseţea ta, şi întrucât îmi place de tine, îţi dau 
tot ce am! la-mi buzele, ia-mi limba, ia-mi sânii, ia-mi pântecul şi tot ce 
vrei! 

Şi Nur primi darul cel minunat, şi îi întoarse şi el, în loc, un dar încă şi mai 
minunat. lar fetişcana, deopotrivă de fermecată şi de uimită de dărnicia şi 
de iscusinţa lui, îl întrebă, când sfârşiră: 

— Şi iacătă, o, Nur, prietenii tăi ziceau că erai fecior? 

El spuse: 

— Da, eram! 

Ea spuse: 

— Tare-i uluitor! Şi ce priceput te-ai dovedit de la cea dintâi încercare a 
ta! 

El spuse, râzând: 

— Când izbeşti într-o cremene, totdeauna sar scântei! 


Şi iacătă, în felul acesta, în vâlva de trandafiri de veselie şi de desfătări 
sporite, tânărul Nur cunoscu dragostea în braţele unei egiptence frumoase şi 
sănătoase ca un ochi de cocoş, şi gingaşă ca o migdală descojită. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaptezeci şi şasea noapte 


Spuse: 


Şi iacătă, în felul acesta, în vâlva de trandafiri de veselie şi de desfătări 
sporite, tânărul Nur cunoscu dragostea în braţele unei egiptence frumoase şi 
sănătoase ca un ochi de cocoş, şi gingaşă ca o migdală descojită. 

Or, aşa îi fusese scris de la ursitoare că trebuia să fie pentru începutul 
învăţăturii lui. Căci fără de aceasta, cum s-ar pricepe lucrurile încă şi mai 
minunate care aveau să-i îndemne paşii pe calea cea dreaptă a vieţii 
fericite? 

Încât de îndată ce zbenguielile lor luară sfârşit, tânărul Nur se sculă, căci 
stelele începeau să sclipească pe cer şi răsuflarea lui Allah se ridica în 
vântul nopţii. Şi îi spuse fetişcanei: 

— Cu îngăduinţa ta! 

Şi, cu toate rugăminţile ei de a-l mai ţine, flăcăul nu vroi să zăbovească, ci 
se duse de încălecă pe catârul lui şi se întoarse cât mai degrabă acasă, unde 
îl aşteptau îngrijoraţi tatăl său Cunună şi mama sa. 

Or, de cum trecu pragul, maică-sa, plină de îngrijorare din pricina acelei 
întârzieri neobişnuite a fiului ei, alergă în întâmpinarea lui, îl strânse în 
braţe şi îi spuse: 

— Unde ai fost, scumpul meu, de-ai zăbovit atâta vreme departe de casă? 

Ci, de îndată ce Nur deschise gura, maică-sa băgă de seama că e ameţit de 
vin şi îi simţi duhoarea răsuflării. Şi îi zise: 

— Ah, Nur, păcătosule, ce-ai făcut? Dacă taică-tău are să simtă cum 
duhneşti, e prăpăd! 

Căci Nur, care dusese bine beţia cât timp stătuse în braţele egiptencei, 
fusese răzbit de aerul tare de afară, şi minţile lui tulburate îl făceau să se 
clatine la dreapta şi la stânga ca un betiv. Încât maică-sa îl duse repede la 
patul lui şi îl culcă, învelindu-l bine. 

Ci, în clipa aceea, intră în odaie neguţătorul Cunună, care era un păstrător 
credincios al legii lui Allah ce-i opreşte pe drept-credincioşi să bea băuturi 


dospite. Şi când îl văzu pe fiul lui culcat, galben la faţă şi pierit, o întrebă pe 
soţia sa: 

— Ce are? 

Ea răspunse: 

— Îl doare rău capul, din pricina aerului tare din grădina aceea unde i-ai 
îngăduit să se ducă la plimbare cu prietenii lui! 

Şi neguţătorul Cunună, cam necăjit de dojana ce i-o făcea soţia şi de 
durerea de cap a fiului său, se aplecă spre Nur ca să-l întrebe cum îi mai 
este; ci îi simţi duhoarea răsuflării şi, mâniat, îl zgâlţâi de mână şi strigă: 

— Cum, fiu dezmăţat? ai încălcat legea lui Allah şi a profetului său, şi 
cutezi să intri în casă fără a-ţi curăța gura de ticăloşie? 

Şi îl certă aşa, mai departe, cu asprime. Atunci Nur, care era beat de tot, 
fără să-şi dea bine seama ce face, ridică mâna şi îi trase tatălui său, 
negustorul Cunună, un ghiont care îl lovi în ochiul drept, şi atâta de 
năprasnic, încât îl doborî la pământ. lar bătrânul Cunună, peste poate de 
mâniat, făcu jurământ, pe despărţenia cu nevastă-sa, că de-a doua zi chiar 
are să-l alunge pe fiul său Nur, după ce are să-i taie mâna dreaptă. Pe urmă 
ieşi din odaie. 

Când auzi jurământul acela cumplit, împotriva căruia nu mai încăpea 
niciun fel de scăpare ori de leac, mama lui Nur îşi sfâşie hainele 
deznădăjduită şi îşi petrecu noaptea toată bocindu-se şi plângând la piciorul 
patului fiului ei cufundat în beţie. Ci, întrucât treaba era amarnică, biata de 
ea, facându-l să asude şi să se uşureze cât mai mult, izbuti să-i împrăştie 
aburii vinului. Şi cum flăcăul nu-şi mai aducea aminte nimic din tot ce se 
întâmplase, îi povesti ea ce faptă săvârşise şi jurământul cel cumplit al 
tatălui său Cunună. Pe urmă îi spuse: 

— Vai de noi! acuma căinţele sunt degeaba! Şi nu-ţi mai rămâne altă 
hotărâre să iei, până ce ursita o schimba faţa lucrurilor, decât să pleci cât 
mai degrabă, o, Nur, din casa părintelui tău! Du-te, fiul meu, în cetatea Al- 
Iskandaria, şi ia de colea o pungă cu o mie de galbeni şi o sută de dinari! 
Când ai să sfârşeşti banii aceştia, ai să-mi ceri alţii, numai să ai grijă să-mi 
dai de ştire. 

Şi începu să plângă, sărutându-l. 

Nur atunci, după ce vărsă şi el la rându-i un potop de lacrimi de căinţă, 
agăţă punga la brâu, îşi luă bun-rămas de la maică-sa, şi ieşi tainic din casă, 
îndreptându-se grabnic înspre portul Bulak şi de acolo, pe Nil în jos, cu o 
corabie, până la Al-Iskandaria, unde coborî bine sănătos. 


Or, Nur văzu că Al-Iskandaria era o cetate strălucită, locuită de nişte 
oameni cu totul minunaţi şi dăruită cu un aer foarte plăcut, cu grădini pline 
de roade şi de flori, cu străzi frumoase şi cu sukuri falnice. Şi porni să 
străbată fermecat feluritele mahalale din oraş şi toate sukurile, unul după 
altul. Şi cum trecea prin sukul osebit de plăcut al neguţătorilor de flori şi de 
fructe... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaptezeci şi şaptea noapte 


Spuse: 


„.„.Şi cum trecea prin sukul osebit de plăcut al neguţătorilor de flori şi de 
fructe, văzu un persan care trecea călare pe un catâr, având la spatele lui, pe 
spinarea catârului, o fetişcană minunată, cu înfăţişarea ispitită şi cu un 
mijloc de cinci palme pline. Era albă cum e ghinda în coaja ei, ca albişoara 


în heleşteu, ca o zerboa' în deşert. Faţa ei era mai orbitoare decât strălucirea 
soarelui, iar de sub straja arcurilor întinse ale sprâncenelor scăpărau doi 
ochi mari şi negri, de obârşie babilonică. Şi, prin pânza străvezie care o 
învăluia, se ghiceau în ea minunăţii fără de pereche pe lume: obrajii lucitori 
ca satinul cel mai strălucit şi presăraţi cu trandafiri; dinţii care erau două 
şiraguri de mărgăritare; sânii drepţi şi împungători; şoldurile mlădioase; 
coapsele asemănătoare cu cozile durdulii ale oilor siriene, şi adăpostind, 
către vârful lor de zăpadă, o comoară de neasemuit, şi sprijinind un spate 
alcătuit întru totul dintr-un amestec de mărgăritare, de trandafiri şi de 
iasomii. Slavă celui carele a zămislit-o! 

Încât atunci când tânărul Nur o văzu pe tânăra aceea, care o întrecea în 
strălucire pe egipteana cea oacheşă din grădină, nu se putu opri să nu se ia 
după preafericitul catâr care o ducea. Şi începu să meargă aşa, după ea, până 
ce ajunseră la locul unde se afla târgul de robi. 

Acolo persanul se dete jos de pe catâr şi, după ce o ajută pe fată să 
descalece şi ea la rându-i, o luă de mână şi o înfăţişă telalului, ca s-o strige 
spre vânzare. Şi telalul, dând mulţimea la o parte, o pofti pe fetişcană să se 
aşeze într-un jilt de fildeş împodobit cu aur, în mijlocul târgului. Pe urmă îşi 
plimbă privirile peste cei care îl înconjurau şi strigă: 

— O, neguţătorilor! O, cumpărătorilor! o, stăpânilor de bogății! târgoveţi 
şi beduini! o, lume care te afli împrejurul meu, mai aproape ori mai departe, 


deschid mezatul! nicio ocară asupra aceluia care deschide mezatul! Preţuiţi 
şi rostiţi-vă! Allah este Atotputernic şi Atoateştiutor! Deschid mezatul! 

Atunci veni în rândul din faţă un bătrân, care era starostele neguţătorilor 
din cetate, şi dinaintea lui nimenea nu îndrăznea să ridice glasul spre a da 
mai mult. Şi facu domol un ocol împrejurul jilţului pe care şedea fata şi, 
după ce o cercetă cu mare luare-aminte, spuse: 

— Încep mezatul cu nouă sute douăzeci şi cinci de dinari! 

Numaidecât telalul strigă cât îl ţinea gura: 

— Mezatul se începe la nouă sute douăzeci şi cinci de dinari! O, 
începătorule! O, atoateştiutorule! O, darmnicule! La nouă sute douăzeci şi 
cinci de dinari ca preţ de mezat pentru mărgăritarul cel fără de asemuire! 

Pe urmă, cum nimenea nu vroia să mai ridice preţul, din cinstire faţă de 
preavrednicul staroste, telalul se întoarse către fetişcană şi o întrebă: 

— Primeşti, o, sultăniţă a lunelor, să fii a preacinstitului nostru staroste? 

Şi fata răspunse, de sub maramele ei: 

— Nu cumva eşti smintit, o, telalule, ori măcar lovit de vreo scrânteală la 
limbă, de-mi pui o întrebare ca asta? 

Iar telalul, fâstâcit, întrebă: 

— Şi de ce, mă rog, o, sultăniţă a mândreţelor? 

Şi fetişcana, dezvelindu-şi într-un zâmbet mărgăritarele gurii, spuse: 

— O, telalule, au nu ţi-e ruşine înaintea lui Allah şi a bărbii tale, când vrei 
să dai fete de soiul meu unui babalâc ca acesta, matofit şi neputinte, pe care 
nevastă-sa, fără de nicio îndoială, şi nu numai o dată, l-o fi dodelit amarnic 
şi plină de ciudă din pricina nevolniciei lui? Şi nu ştii că unui moşneag ca el 
i se potrivesc întocmai versurile poetului: 


Am o zestre de ocară, 
Fără vreo nădejde. 

E făcută dintr-o ceară 
Care se topeşte. 


Şi cu cât mă zbat mai tare, 
Cu atât, greoaie, 

Ca lovită de dogoare, 

Şi mai rău se-nmoaie. 


Nu spun astea într-o doară! 
Rea-i, şi mişelească! 


Ea se stinge, 
bunăoară, 

Când să se! 
trezească 


Blestemata! 
Doar arare, 
La vreun ceas 


destoinic, 

Când sunt 
singur, mai 
tresare 

Într-un zel 
războinic. 


Ticăloasă-i şi (SA 
avară 

Când să se 
arate 
Darnică! Şi- 
altfel, iară, 
Risipind de 
toate, 


Când mai 
bună-ar fi, îmi 
pare, 

O economie! 

Ah, scârbavnica! E-n stare 

Doar atunci să-nvie 


Când mă culc! Şi să nu sară 
Când mă ştie treaz! 

Zestre neagră şi amară, 
Zestre de necaz! 


Fie blestemată care 
Zestrea mea umilă 


Are s-o râvnească şi-are 
Să mi-o ia de milă! 


Când auziră vorbele şi versurile acestea ale fetişcanei, cei de faţă se arătară 
până peste poate de supăraţi, din pricina lipsei de cinstire şi de bună- 
cuviinţă dovedite faţă de staroste. Şi telalul îi spuse tinerei: 

— Pe Allah, o, stăpâna mea, mă faci să-mi crape obrazul dinaintea 
negustorilor! Cum de poţi să-i spui asemenea lucruri starostelui nostru, un 
om de vază, un înţelept, un învăţat chiar? 

Ea însă răspunse: 

— A, dacă este un învăţat, atunci cu atât mai bine, într-adevăr! Poate că şi 
învăţătura de-acum are să-i fie de vreun folos! Un învăţat fără de zebb, la 
ce-o fi bun? Hai, ducă-se mai iute să se ascundă pe undeva! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaptezeci şi opta noapte 


Spuse: 


...Un învăţat fără de zebb, la ce-o fi bun? Hai, ducă-se mai iute să se 
ascundă pe undeva! 

Telalul, atunci, pentru ca fata să nu aibă putinţa de a-l beşteli mai departe 
pe bătrânul staroste, se grăbi să înceapă iar strigarea, cât îl ţinea gura, 
răcnind: 

— O, neguţătorilor, o, cumpărătorilor! mezatul este deschis şi rămâne 
deschis! Acela care dă mai mult o ia pe domniţă! 

Atunci se înfăţişă un alt negustor, care nu fusese de faţă la cele petrecute 
până aci şi care, vrăjit de frumuseţea roabei, spuse: 

— O iau eu, pe nouă sute cincizeci de dinari! 

Fetişcana însă, când îl văzu, pufni într-un hohot de râs; iar când el vru să 
se apropie de ea ca s-o cerceteze mai bine, îi zise: 

— O, şeicule, ia spune-mi, ai cumva în casa ta un satâr mai mare? 

El răspunse: 

— Am, pe Allah, o, stăpâna mea! Da ce vrei să faci cu el? 

Ea răspunse: 

— Păi tu nu vezi că, înainte de toate, trebuie să-ţi retezi o bucată bună din 
pătlăgeaua vânătă pe care o porţi în chip de nas? Şi nu ştii că ţie ţi se 
potrivesc mai mult decât oricui vorbele acestea ale poetului: 


Pe faţa lui se-nalţă-un minaret 
Atât de mare-ncât întreaga lume 
Prin uşile lui două, berechet, 

S-ar duce dintr-odată, fără nume, 
Şi-ntinderea întreagă pământească 
Ar fi deodată să se pustiască! 


Când auzi vorbele acestea ale fetişcanei, negustorul cel năsos fu cuprins de 
o mânie atâta de mare, încât strănută deodată năprasnic, pe urmă, 
înşfacându-l pe telal de guler, îi aldui o grămadă de ghiolduri după ceafă, 
zbierând: 

— Telal blestemat! nu ne-ai adus-o pe neruşinata asta de roabă decât ca să 
ne ocărască şi să ne facă de batjocură? 

Şi telalul, tare mohorât, se întoarse înspre fetişcană şi îi zise: 

— Pe Allah, de când îmi fac meseria de telal, n-am mai avut o zi atâta de 
afurisită ca asta! Au tu nu poţi să-ţi struneşti destrăbălările limbii şi să ne 
laşi să ne câştigăm pâinea? 

Pe urmă, ca să pună capăt zarvei, începu iar strigarea. 

Atunci se ivi un al treilea negustor, tare bărbos, care vroi s-o cumpere pe 
roaba cea frumoasă. Ci, până să apuce el să-şi deschidă gura ca să rostească 
preţul, fetişcana se puse pe râs şi strigă: 

— Ia te uită, o, telalule! La ăsta rânduiala firii s-a răsturnat; e un berbec cu 
o coadă straşnică, da coada i-a crescut în bărbie! Şi de bună seamă că nu ai 
de gând să mă dai unui om cu o barbă atâta de lungă şi, drept urmare, cu o 
minte tare scurtă! Că doar ştii şi tu că mintea şi judecata sunt cu atâta mai 
scurte cu cât e mai lungă barba! 

La vorbele acestea, telalul, deznădăjduit până peste poate, nu vroi să ducă 
mai departe vânzarea aceea. Şi strigă: 

— Nu, pe Allah! astăzi nu-mi mai fac meseria! 

Şi luând-o pe fată de mână, cu sufletul plin de spaimă, o aduse îndărăt la 
persan, stăpânul ei, spunându-i: 

— Noi nu putem s-o vindem! Deschidă-ţi Allah prin alte locuri poarta 
vânzării şi a cumpărării! 

Şi persanul, fără a se tulbura ori a se supăra, se întoarse înspre fetişcană şi 
îi zise: 

— Allah este cel mai damic! Haide, fata mea! o să izbutim noi să găsim 
cumpărătorul care ţi se potriveşte! 


Şi o luă şi plecă ţinând-o cu o mână, pe când cu mâna cealaltă îşi ducea 
catârul de căpăstru, iar fetişcana arunca din ochi, către cei care o priveau, 
nişte săgeți negre şi ascutite. Or, de-abia atunci, o, minunato, îl zărişi tu pe 
tânărul Nur, şi la vederea lui simţişi dorinţa cum îţi muşcă sufletul şi 
dragostea cum îţi răsuceşte lăuntrurile! Şi te oprişi deodată şi îi spuseşi 
stăpânului tău, persanul: 

— Pe acesta îl vreau! Vinde-mă lui! 

Şi persanul se întoarse şi îl zări şi el la rându-i pe flăcăiandrul cel 
împodobit cu toate farmecele tinereţii şi ale frumuseţii, şi îmbrăcat zarif cu 
un caftan de culoarea prunei coapte. Şi îi zise fetei: 

— Tânărul acesta era şi el mai adineaori printre cei care priveau la 
vânzare, şi nu s-a apropiat nicidecum de mezat. Cum vrei, dar, să mă duc şi 
să-i spun să te cumpere, dacă el nu vrea? 

Ea răspunse: 

— Asta nu-i pricină de necaz! Nu vreau să fiu decât a flăcăului acesta. Şi 
numai a lui am să fiu. 

Şi se duse hotărâtă la tânărul Nur şi îi spuse, scurgând înspre el o privire 
plină de ispite: 

— Oare nu sunt frumoasă deloc, o, stăpâne al meu, de n-ai binevoit să dai 
niciun preţ pe mine la mezat? 

El răspunse: 

— O, sultană a mea, oare se mai află pe lume o frumuseţe asemenea cu a 
ta? 

Ea întrebă: 

— Atunci de ce nu m-ai vrut pe când eram spre vânzare celui care dă mai 
mult? De bună seamă că din pricină că nu mă găseai pe gustul tău! 

El răspunse: 

— Allah să te binecuvânteze, o, stăpână a mea! Hotărât că, dacă aş fi fost 
în ţara mea, te-aş fi cumpărat la preţul bogățiilor mele toate şi pentru toate 
bunurile pe care le am sub mâna mea. Aici însă nu sunt decât un străin şi nu 
am altă avere decât o pungă cu o mie de dinari! 

Ea spuse: 

— Dă-o drept cumpărare a mea şi n-ai să te căieşti! 

Şi tânărul Nur, neputând să se împotrivească vrăjii din privirea aţintită spre 
el, îşi descinse brâul în care se afla înghesuită mia de dinari şi numără şi 
cântări aurul dinaintea persanului. Şi încheiară târgul amândoi, după ce 


chemară cadiul şi martorii ca să legiuiască în scris învoiala de vânzare şi de 
cumpărare. Şi, ca să adeverească legământul, fata rosti: 

— Mă învoiesc să fiu vândută flăcăului acesta frumos, la preţul de o mie 
de dinari, daţi stăpânului meu persanul! 

Şi cei de faţă îşi spuseră între ei: 

— Uallah! tare-s făcuţi unul pentru altul! 

Şi persanul îi spuse lui Nur: 

— Deie Allah ca fata aceasta să-ţi fie temei de binecuvântare! Bucuraţi-vă 
laolaltă de tinereţea voastră, vi se cuvine întru totul bucuria care vă 
aşteaptă!... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şase sute şaptezeci şi noua noapte 


Spuse: 


...Vi se cuvine întru totul bucuria care vă aşteaptă! 

Atunci tânărul Nur, urmat de fetişcana cea cu şolduri legănătoare, se 
îndreptă către hanul cel mare din cetate şi închirie degrabă o odaie în care 
să găzduiască. 

Şi îşi ceru iertare faţă de fetişcană că nu-i putea da ceva mai bun, zicând: 

— Pe Allah, o, stăpână a mea, dacă aş fi la Cairo, cetatea mea, te-aş găzdui 
într-un sarai vrednic de tine! Ci, să-ţi mai spun o dată, aici nu sunt decât un 
străin! Şi nu mai am la mine, ca să facem faţă nevoilor, decât numai atât cât 
să plătesc locuinţa de-aici! 

Ea răspunse, zâmbind: 

— Fii fără de nicio grijă în privinţa aceasta! 

Şi îşi scoase de pe deget un inel în care era prins un rubin de mare preţ, şi 
îi spuse: 

— Ia inelul acesta şi du-te de-l vinde în suk. Şi cumpără tot ce este de 
trebuinţă pentru un ospăț în doi; şi nu te zgârci la cheltuieli, ci ia tot ce se 
găseşte mai bun de mâncare şi de băutură, fără să uiţi nici florile, nici 
fructele, nici mirodeniile! 

Şi Nur plecă grabnic să îndeplinească porunca, şi nu zăbovi mult până să 
se întoarcă încărcat cu bunătăţi de toate felurile. Şi îşi suflecă mânecile şi 
poalele caftanului, şi aştemu masa, şi pregăti cu multă grijă ospăţul. Pe 
urmă se aşeză lângă fata care se uita la el surâzând; şi începură, până una 
alta, să mănânce şi să bea bine. lar după ce se săturară şi băutura începu să- 


şi facă rostul, tânărul Nur, care era oleacă sfios de ochii cei strălucitori ai 
roabei sale, nu vroi să se lase mânat de dorinţele cele aprige care îl fierbeau, 
înainte de a întreba de ţara şi de obârşia fetişcanei. Şi o luă de mână şi îi 
zise: 

— Allah fie cu tine, o, stăpâna mea, nu ai putea acuma să-mi spui cum te 
cheamă şi care-i ţara ta? 

Ea răspunse: 

— Tocmai, o, Nur, despre asta vroiam şi eu să-ţi spun mai întâi. 

Şi se opri o clipă; apoi grăi: 

— Află, o, Nur, că mă cheamă Mariam, şi că sunt singura fată a 
preaputernicului domn al frâncilor care domneşte în cetatea Constantinia. 
Încât să nu te minuneze deloc când ai să afli că am primit din copilărie cea 
mai aleasă creştere şi că am avut dascăli de toate felurile. Am fost învățată 
deopotrivă să mânuiesc şi acul şi igliţa, să fac marame şi horbote, să tes 
chilimuri şi brâuri, şi să chindisesc mătasa fie cu aur pe beteală de argint, fie 
cu argint pe beteală de aur. Şi la fel am învăţat tot ce poate să împodobească 
mintea şi să sporească frumuseţea. Şi, în felul acesta, am crescut în palatul 
tatălui meu, departe de toate privirile. lar femeile din palat spuneau, 
uitându-se la mine cu ochi drăgăstoşi, că eram minunea vremilor. Încât o 
mulţime de domni şi de crai, care domneau peste pământuri şi peste insule, 
n-au pregetat să vină şi să mă ceară de soţie; ci tatăl meu, regele, nu a primit 
niciuna dintre cererile lor, nevroind să se despartă de singura lui fată, care îi 
era mai scumpă ca viaţa şi mai mult decât liota de copii ai lui, băieţi, fraţii 
mei! Estimp, îmbolnăvindu-mă, m-am juruit că, dacă m-oi mai însănătoşi, 
am să mă duc să mă închin la o mănăstire foarte cinstită printre frânci. Şi, 
când m-am vindecat, am vrut să-mi îndeplinesc jurământul şi m-am suit pe 
o corabie împreună cu una dintre fetele de neam din alaiul meu, fata unuia 
dintre mai-marii cei mai de vază de la curtea tatălui meu regele. Ci, de cum 
am pierdut din vedere pământul, corabia noastră a fost lovită de nişte 
musulmani, tâlhari de mare; iar eu, cu alaiul meu tot, am fost luată roabă şi 
adusă în Egipt, unde am fost vândută negustorului persan pe care l-ai văzut 
şi care, spre norocul fecioriei mele, se nimerise să fie suferind de hadâmbie. 
Şi tot spre norocul meu şi pentru că aşa a vrut ursitoarea mea, stăpânul meu, 
de cum m-a adus în casa lui, a căzut bolnav de o boală lungă şi grea, şi, cât 
a zăcut el aşa, n-am pregetat să-i dau îngrijirile cele mai statornice. Încât, de 
îndată ce s-a întors iar la sănătate, a ţinut să-mi arate multumirea lui pentru 
dovezile de dragoste ce-i arătasem câtă vreme gogise, şi m-a rugat să-i cer 


orice-o putea să-mi dorească sufletul. Iar eu nu i-am cerut decât numai un 
hatâr, şi anume să mă vândă cuiva care să se poată folosi de ceea ce am eu 
de folosit, şi să nu mă dea decât unuia pe care să mi-l aleg eu singură. Şi 
persanul mi-a făgăduit numaidecât şi m-a adus degrabă să mă vândă la 
târgul de robi, unde, în felul acesta, am putut să-mi îndrept alegerea asupra 
ta, o, ochi al meu, spre paguba tuturor acelor moşnegi şi a acelor inşi 
matofiţi care mă jinduiau. 

Şi, după ce spuse toate astea, tânăra frâncă se uită la Nur cu nişte ochi în 
care ardea aurul ispitelor, şi îi zise: 

— Aş putea, oare, aşa cum sunt, să fiu a altcuiva, o, flăcăule? 

Şi, cu o mişcare iute, îşi aruncă la o parte maramele şi se dezbrăcă pe de-a- 
ntregul, ca să se ivească în toată goliciunea ei dintru-ntâi. Binecuvântat fie 
pântecul care a purtat-o! Numai atunci putu să judece Nur ce binecuvântare 
coborâse pe capul său! Şi văzu că domniţa era o frumuseţe dulce şi albă ca 
o pânză de in, şi că revărsa din toate părţile lina mireasmă de ambră, ca 
trandafirul care îşi zămisleşte singur mireasma lui fără de pereche. Şi o 
strânse în braţe şi găsi în ea, după ce o cercetă în adâncurile-i cele tainice, 
un mărgăritar încă neatins. Şi se bucură de ceea ce găsise, până peste 
marginile bucuriei, şi se înflăcără până peste marginile înflăcărării. Şi 
începu să-şi plimbe mâna peste umerii şi peste gâtul ei gingaş, şi să şi-o 
strecoare printre vălurile şi buclele părului ei, făcând săruturile-i să pliuţăie 
pe obrajii ei, ca nişte pietre vuitoare în apă; şi se dedulcea cu buzele ei şi 
plesnea cu palmele bucile-i fragede şi săltăreţe. Chiar că aşa! Iar ea, la 
rându-i, nu pregetă să dea la iveală o bună parte din darurile şi din 
minunatele haruri pe care le avea în ea; căci fata aceasta îngemăna patima 
grecoaicelor cu puterea de iubire a egiptencelor, alinturile desfătătoare ale 
arăboaicelor cu căldura etiopiencelor, nevinovăția sperioasă a frâncelor cu 
iscusinţa cea meşteră a indiencelor, priceperea fetelor din Circasia cu 
dorinţele de foc ale nubienelor, drăgălăşeniile femeilor din Yaman cu tăria 
trupească a femeilor din Egiptul-de-Sus, tainica frăgezime a chinezoaicelor 
cu jarul fetelor din Hedjaz, şi nesaţul femeilor din Irak cu gingăşia 
persanelor. Încât înlănţuirile nu conteniră să urmeze după îmbrăţişări, 
sărutările după mângâieri, şi desfătările după zbeguri, cât ţinu noaptea toată, 
până ce, osteniţi oleacă de atâtea nebunii şi de atâta zbucium, adormiră într- 
un sfârşit unul în braţele celuilalt, beţi de mulţumire. Slavă lui Allah carele 
n-a izvodit privelişte mai răpitoare decât aceea a doi îndrăgostiţi fericiţi 


care, după ce s-au ametit cu dulceaţa desfătării, se odihnesc în patul lor, cu 
braţele înlăntuite, cu mâinile împreunate şi cu inimile bătând la fel! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte suta noapte 


Spuse: 


A doua zi, când se deşteptară, nu zăboviră să-şi înceapă iarăşi zbegurile, 
cu şi mai multă dârzie, căldură, spor, îndemnuri, tărie şi pricepere decât 
făcuseră în ajun. Încât domniţa frâncă, încântată şi minunându-se până peste 
poate că vedea atâtea virtuţi îngemănate în fiii de musulmani, îşi zise: 
„Hotărât! Când o credinţă trezeşte şi stârneşte la drept-credincioşii ei 
asemenea dovezi de bărbăţie, de vitejie şi de virtute, ea este, fără putinţă de 
tăgadă, cea mai bună, cea mai omenească şi singura adevărată dintre toate 
credinţele!” Şi vru să se încunune şi ea pe dată întru Islam. Se întoarse 
aşadar înspre Nur şi îl întrebă: 

— Ce se cere să fac, ochiul meu, ca să mă cunun şi eu întru Islam? Căci 
vreau să fiu musulmană ca tine; întrucât pacea sufletului meu nu se mai află 
nicidecum la frânci, care socotesc virtute amarmica postire şi nu preţuiesc 
nimica mai mult decât un popă jugănit! Sunt nişte rătăciţi care habar nu au 
de bucuria cea de nepreţuit a vieţii! Sunt nişte amărâţi pe care soarele nu-i 
încălzeşte cu dulceaţa razelor lui! Încât sufletul meu vrea să rămână aici, 
unde are să înflorească din toţi trandafirii lui şi are să cânte din toate 
păsările sale! Spune-mi, dar, ce se cere să fac ca să fiu şi eu musulmană! 

Şi Nur, plin de bucurie că ajuta astfel şi el oleacă, pe măsura puterilor lui, 
s-o aducă la dreapta credinţă pe domniţa frâncă, îi spuse: 

— O, stăpâna mea, credinţa noastră este lesnicioasă şi nu cunoaşte niciun 
fel de greutăţi lăturalnice! Mai devreme ori mai târziu, toţi necredincioşii au 
să vadă limpede cu cât este mai presus credinţa noastră, a drept- 
credincioşilor, şi au să purceadă şi ei de bunăvoie înspre noi, aşa cum se 
merge de la întuneric înspre lumină, de la ceea ce este de neînțeles înspre 
pricepere, şi de la ceea ce este anapoda înspre ceea ce este firesc! În ce te 
priveşte, o, domniţă a binecuvântării, ca să te speli într-un sfârşit de slinul 
creştinesc, tu ai decât să rosteşti aceste două mărturisiri: „Nu este alt 
dumnezeu decât unul Allah, şi Mahomed este trimisul lui Allah!” Şi pe dată 
te-ai şi făcut o drept-credincioasă musulmană! 

La vorbele acestea, domniţa Mariam, fata frâncilor, ridică degetul şi rosti: 


— Mărturisesc şi adeveresc că nu este alt dumnezeu decât unul Allah, şi 
Mahomed este trimisul lui Allah! 

Şi pe dată se încunună întru Islam! Slavă aceluia carele, pe căi drepte, 
deschide ochii celor orbi, dă auz urechilor celor surzi, dezleagă limba celor 
muţi şi luminează inimile celor amăgiţi — Stăpânul virtuţilor, Împărţitorul 
harurilor, Mult-Plinul de bunătate faţă de drept-credincioşii săi! Amin! 

Lucrul acesta de seamă fiind împlinit astfel (Allah fie lăudat!), amândoi se 
ridicară din patul desfătărilor lor şi se duseră de se răcoriră, pentru ca apoi 
să-şi facă spălările cele îndătinate şi rugăciunile cele de cuviinţă. După care 
mâncară şi băură şi începură să tăifăsuiască cu mult drag şi să se bucure 
laolaltă. Şi Nur se minuna tot mai mult de ştiinţa cea adâncă a domniţei şi 
de înțelepciunea şi de agerimea minţii ei. 

Or, după-amiază, pe la ceasul rugăciunii asr, tânărul Nur plecă la geamie, 
iar domniţa Mariam se duse să se plimbe pe la Columna Fanarului. Şi atâta 
cu ei! Estimp, regele frâncilor de la Constantinia, tatăl domniţei Mariam, 
când află de răpirea fiicei sale de către musulmanii tâlhari de mare, fu 
cuprins de o durere până peste marginile durerii şi se simţi deznădăjduit de 
moarte. Şi trimise în toate părţile călăreţii şi patricii să facă cercetările 
cuvenite şi s-o răscumpere pe domniţă şi s-o scape, fie târguind-o, fie cu de- 
a sila, din mâinile răpitorilor ei. Ci toţi cei pe care îi însărcinase cu 
cercetările se întoarseră de la o vreme fără să fi aflat nimic. Atunci regele 
porunci să vină la el vizirul său, căpetenia agiei, un moşneag chior de ochiul 
drept şi şchiop de piciorul stâng, da un adevărat diavol al iscoadelor, care 
era în stare să descâlcească, fără a le rupe, firele încurcate ale unei pânze de 
păianjen; ori să smulgă dinţii unui om adormit fără a-l trezi; ori să 
ciordească îmbucătura din gura unui beduin flămând ori să i-o tragă unui 
negru de trei ori în fund, fără ca el să apuce să se întoarcă. Şi îi porunci să 
colinde toate ţările musulmane şi să nu se întoarcă la el decât atunci când 
are s-o aducă şi pe domniţă. Şi îi făgădui tot soiul de răsplăţi şi de hatâruri 
când s-o întoarce, însă îi lăsă de înţeles şi că, în caz de neizbândă, îl 
aşteaptă teapa. Şi vizirul cel chior şi şchiop plecă la drum fără de zăbavă. Şi 
începu să colinde, îmbrăcat teptil, toate ţările prietene şi neprietene, fără a 
da de nicio urmă, până ce ajunse la Al-Iskandaria. 

Şi chiar în ziua aceea ieşi împreună cu toţi robii care îl însoțeau să tragă o 
raită pe la Columna Fanarului. Şi vru soarta ca în felul acesta să dea de 
domniţa Mariam, care se bucura de reveneală prin locurile acelea, încât, de 


îndată ce o cunoscu, chiorul zvâcni de bucurie şi se repezi în calea ei. Şi 
când ajunse dinainte-i, puse un genunchi la pământ şi vru să-i sărute mâna. 
Domnita, însă, care îşi însuşise toate virtuțile musulmane, precum şi sfiala 
faţă de bărbaţi, îi trase o palmă straşnică vizirului frânc, cel atâta de urât, şi 
ţipă la el: 
— Câine blestemat! ce cauţi pe pământ musulman? Şi socoţi că ai să mă 
faci să cad în puterea ta? 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute una noapte 


Spuse: 


Domnita, însă, care îşi însuşise toate virtuțile musulmane, precum şi sfiala 
faţă de bărbaţi, îi trase o palmă straşnică vizirului frânc, cel atâta de urât, şi 
ţipă la el: 

— Câine blestemat! ce cauţi pe pământ musulman? Şi socoţi că ai să mă 
faci să cad în puterea ta? 

Frâncul răspunse: 

— O, domniţă, eu nu sunt întru nimic vinovat de treaba aceasta. Nu ai să te 
superi decât pe tatăl tău regele, care m-a ameninţat cu tragerea în ţeapă dacă 
n-am să te găsesc! Aşa încât trebuie să te întorci cu noi, de voie ori de silă, 
ca să mă scapi de osânda cea înfricoşată. Şi-apoi tătâne-tău moare de 
deznădejde, că te ştie luată prinsă de necredincioşi, iar maică-ta plânge la 
gândul răutăţilor pe care trebuie să le înduri în mâinile acestor tâlhari 
nesăţioşi! 

Ci domniţa Mariam răspunse: 

— Ba nicidecum! Pacea sufletului meu mi-am găsit-o chiar aici. N-am să 
plec în ruptul capului din ţara aceasta binecuvântată! Întoarce-te, dară, de 
unde ai venit, ori cugetă să nu care cumva să te trag tocmai eu în ţeapă aci 
pe loc, în vârful Columnei Fanarului! 

La vorbele acestea, frâncul cel şchiop pricepu că n-are s-o poată hotărî pe 
domniţă să meargă cu el de bunăvoia ei, şi îi spuse: 

— Cu îngăduinţa ta, o, stăpâna mea! 

Şi le făcu semn robilor lui s-o înşface, care numaidecât, o împresurară, îi 
puseră căluş în gură şi, oricât se apără şi oricât de amarnic îi zgârie ea, o 
aburcară în spinare şi o duseră, la căderea nopţii, pe puntea unei corăbii ce- 


şi ridica pânzele înspre Constantinia. Şi-atâta cu vizirul cel chior şi şchiop şi 
cu domniţa Mariam! 

Estimp, tânărul Nur nu o vedea pe nicăieri pe domniţa Mariam întorcându- 
se la han şi nu ştia care să fie pricina acelei zăbave. Şi, cum noaptea creştea, 
iar îngrijorarea lui sporea, Nur ieşi din han şi începu să rătăcească pe ulițele 
pustii, cu nădejdea de-a o găsi, şi ajunse până la urmă în port. Acolo, nişte 
luntraşi îi spuseră că tocmai plecase o corabie şi că pe puntea acelei corăbii 
fusese dusă o tânără ale cărei trăsături se potriveau întocmai cu cele date de 
Nur. 

Aflând astfel de răpirea mult-iubitei sale, Nur începu să se văicărească şi 
să plângă, necurmându-şi suspinele decât ca să strige „Mariam! Mariam!” 
Atunci un bătrân, dacă îl văzu plângând aşa, înduioşându-se de frumuseţea 
şi de deznădejdea lui, se duse la el şi îl întrebă cu blândeţe care-i pricina 
lacrimilor lui. Şi Nur îi povesti nenorocirea ce i se întâmplase. Atunci 
bătrânul îi zise: 

— Nu mai plânge, copilul meu, şi nu deznădăjdui! Corabia care a plecat a 
îndreptat pânzele către Constantinia şi tocmai că şi eu, care sunt căpitan de 
corabie, ridic pânzele tot către cetatea aceea, la noapte, cu cei o sută de 
musulmani care se află pe puntea mea. Nu trebuie, aşadar, decât să te sui pe 
corabie şi ai să găseşti iară lumina dorurilor tale! 

Şi Nur, cu lacrimile în ochi, sărută mâna reizului şi se îmbarcă degrabă pe 
corabia care zbură, cu toate pânzele în vânt, peste mare. 

Or, Allah le meni bună pace şi, la capătul unei călătorii de cincizeci şi una 
de zile, ajunseră cu corabia în faţa Constantiniei, unde traseră grabnic la 
țărm. Ci numaidecât fură înhăţaţi de oştenii frânci care vegheau ţărmul, şi 
fură prădaţi şi aruncaţi în temniţă, aşa cum poruncise regele, care vroia, în 
felul acesta, să-şi răzbune pe toţi neguţătorii străini ocara adusă fetei lui în 
ţările musulmane. 

Într-adevăr, domniţa Mariam ajunsese la Constantinia chiar în ajunul 
acelei zile. Şi de îndată ce ştirea despre întoarcerea ei se răspândi în cetate, 
toate ulițele fură împodobite în cinstea sa şi tot norodul ieşi s-o întâmpine. 
lar regele şi regina încălecară pe cai, cu toţi mai-marii şi dregătorii de la 
palat, şi veniră s-o aştepte la coborârea de pe corabie. Iar regina, după ce o 
sărută cu dragoste pe fiică-sa, o întrebă îngrijorată, înainte de orice, dacă 
mai era fecioară ori dacă, spre amarul ei şi spre ocara numelui său, îşi 
pierduse pecetea cea fără de preţ. Ci domniţa, izbucnind în râs dinaintea 
tuturor celor ce se aflau de faţă, răspunse: 


— Ce mă întrebi tu, o, maică a mea? Au tu crezi că poţi să rămâi fecioară 
în ţara musulmanilor? Şi tu nu ştii că în cărţile musulmanilor se spune: 
„Nicio femeie nu are să îmbătrânească fecioară în Islam...” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute doua noapte 


Spuse: 


...„ Nicio femeie nu are să îmbătrânească fecioară în Islam!” 

Şi regina — care nu-i pusese fetei sale această întrebare de faţă cu toată 
lumea decât ca să se ducă vestea, încă de la întoarcerea ei, că fecioria îi era 
nevătămată, iar cinstea lor era neatinsă, — când auzi vorbele acelea 
neaşteptate, şi încă rostite şi dinaintea întregii curţi, îngălbeni toată la chip 
şi căzu leşinată în braţele însoţitoarelor ei, tulburată de pocinogul acela 
atâta de pârdalnic. lar regele, tot aşa, amarnic de furios de întâmplare, şi 
mai ales de felul deschis în care fiică-sa dezvăluia cele ce i se întâmplaseră, 
îşi simţi băşica fierii cum plesneşte în mijlocul ficatului şi, oţărât până peste 
marginile oţărălii, o luă pe domniţă şi intră cu mare grabă în palat, 
împresurat de uluirea tuturora, de nasurile alungite ale dregătorilor şi de 
chipurile acre ale bătrânelor curtence rămase fără de răsuflare. Şi acolo îşi 
chemă numaidecât sfetnicii, şi ceru părerea vizirilor şi a patriarhilor. Şi 
vizirii şi patriarhii întrebaţi răspunseră: 

— Noi suntem de părere că, spre-a o curăţi pe domniţă de murdăria 
musulmanilor, nu este decât o cale, şi anume să fie spălată în sângele lor. 
Încât trebuie să fie scoşi din temniţă o sută de musulmani, niciunul mai 
mult, niciunul mai puţin, şi să li se taie capul! Şi să fie strâns sângele de la 
gâtul lor, şi în acel sânge să fie scăldat trupul domniţei, ca pentru un botez 
nou! 

Drept urmare, regele porunci să fie aduşi cei o sută de musulmani care 
tocmai fuseseră aruncaţi în temniţă, şi printre care, cum s-a spus, se afla şi 
tânărul Nur. Şi se începu cu tăierea capului căpitanului de corabie. Pe urmă 
se tăie capul tuturor neguţătorilor. Şi, de fiecare dată, se strângea într-o 
zăcătoare largă sângele care ţâşnea din gâturile fără cap. Şi veni şi rândul 
tânărului Nur. Şi fu dus la locul de tăiere, fu legat la ochi, fu întins pe preşul 
cel însângerat şi călăul îşi roti spada ca să-i reteze capul de la gât, când o 
femeie bătrână se apropie de rege şi îi zise: 


— O, rege al vremilor, cele o sută de capete au şi fost tăiate, iar bazinul 
este plin de sânge! Încât acest musulman tânăr care a mai rămas s-ar cădea 
să fie cruțat, şi mai degrabă să-mi fie dat mie ca să-mi slugărească la 
biserică! 

Şi regele strigă: 

— Pe Mesia! adevărat ai vorbit! Cele o sută de capete se află aci, iar 
bazinul este plin. Ia-l, dară, pe acesta şi foloseşte-l ca slugă la biserică! 

Şi bătrâna, care era căpetenia paznicelor de la biserică, îi mulţumi regelui 
şi, pe când Măria Sa ieşea din sală laolaltă cu vizirii lui spre a purcede la 
botezul de sânge al domniţei, bătrâna îl luă pe tânărul Nur. Şi, fermecată de 
frumuseţea lui, îl duse fără de zăbavă la biserică. 

Acolo bătrâna îi porunci lui Nur să se dezbrace şi îi aduse o haină lungă şi 
neagră, un potcap lung de popă, un văl mare, negru, pe care să şi-l pună 
peste acel potcap, un patrafir şi un brâu lat. Şi îl îmbrăcă ea însăşi, ca să-l 
înveţe cum trebuie să facă; şi îi spuse sfaturile de trebuinţă, ca să-şi 
îndeplinească aşa cum se cuvine slujba la biserică. Şi, vreme de şapte zile în 
şir, îi veghe munca şi îl îndemnă să se străduiască, pe când el se jeluia în 
inima lui de drept-credincios că e silit să facă o slugărie ca aceea în slujba 
necredincioşilor. 

Or, în seara celei de a şaptea zile, bătrâna îi spuse lui Nur: 

— Află, fiul meu, că peste câteva clipite domniţa Mariam, care a fost 
curățată prin botezul de sânge, are să vină la biserică să-şi petreacă noaptea 
toată în rugăciune, ca să i se ierte astfel blestemăţiile. Te înştiinţez, aşadar, 
de venirea ei, pentru ca, atunci când eu m-oi duce să mă culc, tu să stai la 
uşă ca să îndeplineşti orice slujbă pe care s-ar putea să ţi-o ceară, ori ca să 
mă chemi la caz că ea ar cădea leşinată de căinţă din pricina păcatelor ce le- 
a săvârşit. Ai priceput? 

Şi Nur, cu ochii scăpărând, răspunse: 

— Priceput, o, stăpână a mea! 

Estimp, domniţa Mariam, îmbrăcată în negru din creştet până-n talpă, şi cu 
faţa coperită de un văl negru, ajunse în tinda bisericii şi, plecându-se adânc 
dinaintea lui Nur, pe care, din pricina hainelor de pe el, îl socoti un popă, 
intră în biserică, după ce bătrâna paznică îi descuie uşa, şi, cu pas domol, se 
duse la un fel de paraclis lăuntric, tare întunecat la înfăţişare. Atunci 
bătrâna, nevrând s-o stânjenească, se grăbi să plece; şi după ce îl dodeli pe 
Nur să vegheze la uşă, se duse să se culce în chilia ei. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şapte sute treia noapte 


Spuse: 


„„„se duse să se culce în chilia ei. 

Iar Nur, după ce se încredinţă că bătrâna paznică adormise şi sforăia ca o 
căpcăună, se strecură în biserică şi se duse drept la locul unde se afla 
domniţa Mariam, şi care era un paraclis luminat de o candelă ce ardea 
dinaintea chipurilor necredinţei (arde-le-ar focul!). Şi intră încetişor în 
paraclisul acela şi, cu un glas tremurând, spuse: 

— Eu sunt Nur, o, Mariam! 

Şi domniţa, când auzi glasul mult-iubitului ei, crezu dintru-ntâi că visează, 
pe urmă se aruncă în braţele lui. Şi amândoi, tulburaţi până peste poate, 
începură să se sărute în tăcere şi îndelung. Şi, când izbutiră să vorbească, îşi 
povestiră tot ce păţiseră din ziua despărțirii. Şi laolaltă înălţară laudă lui 
Allah, carele îngăduise să se afle iar împreună. 

După care domniţa, spre a sărbători bucuria acelei clipe a întâlnirii lor, se 
grăbi să-şi scoată hainele cele cernite pe care regina, maică-sa, o silise să le 
poarte spre a-şi aminti necontenit de pierderea fecioriei sale. Şi când se 
dezbrăcă de tot, şezu pe genunchii lui Nur, care la rându-i aruncase departe 
de el rasa şi hainele de popă creştinesc. Şi se pomiră pe un potop de alinturi 
nemaipomenite, şi cum unele asemenea nu mai văzuse vreodată petrecându- 
se locul acela de pierzanie al sufletelor necredincioşilor. Şi nu conteniră, cât 
tinu noaptea toată, să se dedea, fără de niciun fel de oprelişti, celor mai 
osebite bucurii ale desfătării, dându-şi unul altuia dovezile cele mai vădite 
ale dragostei lor vajnice. Şi Nur, în clipa aceea, simţea cum se întoarce la 
viaţă cu atâta năprasnă, încât ar fi putut să sugrume, fără de oprire, unul 
după altul, o mie de popi, cu patriarhii lor cu tot! Allah să-i stingă pe păgâni 
şi să dea tărie şi virtute drept-credincioşilor lui! 

Când, către zori, clopotele bisericii sunară cea dintâi chemare a 
necredincioşilor, domniţa Mariam se grăbi — da cu câte lacrimi de jale! — să 
se îmbrace în hainele ei cernite; iar Nur, la fel, se îmbrăcă şi el cu hainele 
necredinţei (ierte-l Allah, cel carele vede adâncul cugetului, în această 
cruntă anevoinţă în care se află!). Ci, înainte de a pleca şi după ce îl mai 
sărută pentru ultimă oară, domniţa îi spuse lui Nur: 

— Acuma, 0, Nur, după cele mai bine de şapte zile de când te afli în 
această cetate, cunoşti pesemne temeinic locurile şi împrejurimile bisericii 


acesteia? 

Şi Nur răspunse: 

— Da, o, stăpâna mea! 

Ea spuse: 

— Ei bine, atunci ia aminte la vorbele mele şi să nu le uiţi! Căci mi-am 
ticluit în gând un plan care are să ne îngăduiască să scăpăm pe totdeauna 
din ţara aceasta! Drept care mâine, la cea dintâi strajă a nopţii, nu ai decât 
să deschizi uşa bisericii care dă înspre mare şi să te duci fără de zăbavă pe 
țărm. Acolo ai sa găseşti o corăbioară cu zece oameni; iar căpitanul lor, 
când are să te vadă că vii, are să se repeadă să-ţi dea mâna. Ci tu să aştepţi 
să te strige pe nume; şi mai ales să nu zoreşti nimic! În ce mă priveşte, să nu 
ai nicio grijă din partea mea: am să pot eu să dau de tine fără de nicio 
supărare. Şi Allah are să ne slobozească din mâinile lor. 

Pe urmă, înainte de a-l lăsa singur, mai adăugă: 

— Ci, o, Nur, spre a le face un pocinog cât mai straşnic patriarhilor, să nu 
uiţi să şterpeleşti din vistieria bisericii tot ce ai să găseşti mai greu ca preţ şi 
mai uşor ca greutate, şi să goleşti, înainte de a pleca, toată cutia în care 
necredincioşii îşi pun darurile de aur pe care le aduc căpeteniilor credinţei 
acesteia mincinoase. 

Şi domniţa, după ce îi ceru lui Nur să spună şi el, vorbă cu vorbă, sfaturile 
pe care i le dăduse, ieşi din biserică şi, cu ochii tare mohorâţi, se întoarse la 
palat, unde maică-sa o aştepta ca să-i predice căinţa şi lepădarea de 
bucuriile trupului. Ferească-i Allah în veci pe drept-credincioşii săi de 
lepădarea aceea necurată, şi facă el să nu aibă a se căi decât de răul săvârşit 
faţă de aproapele lor! Amin! 

Aşadar, la cea dintâi strajă de noapte, Nur, după ce veghe sforăiturile 
bătrânei căpcăune a bisericii, nu pregetă să pună gabja pe toate lucrurile de 
preţ din vistieria de sub pământ şi să golească în brâul lui de popă tot aurul 
şi argintul ce se afla în cutia patriarhilor. Şi, încărcat cu acea pradă luată de 
la necredincioşi, o tuli în graba mare pe uşa ce-i fusese arătată, spre ţărmul 
mării. Şi acolo, urmând ce-i spusese domniţa, găsi corabia, iar căpitanul, 
după ce îi întinse mâna şi îl chemă pe nume, îl primi cu toată dragostea, 
dimpreună cu povara lui cea de preţ. Şi numaidecât dădu semnalul de 
plecare. 

Or, corăbierii, în loc să se supună poruncilor date de căpitanul lor şi să 
dezlege parâmele care ţineau corabia legată de stâlpii de pe țărm, începură 
să cârtească, iar unul dintre ei ridică glasul şi spuse: 


— O, căpitane, da tu ştii prea bine că am primit cu totul altfel de porunci 
de la stăpânul nostru, regele, care vrea să-l pornească mâine pe vizirul său 
cu corabia noastră, ca să se ducă să-i dovedească pe piraţii musulmani care 
s-au ivit prin preajmă, amenințând s-o răpească pe domniţa Mariam! 

Căpitanul însă, oţărât până peste poate de împotrivirea aceea, strigă: 

— Cine cutează să se împotrivească poruncilor mele? 

Şi, rotindu-şi sabia, reteză dintr-o lovitură capul celui care vorbise. Şi 
sabia lumina, în beznă, roşie de sânge, ca o făclie. Însă fapta aceea aprigă 
nu-i opri pe corăbierii ceilalţi, oameni dârji, să nu cârtească mai departe, 
încât împărtăşiră cu toţii, într-o clipită, sub sabia cea iute ca fulgerul, soarta 
tovarăşului lor, pierzându-şi toţi zece, unul după altul, capul de pe grumaji. 
Şi căpitanul împinse cu piciorul leşurile lor în mare. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute patra noapte 


Spuse: 


Şi căpitanul împinse cu piciorul leşurile lor în mare. La sfârşit se întoarse 
înspre Nur şi, cu un glas poruncitor ce nu îngăduia cârtire, ţipă: 

— Yallah! Hai! Desfă parâmele, întinde pânzele şi strânge frânghiile, în 
vreme ce eu am grijă de cârmă! 

Şi Nur, înspăimântat de volnicia aprigului căpitan, şi-apoi şi fără vreo 
armă cu care să se apere şi să încerce să scape fugind pe uscat, fu nevoit să 
se supună şi, măcar că nu se pricepea la treburile marinăreşti, îndeplini cât 
putu mai bine munca la frânghii. Şi corabia, călăuzită de mâna hotărâtă a 
căpitanului la cârmă, se îndepărtă, cu toate pânzele umflate, înspre larg şi 
împinsă de vântul prielnic, puse cap către Al-Iskandaria. 

În vremea aceasta, bietul Nur se căina în sufletul său, fără a cuteza să se 
plângă deschis faţă de căpitanul cel bărbos care se uita la el cu nişte ochi 
strălucitori; şi îşi zicea: „Ce năpastă s-a abătut pe capul meu tocmai când 
socoteam că necazurile s-au isprăvit! Şi fiecare nenorocire e mai rea decât 
cea de dinaintea ei! Baremi de-aş pricepe ceva din toate astea! Şi-apoi, ce- 
am să mai păţesc şi cu insul ăsta amarnic? Fără de nicio îndoială că n-am să 
mai ies viu din mâinile lui!” Şi se lăsă aşa mai departe dus de gânduri 
negre, cât tinu noaptea toată, veghind pânzele şi saulele. 

Dimineaţa, cum se aflau în faţa unei cetăti unde urmau să tragă la țărm 
spre a năimi câţiva corăbieri, căpitanul se ridică deodată, cuprins parcă de 


un mare zbucium, şi îşi aruncă mai întâi turbanul la picioare. Pe urmă, 
întrucât Nur, uluit, se uita la el fără să priceapă nimic, izbucni în râs şi, cu 
amândouă mâinile îşi smulse barba şi mustăţile, şi pe dată se schimbă într-o 
fetişcană ca luna când se ridică peste mare. Şi Nur o cunoscu pe domniţa 
Mariam. Şi de îndată ce tulburarea i se potoli, se aruncă la picioarele ei, 
până peste poate de minunat şi de bucuros, şi îi mărturisi că fusese cuprins 
de o mare spaimă din pricina acelui căpitan cumplit care făcea să zboare aşa 
de uşor capetele oamenilor de pe grumaji. Şi mult mai râse domniţa Mariam 
de spaima lui; şi, după ce se sărutară, fiecare se grăbi să se aştearnă iarăşi pe 
muncă spre a intra în portul cetăţii. Şi, de cum ajunseră pe uscat, luară în 
slujba lor câţiva corăbieri, şi plecară pe mare departe. lar domniţa Mariam, 
care se pricepea la tainele năieritului şi cunoştea drumurile mării şi bătaia 
vântului şi a apelor, dădu mai departe poruncile de trebuinţă, ziua întreagă, 
cât ţinu drumul. Dar când se lăsă noaptea nu pregetă să se ducă şi să se 
culce lângă preaiubitul ei Nur, şi să deguste cu el, în reveneala mării, sub 
cerul gol, toate desfătările dragostei. Allah să-i apere şi să-i ţină şi să 
sporească asupra lor hatârurile lui! 

Or, Allah le hărăzi, până la sfârşitul călătoriei, o plutire fără de necazuri, şi 
în curând zăriră Columna Fanarului. Şi după ce corabia fu legată la țărm în 
port, iar oamenii de pe corabie coborâră pe uscat, Nur îi spuse domniţei 
Mariam: 

— lacătă-ne, într-un sfârşit, pe pământ musulman! Aşteaptă numai o clipă 
aici, până mă duc să-ţi cumpăr ce îţi trebuieşte ca să intri în cetate aşa cum 
se cuvine, căci văd că nu ai nici rochie, nici iaşmac, nici papuci! 

Şi Mariam răspunse: 

— Da, du-te să-mi cumperi toate astea, da să nu zăboveşti prea mult până 
să te întorci! 

Şi Nur cobori pe uscat, ca să cumpere lucrurile acelea. Şi-atâta cu ei! 

Ci, în ceea ce îl priveşte pe regele frâncilor din Constantinia, iacătă! A 
doua zi, de cu zori, după plecarea la ceas de noapte a domniţei Mariam, i se 
aduse vestea că fata pierise şi nu i se putu da niciun alt amănunt, afară doar 
că fusese să-şi facă rugăciunile în biserica cea mare a patriarhiei. Ci tot 
atunci veni şi îngrijitoarea cea bătrână să-i aducă ştirea că sluga cea nouă de 
la biserică pierise şi, îndată după aceea, i se vesti şi fuga din port a corăbiei 
celei micuţe, şi moartea celor zece năieri, ale căror leşuri fuseseră găsite pe 
țărm descăpăţânate. Şi regele frâncilor, fierbând de turbarea strânsă în 
pântece, cugetă vreme de un ceas, după care spuse: 


— Dacă acea corabie a mea a pierit, nu mai încape nicio îndoială că a fost 
luată de fata mea! 

Şi, pe loc, porunci să vină la el căpitanul portului şi vizirul cel chior şi 
şchiop, şi le spuse: 

— Aţi auzit ce s-a întâmplat! Or, fata mea, fără de nicio îndoială, trebuie 
să se fi îndreptat înspre ţările musulmane să-şi caute hăndrălăii. Dacă, dar, 
nu mi-o aduceţi îndărăt, vie ori moartă, nimica nu are să vă mai scape la 
rându-vă de ţeapa care vă aşteaptă! La drum! 

Atunci vizirul cel bătrân şi chior şi şchiop, precum şi căpitanul portului 
armară degrabă o corabie şi o îndreptară în zbor, fără de zăbavă, înspre Al- 
Iskandaria unde ajunseră la acelaşi ceas cu cei doi fugari. Şi cunoscură 
numaidecât corabia cea micuță, trasă în port. Şi o zăriră, ca să nu mai aibă 
vreo îndoială, şi pe domniţa Mariam stând pe o grămadă de parâme pe 
punte. Şi pe dată porunciră să coboare într-o luntre o ceată de oameni 
înarmaţi, care se strecurară pe nesimţite la corabia fugară, izbutiră s-o 
înşface pe domniţă pe neaşteptate, o legară belci şi o duseră pe puntea lor, 
după ce dădură foc corăbiei celei micuţe. Şi, fără a mai zăbovi, se întoarseră 
în larg şi puseră cap spre Constantinia, unde fură destul de norocoşi să 
ajungă fără de niciun necaz. Şi zoriră să se ducă şi s-o dea pe domniţa 
Mariam tatălui său, regele. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute cincea noapte 


Spuse: 


Şi zoriră să se ducă şi s-o dea pe domniţa Mariam tatălui său, regele. 

Când o văzu pe fiică-sa şi când ochii lui se aţintiră în ochii ei, regele 
frâncilor nu putu să-şi stăpânească furtuna simţămintelor şi, aplecându-se 
peste jet, cu pumnul întins, strigă: 

— Vai de tine, fată blestemată! De bună seamă că te-ai lepădat de credinţa 
străbunilor tăi, dacă ţi-ai părăsit aşa casa părintească şi te-ai dus să cauţi 
adăpost la necredincioşii care te-au despecetluit! Hotărât, numai moartea ar 
putea să mai spele ocara pe care ai adus-o numelui creştin şi cinstei 
neamului nostru! Ah, ticăloaso, găteşte-te să fii spânzurată la uşa bisericii! 

Ci domniţa Mariam, departe de a se tulbura, răspunse: 

— Tu, tată, ştii ce suflet deschis am eu. Or, nu sunt vinovată, aşa cum mă 
crezi. Oare ce păcat am săvârşit dacă am vrut să mă întorc la un pământ pe 


care soarele îl scaldă în razele lui şi unde bărbaţii sunt puternici şi tari de 
vârtute? Şi ce să fi rămas să fac printre popii şi jugăniţii de-aici? 

La vorbele acestea, mânia regelui ajunse până peste poate, şi răcni către 
gealaţii lui: 

— Luaţi-o de dinaintea ochilor mei pe fata asta păcătoasă şi duceţi-o de-o 
daţi morţii celei mai crunte! 

Şi pe când călăii se pregăteau s-o înşface pe domniţă, vizirul cel bătrân şi 
chior veni şchiopătând până dinaintea tronului şi, după ce sărută pământul 
dintre mâinile regelui, spuse: 

— O, rege al vremurilor, îngăduie robului tău să rostească o rugăminte 
înainte de moartea domniţei! 

Regele spuse: 

— Grăieşte, o, vizire al meu bătrân şi credincios, o, stâlp al creştinătăţii! 

Şi vizirul spuse: 

— Află, o, Măria Ta, că robul tău cel nevrednic este de tare multă vreme 
îndrăgostit de farmecele domniţei! Drept aceea vin acuma să te rog să n-o 
dai morţii şi, ca singură răsplată pentru multele dovezi de credinţă ale mele 
faţă de rosturile scaunului Domniei Tale şi ale creştinătăţii, să mi-o dai de 
soţie. Şi-apoi eu sunt atâta de urât, încât căsătoria aceasta, care pentru mine 
însemnează un hatâr, ar putea sluji totodată şi ca osândă pentru greşelile 
domniţei! Pe deasupra, mă îndatorez s-o ţin încuiată în afundul casei mele, 
ferită de aci înainte de orice putinţă de fugă şi de orice căutare a 
musulmanilor! 

Dacă auzi vorbele acestea ale vizirului său, regele spuse: 

— Nu este nicio piedică! Da ce ai să faci tu, o, sărmanule, cu jarul acesta 
aprins de la focul iadului? Şi nu te temi de urmările cele încornoroase ale 
unei căsătorii ca acestea! Pe Mesia! eu, în locul tău, aş sta multă vreme cu 
degetul în gură ca să cuget la o treabă atâta de amamică! 

Ci vizirul răspunse: 

— Pe Mesia! nu-mi fac nicio amăgire în privinţa aceasta, şi ştiu întru totul 
cât de amarnică-i împerecherea noastră. Da am să ştiu eu să mă port cu 
destulă înţelepciune ca s-o împiedic pe soţia mea să se dedea la destrăbălări 
scârbavnice! 

Şi regele frâncilor, izbucnind în râs la aceste vorbe, se cutremură în jeţul 
lui şi îi spuse vizirului cel bătrân: 

— O, moşneag boşorog, tare-aş vrea să văd cum îţi cresc în frunte doi colţi 
de elefant! Da te prevestesc că dacă ai s-o laşi pe fiică-mea să scape din 


palatul tău, ori dacă n-ai s-o împiedici să mai adauge vreo năzbâtie la 
năzbâtiile cele care au adus atâta ocară numelui nostru, are să-ţi zboare 
capul de pe umeri! Numai cu înţelegerea aceasta îţi dau învoirea mea! 

Şi bătrânul vizir primi târgul şi sărută picioarele regelui. Numaidecât 
popii, călugării şi patriarhii, precum şi toţi dregătorii creştinătăţii, fură 
vestiți despre căsătoria pusă la cale. Şi, cu prilejul acesta, se dădură ospeţe 
mari la palat. lar când petrecerile se sfârşiră, vizirul cel bătrân şi 
îngreţoşător intră în odaia domniţei. Oprire-ar Allah urâciunea să aducă 
vreo prihană strălucirii! Şi facă el ca porcul acela împuţit să-şi deie sufletul 
până s-ajungă a murdări lucrurile cele neîntinate! 

Da o să ne mai întoarcem la el! 

Estimp, Nur, care coborâse pe uscat să cumpere lucrurile cele de trebuinţă 
pentru îmbrăcatul domniţei, când se întoarse cu iaşmacul şi rochia şi o 
pereche de papuci din piele galbenă, ca portocala, văzu o mulţime mare ce 
se ducea şi se întorcea din port. Şi întrebă care-i pricina acelei forfoteli; şi i 
se spuse că năierii de pe o corabie frâncă năvăliseră pe neaşteptate asupra 
unei corăbii trase nu departe de acolo şi îi dăduseră foc, după ce răpiseră o 
fată ce se afla pe acea corabie. Şi, la ştirea aceea, Nur se schimbă deodată la 
chip şi căzu la pământ fără de simtire. 

După o bucată de vreme, când se deşteptă din pieire, le povesti celor de 
faţă trista lui întâmplare. Ci nu are niciun rost s-o mai spunem o dată. Şi toţi 
începură să-l învinuiască pentru purtarea lui şi să-i arunce un potop de 
dojeni, spunându-i: 

— Nu ai decât ceea ce ţi se cuvine! De ce ai lăsat-o singură? Ce nevoie 
aveai să te duci să-i cumperi iaşmac şi papuci noi din piele galbenă ca 
portocala? Au nu putea să coboare pe uscat cu hainele ei cele vechi şi să-şi 
acopere faţa, până una alta, cu o bucată de pânză de corabie sau cu orice 
altă cârpă? Asta-i, pe Allah! nu ai decât ce ţi se cuvine! 

Estimp, veni acolo şi un şeic, care era stăpânul hanului în care şezuseră 
Nur şi domniţa când se întâlniseră întâia oară. Şi îl cunoscu pe bietul Nur şi, 
dacă îl văzu într-o stare atâta de jalnică, îl întrebă care-i pricina. Şi când află 
toată povestea, îi zise: 

— Hotărât! iaşmacul era cu totul şi cu totul de prisos; şi tot aşa şi rochia 
cea nouă, şi papucii cei galbeni! Da şi mai de prisos ar fi acuma să mai 
vorbim despre asta. Hai cu mine, fiul meu! Eşti tânăr şi, în loc să plângi ca 
o femeie şi să te laşi pradă deznădejdii, eşti dator să te foloseşti mai degrabă 
de tinereţea şi de voinicia ta. Gata! Neamul fetelor frumoase încă nu s-a 


stins în ţara noastră! Şi-o să izbutim noi să-ţi găsim o egipteancă frumoasă 
şi pricepută care, fără de nicio îndoială, are să te despăgubească şi să te 
mângâie... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şasea noapte 


Urmă: 


...Şi-o să izbutim noi să-ţi găsim o egipteancă frumoasă şi pricepută care, 
fără de nicio îndoială, are să te despăgubească şi să te mângâie de pierderea 
acelei domniţe frânce! 

Nur însă, plângând necontenit, răspunse: 

— Nu, pe Allah, o, bunule unchi al meu, nimica nu are să mă poată 
despăgubi de pierderea domniţei, nici să mă facă să-mi uit durerea. 

Şeicul întrebă: 

— Da ce să mai faci acuma? Corabia s-a dus cu domniţa, iar lacrimile tale 
nu au nicio putere! 

El spuse: 

— Tocmai de-aceea vreau să mă întorc în cetatea regelui frâncilor şi s-o 
scot de acolo pe iubita mea! 

El spuse: 

— Ah, fiul meu, nu da ascultare îndemnurilor sufletului tău neînfricat! 
Dacă ai izbutit s-o scapi întâia dată, ia bine seama la cea de a doua 
încercare, şi nu uita de proverbul care spune: „Oul prea adesea aruncat, nu 
scapă nevătămat!” 

Ci Nur răspunse: 

— Îţi mulţumesc, unchiule, pentru sfaturile tale cuminţi, da pe mine 
nimica nu mă sperie şi nimica nu are să mă împiedice să mă duc s-o 
dobândesc iarăşi pe iubita mea, chiar de-o fi să-mi primejduiesc de moarte 
sufletul cel scump! Şi cum, din voia sorții, se afla în port o corabie gata să- 
şi desfăşoare pânzele înspre insulele frâncilor, tânărul Nur se îmbarcă 
degrabă pe ea; şi ancora fu ridicată numaidecât. 

Or, şeicul, stăpânul hanului, mare dreptate avusese când îl îndemnase pe 
Nur să se gândească în ce dârdoră de primejdii are să se arunce fără de nicio 
socoteală. Întrucât regele frâncilor, după năzbâtia din urmă a fiică-sii, se 
jurase pe Mesia şi pe cărţile păcătoşeniei că are să stingă de pe faţa 
pământului şi a mărilor neamul musulmanilor, şi poruncise să se gătească 


de război o sută de corăbii care să pornească să dea piept cu vasele 
musulmanilor şi să pustiască țărmurile şi să semene peste tot prăpădul, 
măcelul şi moartea. Aşa că în clipa când corabia pe care se afla Nur intra în 
apele insulelor, fu întâmpinată de unul dintre acele vase de război şi luată, 
prinsă şi dusă în portul regelui frâncilor, chiar în ziua dintâi a petrecerilor ce 
se desfăşurau întru sărbătorirea nunţii vizirului cel chior cu domniţa 
Mariam. Şi regele, ca să sărbătorească mai falnic acele petreceri şi ca să-şi 
potolească zăcăşia din suflet, porunci să fie ucişi în ţeapă toţi musulmanii 
prinşi. 

Se îndeplini, dar, porunca aceea năprasnică; şi toţi prinşii, unul după altul, 
fură traşi în ţeapă dinaintea porţii unde avea loc nunta. Şi nu mai rămăsese 
decât tânărul Nur, când regele, care împreună cu toată curtea lui se afla de 
faţă la acea osândă, se uită la el cu luare-aminte şi spuse: 

— Nu ştiu, da, pe Mesia! tare socot că tânărul acesta este tânărul pe care l- 
am dăruit nu de mult paznicei de la biserică! Cum de se află aici, după ce a 
fugit o dată? 

Şi adăugă: 

— Ha! Ha! să fie tras în ţeapă pentru vina de a fi fugit! 

Ci în clipita aceea, vizirul cel chior înaintă şi spuse regelui: 

— O, rege al vremilor, am făcut şi eu un jurământ! Şi anume, să jertfesc la 
poarta palatului meu, spre a coborî binecuvântarea asupra căsniciei mele, 
trei tineri musulmani! Mă rog ţie, dă-mi putinţa de a-mi îndeplini 
jurământul şi lasă-mă să aleg trei prinşi de la corabia cu prinşi de război! 

Şi regele zise: 

— Pe Mesia! n-am ştiut de jurământul tău! Că ţi-aş fi dăruit nu doar trei, ci 
treizeci de prinşi! Nu mi-a mai rămas decât acesta de-aici; ia-l, până ce or 
mai fi aduşi alţii! 

Şi vizirul îl luă pe Nur, gândind să-şi spele cu sângele lui pragul palatului; 
ci, după ce cugetă că jurământul său nu ar fi îndeplinit cu totul dacă nu i-ar 
jertfi pe toţi cei trei musulmani deodată, porunci ca tânărul Nur, pus în 
lanţuri, să fie aruncat în grajdul palatului, unde, până una alta, gândea să-l 
lase chinurilor foamei şi setei. 

Or, vizirul cel chior avea în grajdul lui doi cai gemeni, de o frumuseţe 
vrăjită, din cel mai ales soi de Arabia, şi ai căror strămoşi erau trecuţi pe un 
înscris, iar înscrisul era agăţat la gâtul lor într-o punguţă legată cu un lanţ de 
peruzele şi de aur. Un cal era alb ca o porumbiţă şi se numea Sabik, iar 
celălalt era negru ca un corb şi se numea Lahik. Şi amândoi caii aceia erau 


vestiți printre frânci şi printre arabi, şi stâmeau pizma regilor şi a sultanilor. 
Ci unul dintre cai avea o pată de albeaţă pe ochi; şi nici iscusinţa celor mai 
iscusiţi potcovari nu izbutise să facă albeaţa să piară. Şi vizirul cel chior se 
străduise şi el să o tămăduiască, întrucât era meşter la leacuri şi la 
doftoriceli; da nu făcuse decât să înrăutăţească şi mai mult beteşugul şi să 
sporească întinderea petei. 

Încât atunci când Nur, dus de vizir, ajunse în grajd, băgă de seamă pata de 
pe ochiul calului şi zâmbi a râde. Iar vizirul îl văzu că zâmbeşte şi îi zise: 

— O, musulmanule, de ce zâmbeşti? 

El spuse: 

— Din pricina petei de pe ochiul calului! 

Vizirul zise: 

— O, musulmanule, ştiu că oamenii din neamul tău sunt tare iscusiţi la cai 
şi că se pricep mai bine decât noi la meşteşugul de a-i îngriji! Oare din 
pricina aceasta zâmbeşti? 

Şi Nur, care chiar că se pricepea de minune să vindece beteşugurile cailor, 
răspunse: 

— Tu zici! Nu se află nimenea în toată împărăţia creştinilor care să ştie 
tămădui calul acesta! Ci eu pot să-l vindec! Ce mi-ai dărui dacă mâine ţi-ai 
găsi calul cu nişte ochi sănătoşi ca ai unei gazele? 

Vizirul răspunse: 

— Ţi-aş dărui viaţa şi slobozenia, şi te-aş face pe loc căpetenie peste 
grajdurile mele şi vraci al palatului! 

Nur spuse: 

— Dacă-i aşa, dezleagă-mă! 

Şi vizirul dezlegă lanţurile care ferecau mâinile lui Nur; şi Nur, 
numaidecât, luă nişte seu, nişte ceară, nişte var şi nişte usturoi, le mestecă 
bine cu zeamă tare de ceapă, şi făcu o alifie cu care obloji ochiul bolnav al 
calului. După care se culcă pe patul de scânduri din grajd şi îi lăsă lui Allah 
grija zviduirii albeţei de pe ochiul calului. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaptea noapte 


Urmă: 


După care se culcă pe patul de scânduri din grajd şi îi lăsă lui Allah grija 
zviduirii albeţei de pe ochiul calului. 


A doua zi dimineaţa, vizirul cel chior veni chiar el, şchiopătând, să dea jos 
alifia. Şi uimirea şi bucuria lui fură până peste poate când văzu ochiul 
calului limpede ca lumina dimineţii. Şi fericirea lui fu atâta de nemărginită, 
încât îl îmbrăcă pe Nur chiar cu mantia lui şi îl numi pe loc căpetenie peste 
grajdurile sale şi peste vracii cailor de la palat. Şi îi hotărî ca locuinţă odăile 
de deasupra grajdurilor, faţă în faţă cu chiar iatacurile lui şi de care nu le 
despărţea decât curtea. După care se duse să ia parte la petrecerile ce se 
dădeau pentru nunta domniţei. Şi habar n-avea că omul nu scapă în veci de 
ursita lui, şi nu ştia ce lovituri păstrează soarta pentru aceia care dintru 
început sunt meniţi să slujească de pildă neamurilor! 

Or, aşadar, ajunseră în cea de a şaptea zi de ospeţe, şi iacătă şi seara când 
moşneagul cel slut tocmai trebuia să intre s-o ia în stăpânire pe domniţă. 
(Izgonit fie Cel-Rău!) Or, domniţa tocmai sta sprijinită în coate la fereastră 
şi asculta cele de pe urmă vuiete şi strigăte ce se ridicau în cinstea ei. Şi, 
tare tristă, se gândea la iubitul ei Nur, flăcăul cel voinic şi frumos de la 
Egipt, care îi culesese floarea fecioriei. Şi o mare jale îi scălda sufletul, la 
amintirea aceea, şi făcea să i se ridice lacrimile în ochi. Şi îşi zicea: 
„Hotărât! n-am să mă las atinsă niciodată de bătrânul cel îngreţoşător! Mai 
degrabă îl omor, şi pe urmă mă arunc pe fereastră în mare!” Şi, pe când se 
lăsa cuprinsă de amărăciunea acelor gânduri, auzi sub ferestrele ei un glas 
frumos de flăcău care cânta, în înserate, nişte stihuri arăbeşti despre 
despărţirea celor ce se au dragi. Or, era chiar Nur, care, la ceasul acela, 
sfârşind de dat cele de pe urmă îngrijiri cailor, se suise în iatacul său şi se 
aşezase şi el cu coatele pe fereastră, ca să se gândească la iubita lui. Şi cânta 
vorbele acestea ale poetului: 


Ah, fericire dusă! 

Pe urme-ţi am venit, 
Departe de pământul 
Străbun şi fericit, 

În ţara asta crudă, 
Pe căile-i străine, 

Cu amăgirea sfântă 
Că am să dau de tine. 
Ah, vai de mine, vai! 


Iar simţurile mele, 
De-al amăgirii dor, 


Te recunosc, iubito, 

Te strigă-n graiul lor, 

În tot ce-i gingăşie 

Şi mi se-arată-n cale, 

În tot ce-mi pare-un farmec 
Din farmecele tale. 

Ah, vai de mine, vai! 


Când undeva departe 
Un fluier plânge stins, 
Şi când îi dă răspunsuri 
Lăuta, dinadins, 

Curg lacrimile mele 
Topite de suspine, 

Şi gândul meu visează 
La mine şi la tine. 

Ah, vai de noi, vai, vai! 


Auzind cântecul acela în care iubitul inimii ei îşi mărturisea simţămintele 
dragostei lui credincioase, domniţa Mariam cunoscu numaidecât glasul şi fu 
cuprinsă de o tulburare până peste poate. Ci, cum era înţeleaptă şi iscusită, 
ştiu să se stăpânească şi să nu se dea de gol faţă de însoţitoarele care o 
înconjurau, şi începu prin a le ruga s-o lase singură. Pe urmă luă o hârtie şi 
un calam şi scrise cele ce urmează: 


„În numele lui Allah cel Atoatedătâtor şi Atoatefăcător! Şi toate celelalte! 
Pacea lui Allah fie cu tine, o, Nur, precum şi mila şi binecuvântarea lui! 

Vreau să-ţi spun că roaba ta Mariam ţi se închină şi arde de dorul de a se 
vedea iarăşi laolaltă cu tine! Ascultă, dar, ce îţi spune ea aici, şi fă ceea ce 
îţi porunceşte. 

La întâia strajă de noapte, la ceasul prielnic îndrăgostiţilor, ia cei doi cai, 
Sabik şi Lahik, şi du-i afară din cetate, dincolo de poarta Sultania, unde ai 
să mă aştepţi. Şi dacă te-o întreba careva unde duci caii, tu să răspunzi că 
îi duci la plimbare!” 


Pe urmă împături scrisoarea, o legă într-o basma de mătasă şi flutură 
basmaua la fereastră, înspre Nur. Şi când văzu că el o băgase de seamă şi că 
vine într-acolo, aruncă basmaua pe fereastră. Şi Nur luă basmaua de jos, o 


desfăcu şi găsi în ea scrisoarea, pe care o citi, pe urmă o duse la buze şi la 
frunte, în semn de învoire. Şi alergă la grajduri, unde aşteptă cu cea mai 
mare nerăbdare straja dintâi a nopţii. Atunci, puse şaua pe cei doi cai de soi 
ales şi ieşi afară din cetate, fără ca pe drum să fie supărat de cineva. Şi o 
aşteptă pe domniţă la poarta Sultania, ţinând cei doi cai de căpăstru. 

Or, tocmai la ceasul acela, când petrecerile se sfârşiseră şi se lăsa noaptea, 
chiorul de moşneag cel atâta de slut şi de îngreţoşător intrase în odaia 
domniţei, ca să săvârşească ceea ce avea de săvârşit. Şi domniţa Mariam, 
tremurând de scârbă, atâta de silos era la înfăţişare, îl văzu intrând. Ci 
întrucât fata îşi avea o socoteală a ei de urmat, pe care nu vroia s-o 
zădărnicească, se strădui să-şi stăpânească simţămintele de scârbă şi, 
ridicându-se în cinstea moşneagului, îl pofti să stea lângă ea pe divan. Iar 
bătrânul cel şchiop îi zise: 

— O, doamnă a mea, tu eşti mărgăritarul Răsăritului şi al Apusului, şi 
numai la picioarele tale am să mă închin! 

lar domniţa răspunse: 

— Fie! da să curmăm cu laudele. Unde-i demâncarea? Mi-e tare foame şi, 
înainte de toate, se cade a începe să mâncăm! 

Numaidecât bătrânul îşi chemă robii şi, într-o clipită, fură aduse tăvile 
pline cu bunătăţurile cele mai rare şi mai alese, făcute din tot ce zboară în 
văzduhuri, înoată în ape, umblă pe pământuri şi creşte în pomii din livezi şi 
în copăceii din tufărişuri. Şi amândoi începură să mănânce laolaltă; iar 
domniţa se silea să-l îmbie cu bucate; şi bătrânul era vrăjit de grijile ei şi se 
umfla în piept şi se bucura că o să-şi ajungă scopurile mai uşor decât 
gândise. Ci deodată se prăvăli pe spate, cu capul mai greu decât picioarele, 
fără de simţire. Căci domniţa izbutise să-i arunce în cupă pe sub mână un 
strop de bang marocan în stare să doboare un elefant şi să facă să-şi 
amestece înălțimea cu lăţimea. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute opta noapte 


Spuse: 


...un strop de bang marocan în stare să doboare un elefant şi să facă să-şi 
amestece înălțimea cu lăţimea. 

Slavă lui Allah carele nu-i îngăduieşte urâciunii să întineze ceea ce este 
curat! Când îl văzu pe vizir că se prăvăleşte ca un porc umflat, domniţa 


Mariam se ridică pe clipă pe dată, luă doi saci pe care îi umplu cu nestemate 
şi cu giuvaieruri, înşfacă o spadă cu lama călită în sânge de lei, şi-o prinse 
la brâu, se învălui cu o maramă şi, cu ajutorul unei frânghii, se lăsă să 
lunece pe fereastră în curte, iar de acolo fără a fi zărită de nimeni, ieşi din 
palat şi fugi înspre poarta Sultania, unde ajunse fără de niciun necaz. Şi de 
cum îl văzu pe Nur, alergă la el şi, fără a-i lăsa răgaz nici măcar s-o sărute, 
sări pe calul Lahik şi îi strigă lui Nur: 

— Încalecă pe Sabik, şi după mine! 

Şi Nur, lăsând la o parte orice alt gând, sări la rându-i pe cel de-al doilea 
cal şi îl slobozi în goana mare, spre a o ajunge din urmă pe iubita lui, care 
era de mult departe. Şi goniră aşa toată noaptea până în zori! 

Când socoti că pusese-o depărtare destul de mare între ei şi cei care s-ar fi 
putut să-i urmărească, domniţa se învoi să se oprească o clipă ca să se 
hodinească şi să dea răgaz harnicilor bidivii să-şi mai tragă sufletul. Şi cum 
locul unde poposiseră era tare frumos, cu pajişti verzi, cu umbră, cu pomi 
roditori, cu flori şi cu ape curgătoare, şi cum prospeţimea acelui ceas îi 
îmbia la multumirea cea dulce, se simţiră fericiţi că puteau, într-un sfârşit, 
să se aşeze unul lângă altul, în tihna acelor locuri, şi să-şi povestească între 
ei tot ce pătimiseră cât fuseseră despărțiți. Şi, după ce băură din apa 
aceluiaşi izvor şi se înviorară cu poame culese din acelaşi pom, îşi făcură 
spălările cele de datină şi se lăsară unul în braţele celuilalt, proaspeţi, voioşi 
şi drăgăstoşi. Şi, dintr-o bucată, îndreptară toată vremea pierdută în post. Pe 
urmă, răpiți de dulceaţa văzduhului şi de liniştea locului, se lăsară furaţi de 
somn, sub mângâierile adierii de dimineaţă. 

Or, şezură aşa adormiţi până pe la amiază şi nu se deşteptară decât când 
auziră pământul bubuind sub nişte izbituri parcă de mii de copite. Şi 
deschiseră ochii şi văzură ochiul soarelui întunecat de un vârtej de pulbere 
şi, din vâlvora prafului acela, ţâşneau fulgere ca dintr-un cer furtunos. Şi 
cunoscură în curând tropotul cailor şi zăngănitul armelor. Or, era o oaste 
întreagă, care se luase pe urmele lor! 

Cu adevărat, în dimineaţa acelei zile, regele frâncilor se sculase de cu zori 
ca să se ducă el însuşi să afle veşti despre domniţă, fiica lui, şi să se 
liniştească în privinţa acesteia. Întrucât el era departe de a se simţi fără de 
griji faţă de împlinirea căsătoriei domniţei cu un bătrân a cărui vlavie de 
bună seamă că de mult trebuie să se fi topit. Însă uimirea lui ajunse până 
peste poate când n-o găsi pe fiică-sa şi când îl văzu pe vizir întins pe jos, 
lipsit de simţire şi cu capu-ntre picioare. Şi cum regele vroia mai întâi de 


toate să afle ce-i cu domniţa, tumă nişte oţet în nasul vizirului, care îşi 
căpătă pe dată folosinţa simţurilor. Şi regele, cu un glas înfricoşător, răcni: 

— O, blestematule, unde este fiica mea Mariam, soţia ta? 

El răspunse: 

— O, Măria Ta, nu ştiu! 

Atunci regele, plin de mânie, îşi trase spada şi, dintr-o fulgerătură, despică 
în două capul vizirului; şi spada răzbi, strălucind, prin fălcile chiorului. 
Allah aşeze-i pe veci sufletul păcătos în catul cel mai de la urmă al gheenei! 

Tot atunci năvăliră şi grăjdarii, tremurând, să-i aducă regelui vestea că 
vraciul cel prospăt al cailor pierise, precum şi bidiviii Sabik şi Lahik. Şi 
regele nu mai avu nicio îndoială că fiică-sa fugise cu căpetenia grajdurilor, 
şi numaidecât strigă să vină la el cei dintâi dintre cei trei patrici ai săi şi le 
porunci să treacă fiecare în fruntea a câte trei mii de oameni şi să-l 
însoţească în căutarea fiicei sale. Şi adăugă pe lângă oastea aceea pe 
patriarh şi pe mai-marii de la curtea sa, se aşeză el însuşi în fruntea oştilor, 
şi purcese pe urmele fugarilor, pe care îi ajunse în pajiştea cu pricina. 

Şi, când văzu oastea apropiindu-se, domniţa Mariam sări pe cal şi strigă 
către Nur: 

— Vreau, o, Nur, să stai deoparte, întrucât am să-i lovesc eu singură pe 
vrăjmaşii noştri, şi să te apăr şi să mă apăr împotriva lor, măcar de-ar fi ei 
nenumărați ca firele de nisip! 

Şi rotindu-şi spada, ticlui versurile acestea: 


Vreau astăzi să-mi arăt puterea, 
Şi vitejia vreau s-arăt! 

Pe toţi vrăjmaşii mei de-a valma 
Să-i dau amarului prăpăd! 

Să spulber până-n temelie 

Şi frânce lănci şi metereze! 

Şi capete de-oşteni năprasnici 
Cumplita-mi spadă să reteze! 
Ca noaptea-i calul meu cu care 
M-arunc în luptă, fără frică; 
Iar vitejia mea-i ca ziua 

Când zorii limpezi se ridică! 


Urmarea la ce spun acum 
Se va vedea chiar azi: căci sunt 


O călăreaţă ne-nfricată 
Cum nu e alta pe pământ! 


Ea spuse acestea şi se aşeză în fruntea armatei tatălui său... 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute noua noapte 


Spuse: 


...Când prinţesa născoci aceste versuri, se aşeză în fruntea armatei tatălui 
său. lar regele o văzu cum venea, rotindu-şi ochii ca de argint-viu. Şi strigă: 

— Pe credinţa în Mesia! este destul de smintită ca să ne înfrunte! 

Şi opri mersul oştilor şi ieşi singur înaintea fiică-sii, strigând la ea: 

— O, fiică a stricăciunii! iacătă că îndrăzneşti să mă înfrunţi şi să te arăţi 
gata să loveşti oastea frâncilor! O, smintito, au tu te-ai dezbrăcat de orice 
ruşine şi te lepezi de credinţa părinţilor tăi? Şi nu ştii că, dacă nu te supui 
îndurării mele, te aşteaptă moartea neabătută? 

Ea răspunse: 

— Ceea ce a trecut s-a dus şi nu se mai întoarce! Şi aceasta-i o taină a legii 
musulmane! Cred într-unui singur Allah şi în Mahomed, trimisul lui cel 
binecuvântat, fiul lui Abdallah! Şi n-am să mă lepăd în veci de credinţa mea 
şi de dragostea mea faţă de flăcăul din Egipt, de-ar fi să sorb pentru aceasta 
cupa prăpădului meu! 

Spuse, şi îşi făcu calul înspumat să se rotească pe picioarele de dindărăt în 
faţa oştii frâncilor, şi cântă stihurile acestea de luptă, spintecând aerul cu 
spada ei sclipitoare: 


Ce dulce e să lupţi când sună 

Al bătăliei ceas cumplit! 

Hai, de-ndrăzniţi, veniţi degrabă, 
Nevolnicilor strânşi în gloată! 
Veniţi, creştini fricoşi, la mine, 
Să înfruntaţi neocolit 

Tăria loviturii mele 

Cu care-am să vă sfarm îndată! 


Cu capetele retezate 
Am să vă samăn în ţărână, 


Iar inima puterii voastre 

Am s-o dobor cu scârbă jos! 
Peste cetatea voastră neagră 
Nimica n-o să mai rămână — 
Doar corbii, ca să dea de veste 
Sfârşitul vostru ruşinos! 


Sub ascuţişul spadei mele 
Aveţi să beţi numaidecât 
Cumplite-nghiţituri, amare 
Cu zeama crudă de dovleac, 
Iar regele cel crunt al vostru 
Are să dea acum pe gât 
Întreg pocalul deznădejdii, 
Să nu-i mai fie sete-n veac! 


Hei, ia ieşiţi-mi înainte, 
Dacă se află vreun viteaz 

În rândurile voastre! Haide! 
Veniţi să-mi alinaţi aleanul, 
Şi-n sângele spurcat al vostru 
Să-mi vindec aprigul necaz, 
Să-mi zviduiesc durerea toată 
Din inima-mi cum e catranul! 


Hai, dar! înaintați odată! 
Hai, dacă n-a-nghețat în voi 
Şi sufletul cel plin de spaimă! 
Hai să vedeţi cum vă dărâmă 
Amarnicu-ascuţiş al spadei 
Şi cum v-aruncă la gunoi, 

Şi cum vă-ngroapă pe vecie 
Sub neagra haină de ţărână! 


Aşa cânta viteaza domniţă. Şi se aplecă pe calul ei, îl sărută pe gât, îl 
mângâie cu palma şi îi spuse la ureche: „Astăzi, o, Lahik, este ziua să arăţi 


[> 


din ce neam şi de ce fală eşti 


Şi sângele lui de arab se înfioră, şi calul 


necheză o dată şi ţâşni mai iute ca vântul dinspre miazănoapte, vărsând 


flăcări pe nări. lar domniţa Mariam, dând un răcnet înfricoşător, făcu o roată 
pe aripa stângă frâncilor şi, din goana bidiviului, seceră cu sabia 
nouăsprezece capete de călăreţi. Pe urmă se întoarse în mijlocul câmpului 
de luptă şi îi sfruntă pe frânci cu strigăte amarmice. 

Dacă văzu aşa, regele îl chemă pe unul dintre cei trei patrici care se numea 


Barbut’, căpetenia oştilor sale. Or, acesta era un războinic dibaci, iute ca 
focul; era sprijinul cel mai de temei al scaunului regelui frânc, şi era cel 
dintâi între mai-marii din împărăţia şi de la curtea sa, ca putere şi ca vitejie; 
şi meseria de oştean era toată viaţa lui. Şi patriciul Barbut, la chemarea 
regelui, înaintă clocotind de dor de luptă, călare pe calul lui de soi ales, cu 
vine voinice; şi era apărat de o tunică de aur încărcată cu podoabe şi făcută 
din zale înguste ca aripile de lăcustă. Şi armele lui erau un paloş ager şi 
vânjos, o lance cât un catarg de corabie şi care numai cu o lovitură ar fi dat 
peste cap un munte; şi mai avea patru sulițe ascuţite şi o măciucă 
înfricoşătoare ţintuită cu piroane. Şi aşa, leit în zale şi în arme de atac şi de 
apărare, se asemuia cu un turn. 

Or, regele îi spuse: 

— O, Barbut, vezi şi tu măcelul făcut de fata asta descreierată! Trebuie s-o 
birui şi să mi-o aduci, vie ori moartă! 

Pe urmă îi puse pe patriarhi să-l blagoslovească, îmbrăcaţi cu veşmintele 
lor bălţate şi ridicând crucile deasupra capetelor, şi să-i procitească deasupra 
Evanghelia, rugându-se să-i vie în ajutor idolii păcătoşeniei şi ai păgâniei 
lor. Ci noi, musulmanii, nu ne rugăm decât unuia singur Allah, carele este 
plin de putere şi de mărire! 

De îndată ce patriciul Barbut sfârşi de sărutat steagul crucii, se repezi pe 
câmpul de luptă, mugind ca un elefant înfuriat şi vărsând, pe limba lui, 
înjurături cumplite împotriva credinţei musulmane. Blestemat fie el! Ci, la 
rându-i, domniţa îl văzu cum vine asupra-i, şi răgi ca o leoaică, mamă de 
pui de leu; şi mormăind, mugind şi iute ca o pasăre de pradă, îşi năpusti 
calul Lahik în calea potrivnicului. Şi amândoi se izbiră ca doi munţi 
mişcători, şi se înfruntară piept în piept cu îndârjire, urlând năprasnic ca 
nişte demoni. Pe urmă se despărţiră şi făcură o sumedenie de ocolişuri, şi se 
întoarseră iarăşi cu turbare să se izbească încă o dată, ferindu-se de lovituri, 
fiecare cu o dibăcie şi cu o iuţeală uluitoare, care înfricoşau privirile 
înmărmurite. Şi pulberea stârnită de copite le sărea în ochi; şi arşiţa 
copleşitoare era atâta de mare, încât pietrele ardeau ca nişte tufişuri. Şi lupta 
tinu un ceas, cu o vitejie la fel şi de-o parte şi de cealaltă. 


Ci, începând să-şi piardă răsuflarea, patriciul Barbut vru să sfârşească; şi 
îşi trecu buzduganul din mâna dreaptă în mâna stângă, apucă una dintre cele 
patru sulițe şi o zvârli înspre domniţă, însoţind-o cu un răcnet ca un bubuit 
de tunet. Şi arma pomi din mâna lui ca fulgerul care orbeşte privirea. Ci 
domniţa văzu sulița cum venea, aşteptă să ajungă în dreptul ei şi o abătu 
iute cu dosul săbiei; şi sulița, şuierând, se înfipse hăt departe în nisip. Şi 
toată oastea văzu aceasta şi fu cuprinsă de mirare. 

ajunse deasupra domniţei Mariam, pe care ar fi zdrobit-o fără de izbăvire, 
dacă viteaza n-ar fi prins-o din zbor şi n-ar fi înşfacat-o deodată; întrucât pe 
domniţă o dăruise Allah cu dibăcie, cu sprinteneală şi cu tărie. Şi roti şi ea 
la rându-i ghioaga! Şi privirile tuturor care o văzură rămaseră orbite de 
minunare! 

Şi, ca o leoaică, se repezi la patriciu şi îi strigă, pe când răsuflarea ei şuiera 
cum şuieră vipera cu corn: 

— Vai de tine, blestematule! Vino să înveţi cum se mânuieşte un 
buzdugan! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute zecea noapte 


Spuse: 


Şi, ca o leoaică, se repezi la patriciu şi îi strigă, pe când răsuflarea ei şuiera 
cum şuieră vipera cu corn: 

— Vai de tine, blestematule! Vino să înveţi cum se mânuieşte un 
buzdugan! 

Când patriciul Barbut o văzu pe potrivnica lui cum prinde buzduganul din 
zbor, i se păru că şi cerul şi pământul se mistuie din ochii lui. Şi pierdut, 
uitându-şi tot curajul şi toată virtutea, dădu dosul, nemaiocrotindu-şi fuga 
decât cu pavăza. Ci domniţa cea vitează îl urmă strâns, îl ţinti şi, rotind 
ghioaga cea amarmică, i-o zvârli în spinare. Şi, vuind, buzduganul izbi 
pavăza, mai vârtos decât un bolovan aruncat dintr-o catapultă. Şi îl dobori 
pe patriciu de pe cal, frângându-i patru coaste. Şi Barbut se rostogoli în 
ţărână, se zvârcoli în sângele lui şi scurmă pământul cu unghiile. Şi moartea 
îi veni degrabă, întrucât Azrael, îngerul morţii, se apropie de el cu ceasul 
cel de pe urmă şi îi înşfacă sufletul care se duse să dea seamă de păcatele şi 
de păgânia lui faţă de acela carele ştie toate tainele şi pătrunde toate 
simţămintele. 

Atunci domniţa Mariam, în galopul cel mare, se aplecă iute de-a lungul 
pântecelui calului până la pământ, culese de jos lancea uriaşă a vrăjmaşului 
ucis şi se trase la oarecare depărtare. lar acolo înfipse lancea adânc în 
pământ şi, punând piept la toată oştirea lui tătâne-său, îşi opri scurt calul cel 
ascultător, se sprijini cu spatele de lancea cea lungă şi şezu aşa nemişcată, 
cu fruntea sus şi sfidătoare. Şi, în felul acesta, făcând o singură făptură cu 


calul şi cu lancea înfiptă în pământ, era de neclintit ca un munte şi de 
neabătut ca ursita. 

Când văzu că patriciul Barbut îşi dă sufletul, regele frâncilor, în durerea 
lui, începu să se bată peste faţă, îşi sfâşie hainele şi îl chemă la el pe cel de 


al doilea patriciu, căpetenia oastei lui, care se numea Bartus” şi era un viteaz 
vestit printre frânci pentru curajul şi pentru bărbăţia sa la lupta în doi. Şi îi 
zise: 

— O, patriciule Bartus, răzbună moartea lui Barbut, fratele tău de arme! 

Şi patriciul Bartus răspunse: 

— Ascult şi mă supun! 

Şi, dând pinteni calului înspre câmpul de luptă, se năpusti asupra domniţei. 

Ci viteaza, stând mai departe sfidătoare, nici nu se mişcă; iar calul rămase 
neclintit şi arcuit pe picioarele lui, ca un pod. Şi iacătă că sosi asupra-i 
galopul cel năprasnic al patriciului, care slobozise frâiele calului şi gonea 
ţinându-şi înainte lancea, al cărei fier semăna cu acul scorpionului. Şi 
izbitura fu năprasnică. 

Atunci toată ostăşimea făcu un pas înainte ca să vadă mai bine cumplitele 
minunăţii ale acelei lupte, cum alta asemenea ochii lor nu mai văzuseră 
vreodată. Şi un murmur de minunare trecu prin toate rândurile. 

Ci luptătorii, învăluiţi într-o pulbere deasă, se şi încăieraseră amarnic şi îşi 
împărțeau lovituri de gemea văzduhul. Şi se luptară aşa vreme lungă, cu ura 
în suflet şi aruncându-şi blesteme înfricoşătoare. 

Iar patriciul, de la un timp, pricepu că potrivnica lui e mai tare şi îşi zise: 
„Pe Mesia! acuma e ceasul să-mi dovedesc toată puterea!” Şi înşfacă o 
suliță vestitoare a morţii, o cumpăni şi o zvârli drept înspre vrăjmaşa lui, 
răcnind: „Na!” 

Ci nu ştia că domniţa Mariam era voinica fără de asemuire a Răsăritului şi 
a Apusului, viteaza pământurilor şi a deşerturilor, războinica munţilor şi a 
câmpiilor! 

Or, ea băgase de seamă mişcarea patriciului şi îi pricepuse gândul. Şi când 
arma vrăjmaşă porni înspre ea, domniţa aşteptă până ce vârful suliţei îi 
ajunse aproape de piept, şi-atunci deodată o prinse din zbor şi, întorcându- 
se înspre patriciul uluit, îl tinti drept în mijlocul pântecelui cu arma aceea, 
care ieşi strălucind printre oasele din şira spinării. Şi patriciul căzu ca un 
turn când se prăbuşeşte; şi huietul armelor lui umplu de larmă văzduhurile. 

Şi sufletul i se duse să stea pe veci laolaltă cu al tovarăşului său în flăcările 
cele nestinse pe care le-a aprins mânia Judecătorului cel mare. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute unsprezecea noapte 


Spuse: 


„„.Şi sufletul i se duse să stea pe veci laolaltă cu al tovarăşului său în 
flăcările cele nestinse pe care le-a aprins mânia Judecătorului cel mare. 

Atunci domniţa Mariam îşi roti iarăşi calul Lahik împrejurul oştimii, 
răcnind: 

— Unde-s robii? Unde-s oştenii? Unde-s vitejii? Unde-i vizirul cel chior, 
câinele ăla şchiop? Să iasă la iveală cel mai viteaz, dacă are curaj! Ruşine să 
vă fie, o, creştinilor, care tremuraţi înaintea braţului unei femei! 

Dacă auzi şi dacă văzu toate astea, regele frâncilor, mohorât până peste 
poate şi tare necăjit de pierderea celor doi patrici ai săi, îl chemă pe cel de al 


treilea patriciu, care se numea Fâsian , adică împuţitul, întrucât era vestit 
pentru fâsâielile şi împuţiciunile lui, şi care era un fătălău de pomină, şi îi 
zise: 

— O, Fâsian, tu, a cărui cea mai mare virtute este fătălia, acuma-i rândul 
tău să te lupţi cu dezmăţata aceasta şi să răzbuni cu moartea ei moartea 
tovarăşilor tăi! 

Şi patriciul Făsian, după ce răspunse că ascultă şi că se supune, dădu 
goană calului, slobozind în urmă un potop de bubuituri asurzitoare, în stare 
să albească de spaimă părul unui copil din leagăn şi să facă să se umfle 
pânzele unei corăbii. 

Ci, dinspre partea ei, Sett Mariam îşi şi luase avânt şi îl şi pornise pe Lahik 
într-un galop mai iute decât fulgerul când scapără şi decât grindina când 
bate. Şi amândoi se năpustiră unul înspre celălalt, ca doi berbeci, şi se izbiră 
cu atâta năprasnă de-ai fi zis că se loviseră doi munţi. Şi patriciul, 
repezindu-se la domniţă, scoase un răcnet cumplit şi aruncă o lovitură 
mânioasă. Ci ea se feri cu sprinteneală, lovi cu dibăcie lancea vrăjmaşului şi 
i-o frânse în două. Pe urmă, în clipita când patriciul, dus de avântul ce şi-l 
luase, trecea pe lângă ea, Sett Mariam se suci deodată, făcând iute o 
întoarcere şi, chiar cu coada de la lancea lui, îl lovi pe potrivnicul ei între 
umeri cu atâta putere, încât îl dobori jos din şa. Şi, însoţind lovitura aceea 
cu un răcnet cumplit, se repezi la el, pe când patriciul zăcea răsturnat pe 
spate, şi, dintr-o lovitură, îi înfipse lancea în gură şi îi ţintui capul de 
pământ, împingând vârful lancei cât mai adânc. 


La priveliştea aceea, toată oştirea rămase dintru-ntâi mută de uluire. Pe 
urmă, dintr-odată, toţi simţiră cum bate peste capetele lor fiorul spaimei; 
căci nici nu mai ştiau dacă viteaza care săvârşise asemenea isprăvi este 
făptură omenească ori duh. Şi, dând dosul, îşi căutară scăparea în fugă, 
aruncându-şi picioarele în vânt. Ci Sett Mariam zbură după ei, mistuind sub 
paşi depărtările. Şi îi ajungea când pe mai mulţi laolaltă, când pe câte unul, 
îi fulgera cu sabia cea rotitoare şi îi făcea să-şi soarbă moartea dintr-o 
înghiţitură, afundându-i în marea ursitelor. Şi inima îi era atâta de voioasă, 
încât i se părea că lumea nu mai poate s-o încapă! Şi îi tăie pe care-i tăie, şi 
îi betegi pe care-i betegi, şi aşternu pământul cu morţi în lung şi în lat. Şi 
regele francilor, cu mâinile ridicate înspre cer de deznădejde, fugea şi el 
laolaltă cu toţi ostaşii lui, ţinându-se la mijloc între oştile vânzolite, între 
patriarhii şi popii lui, cum fuge un cioban, gonit de furtună, în mijlocul 
turmei de oi. lar domniţa nu mai contenea să-i hăituiască şi să-i 
măcelărească amarnic, până la ceasul când soarele se coperi întru totul cu 
mantia întunericului. 

Numai atunci domniţa Mariam se gândi să se oprească din goana ei 
biruitoare. Se întoarse, aşadar, îndărăt, şi se duse la mult-iubitu-i Nur, care 
începuse să fie tare îngrijorat din pricina ei, şi se odihni în noaptea aceea în 
braţele lui, uitându-şi, în alinturile împărtăşite şi în desfătările dragostei, 
ostenelile şi primejdiile pe care le înfruntase ca să-l scape şi ca să se 
mântuie pe totdeauna de asupritorii ei creştini. Şi a doua zi, după ce se 
sfătuiră laolaltă îndelung despre locul care ar fi cel mai ispitit unde să se 
aşeze de aci înainte, hotărâră să se ducă să încerce dulceata Damascului. Şi 
porniră la drum înspre cetatea aceea desfătată. Şi-atâta cu ei! 

În ce-l priveşte însă pe regele frâncilor, apoi acesta, cu nasu-n pământ şi cu 
burdihanul întors pe dos din pricina morţii celor trei patrici, Barbut, Bartus 
şi Fâsian, şi din pricina înfrângerii oştirii sale, se întoarse îndărăt la palatul 
lui din Constantinia, unde îşi strânse sfetnicii şi, după ce prefirară năpastele 
păţite, îi întrebă ce hotărâre ar fi mai bine să ia. Şi adăugă: 

— Nu ştiu unde s-o fi putut duce acum fiica aceea de încornoraţi ai 
neruşinării! Da îmi vine să cred că trebuie să se fi dus în ţările musulmane, 
acolo unde, după spusele ei, bărbaţii sunt nişte bărbaţi vânoşi şi neostoiţi! 
Căci fiica aceasta de târfă este un jar aprins de la pojarul iadului! Şi nu 
putea să afle printre creştini nişte haidamaci care să-i potolească patimile 
cele nesăţioase! Vă cer, aşadar, să-mi spuneţi, o, patriarhilor, ce trebuie să 
fac eu la o ananghie atâta de afurisită! 


Şi patriarhii şi călugării şi mai-marii crăiei cugetară vreme de un ceas, pe 
urmă răspunseră: 

— Noi socotim, o, rege al vremilor, că nu-ţi mai rămâne decât una de 
făcut, după toate câte s-au petrecut, şi anume să trimiţi o scrisoare, cu nişte 
daruri bogate, preaputemicului domn al musulmanilor, califul Harun Al- 
Raşid, care este stăpân peste pământurile şi peste ţările unde s-au dus cei 
doi fugari; şi, în acea scrisoare pe care să i-o scrii cu chiar mâna Măriei 
Tale, să-i faci tot felul de făgăduieli şi de jurăminte de prietenie, ca să se 
învoiască a porunci să fie priponiţi fugarii, şi să ti-i trimită în lanţuri la 
Constantinia. Şi lucru acesta nu are să te îndatoreze şi nu are să ne 
îndatoreze nici pe noi cu nimic faţă de căpetenia aceea de necredincioşi, 
întrucât, de îndată ce ni-i va da îndărăt pe fugari, noi avem să ne şi repezim 
să-i măcelărim pe musulmanii din alai şi avem să uităm jurămintele şi 
făgăduielile date, aşa cum facem noi de obicei de fiecare dată când 
încheiem vreo înţelegere cu necredincioşii aceia închinaţi lui Mahomed! 

Aşa grăiră patriarhii şi sfetnicii regelui frâncilor. Blestemaţi fie ei şi în 
viaţa aceasta şi în cealaltă, pentru păgânia şi hainia lor! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute douăsprezecea noapte 


Spuse: 


Aşa grăiră patriarhii şi sfetnicii regelui frâncilor. Blestemaţi fie ei şi în 
viaţa aceasta şi în cealaltă, pentru păgânia şi hainia lor! 

Or, regele frâncilor din Constantinia, care avea o inimă tot atâta de 
ticăloasă ca şi patriarhii lui, nu pregetă să urmeze sfatul acela plin de 
viclenie. Da ei nu ştiau că ticăloşia se întoarce, mai devreme ori mai târziu, 
împotriva acelora care o săvârşesc, şi că ochiul lui Allah veghează pururea 
asupra drept-credincioşilor săi şi îi apără împotriva şiretlicurilor vrăjmaşilor 
lor preascârbavnici! 

Regele luă aşadar un calam şi scrise, cu litere greceşti, o scrisoare către 
califul Harun Al-Raşid, în care, după urările cele mai cuviincioase şi mai 
pline de laude şi de prietenie, îi spunea: 


„O, preaputernice emir al fraţilor noştri musulmani, am o fată 
deşucheată, pe nume Mariam; şi fata aceasta a mea s-a lăsat amăgită de un 
tânăr egiptean din Cairo, care a răpit-o şi a dus-o în ţările ce se află sub 


puterea şi sub stăpânirea ta. Mă rog, dar, ţie, o, preaputernicule emir al 
musulmanilor, să binevoieşti a porunci să se facă cercetările de cuviinţă 
spre a fi găsită, şi să mi-o trimiţi cât mai curând cu putinţă, sub strajă 
straşnică. 

Iar eu, în schimb, am să acopăr cu cinstiri şi cu hatâruri straja pe care ai 
să mi-o trimiţi cu fiica mea, şi am să fac tot ce voi putea ca să-ţi fiu pe plac! 
Aşa, ca să-ţi arăt recunoştinţa mea şi ca să-ţi fac dovadă de gândurile mele 
de prietenie, îţi făgăduiesc, printre altele, că am să poruncesc unor zidari 
chiar de tine aleşi să zidească o geamie în cetatea mea de domnie. Şi am 
să-ți trimit, pe deasupra, bogății de nedescris, cum niciun om n-a mai văzut 
vreodată unele asemenea: tinere fecioare ca nişte hurii, băieţi tineri fără fir 
de păr în barbă, ca nişte lune, comori pe care focul n-ar putea să le mistuie, 
mărgăritare, nestemate, cai, iepe şi mânji, cămile şi pui de cămile, şi catări 
încărcaţi cu poveri scumpe din cele mai alese roade de pe pământurile 
noastre. Şi, dacă toate astea nu ţi-or fi destul, mi-oi strânge hotarele 
regatului meu, ca să sporesc stăpânirile şi hotarele tale! Şi făgăduielile 
acestea le pecetluiesc cu pecetea mea, eu, Cezar, regele acelora care se 
închină Crucii!” 


Şi regele frâncilor, după ce pecetlui scrisoarea, o înmână proaspătului vizir 
pe care îl numise în locul bătrânului cel chior şi şchiop, şi îi grăi vorbele 
acestea: 

— De vei căpăta îngăduinţa să fii primit de Harun ăla, să-i spui: „O, 
preaputernicule calif! vin s-o cer de la Măria Ta pe domniţa noastră; întrucât 
aceasta-i pricina sarcinii de seamă ce mi s-a încredinţat. Dacă primeşti cu 
priinţă cererea noastră, te poţi bizui pe îndatorinţa regelui, stăpânul nostru, 
care are să-ţi trimită cele mai îmbelşugate peşcheşuri!” 

Pe urmă, ca să aţâţe şi mai mult râvna vizirului pe care îl trimitea ca sol, 
regele frâncilor îi făgădui şi lui, la fel, că dacă solia are să dobândească 
fericită izbândă, are să i-o dea pe fiică-sa de soţie şi are să-l umple de averi 
şi de huzmeturi. Pe urmă îi dădu păs şi îl îndemnă cu multă criceală să puie 
scrisoarea în chiar mâna califului. Şi vizirul, după ce sărută pământul dintre 
mâinile regelui, porni la drum. 

Or, după o călătorie lungă, sosi cu alaiul lui la Bagdad, unde, pentru 
început, se odihni vreme de trei zile. Apoi întrebă unde este saraiul califului 
şi, după ce i se arătă, se duse acolo ca să ceară să fie primit de emirul drept- 
credincioşilor. Şi când fu îngăduit la divanul de primire, vizirul, aruncându- 


se la picioarele califului, sărută de trei ori pământul dintre mâinile sale, îi 
spuse în câteva cuvinte pricina soliei care îi fusese încredinţată, şi îi înmână 
scrisoarea de la stăpânu-său, regele frâncilor, tatăl domniţei Mariam. Şi Al- 
Raşid despecetlui scrisoarea, o citi şi, după ce îi desluşi bine cuprinsul, se 
arătă binevoitor cererii ce i se făcea, măcar că venea de la un rege 
necredincios. Şi puse să se scrie pe dată tuturor valiilor din ţările împărăției 
musulmane, ca să li se zugrăvească înfăţişarea domniţei Mariam şi a 
tovarăşului ei, cu poruncă anume să se facă toate cercetările de trebuinţă 
spre a-i găsi, amenințând cu cele mai grele osânde la caz de neizbândă ori 
de nepăsare şi să i-i trimită fără de zăbavă, sub strajă bună, la curtea sa, de 
îndată ce au să fie dibuiţi. Şi olăcari călări pe cai ori în spinarea 
dromaderelor fugarnice plecară în toate părţile, ducând fiecare câte o 
scrisoare către un valiu de vilaiet. Şi, în aşteptare, califul îl opri pe lângă 
sine, la sarai, pe solul frânc, dimpreună cu tot alaiul lui. Şi-atâta cu aceşti 
doi domni osebiţi şi cu învoielile lor! 

Ci în ceea ce îi priveşte pe cei doi îndrăgostiţi, iacătă! 

După ce domniţa puse pe fugă, ea singură, oastea regelui frâncilor, 
părintele ei, şi după ce îi lăsă hrană vulturilor pe cei trei patrici care se 
măsuraseră cu ea, porni la drum, împreună cu Nur, înspre Siria, şi ajunse cu 
bine la porţile Damascului. Ci, cum călătoreau în conacuri scurte, poposind 
prin locurile frumoase spre a se deda ispitei dragostei lor, şi nici cu gândul 
nu gândeau la ticăloşiile puse la cale de vrăjmaşi, ajunseră la Damasc la 
câteva zile după ce olăcarii cei iuți ai califului, care le-o luaseră înainte, 
aduseseră valiului poruncile în privinţa lor. Şi întrucât habar nu aveau 
despre ce îi aştepta acolo, îşi spuseră fără de niciun ocoliş numele faţă de 
iscoadele agiei care îi dibuiră numaidecât şi care puseră caraulele valiului 
să-i priponească pe loc. Şi caraulele, fără a mai pierde vremea, îi puseră să 
facă pe dată cale întoarsă, fără a le îngădui să intre în cetate şi, 
împresurându-i cu armele cele crunte, îi siliră să meargă cu ei la Bagdad, 
unde, după zece zile de drum zorit prin mijlocul pustiului, sosiră zobiţi de 
trudă. Şi fură duşi la divanul de primire, împresuraţi de străjile palatului. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute treisprezecea noapte 


Spuse: 


Şi fură duşi la divanul de primire, împresuraţi de străjile palatului. 


Şi, când se aflară în faţa califului cel mare, se temeniră şi sărutară 
pământul dintre mâinile sale, iar musaipul care era de slujbă zise: 

— O, emire al drept-credincioşiior, iacătă pe domniţa Mariam, fata regelui 
frâncilor, şi pe Nur, răpitorul ei, fiul neguţătorului Cunună din Cairo. Şi au 
fost zeberiţi amândoi la Damasc, după poruncile valiului cetăţii! 

Atunci califul îşi aruncă ochii înspre Mariam şi rămase uluit de înfăţişarea 
ei nurlie şi de frumuseţea chipului ei, şi o întrebă: 

— Chiar tu eşti numita Mariam, fiica regelui frâncilor? 

Ea răspunse: 

— Da, chiar eu sunt domniţa Mariam, roaba numai a ta, emire al drept- 
credincioşilor, ocrotitorule al credinţei, coborâtorule din emirul trimişilor 
lui Allah! 

Şi califul, tare uimit de răspuns, se întoarse apoi înspre Nur şi fu la fel de 
încântat de harurile tinereţii sale şi de înfăţişarea lui aleasă. Şi îi zise: 

— Iar tu eşti chiar tânărul Nur, fiul lui Cunună, neguţătorul din Cairo? 

El răspunse: 

— Da, eu sunt, robul tău, o, emire al drept-credincioşilor, sprijinitorule al 
împărăției, apărătorule al credinţei! 

Şi califul îi spuse: 

— Cum de ai cutezat s-o furi pe domniţa aceasta frâncă, sfruntând legea? 

Atunci Nur, prilejuindu-se de îngăduinţa de a vorbi, îşi povesti de şart 
toate păţaniile, cu toate amănuntele, iar califul îl ascultă cu multă luare- 
aminte. Ci nu are niciun rost să le mai spunem şi noi o dată. 

Atunci Al-Raşid se întoarse înspre domniţa Mariam şi îi zise: 

— Află că tatăl tău, regele frâncilor, mi l-a trimis pe solul acesta pe care îl 
vezi aici, cu o scrisoare scrisă de chiar mâna lui. Şi mă încredinţează de 
îndatorinţa lui şi de dorinţa ce o are de a zidi o geamie în cetatea lui de 
scaun, dacă mă învoiesc să te trimit îndărăt în ţara lui. Or, tu ce aia 
răspunde? 

lar Mariam ridică fruntea şi, cu un glas şi hotărât şi dulce totodată, 
răspunse: 

— O, emire al drept-credincioşilor, tu eşti locţiitorul lui Allah pe pământ şi 
aperi legea lui Mahomed, Profetul lui (cu el fie pururea pacea şi 
rugăciunea!). Or, eu m-am făcut musulmană şi cred într-unui singur Allah, 
şi îmi mărturisesc credinţa aceasta dinaintea Măriei Tale, şi rostesc: „Nu 
este alt dumnezeu decât Allah, şi Mahomed este trimisul lui Allah!” Ai 
putea tu, dară, o, emire al drept-credincioşilor, să mă trimiţi în ţara 


necredincioşilor care îl fac pe Allah seamăn cu alţii, care cred că Iisus, un 
fiu de om, este Dumnezeu, care se închină la idoli, care proslăvesc crucea şi 
înalţă rugi ereticeşti la tot soiul de fiinţe moarte în păgânie şi azvârlite în 
flăcările mâniei lui Allah? Or, dacă ai să săvârşeşti una ca asta şi să mă dai 
pe mâna creştinilor, eu, la Ziua Judecăţii, când toate măririle nu au să mai 
însemneze nimic şi când numai inimile cele curate au să fie luate în seamă, 
am să te învinuiesc pentru purtarea ta, dinaintea lui Allah şi dinaintea 
Profetului nostru, moşul tău (cu el fie rugăciunea şi pacea!). 

Când auzi cuvintele acestea ale domniţei Mariam şi mărturisirea ei de 
credinţă, califul se umplu de bucurie în sufletul său aflând că o vitează ca 
aceea s-a făcut musulmană; şi, cu lacrimi în ochi, strigă: 

— O, Mariam, fata mea, fie ca Allah să nu îngăduie niciodată să dau pe 
mâna necredincioşilor o musulmană care crede într-unui Allah şi în Profetul 
său! Allah să te apere şi să te păstreze şi să reverse asupra ta mila şi 
binecuvântările lui, sporându-ţi puterea credinţei! Şi acuma, pentru vitejia şi 
bărbăţia ta, poţi să ceri orice de la mine; şi mă leg cu jurământ că nu am să 
precupeţesc nimic, de-ar fi şi jumătate din împărăţia mea! Înveseleşte-ţi, 
aşadar, ochii, dezleagă-ţi inima şi alungă orice grijă! Şi spune-mi, spre a 
putea să fac cele de trebuinţă, dacă nu cumva ai fi mulţumită ca tânărul 
acesta, fiul supusului nostru Cunună, neguţătorul de la Cairo, să-ţi fie soţ 
legiuit? 

Şi Mariam răspunse: 

— Dar cum să nu doresc, o, emire al drept-credincioşilor? Nu-i el acela 
care m-a cumpărat? Nu-i el acela care a cules de la mine ceea ce era de 
cules? Nu el şi-a primejduit de atâtea ori viaţa pentru mine? Şi, într-un 
sfârşit, nu el a adus pacea sufletului meu, dezvăluindu-mi curăţia credinţei 
musulmane? 

Numaidecât califul trimise să fie aduşi cadiul şi martorii şi întocmiră pe 
loc senetul de căsătorie. Pe urmă îl chemă dinaintea lui pe solul regelui 
frâncilor, vizirul, şi îi spuse: 

— Vezi bine şi tu, cu chiar ochii tăi, şi bine auzi, cu chiar urechile tale, că 
nu pot să îndeplinesc cererea stăpânului tău, de vreme ce domniţa Mariam, 
făcându-se musulmană, este de-a noastră. Altminterea, aş săvârşi o faptă de 
care ar trebui să dau seama lui Allah şi Profetului său, la Ziua Judecăţii! 
Căci scris este la Cartea lui Allah: „Niciodată nu are să le fie dat celor 
necredincioşi să-i stăpânească pe drept-credincioşi!” Întoarce-te, aşadar, la 
stăpânul tău şi spune-i tot ce ai văzut şi auzit! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute paisprezecea noapte 


Spuse: 


„..întoarce-te, aşadar, la stăpânul tău şi spune-i tot ce ai văzut şi auzit! 

Iar solul, dacă pricepu că emirul drept-credincioşilor nu vrea să i-o dea pe 
fata regelui frâncilor, cuteză să se lase dus de mânie, plin de ciudă şi de 
sumeţie, întrucât îl orbise Allah să nu mai vadă urmările vorbelor ce le 
rostea; şi strigă: 

— Pe Mesia! de-ar fi ea musulmană încă de douăzeci de ori pe-atâta, şi tot 
trebuie s-o duc la tătâne-său, stăpânul meu! Altminterea, are să vie el să-ţi 
cotropească împărăţia şi are să-ţi umple cu oștile lui toată ţara, de la Eufrat 
până în Yaman! 

La vorbele acestea, califul, mâniat până peste poate, răcni: 

— Ce? câinele ăsta de ghiaur cutează să ne arunce ameninţări? Să i se 
reteze capul şi să fie pus la intrare în cetate, cu trupul răstignit pe cruce, ca 
să slujească de aci înainte drept pildă solilor necredincioşilor! 

Ci domniţa Mariam strigă: 

— O, emire al drept-credincioşilor, nu întina sabia ta slăvită cu sângele 
câinelui acesta! Vreau să-l răsplătesc chiar eu, aşa cum i se cuvine! 

Şi, rostind cuvintele acestea, smulse sabia pe care vizirul frânc o purta la 
şold, şi, rotind-o vajnic, dintr-o fulgerătură îi şi reteză capul şi i-l aruncă pe 
fereastră. Şi împinse hoitul cu piciorul, făcând semn robilor să-l ducă de 
acolo. 

La priveliştea aceea, califul rămase uimit de iuţeala cu care domniţa 
îndeplinise osânda, şi o înveşmântă cu chiar caftanul lui. Şi porunci ca tot 
aşa să fie îmbrăcat şi Nur cu un caftan măreț, şi îi covârşi pe amândoi cu 
daruri scumpe; şi după dorinţa pe care şi-o mărturisiră, le dădu o strajă 
falnică să-i însoţească până la Cairo, şi le mai înmână şi nişte scrisori cu 
care să se înfăţişeze în faţa valiului Egiptului şi la ulemale. Şi Nur, 
dimpreună cu domniţa lui, se întoarse astfel în Egipt, la bătrânii lui părinţi, 
iar neguţătorul Cunună, când îl văzu pe feciorul său că îi aduce în casă o 
domniţă ca noră, fu peste poate de mândru şi îl iertă pe Nur pentru purtarea 
lui de odinioară. Şi, în cinstea tânărului, îi pofti la un ospăț măreț pe toţi 
mai-marii din Cairo, care îi covârşiră cu daruri pe tinerii însurăţei, 
întrecându-se de sârg unii pe alţii. 


Şi tânărul Nur cu domniţa Mariam trăiră ani lungi, bucuroşi şi voioşi până 
peste poate, nelipsindu-se de nimic şi mâncând bine, şi bând bine, şi 
drăgostindu-se vârtos, spornic şi îndelung, în vâlva preţuirii şi a belşugului, 
în cea mai tihnită şi mai huzurită viaţă, până ce veni să-i cerceteze 
Sfarâmătoarea fericirilor, Despărţitoarea de prieteni şi de sindrofii, aceea 
care pustieşte casele şi umple pântecele mormintelor! Ci slavă celui Singur 
Viu, carele nu cunoaşte moarte şi ţine în mâinile lui cheile Văzutelor şi 
Nevăzutelor! Amin! 


După ce auzi povestea aceasta, sultanul Şahriar se ridică deodată de mijloc şi strigă: 

— Ah, Şeherezada, povestea aceasta de vitejie chiar că m-a fermecat! 

Şi, după ce se rosti astfel, se sprijini iarăşi în coate pe perne, zicându-şi: „Tare nu-mi vine a crede că 
ar mai avea şi alte poveşti să-mi mai povestească! Şi-aşa că trebuie să cuget ce-mi rămâne de făcut în 
privinţa capului ei!” 

Ci Şeherezada, dacă îl văzu că îşi încruntă sprâncenele, îşi zise: „Nu-i vreme de zăbovit!” Şi grăi: 

— Aşa-i, o, Măria Ta, povestea aceasta de vitejie este minunată, da ce-i ea pe lângă aceea pe care aş 
mai vrea să ţi-o povestesc, dacă mi-ai mai îngădui? 

Şi sultanul întrebă: 

— Ce ziceai tu, Şeherezada? Şi ce poveşti gândeşti să-mi povesteşti care să fie mai minunate ori 
mai uimitoare decât aceasta? 

Iar Şeherezada zâmbi a râde şi zise: 

— Măria Ta ai să judeci! Ci, în noaptea aceasta, ca să ne sfârşim veghea, nu vreau să-ţi povestesc 
decât o snoavă scurtă dintre acelea care nu-s greu de ascultat! Şi-i scoasă din Sfaturile mărinimiei şi 
ale priceperii de a te purta în viaţă. 

Şi numaidecât spuse: 


FOLOASELE MĂRINIMIEI ŞI ALE PRICEPERII DE A TE PURTA 
ÎN VIAŢĂ 


Saladin şi vizirul sau 


Mi s-a povestit, o, norocitule sultan, că vizirul sultanului Saladin, domnul 
cel biruitor, avea ca bun al său, între mulţimea de robi ce se bucurau de 
hatârurile lui, un copilandru de lege creştină, desăvârşit de frumos, pe care 
îl iubea până peste poate şi care era atâta de gingaş cum ochii oamenilor nu 
mai zăriseră vreodată unul asemenea. Dar, într-o zi, pe când se plimba cu 
copilul acela de care nu se putea despărţi, fu băgat de seamă de către 
sultanul Saladin, care îi facu semn să se apropie. Şi sultanul, după ce aruncă 
o privire vrăjită asupra copilului, îl întrebă pe vizir: 

— De unde ai băieţelul acesta? 

Şi vizirul, cam stânjenit, răspunse: 

— De la Allah, o, stăpâne al meu! 

Iar sultanul Saladin zâmbi şi zise, urmându-şi drumul: 

— lată, o, vizire al nostru, că acuma ţi s-a ivit prilejul să ne înlănţuieşti cu 
frumuseţea unui astru şi să ne faci robi cu farmecele unei lune! 

Or, asemenea vorbe îi dădură de gândit vizirului, care îşi zise: „Chiar că nu 
îmi mai este cu putinţă să-l păstrez pe copil după ce l-a băgat de seamă 
sultanul!” Şi pregăti un peşcheş bogat, îl chemă pe copilul creştin cel atâta 
de frumos şi îi spuse: 

— Pe Allah, o, flăcăule, de n-ar fi nevoia, sufletul meu nu s-ar despărţi de 
tine niciodată! 

Şi îi înmână darul, spunând: 

— Ai să duci peşcheşul acesta din partea mea stăpânului nostru, sultanul, 
şi tu însuţi ai să fii o parte din acest peşcheş, întrucât din ceasul de-acum te 
dăruiesc stăpânului nostru! 

Şi totodată îi mai înmână, ca s-o ducă sultanului, o scrisoare în care 
aşternuse aceste strofe: 


Iacătă-o lună plină, Doamne bune, 


Să lumineze-n cerul tău înalt; 
Şi nicăieri pe lume nu-i un alt 
Cer pe potrivă-acestei mândre lune. 


Iar eu, mărite, fără şovăială, 
Anume, doamne, ca să-ţi fiu pe plac, 
Mă despărţesc de sufletul meu drag 
Şi ţi-l trimit în dar, cu mare fală. 


O faptă-asemeni eu nu ştiu vreuna — 
Nu că mă laud, dar pe lume nu-i 

Un ins ce s-ar lipsi, din voia lui, 

De sufletul său, pentru totdeauna! 


Or, peşcheşul îi plăcu într-un chip cu totul deosebit sultanului Saladin care, 
mărinimos şi falnic, cum îi era obiceiul, nu pregetă să-l despăgubească pe 
vizirul său de jertfa aceea, coperindu-l cu huzmeturi şi cu huzururi, şi 
făcându-l să simtă, cu orice prilej, cât de mult îi intrase în suflet şi în 
dragostea lui. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute cincisprezecea noapte 


Spuse: 


Or, peşcheşul îi plăcu într-un chip cu totul deosebit sultanului Saladin care, 
mărinimos şi falnic, cum îi era obiceiul, nu pregetă să-l despăgubească pe 
vizirul său de jertfa aceea, coperindu-l cu huzmeturi şi cu huzururi, şi 
făcându-l să simtă, cu orice prilej, cât de mult îi intrase în suflet şi în 
dragostea lui. 

Estimp, vizirul îşi spori numărul fetişcanelor din haremul său cu o tânără 
dintre tinerelele cele mai zarife şi mai desăvârşite de pe acea vreme. Şi 
tânăra, de cum sosi, izbuti să cucerească inima vizirului; însă vizirul, până a 
nu se simţi legat de ea aşa cum păţise cu băiatul, îşi zise: „Cine ştie dacă nu 
cumva faima acestui mărgăritar nou nu are să ajungă la urechile sultanului! 
Aşa că ar fi mai bine pentru mine, înainte de a-mi lăsa inima să se aprindă 
după tânăra roabă, s-o dau şi pe ea în dar sultanului. În felul acesta, durerea 
are să-mi fie mai mică, iar pierderea are să-mi fie mai puţin grea!” Gândind 


aşa, o chemă la el pe fetişcană, o încărcă pe dată cu un dar pentru sultan, 
încă şi mai bogat decât întâia oară, şi îi spuse: 

— Şi tu însăţi ai să fii o parte din peşcheş! 

Şi îi înmână, ca s-o ducă sultanului, o scrisoare în care aşternu versurile 
acestea: 


O, doamne-al meu, pe falnica ta zare 

De mult e-o lună — iată-acum şi-un soare! 
Aşa încât pe-un singur cer se-mbină 
Aceste două astre de lumină, 

Să-nchipuie deasupra slavei voastre 
Perechea cea mai falnică de astre. 


Or, de la fapta aceasta, trecerea vizirului spori încă pe-atâta în sufletul 
sultanului Saladin, care nu mai scăpa niciun prilej ca să-i dovedească, de 
faţă cu toată curtea sa, prețuirea şi dragostea ce le simţea pentru el. Fapt ce 
îi aduse vizirului o mulţime de neprieteni şi de pizmaşi care, uneltind să-l 
piardă, hotărâră ca mai întâi să-l ponegrească la sufletul sultanului. Aşa că îi 
dădură de înţeles lui Saladin, prin tot felul de vorbe şi de scomneli, pe cum 
că vizirul tot ar mai păstra o slăbiciune pentru copilandrul creştin, şi că nu 
conteneşte, mai cu seamă când boarea vântului reavăn dinspre miazănoapte 
îi stârneşte amintirea plimbărilor de odinioară, să-l dorească aprig şi să-l 
cheme din tot sufletul. Şi îi spuseră că astfel se căinează amamic pentru 
darul pe care îl făcuse, ba chiar că, de ciudă şi de părere de rău, îşi muşcă 
mâinile şi îşi scrâşneşte măselele. Ci sultanul Saladin, departe de a-şi pleca 
urechea la astfel de născociri nevrednice de vizirul în care el îşi pusese toată 
încrederea, ţipă cu glas zădărit către cei care îi torceau asemenea vorbe: 

— Potoliţi-vă limbile cele haine împotriva vizirului, că de unde nu, pe dată 
au să vă zboare capetele de pe grumaji! 

Pe urmă, întrucât avea o minte iscusită şi dreaptă, le spuse: 

— Ci vreau totuşi să vă dovedesc de mincinoşi şi de zavistnici, şi să las ca 
ticăloşiile voastre să se întoarcă împotriva voastră. Aşa că am să pun la 
încercare cinstea sufletului vizirului meu! 

Şi îl chemă pe copilul cu pricina şi îl întrebă: 

— Ştii să scrii? 

El răspunse: 

— Ştiu, o, doamne al meu! 

El zise: 


— Ia atunci o hârtie şi un calam şi scrie ce am să-ţi spun. 
Şi, ca şi cum copilul ar fi scris aşa de la el, îl puse să-i scrie vizirului 
următoarea scrisoare: 


„O, stăpâne al meu preaiubit de odinioară, tu, după ceea ce tu trebuie să 
simţi faţă de mine, ştii dragostea pe care ţi-o port şi amintirile pe care le-au 
lăsat în sufletul meu bucuriile noastre de altădată. Drept aceea vin să mă 
plâng ţie de soarta mea de acum de la sarai, unde nimic nu a izbutit să mă 
facă să uit bunătatea ta, mai ales că aici măreţia sultanului şi sfiala pe care 
o simt faţă de el mă opresc să mă bucur de hatârurile lui. Mă rog, dar, ţie, 
să găseşti vreun tertip spre a mă lua îndărăt de la sultan, fie într-un fel, fie 
în altul. De altminteri, până acuma sultanul nu s-a aflat nicio- dată numai 
cu mine singur, şi ai să mă afli aşa cum m-ai lăsat!” 


Şi după ce scrisoarea fu scrisă, sultanul i-o înmână unui rob micuţ de la 
sarai s-o ducă şi s-o dea în mână vizirului şi să-i spună: 

— Robul tău de odinioară, copilul de creştini, m-a trimis să-ţi aduc 
scrisoarea aceasta din partea lui. 

Şi vizirul luă scrisoarea, o privi o clipă şi, fără ca măcar s-o desfacă spre a 
o citi, scrise pe spatele ei următoarele: 


Au de când, doamne, un om care ştie 
Şi care a-nvăţat al vieţii rost 

S-ar repezi deodată, ca un prost, 

În gura unui leu prins de mânie? 


Eu nu sunt dintre-acei a căror minte 
Se lasă-n voia patimii şi-atât; 

Nici dintre-acei de care răii-şi râd, 
Iar pizma lor haină nu mă prinde! 


De-am rupt, să-l dărui, sufletul din mine, 
Ştiam un adevăr ce s-a mai spus: 

Că sufletul, odată ce s-a dus, 

În trupul părăsit nu mai revine! 


La primirea răspunsului, sultanul Saladin se umplu de bucurie şi nu 
pregetă să citească stihurile dinaintea nasurilor alungite ale zavistnicilor. Pe 


urmă porunci să fie chemat vizirul şi, după ce îl copleşi cu noi dovezi de 
prietenie, îl întrebă: 

— Oare poţi să ne spui, o, taică al înţelepciunii, cum faci tu de ai atâta 
putere asupra ta însuţi? 

Şi vizirul răspunse: 

— Nu-mi las patimile niciodată să ajungă la pragul voinţii mele! 

Da Allah este încă şi mai înţelept! 


Pe urmă Şeherezada spuse: 

— O, norocitule sultan, acuma că ţi-am povestit cum îl ajută voinţa pe cel înţelept să-şi biruiască 
patimile, vreau să-ţi povestesc o întâmplare cu o dragoste pătimaşă! 

Şi spuse: 


Mormântul îndrăgostiţilor. 


Abdallah, fiul lui Al-Kaisi, ne-a lăsat în scrierile sale povestea aceasta. El 
spune: 

Plecasem într-un an în hagialâc la casa cea sfântă a lui Allah. Şi după ce 
mi-am îndeplinit toate datorinţele de hagiu, m-am întors la Medina, ca să 
mai văd o dată mormântul Profetului — cu el fie pacea şi binecuvântarea lui 
Allah! Or, într-o noapte, pe când şedeam într-o grădină nu departe de 
mormântul cel proslăvit, auzii un glas care cânta încetişor în liniştea nopţii. 
Şi, fermecat, îmi ascuţii toată luarea-aminte şi, ascultând aşa, desluşii 
versurile acestea pe care le cânta: 


O, tu, privighetoare a sufletului meu, 

În cântecele tale-i iubita mea mereu! 

O, glas al ei, cu gungur vrăjit, de turturea, 

Când vei răspunde oare la suspinarea mea? 

Ce lungă eşti, o, noapte, în chinul aşteptării 
Când doru-aprinde-n suflet pojarul nerăbdării! 
O, nalta mea lumină, oare n-ai strălucit, 
Precum o stea în cale-mi, doar ca să pieri grăbit 
Şi să mă laşi pe urmă prin bezne rătăcind 

Ca orbii, fără-o rază şi fără un alint? 


Pe urmă se făcu tăcere. Şi mă uitam în toate părţile ca să-l văd pe cel care 
cântase cântecul acela pătimaş, când se ivi dinaintea mea stăpânul glasului. 


Şi, la lumina care se cernea din cerul nopţii, văzui că era un flăcău frumos 
de să-ţi dai sufletul şi care avea faţa scăldată în lacrimi. Şi mă întorsei spre 
el şi nu mă putui opri să nu-mi strig: „Ya Allah! ce tânăr frumos!” Şi îmi 
întinsei mâinile amândouă către el. lar el mă privi şi mă întrebă: 

— Cine eşti? Şi ce vrei de la mine? 

Iar eu răspunsei, ploconindu-mă dinaintea frumuseţii lui: 

— Ce alta aş putea să vreau, decât să-l binecuvântez pe Allah uitându-mă 
la tine? În ce priveşte cine-s eu, apoi sunt robul tău Abdallah, fiul lui 
Ma'amar Al-Kaisi. O, doamne al meu, tare ar mai vrea sufletul meu să te 
cunoască! Întrucât cântecul tău de adineaori m-a tulburat până peste poate, 
iar chipul tău m-a vrăjit de tot. Şi iată-mă-s gata să-ţi jertfesc şi viaţa mea, 
dacă poate să-ţi fie de vreun folos! 

Atunci flăcăul se uită la mine, ah! cu ce ochi! şi îmi spuse: 

— Şezi jos lângă mine! 

Şi şezui lângă el, cu sufletu-mi tremurând, iar el îmi spuse: 

— De vreme ce inima ta suferă pentru mine, ascultă ce mi s-a întâmplat! 

Şi grăi mai departe: 

— Sunt Otbah, fiul lui Al-Hubab, fiul lui Al-Mundhir, fiul lui Al-Yamuh 
ansaritul.. Or, ieri-dimineaţă, pe când îmi făceam rugăciunile în geamia 
tribului, văzui că intră, mlădiindu-se din mijloc şi din şolduri, mai multe 
femei frumoase de să mori, care o însoțeau pe o fetişcană aproape copilă, şi 
ale cărei farmece făceau să se stingă farmecele însoţitoarelor ei. Şi deodată, 
luna aceea se apropie de mine în mijlocul mulţimii de credincioşi, fără a fi 
băgat în seamă de nimeni, şi îmi spuse: „Otbah! de multă vreme pândesc 
prilejul să-ţi vorbesc! O, Otbah! ce ai zice să te împreuni cu aceea care este 
iubita ta şi doreşte să-ţi fie soţie?” Pe urmă, până ce eu să apuc să deschid 
gura şi să-i răspund, mă lăsă şi se pierdu printre tovarăşele ei. Pe urmă 
ieşiră împreună toate din geamie şi se amestecară în mulţimea de hagii. lar 
eu, în ciuda strădaniilor de a o găsi, nu am izbutit s-o mai văd din clipa 
aceea. lar sufletul şi inima mea sunt cu ea. Şi până ce mi-o fi dat s-o văd 
iarăşi, nu am să pot să gust nicio bucurie de-aş fi chiar în mijlocul 
desfătărilor raiului! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaptesprezecea noapte 


Spuse: 


„..Şi sufletul şi inima mea sunt cu ea. Şi până ce mi-o fi dat s-o văd iarăşi, 
nu am să pot să gust nicio bucurie de-aş fi chiar în mijlocul desfătărilor 
raiului! 

Aşa vorbi el, şi obrajii i se îmbujorau treptat, şi dragostea mea pentru el 
sporea la fel. Şi, când tăcu, îi spusei: 

— O, Otbah, o, prietene al meu! pune-ţi nădejdea în Allah şi roagă-te lui 
să-ţi dea iertarea greşalelor! În ce mă priveşte, iată-mă-s gata să te ajut, cu 
toate puterile şi cu toate mijloacele mele, spre a-ţi înlesni s-o găseşti pe 
fetişcana care ţi-a vrăjit gândurile. Căci, de cum te-am văzut, mi-am simţit 
sufletul purtându-se de la sine înspre minunata ta făptură, şi de atunci tot ce 
aş face pentru tine nu ar fi decât ca să văd ochii tăi cei frumoşi abătându-se 
mulţumiţi către mine! 

Şi, vorbind astfel, îl strângeam cu dragoste şi îl sărutam aşa cum un frate îl 
sărută pe un frate; şi toată noaptea nu contenii să-i potolesc sufletul drag. Şi, 
hotărât! În viaţa mea nu am să uit acele clipe desfătătoare şi pline de nesat, 
petrecute lângă el prieteneşte. 

Or, a doua zi, mă dusei cu el la geamie şi îl lăsai să intre el întâi, ca să-i 
arăt prețuirea mea. Şi stăturăm acolo amândoi, de dimineaţă până la amiază, 
ceasul la care vin de obicei femeile la moschee. Ci, spre marea noastră 
supărare, băgarăm de seamă că toate femeile veniseră în geamie, dar 
fetişcana nu se afla printre ele. Iar eu, văzând tristeţea pe care lucrul acela i- 
o pricinuia tânărului meu prieten, zisei: 

— Asta să nu te necăjească! Am să aflu eu ştiri despre iubita ta de la aceste 
femei, întrucât ieri fata era împreună cu ele! 

Şi numaidecât mă furişai până la femeile acelea şi izbutii să aflu de la ele 
că fetişcana noastră era o tânără fecioară, de viţă aleasă, că o chema Riya şi 
că era fiica lui Al-Ghitrif, căpetenia tribului Bani-Sulem. Şi întrebai: 

— O, preabunelor femei, pentru ce n-a mai venit şi ea astăzi cu voi? 

Ele răspunseră: 

— Da cum ar fi putut? Tătâne-său, care a adus nişte hagii sub ocrotirea lui 
prin pustie, de la Irak până la Mecca, s-a întors ieri cu călăreţii săi la tribul 
lor de pe malurile Eufratului, şi a luat-o şi pe fiică-sa Riya. 

lar eu le mulţumii pentru lămuririle acelea, şi mă întorsei la Otbah; şi îi 
zisei: 

— Ştirile pe care ţi le aduc nu sunt, vai! aşa cum aş dori! 

Şi îi spusei că Riya plecase, cu tatăl ei, înspre tribul lor. 

Pe urmă adăugai: 


— Ci linişteşte-ţi sufletul, o, Otbah, o, prietene al meu! Întrucât Allah m-a 
dăruit cu multe bogății şi sunt gata să le cheltuiesc ca să te ajut să ajungi la 
ţintă. Şi, din ceasul acesta, am să mă îngrijesc de necazul tău şi am să 
izbândesc, cu ajutorul lui Allah! 

Şi mai spusei: 

— Binevoieşte numai să vii cu mine! 

Şi se ridică şi merse cu mine la geamia ansariţilor - rudele sale. 

Acolo aşteptarăm până ce se strânse toată lumea; iar eu dădui bineţe 
adunării şi spusei: 

— O, drept-credincioşilor ansariţi strânşi aici! care este părerea voastră 
despre Otbah şi despre tatăl lui Otbah? 

Şi toţi răspunseră într-un glas: 

— Mărturisim cu toţii că sunt nişte arabi dintr-un neam vestit şi dintr-un 
trib ales! 

Şi eu le spusei: 

— Aflaţi, dar, că Otbah, fiul lui Al-Hubab, este mistuit de o dragoste 
amarmică. Şi vin la voi anume ca să vă rog să vă alăturaţi strădaniile la 
strădaniile mele, spre a-i dobândi fericirea! 

Ei răspunseră: 

— Din toată inima şi cu bucurie. 

Eu spusei: 

— Dacă-i aşa, trebuie să mă însoţiţi până la corturile tribului Bani-Sulem, 
la şeihul Al-Ghitrif, căpetenia lor, ca să i-o cerem pe fiică-sa Riya de soţie 
pentru vărul vostru Otbah, fiul lui Al-Hubab. 

Şi toţi răspunseră că ascultă şi că se supun. Eu atunci încălecai pe cal, şi 
tot aşa şi Otbah,; şi toată adunarea facu la fel. Şi dădurăm pinteni cailor, în 
goana mare, fără de oprire. Şi izbutirăm să ajungem la corturile călăreţilor 
şeicului Al-Ghitrif, la şase zile de Medina. 

Când ne văzu venind, şeicul Al-Ghitrif ieşi în întâmpinarea noastră până în 
uşa cortului său; iar noi, după salamalecurile de cuviinţă, îi spuserăm: 

— Am venit să-ţi cerem găzduire, o, părinte de arabi! 

El răspunse: 

— Fiţi bineveniţi sub corturile noastre, o, musafiri de viţă aleasă! 

Şi, vorbind astfel, dădu numaidecât poruncile de trebuinţă robilor lui ca să 
ne primească aşa cum se cuvine. Şi robii aşternură în cinstea noastră mesele 
şi chilimurile; şi tăiară oi şi cămile, ca să ne dea un ospăț falnic. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute optsprezecea noapte 


Spuse: 


„„.Şi tăiară oi şi cămile, ca să ne dea un ospăț falnic. 

Când veni clipita să ne aşezăm la masă, noi ne trăserăm cu toţii îndărăt; iar 
eu, în numele tuturora, îi mărturisii şeicului Al-Ghitrif: 

— Pe harul cel sfânt al pâinii şi al sării, şi pe credinţa noastră arăbească! 
nu avem să ne atingem de niciuna dintre bucatele tale, până ce nu ai să 
împlineşti cererea noastră! 

Şi Al-Ghitrif spuse: 

— Şi care este cererea voastră? 

Eu răspunsei: 

— Venim să ţi-o cerem de soţie pe fiica ta cea de neam ales, Riya, pentru 
Otbah, fiul lui Al-Hubab ansaritul, fiul lui Al-Mundhir, fiul lui Al-Y muh, 
cel viteaz, cel bun, cel vestit, cel falnic, cel minunat! 

Iar tatăl tinerei Riya, schimbându-se cu totul deodată şi la faţă şi la ochi, 
ne spuse cu glas domol: 

— O, fraţi arabi, aceea pe care îmi faceţi cinstea să mi-o cereţi de soţie 
pentru vestitul Otbah, fiul lui Al-Hubab, este stăpâna deplină a răspunsului. 
lar eu nu am să stau împotriva vrerii ei. Aşa că ea se cade să se rostească! Şi 
am să mă duc pe dată să-i cer răspunsul! 

Şi se ridică dintre noi, tare şofrănit, cu nasul plin de ciudă şi cu o faţă care 
tăgăduia vădit înţelesul vorbelor lui. 

Se duse, aşadar, în cort la fata lui, Riya, care, speriată de tulburarea de pe 
chipul său, îl întrebă: 

— O, taică al meu, pentru care pricină mânia zbuciumă atâta de năprasnic 
Lăuntrul sufletului tău? 

lar el şezu lângă ea, în tăcere, şi, cum am auzit mai pe urmă, îi spuse într- 
un sfârşit: 

— Află, dar, o, Riya, fata mea, că le-am dat găzduire unor ansariţi care au 
venit la mine ca să te ceară de soţie pentru unul dintre ei! 

Ea spuse: 

— O, taică, neamul ansariţilor este un neam de vază printre arabi! Şi, 
hotărât, găzduirea pe care le-ai dat-o este de datorinţă! Ci ia spune-mi: 
pentru care dintre ei au venit să mă ceară de soţie? 

El răspunse: 


— Pentru Otbah, fiul lui Hubab! 

Ea spuse: 

— Este un tânăr vestit! Şi este vrednic să intre în neamul tău! 

Ci el strigă, plin de mânie: 

— Ce vorbe grăieşti tu? Au nu cumva ai şi înnodat vreo legătură cu el? Păi 
eu, pe Allah! m-am juruit odinioară faţă de fratele meu că am să te dau 
fiului lui, şi nimenea altcineva, mai mult decât fiul unchiului tău, nu este 
vrednic să intre în spita neamului meu! 

Ea spuse: 

— O, taică, şi ce răspuns ai să le dai ansariţilor? Aceştia sunt nişte arabi 
plini de fală şi tare simţitori în tot ce priveşte mândria şi cinstea lor! Iar 
dacă nu vrei să mă dai de soţie unuia dintre ei, ai să atragi asupra ta şi a 
tribului nostru zăcăşia şi urmarea răzbunării lor. Întrucât au să se socotească 
umiliti de tine şi n-au să te mai ierte niciodată! 

El spuse: 

— Dreptu-i ce spui! Ci am să-mi învăluiesc nedorinţa, cerând ca preţ 
pentru tine o zestre până peste poate. Căci spune o zicală: „Dacă nu vrei să- 
ţi măriţi fata, cere o zestre cât mai mare!” 

O lăsă, aşadar, pe fiică-sa şi veni la noi ca să ne spună: 

— Fata tribului, o, musafiri ai mei, nu se împotriveşte cererii voastre de a 
se mărita; da cere o zestre care să fie pe potriva harurilor ei. Care dintre voi, 
aşadar, are să-mi poată da preţul acestui mărgăritar fără de asemuire? 

La vorbele acestea, Otbah înaintă şi spuse: 

— Eu! 

El spuse: 

— Ei bine! fata mea cere o mie de brățări de aur roşu, cinci mii de galbeni 


cu pecetea de la Hajar”, un gherdan de cinci mii de mărgăritare, o mie de 
viguri de mătasă indienească, douăsprezece perechi de cizme de piele 
galbenă, zece saci de curmale din Irak, o mie de capete de vită, o iapă de la 
tribul Anazi, cinci burdufe cu mosc, cinci şipuri cu parfum de trandafiri, şi 
cinci burdufe cu chihlimbar! 

Şi adăugă, întorcându-se înspre Otbah: 

— Eşti în stare să te învoieşti cu cererea aceasta? 

Şi Otbah răspunse: 

— O, părinte de arabi, te mai îndoieşti? Nu numai că mă învoiesc să 
plătesc zestrea cerută, ci am să dau încă şi mai mult! 


Eu, atunci, mă întorsei la Medina cu prietenul meu Otbah, şi izbutirăm, nu 
fără destulă alergătură şi cazne, să facem rost de toate lucrurile cerute. Iar 
eu plătii cu banii mei, fără să şovăiesc, cu mai multă bucurie decât dacă aş 
fi făcut toate acele cumpărături pentru mine. Şi ne întoarserăm la corturile 
celor din tribul Bani-Sulem, cu toate cumpărăturile noastre, şi ne grăbirăm 
să le dăm şeicului Al-Ghitrif. Iar şeicul, în felul acesta, nemaiputând să-şi ia 
vorba îndărăt, fu nevoit să-i primească pe toţi ansariţii, oaspeţii săi, care se 
strânseră să-i aducă firitiselile lor pentru măritişul fiicei sale. Şi se porniră 
ospeţele şi ţinură patruzeci de zile. Şi fură înjunghiate o sumedenie de 
cămile şi de oi, şi fură puse la gătit în cazane bucate de toate felurile, şi toţi 
oamenii din trib putură să mănânce pe săturate. 

Or, la sfârşitul răstimpului acesta, pregătirăm un palanchin falnic, pus pe 
spinările a două cămile alăturate, şi în el îi suirăm pe tinerii însurăţei. Şi 
plecarăm cu toţi, peste poate de voioşi, urmaţi de o caravană întreagă de 
cămile încărcate cu daruri. lar prietenul meu Otbah nu mai putea de 
nerăbdare să ajungă şi ziua când să se vadă, într-un sfârşit, singur-singurel 
cu iubita lui. Şi cât ţinu călătoria nu se depărtă de ea o clipită, şi şezu cu ea, 
în palanchin, de unde nu se da jos decât ca să vină şi să mă bucure la vreun 
taifas, cu toată prietenia, încrederea şi mulţumirea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute nouăsprezecea noapte 


Spuse: 


Şi cât tinu călătoria nu se depărtă de ea o clipită, şi şezu cu ea, în 
palanchin, de unde nu se da jos decât ca să vină şi să mă bucure la vreun 
taifas, cu toată prietenia, încrederea şi multumirea. 

lar eu mă bucuram în sufletul meu şi îmi spuneam: „lacătă-te, o, Abdallah, 
că ai ajuns prieten pe totdeauna cu Otbah! Întrucât ai izbutit, uitând de chiar 
simţămintele tale, să-i cucereşti inima, împerechindu-l cu frumoasa Riya! 
Într-o zi, să nu ai nicio îndoială, jertfa ta are să fie răsplătită, şi încă cu 
prisosinţă! Şi ai să te bucuri şi tu de dragostea lui Otbah, în tot ce are ea mai 
cilibiu şi mai ales!” 

Or, nu mai aveam decât o zi de mers până la Medina şi, la căderea nopţii, 
ne-am oprit la o mică oază, ca să ne odihnim. Şi era o linişte desăvârşită; şi 
lumina lunii surâdea la bucuria din tabăra noastră; şi, peste capetele noastre, 
doisprezece palmieri, ca nişte fete tinere, însoțeau cu foşnetul palmilor lor 


cântecul adierilor de noapte. Iar noi, ca începătorii de lume din vremile cele 
de demult, ne bucuram de ceasul acela de linişte, de apa cea proaspătă, de 
iarba cea grasă şi de dulceaţa adierii. Ci, vai! Nu poţi să scapi de ce îţi este 
ursit, măcar de-ai fugi şi cu aripile zborului. Şi tocmai prietenului meu 
Otbah îi era dat să bea până la drojdia de pe fund, dintr-o sorbitură, cupa de 
neînlăturat! Într-adevăr, am fost smulşi deodată din odihnă de o năvală 
năprasnică a unor călăreţi înarmaţi care se repeziră asupra noastră ţipând şi 
urlând. Or, aceştia erau nişte călăreţi din tribul Bani-Sulem, trimişi de şeicul 
Al-Ghitrif s-o fure pe fata lui. Căci nu cutezase să încalce, sub corturile lui, 
datinile ospeţiei, şi aşteptase să ne depărtăm, ca să ne lovească în felul 
acesta, fără a nesocoti legile pustiei. Ci îşi făcuse socotelile fără a ţine 
seama de preţul lui Otbah şi al călăreţilor noştri care, cu mare vitejie, 
înfruntară lovitura călăreţilor tribului Bani-Sulem şi, după ce omorâră o 
mulţime dintre ei, îi puseră până la urmă pe fugă. Ci în vâlvora încăierării, 
prietenul meu Otbah primi o lovitură de lance şi, când ajunse îndărăt în 
tabără, căzu mort în braţele mele. 

Când îl văzu aşa, tânăra Riya scoase un țipăt mare şi se aruncă peste trupul 
celui drag. Şi îşi trecu toată noaptea jelindu-se. lar când se făcu dimineaţă o 
găsirăm moartă de jale. 

Aibă-i Allah pe amândoi întru mila sa! lar noi le săparăm în nisip un 
mormânt şi îi îngroparăm acolo, unul lângă altul. Şi, cu inimile pline de 
mâhnire, plecarăm la Medina. lar eu, după ce isprăvii ce aveam de isprăvit 
la Medina, mă întorsei în ţara mea. Ci peste şapte ani mă prinse gândul să 
mai fac un hagialâc la Locurile Sfinte. Şi în sufletul meu încolţi dorul să mă 
duc să văd mormântul lui Otbah şi al frumoasei Riya. Şi când ajunsei la 
mormânt, îl văzui adumbrit de un pom frumos dintr-un soi necunoscut, 
răsădit acolo cu evlavie de cei din tribul ansariţilor. Şi şezui, plângând, pe 
piatră, la umbra pomului acela, cu sufletul meu mohorât. Şi îi întrebai pe cei 
care se aflau acolo cu mine: 

— O, prietenii mei, spuneţi-mi: cum se numeşte pomul acesta care plânge 
cu mine moartea lui Otbah şi a Riyei? 

Şi ei îmi răspunseră: 

— Se numeşte Copacul îndrăgostiţilor. 

Ah, fie ca tu, o, Otbah, să te odihneşti în pacea Stăpânului cel fără de 
moarte, la umbra pomului acesta care se tânguie peste mormântul tău! 


— Şi asta-i tot ce ştiu, o, norocitule sultan, despre Mormântul Îndrăgostiţilor! 


Pe urmă, întrucât îl văzu pe sultanul Şahriar mohorât de poveste, Şeherezada se grăbi, în noaptea 
aceea, să-i povestească şi povestea cu tânăra Hind, cu divorţul şi căsătoria ei. 


f i sale ali 
Divorțul tinerei Hind 


Se povesteşte că Hind, fiica lui Al-Neman, era cea mai frumoasă fată 
dintre fetele de pe vremurile ei, şi că era întocmai ca o gazelă la ochi, la 
gingăşie şi la frumuseţe. Or, faima strălucirii sale ajunse până la urechile lui 
Al-Hajaj, valiul Irakului; şi Al-Hajaj o ceru de soţie. Tatăl Hindei însă nu 
vru să i-o dea decât cu preţul unei zestre de două sute de mii de drahme de 
argint, plătite înainte de nuntă, şi cu învoiala să-i mai plătească, în caz de 
despărţire, alte două sute de mii de drahme. Şi Al-Hajaj primi toate 
învoielile şi o aduse pe Hind în casa lui. 

Or Al-Hajaj, spre amarul şi năpasta lui, era neputincios. Şi venise pe lume 
cu totul sărman în ce priveşte zestrea lui! Venise pe lume cu zebbul diform 
şi cu anusul astupat. Şi întrucât, plămădit aşa, copilul nu vroia să trăiască, 
diavolul se arătă maică-sii, în chip de om, şi o sfătui, dacă vroia ca pruncul 
ei să rămână în viaţă oricum, să-i dea să sugă, în loc de laptele ei, sângele 
de la două capre negre, de la un ţap negru şi de la un şarpe negru. Şi maică- 
sa urmă sfatul acela şi dobândi ceea ce dorea să dobândească. Numai că 
neputinţa şi beteşugul, care sunt un dar de la Şeitan şi nicidecum de la Allah 
cel Damic, rămăseseră zestrea copilului, ajuns acuma bărbat. 

Încât Al-Hajaj, după ce o aduse pe Hind în casa lui, rămase o lungă bucată 
de vreme fără a îndrăzni să se apropie de ea altfel decât la lumina zilei, şi 
fără s-o atingă, măcar că tare ar mai fi vrut. lar Hindei nu-i trebui prea mult 
până să afle pricina unei atari cumpătări, şi tare se mai tângui, laolaltă cu 
toate roabele ei. 

Or, într-o zi, Al-Hajaj veni s-o vadă, după obiceiul lui, ca să-şi bucure 
ochii cu frumuseţea ei. Şi o găsi cu spatele întors înspre uşă, privindu-se 
într-o oglindă şi cântând stihurile acestea: 


Hind, cârlană năzdrăvană 
Dintr-un soi arab, de foc, 

Eşti ursită să-ţi duci viaţa 
Cu catârul boşorog. 


Grea mi-e purpura cea scumpă — 
Aruncaţi-o jos, cu silă! 


Daţi-mi zdrenţele sărace 
Din păr aspru de cămilă! 


Sunt sătulă de palate! 

Vreau la tribu-mi din pustie 

Să mă-ntorc, s-ascult iar vântul, 
Peste corturi cum adie, 


Cum adie, şi-i răspunde 
Fluierul din cort, duios. 
Nici lăuta, nici dairaua 

Nu au sunet mai frumos. 


Tinerii din trib, acolo, 
Lacomi sânge beau, de lei, 
Şi puternici sunt, şi mândri, 
Ca şi leii-paralei — 


Pe când Hind aici se-ngroapă 
Fără-acel preasfânt hatâr 
De-a lăsa urmaşi pe lume 

Cu nevolnicul catâr. 


Când auzi cântecul în care Hind îl asemuia cu un catâr, Al-Hajaj ieşi din 
odaie, plin de deznădejde, fără ca soţia lui să-i fi băgat de seamă nici 
venirea, nici plecarea, şi trimise pe dată după cadiul Abdallah, fiul lui 
Taher, să-i ceară să dezlege căsătoria. Şi Abdallah se duse la Hind şi îi 
spuse: 

— O, fiică a lui Al-Neman, iacătă că Al-Hajaj Abu-Mohammad îţi trimite 
două sute de mii de drahme de argint şi îmi cere totodată să îndeplinesc, în 
numele său, toate cele legiuite pentru despărţenia lui de tine! 

Şi Hind strigă: 

— Mărire lui Allah! lată-mi ruga împlinită şi iată-mă slobodă să mă întorc 
la tatăl meu! O, fiu al lui Taher, n-ai fi putut să-mi dai o veste mai luminată 
decât a-mi spune că am scăpat de câinele cel boşorog. Păstrează cele două 
mii de drahme, ca răsplată pentru ştirea fericită pe care mi-o aduci. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şapte sute douăzecea noapte 


Spuse: 


„„„Păstrează cele două mii de drahme, ca răsplată pentru ştirea fericită pe 
care mi-o aduci. 


Estimp, califul Abd Al-Malek ben Mervan” care auzise despre neasemuita 
frumuseţe şi despre deşteptăciunea Hindei, o râvni pe fată şi trimise să-i fie 
cerută de soţie. Ea însă îi răspunse printr-o scrisoare în care, după 
proslăvirile lui Allah şi mărturiile de supuşenie, îi spunea: „Află, o, emire al 
drept-credincioşilor, că un câine a întinat ulcica, muşluind-o cu nasul, ca s-o 
adulmece!” Iar califul, primind scrisoarea aceea, începu să râdă în hohote şi 
scrise numaidecât răspunsul acesta: „O, Hind, dacă un câine a întinat ulcica, 
muşluind-o cu nasul, noi avem s-o spălăm de şapte ori şi, în urma răzuirii 
pe care o să i-o facem, avem s-o curăţăm de orice pată!” 

Atunci Hind, dacă văzu că împotriva piedicilor pe care le ridica ea califul 
tot o dorea fierbinte, nu putu face altminteri decât să se supună. Încât primi, 
punând însă o învoială, aşa cum îi scrise în a doua scrisoare în care, după 
proslăviri şi urări, spunea: „Află, o, emire al drept-credincioşilor, că nu am 
să plec decât cu învoiala următoare: Al-Hajaj, descult, să-mi ducă de 
căpăstru cămila de-a lungul acestei călătorii, până la saraiul tău!” 

Or, scrisoarea îl făcu pe calif să se pună pe un râs şi mai dihai ca întâia 
oară. Şi trimise pe dată poruncă lui Al-Hajaj să ducă de căpăstru cămila 
Hindei. Şi Al-Hajaj, cu toată ciuda lui, ştia bine că nu avea cum să nu se 
supună poruncilor califului. Se duse, dar, desculţ, până la sălaşul Hindei şi 
luă cămila de căpăstru. lar Hind se sui în baldachinul ei şi nu pregetă, cât 


tinu drumul, să se veselească din tot sufletul pe seama cămilarului “. Şi o 
chemă pe doica ei şi îi zise: 

— O, mancă a mea, dă oleacă mai la o parte perdelele baldachinului! 

Şi doica trase la o parte perdelele; iar Hind îşi scoase capul printre perdele 
şi aruncă un dinar de aur, jos, în noroi. Şi se întoarse înspre fostul ei soţ şi îi 
zise: 

— O, vizirule, dă-mi de jos” banul acela de argint! 

Şi Al-Hajaj ridică de jos banul şi i-l dădu Hindei, spunându-i: 

— Este un dinar de aur, nu un ban de argint! 

Iar Hind, pufnind în râs, strigă: 


— Slavă lui Allah, carele face să se preschimbe argintul în aur, în ciuda 
întinării cu noroi! 

Şi Al-Hajaj văzu limpede, din vorbele acelea, că totul nu fusese decât o 
batjocură a Hindei, ca să-l umilească. Şi se împurpură tot de ruşine şi de 
mânie. Ci îşi plecă fruntea şi fu nevoit să-şi tăinuiască supărarea pe Hind, 
ajunsă acuma soţia califului! 


După ce povesti snoava aceasta, Şeherezada tăcu. Iar sultanul Şahriar îi zise: 

— Snoavele acestea, Şeherezada, îmi plac. Ci acuma aş vrea să ascult o poveste cu minunăţii. lar 
dacă nu mai ai niciuna, spune-mi, ca să ştiu şi eu. 

Ci Şeherezada sări: 

— Da unde se află vreo poveste mai plină de minunăţii decât aceea pe care tocmai am să i-o 
povestesc numaidecât Măriei Sale, dacă, bineînţeles, îmi îngăduie! 

Şi Şahriar zise: 

— Poţi! 

Şi Şeherezada îi spuse sultanului Şahriar: 


POVESTEA CU OGLINDA FECIOARELOR 


Mi s-a povestit, o, norocitule sultan, o, dăruitule cu gânduri minunate, că a 
fost odată, în vechimea vremilor şi în curgerea veacurilor şi a clipelor, în 
cetatea Bassrei, un sultan care era un voinic minunat şi tare zarif, plin de 
mărinimie şi de vitejie, şi care se numea sultanul Zein. Însă acel tânăr şi tare 
frumos sultan Zein, în pofida însuşirilor lui cele alese şi a darurilor de tot 
felul care îl făceau să nu-şi aibă seamăn pe lume în lung şi în lat, era un 
cheltuitor de bogății ce nu s-a mai pomenit, un risipitor care nu cunoştea 
niciun frâu şi nicio cumpătă şi care, mână spartă cum era la daruri pentru 
toţi ciracii lui, nişte flăcăiandri mâncăi până peste poate, şi cu tainurile ce 
plătea pentru muierile fără de număr, de toate soiurile şi de toate boiurile, pe 
care le ţinea pe seama lui în saraiurile cele strălucite, şi cu necurmatele 
cumpărări de tot alte fetişcane ce îi erau votrite în fiece zi, fecioare 
neprihănite, la nişte preţuri smintite, ca să le deguste, izbutise până la urmă 
să vântuiască de tot comorile cele fără de fund strânse veacuri în şir de 
sultanii cei osârdnici, strămoşii săi. Şi, într-o zi, vizirul lui veni şi, după ce 
sărută pământul dintre mâinile lui, îi dădu de ştire că lăzile cu galbeni erau 
lefterite şi că de mâine zaheregiii palatului nu mai aveau cu ce să fie plătiţi; 
şi, după ce îi aduse ştirea aceea neagră, vizirul, de spaimă să nu fie tras în 
ţeapă, plecă degrabă, aşa cum venise. 

Când află că toate averile lui se topiseră, tânărul sultan Zein se căi amarnic 
că nu-l bătuse gândul să-şi păstreze o parte din bunuri pentru zilele cele 
negre ale sorții; şi se mohorî în sufletul lui până peste marginile mohorelii. 
Şi îşi zise: „Nu-ţi mai rămâne alta, sultane Zein, decât să fugi de aici pe 
furiş şi, părăsindu-ţi la voia norocului ciracii cei atâta de dragi, cadânele, 
cele copilandre, soțiile şi daravelile domniei, să laşi tronul secătuit al 
împărăției părinţilor tăi în seama cui o vrea să pună mâna pe el. Căci mai de 
dorit este să fii un cerşetor pe căile lui Allah, decât un domn fără de avere şi 
fără de fală; că ştii zicala care spune: „Mai bine-i mort în mormânt, decât 
sărac pe pământ!” Şi, cugetând aşa, aşteptă să se facă noapte ca să se 
îmbrace teptil şi, nebăgat în samă de nimenea, să iasă pe poarta cea tainică a 
saraiului. Şi tocmai se pregătea să-şi ia un toiag şi să pornească la drum, 


când Allah Atoatevăzătorul şi Atoateînţelegătorul îi aduse în minte vorbele 
şi sfaturile cele mai de pe urmă ale lui tătâne-său. Căci părintele lui, până să 
moară, îl chemase la el şi, printre altele, îi spusese: „Şi mai cu seamă, o, fiul 
meu, să nu uiţi că, dacă ursita s-o întoarce într-o zi împotriva ta, ai să 
găseşti în Dulapul-cu-izvoade o comoară care are să-ţi îngăduie a face faţă 
la toate loviturile sorții!” 

Când îşi aduse aminte vorbele acelea, care i se şterseseră cu totul din 
minte, sultan Zein alergă fără de zăbavă la Dulapul-cu-izvoade şi îl 
deschise, tremurând de bucurie. Da degeaba se uită el mult şi bine, şi 
degeaba scotoci şi căută peste tot, răscolind hârtiile şi catastifele şi lăsând 
talmeş-balmeş letopiseţele domniei, că tot nu găsi în acel dulap nici aur şi 
nici mireasmă de aur, nici argint şi nici mireasmă de argit, nici giuvaieruri, 
nici nestemate, nici nimic-nimicuţa care să se asemuie cât de cât cu aşa 
ceva. Şi, deznădăjduit până peste marginile deznădejdilor pe care pieptul lui 
chinuit le putea cuprinde, şi tare mânios că aşteptările îi fuseseră amăgite, 
se porni să răvăşească şi să arunce în toate părţile hârtiile împărăteşti, şi să 
joace cu picioarele pe ele mânios, când deodată simţi sub mâna lui 
pustiitoare ceva tare, parcă un lucru de fier. Şi scoase afară lucrul acela şi 
când îl privi, văzu că era un sipeţel greu de aramă roşie. Şi se grăbi să-l 
descuie; şi nu găsi în el decât un bileţel împăturit şi pecetluit cu pecetea 
tatălui său. Atunci, măcar că era tare înciudat, rupse pecetea şi citi pe hârtie 
cuvintele astea, însemnate de mâna tătâne-său: „Du-te, o, fiul meu, la cutare 
loc din sarai, cu un hârleţ, şi sapă cu chiar mâinile tale pământul, rostind 
numele lui Allah!” După ce citi biletul acela, Zein îşi zise: „lacătă că acuma 
trebuieşte să fac şi munca aspră de săpător! Ci, de vreme ce aceasta-i voinţa 
cea de pe urmă a tatălui meu, nu vreau să fiu neascultător!” Şi coborî în 
grădina saraiului, luă un hârleţ rezemat de zidul casei grădinarului şi se duse 
la locul arătat, unde era o hrubă zidită dedesubtul saraiului... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute douăzeci şi una noapte 


Micuța Doniazada, sora Şeherezadei, se ridică de pe chilimul pe care şedea ghemuită şi strigă: 

— O, sora mea, ce dulci şi ce gingaşe şi ce înmiresmate sunt vorbele tale proaspete! 

Iar Şeherezada spuse, sărutându-şi surioara pe ochi: 

— Aşa-i! Dar ce-s ele pe lângă ceea ce am să povestesc în noaptea aceasta, dacă, bineînţeles, îmi va 
mai îngădui sultanul acesta falnic şi dăruit cu purtări alese! 

Şi sultanul Şahriar zise: 

— Poţi! 


Atunci Şeherezada povesti mai departe aşa: 


„Tânărul sultan Zein luă, aşadar, hârleţul şi se duse la hruba de 
dedesubtul saraiului. Şi aprinse o făclie şi la lumina ei începu să bată cu 
coada hârleţului în pământ şi, în felul acesta, auzi într-un sfârşit un răsunet 
adânc. 

Şi îşi zise: „Aici trebuie să sap!” Şi începu să desfunde pământul cu 
hotărâre; şi dăduse la o parte mai bine de jumătate din lespezile pardoselii 
fără să zărească niciun fel de semn al vreunei comori. Şi se opri din lucru ca 
să se odihnească şi, sprijinindu-se cu spinarea de zid, gândi: „Pe Allah! da 
de când, sultane Zein, ţi s-a năzărit să fugi după ursitoarea ta şi să te duci s- 
o cauţi până în inima pământului, în loc s-o aştepţi fără de grijă, fără de 
necaz şi fără de trudă? Au tu nu ştii că ceea ce s-a dus e dus şi că ceea ce-i 
scris e scris şi trebuie să se împlinească?” Ci, după ce se mai odihni oleacă, 
se apucă iarăşi de cazna lui şi începu iar să scoată cărămizile, fără prea mare 
nădejde; şi iacătă că deodată dădu la iveală o piatră albă, pe care o răsturnă; 
şi dedesubtul ei văzu o uşă încuiată cu un lacăt de oţel. Şi sultan Zein 
sfărmă lacătul acela izbindu-l cu hârleţul şi intră pe uşă. 

Atunci se trezi în vârful unei scări falnice de marmură albă, care cobora 
înspre o sală pătrată şi largă, toată numai din farfuriu alb de China şi din 
cleştar, şi în care pereţii şi tavanul şi grinzile erau din lazulită azurie. Şi 
văzu în sala aceea un şir de patru podine de sidef, şi pe fiecare podină se 
aflau câte zece chiupuri de alabastru şi zece chiupuri de porfiră. Şi se 
întrebă: „Cine ştie ce s-o afla în aceste chiupuri frumoase! Pesemne că 
răposatul taică-meu o fi pus să fie umplute cu vreun vin bătrân, care acuma 
trebuie să fi ajuns până peste poate de minunat!” Şi, gândind aşa, se sui pe 
una din cele patru podine, se apropie de unul dintre chiupuri şi îi scoase 
capacul. Şi, o, ce uimire! o, ce bucurie! o, ce danţ! văzu că era plin până-n 
gură cu pulbere de aur. Şi, ca să se încredinţeze şi mai bine, îşi băgă mâna 
înlăuntru, fără a putea să ajungă la fund, şi o scoase daurită toată şi sclipind 
ca soarele. Şi, zorit, scoase şi capacul de la cea de a doua urnă, şi văzu că 
aceea era plină cu dinari de aur şi cu ţechini de aur de toate mărimile. Şi le 
cercetă, una câte una, pe toate cele patruzeci de chiupuri, şi văzu că toate 
chiupurile de alabastru erau pline până în gură cu pulbere de aur, şi toate 
surorile tor de porfiră erau pline cu dinari şi cu ţechini de aur. 

La priveliştea aceea, tânărul Zein se însenină şi se lumină şi se zbânţui şi 
dănţui; pe urmă începu să răcnească de bucurie şi, după ce îşi înfipse făclia 
într-o gaură din peretele de cleştar, întoarse înspre el unul din chiupurile de 


alabastru şi îşi vărsă pe cap, pe umeri, pe pântec şi peste tot pulberea de aur; 
şi se scăldă în aur cu mai multă desfătare decât simţise vreodată în cele mai 
desfătătoare hammamuri. Şi striga: „Ha! Ha! sultan Zein, îţi şi luaseşi cârja 
de derviş şi te şi găteai să baţi cerşind drumurile lui Allah! Şi iacătă că 
binecuvântarea a coborât asupra capului tău, întrucât nu te-ai îndoit de 
mărinimia Atoatedătătorului şi ţi-ai cheltuit cu mână spartă bunurile dintâi 
pe care ţi le dăruise! Înseninează-ţi aşadar ochii şi linişteşte-ţi sufletul 
scump! Şi să nu-ţi fie teamă să înşfaci, atâta cât te ţin băierile, din chiar 
darurile cele necurmate ale aceluia care te-a zămislit!” Şi, totodată, povârni 
toate celelalte chiupuri de porfiră; şi vărsă tot ce se afla în ele în sala de 
farfuriu. Şi la fel făcu şi cu chiupurile de alabastră, iar dinarii şi ţechinii, 
zuruind şi zornăind în căderea lor sunătoare, făceau să răsune strălucitul 
farfuriu şi vuitorul cleştar. Şi, de bucurie, se cufundă cu totul în mormanul 
de aur, în vreme ce, sub lumina făcliei, sala cea albă şi albastră îngemăna 
strălucirea pereţilor ei fermecaţi cu sclipirile fulgerătoare şi cu jerbele 
falnice care ţâşneau din pojarul acela rece. 

După ce tânărul sultan se scaldă astfel în aurul cel atâta de îmbătător, încât 
să-l facă să uite de sărăcia care îi primejduise viaţa şi care era să-l împingă a 
părăsi saraiul părinţilor săi, se ridică din năhlapii aprinşi care curgeau gârlă 
de pe el şi, mai potolindu-se oleacă, începu să cerceteze totul cu o uimire 
până peste poate, minunându-se că tatăl său izbutise să sape borta aceea şi 
să zidească sala aceea strălucitoare atâta de tainic, încât nimenea din sarai 
nu auzise de ea. 

Într-un sfârşit, ochii lui cercetători băgară de seamă, într-un colţişor, pitit 
între doi pilaştri de cleştar, un sipeţel mărunt, asemenea întru totul, însă 
mult mai mic, cu cel pe care îl găsise în Dulapul-cu-izvoade. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute douăzeci şi doua noapte 


Spuse: 


Într-un sfârşit, ochii lui cercetători băgară de seamă, într-un colţişor, pitit 
între doi pilaştri de cleştar, un sipeţel mărunt, asemenea întru totul, însă 
mult mai mic, cu cel pe care îl găsise în Dulapul-cu-izvoade. Şi îl deschise 
şi găsi înlăuntru o cheie de aur încrustată cu nestemate. Şi îşi zise: „Pe 
Allah! cheia aceasta trebuie să fie cheia care descuie lacătul pe care l-am 
spart!” Pe urmă cugetă şi gândi: „Da atunci cum se face că lacătul a fost 


închis pe dinafară? Prin urmare, cheia aceasta trebuie să slujească la 
altceva.” Şi începu să caute peste tot, ca să vadă de nu cumva poate să afle 
ce rost ar avea cheia aceea. Şi cercetă pereţii sălii cu toată luarea-aminte şi, 
până la urmă, găsi în căptuşeala de pe un perete, la mijloc, o încuietoare. Şi 
socotind că aceea trebuie să fie încuietoarea potrivită cu cheia pe care o 
găsise, încercă pe loc. Şi numaidecât peretele se mişcă, şi se deschise o uşă 
destul de mare. Şi Zein putu să treacă într-o altă sală, încă şi mai minunată 
decât cealaltă. Într-adevăr, din podea până în tavan, toată sala aceea era 
făcută din piatră verde smălțuită, cu un lustru poleit cu aur, de-ai fi zis că e 
parcă tăiată în smarald de mare. Şi era cu adevărat aşa de frumoasă, în lipsa 
ei de orice podoabă, cum niciun vis nu şi-ar fi putut închipui una asemenea. 
Şi în mijlocul sălii, sub boltă, şedeau în picioare şase fetişcane ca nişte lune 
şi strălucind de o strălucire care lumina toată sala. Şi şedeau pe nişte lespezi 
de aur greu, şi nu scoteau o vorbă. Şi Zein, vrăjit şi înmărmurit totodată, se 
duse înspre ele ca să le vadă mai de aproape, şi îşi rosti salamalecul; ci 
atunci băgă de seamă că nu erau vii, ci erau făcute fiecare din câte un singur 
diamant. 

La priveliştea aceea, Zein, minunându-se până peste poate, strigă: „Ya 
Allah! cum o fi putut răposatul taică-meu să adune asemenea minunăţii?” Şi 
le cercetă cu încă şi mai multă luare-aminte, şi băgă de seamă că, stând 
astfel drepte pe lespezile lor, înconjurau o altă lespede, fără niciun fel de 
fetişcană de diamant, ci numai aşternută cu un covor de mătasă pe care erau 
scrise cuvintele acestea: 


„Află, o, Zein, fiul meu, că pentru fetişcanele acestea de diamant am 
cheltuit multă caznă să le dobândesc. Ci, măcar că sunt nişte minunăţii de 
frumuseţe, nu care cumva să crezi că sunt tot ce-i mai minunat pe pământ. 
Întrucât se mai află încă o fetişcană, cea de a şaptea, mai strălucitoare şi 
cu mult mai frumoasă, care le întrece şi care preţuieşte ea singură cu mult 
mai mult decât o mie ca acelea pe care le vezi tu aici. Dacă, dar, doreşti s-o 
vezi şi pe aceea şi să fie a ta, spre a o aşeza pe cea de a şaptea lespede care 
o aşteaptă, nu ai decât să faci tu ceea ce moartea nu mi-a mai îngăduit să 
îndeplinesc. Du-te în cetatea Cairo, şi caută-l pe unul dintre robii mei cei 
credincioşi de odinioară, Mubarak pe numele său, pe care de altminteri ai 
să-lgăseşti lesne. Şi, după salamalecurile de cuviinţă, să-i povesteşti tot ce 
ti s-a întâmplat. Iar el are să te recunoască drept fiul meu, şi are să te ducă 
până la locul unde se află acea fetişcană fără de seamăn. Şi ai s-o 


dobândeşti. lar ea are să-ţi bucure privirea câte zile vei mai avea de trăit. 
Uassalam, ya Zeinl 


După ce citi cuvintele acestea, Zein îşi zise: „Hotărât, nu trebuie să 
zăbovesc deloc cu drumul la Cairo! Căci, chiar că această a şaptea fată 
trebuie să fie încă şi mai minunată, de vreme ce tatăl meu mă încredinţează 
că ea singură preţuieşte cât toate cele de aici şi alte o mie asemenea!” Şi, 
hotărât să plece la drum, ieşi din tainiţa de sub pământ şi se întoarse grabnic 
cu o ladă pe care o umplu cu dinari şi cu ţechini de aur. Şi duse lada în 
iatacul său. Şi îşi cheltui o bună vreme din noapte spre a căra la el în iatac o 
parte din aurul tăinuit, fără ca să bage de seamă cineva vânzolelile lui. Şi 
încuie la loc uşa bortei, şi se sui să se culce şi să se hodinească oleacă. 

Or, a doua zi, îşi chemă la sfat vizirii, emirii şi pe mai-marii împărăției, şi 
le dezvălui gândul ce-l avea de a pleca la Egipt, ca să mai schimbe aerul. Şi 
îl însărcină pe vizirul său cel mare, chiar acela care tremura de frica ţepei 
pentru ştirea cea rea pe care i-o vestise, să ocârmuiască împărăţia cât o lipsi 
el. Iar paza care urma să-l însoţească la drum era alcătuită din câţiva robi de 
soi, aleşi cu grijă. Şi porni la drum fără nicio vâlvă şi fără niciun alai. Şi 
Allah îi meni bună pace, şi ajunse fără de niciun necaz la Cairo. 

Acolo nu pregetă să caute a afla veşti despre Mubarak; şi i se răspunse că 
nu se ştia în Cairo, cu numele acela, decât un neguţător foarte bogat, 
starostele sukului, care trăia cu mare belşug şi huzur în saraiul lui, ale cărui 
porți erau deschise celor săraci şi celor străini. Şi Zein fu călăuzit la saraiul 
acelui Mubarak; şi găsi la poartă un mare număr de robi şi de hadâmbi, care 
se repeziră, după ce îl vestiră pe stăpânul lor, să-i ureze bun venit. Şi îl 
poftiră să treacă printr-o curte mare şi să străbată o sală împodobită falnic, 
unde, stând pe un divan de mătasă, îl aştepta stăpânul casei. Iar robii şi 
hadâmbii îi lăsară singuri. 

Atunci Zein se îndreptă înspre gazdă, care se ridică în cinstea lui şi care, 
după salamalecuri, îl rugă să şadă jos lângă el, spunându-i: 

— O, stăpâne al meu, binecuvântarea a intrat în casa mea odată cu paşii 
tăi! 

Şi se purtă cu multă bunăvoință, ferindu-se să nu încalce cumva datorinţele 
ce se cuvin oaspeţilor şi să-l întrebe care îi este numele şi care este pricina 
ce îl aducea acolo. Încât Zein fu acela care o întrebă cel dintâi pe gazda sa, 
spunându-i: 


— O, stăpâne al meu, aşa cum mă vezi, tocmai am sosit de la Bassra, ţara 
mea, să-l caut pe un om pe care îl cheamă Mubarak şi care odinioară a fost 
unul dintre robii răposatului sultan al cărui fiu sunt eu. Şi dacă ai să mă 
întrebi care îmi este numele, am să-ţi spun că mă numesc Zein. Şi chiar eu 
sunt acuma sultan la Bassra. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute douăzeci şi treia noapte 


Spuse: 


„„„Şi dacă ai să mă întrebi care îmi este numele, am să-ţi spun că mă 
numesc Zein. Şi chiar eu sunt acuma sultan la Bassra. 

La vorbele acestea, neguţătorul Mubarak, până peste poate de tulburat, se 
ridică de pe chilim şi, aruncându-se în genunchi la picioarele lui Zein, 
sărută pământul dintre mâinile lui şi strigă: 

— O, stăpâne al meu, mărire lui Allah carele a îngăduit să se întâlnească 
stăpânul şi robul! Porunceşte şi am să-ţi răspund cu ascultare şi cu 
supunere! Întrucât chiar eu sunt acel Mubarak, robul răposatului sultan, 
părintele tău! Omul care are urmaşi nu moare niciodată! O, copile al 
stăpânului meu, saraiul acesta este saraiul tău, iar eu sunt averea ta! 

Atunci, după ce îl ridică pe Mubarak, Zein îi povesti tot ce i se întâmplase, 
de la început până la sfârşit, fără a ocoli niciun amănunt. Ci nu este de 
niciun folos să mai povestim şi noi încă o dată. Şi adăugă: 

— Am venit, aşadar, în Egipt, ca să mă ajuţi să găsesc minunăţia aceea de 
fată de diamant! 

Şi Mubarak răspunse: 

— Din toată inima mea supusă şi ca o datorie de credinţă! Sunt rob 
neslobozit, iar viaţa şi bunurile mele sunt ale tale de drept. Ci, până a pleca 
în căutarea fetişcanei de diamant, o, stăpâne al meu, este bine să te 
odihneşti de ostenelile drumului şi să-mi îngădui să dau un ospăț în cinstea 
ta! 

Ci Zein răspunse: 

— Află, o, Mubarak, că, în ce priveşte starea ta de rob, de acuma înainte te 
poţi socoti slobod; căci te dezleg şi te scot dintre bunurile şi din stăpânirile 
mele. În ce priveşte fata de diamant, trebuie să pornim fără zăbavă în 
căutarea ei, căci drumul nu m-a obosit, iar nerăbdarea în care mă aflu m-ar 
opri să degust orice fel de mâncare! 


Atunci Mubarak, dacă văzu că hotărârea sultanului Zein era bine 
statornicită, nu vroi să-l supere nicidecum; şi, după ce mai sărută o dată 
pământul dintre mâinile lui, spre a-i mulţumi pentru darul slobozeniei ce-i 
făcuse, şi după ce îi sărută pulpana mantiei şi şi-o puse pe cap, se ridică şi îi 
spuse lui Zein: 

— O, doamne al meu, da măcar ai cugetat la primejdiile pe care le ai de 
înfruntat în această încercare? Căci fata de diamant se află în saraiul 
Bătrânului din cele Trei Insule! Şi cele Trei Insule sunt aşezate într-o ţară al 
cărei hotar este oprit pentru pământeni. Ci eu am să pot să te călăuzesc până 
acolo, căci ştiu vraja pe care s-o rostesc ca să ajung la ele. 

lar sultan Zein răspunse: 

— Sunt gata să înfrunt toate primejdiile, ca s-o dobândesc pe minunăţia 
aceea de fată de diamant, căci nimic nu poate să se întâmple, afară de ce 
trebuie să se întâmple. Şi iacătă-mă cu tot pieptul căptuşit de bărbăţie, spre 
a merge la Bătrânul din cele Trei Insule! 

Atunci Mubarak le porunci robilor să aibă toate lucrurile gata pentru 
plecare. Şi, după ce se spălară şi se rugară cum cere datina, încălecară pe cai 
şi pormiră la drum. Şi călătoriră zile şi nopţi în şir, prin câmpii şi prin 
pustietăţi şi prin sihăstrii pe unde nu se aflau decât iarbă şi duhul lui Allah. 
Şi pe tot drumul acela erau fără de încetare uluiţi de priveliştea lucrurilor tot 
mai ciudate pe care le vedeau pentru întâia oară în viaţa lor. Şi într-un 
sfârşit ajunseră într-o câmpie tare frumoasă, unde descălecară de pe cai; şi 
Mubarak, întorcându-se înspre robii care veneau după el, le spuse: 

— Voi rămâneţi aci în câmpie să păziţi caii şi zahereaua până ne 
întoarcem! 

Şi îl pofti pe Zein să-l urmeze, şi îi spuse: 

— O, doamne al meu, nu este ajutor şi nu este putere decât întru Allah 
Atotputernicul! lacătă-ne la pragul pământurilor oprite, unde se află 
fecioara de diamant. Or, trebuie să mergem singuri acolo, fără a avea nicio 
clipă de şovăială de aici înainte. Şi-acuma trebuie să ne dovedim hotărârea 
şi neînfricarea! 

Şi sultan Zein porni după el; şi merseră multă vreme, fără de oprire, până 
ce ajunseră la poalele unui munte înalt şi drept, care astupa toată zarea cu 
peretele lui de neatins. 

Atunci sultanul Zein se întoarse înspre Mubarak şi îi zise: 

— O, Mubarak, da ce fel de putere are să ne ajute acuma să trecem peste 
muntele acesta de netrecut? Şi cine să ne dea nişte aripi spre a ajunge în 


vârful lui? 

Şi Mubarak răspunse: 

— Nu avem nicio trebuinţă să călcăm peste el ori să ajungem în vârful lui 
cu nişte aripi ca să răzbatem dincolo! 

Şi scoase din buzunar o terfeloagă pe care erau scrise de-a-ndoaselea nişte 
litere necunoscute, asemenea unor dâre de furnici; şi începu să citească cu 
glas tare, dinaintea muntelui, clătinându-şi capul, nişte stihuri într-o limbă 
de neînțeles. Şi numaidecât muntele, învârtindu-se din amândouă părţile 
deodată, se despică în două jumătăţi, lăsând la faţa pământului o deschidere 
îndeajuns de largă încât să îngăduie trecerea unui om singur. Şi Mubarak îl 
luă pe sultanzadea de mână şi porni hotărât înainte prin strunga aceea 
îngustă. Şi merseră aşa, unul după altul, vreme de un ceas, şi ajunseră la 
celălalt capăt al despicăturii. Şi de îndată ce păşiră dincolo, cele două 
jumătăţi ale muntelui se strânseră la loc şi se îmbinară într-un chip atâta de 
desăvârşit, încât nu mai rămase între ele nicio crăpătură, măcar cât să intre 
în ea vârful unui ac. 

Şi se pomeniră, la ieşirea din munte, pe ţărmul unui lac cât o mare, din 
adâncul căruia se iveau la suprafaţă, în depărtare, trei insule coperite cu 
verdeață. Şi ţărmul pe care se aflau bucura privirea cu pomii şi cu 
tufărişurile şi cu florile care se priveau în apă şi îmbălsămau văzduhul cu 
cele mai dulci miresme, în vreme ce păsările, pe toate trilurile, cântau 
cântece duioase care fermecau mintea şi vrăjeau inima. 

Şi Mubarak şezu jos pe țărm şi îi spuse lui Zein: 

— O, doamne al meu, vezi şi tu, ca şi mine, insulele acelea din depărtare. 
Or, tocmai acolo trebuie să ajungem noi! 

Şi Zein, uluit de-a binelea, întrebă: 

— Şi cum am putea oare să străbatem lacul acesta cât o mare, ca să 
ajungem la insulele acelea? 

El răspunse: 

— Să nu-ţi faci nicio grijă! Întrucât, peste câteva clipite, are să vină un 
caic să ne ia şi să ne ducă la insulele acelea, frumoase ca pământurile 
făgăduite de Allah drept-credincioşilor săi. Acolo se află bătrânul, stăpânul 
fetei de diamant. Numai că, o, doamne al meu, mă rog ţie fierbinte, orice o 
fi să se întâmple şi orice o fi să vezi, să nu grăieşti nimica. Şi mai ales, o, 
doamne al meu, oricât de ciudat ţi s-o părea chipul caicgiului nostru, şi 
oricât de nemaipomenit ţi s-o părea fie ce-o fi la el, ia bine aminte să nu 


arăţi nimic! Căci dacă, odată suiţi în caic, ai să greşeşti să rosteşti măcar şi 
numai o vorbă, luntrea are să lunece cu noi sub ape! 

Şi Zein, tulburat până peste poate, răspunse: 

— Am să-mi ţin limba între dinţi şi gândurile în minte! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute douăzeci şi patra noapte 


Spuse: 


Şi Zein, tulburat până peste poate, răspunse: 

— Am să-mi ţin limba între dinţi şi gândurile, în minte! 

Or, pe când vorbeau ei aşa, văzură deodată cum se iveşte pe lac un caic 
mânat de un caicgiu, şi-atâta de aproape de ei, încât nu-şi puteau da seama 
dacă ieşise din afundul apei ori coborâse din adâncul văzduhului. Şi caicul 
era făcut din lemn de sandal roşu, iar în mijlocul lui avea un catarg făcut din 
chihlimbarul cel mai scump, şi nişte frânghii de mătasă. 

Iar caicgiul avea un trup de făptură omenească, întocmai ca orice fiu al lui 
Adam; capul lui însă semăna cu un cap de elefant şi avea două urechi ce-i 
spânzurau până la pământ şi care îi atârnau pe spate ca vălul lui Agar. 

Când nu mai fu decât la cinci coţi de tărm, caicul se opri; iar caicgiul cel 
cu cap de elefant îşi întinse trompa şi îi luă, unul câte unul, pe cei doi; şi îi 
mută în luntre, atâta de uşor de parcă ar fi fost două pene; şi îi lăsă jos 
binişor. Şi pe dată îşi cufundă trompa în apă şi, slujindu-se de ea ca de vâsle 
şi de cârmă totodată, se depărtă de la țărm. Şi îşi ridică urechile cele uriaşe 
şi spânzurânde şi le desfăşură deasupra capului, în vântul care le umflă ca 
pe nişte pânze, vuind. Şi se slujea de ele, făcându-le să se întoarcă în bătaia 
vântului, cu mai multă îndemânare decât se slujeşte un căpitan de pânzele 
corăbiei sale. Şi caicul, mânat astfel, zbură pe lac, ca o pasăre mare. 

Când ajunseră la ţărmul uneia dintre insule, caicgiul îi luă iarăşi unul câte 
unul cu trompa şi îi coborî uşurel pe nisip, pierind apoi numaidecât cu caic 
cu tot. 

Atunci Mubarak îl luă iar pe sultan Zein de mână şi se afundă împreună cu 
el înlăuntrul insulei, mergând pe o cărare pardosită nu cu pietre, ci cu 
nestemate de toate culorile. Şi merseră aşa până ce ajunseră dinaintea unui 
palat zidit cu totul şi cu totul numai din pietre de smarald, înconjurat de un 
şanţ larg având răsădiţi pe maluri, din loc în loc, nişte pomi atâta de înalţi, 
încât acopereau cu umbra lor tot palatul. Şi, faţă în faţă cu poarta cea mare 

Şi, spunând acestea, scoase dintr-un săcuţ, pe care îl avea ascuns sub 
mantie, patru panglici de mătasă galbenă. Şi cu una se legă peste mijloc, iar 
pe o alta şi-o puse pe spate. Pe urmă îi întinse celelalte panglici emirului, 
care şi le puse şi el la fel. Şi-atunci Mubarak scoase din săculetele său două 
preşuri de rugăciune făcute din mătasă uşoară, le aştemu pe pământ şi 
presără peste ele câteva boabe de mosc şi de chihlimbar, mormăind nişte 
descântece magiceşti. Pe urmă şezu jos, cu picioarele ghemuite sub el, pe 
unul din preşuri, şi îi spuse stăpânului său: 

— Aşază-te pe celălalt preş! 


Şi Zein îndeplini porunca; iar Mubarak îi spuse: 

— Acuma, am să-l chem pe Bătrânul din cele Trei Insule, care sălăşluieşte 
în palatul acesta. Or, deie Allah ca să vină la noi fără de mânie! Întrucât îţi 
mărturisesc, o, doamne al meu, că nu sunt deloc liniştit asupra felului cum 
are să ne primească, şi nici nu sunt fără de grijă în ce priveşte urmările 
încercării noastre. Căci dacă sosirea noastră pe această insulă nu are să-i fie 
pe plac, are să se arate ochilor noştri în chip de znamie înfricoşătoare; dar 
dacă nu este supărat de venirea noastră, are să se arate în chip de adamit de 
neam ales. Ci tu, de îndată ce are să se afle dinaintea noastră, trebuie să te 
ridici în cinstea lui şi, fără a ieşi de pe preş, să-i închini salamalecurile cele 
mai cuviincioase şi să-i spui: „O, puternice stăpâne, sultan al sultanilor, 
iată-ne aici în cuprinsul stăpâniei tale şi trecuţi sub slava ocrotirii tale! Or, 
eu, robul tău, sunt Zein, sultanul de la Bassra, fiul răposatului sultan care a 
fost luat şi dus de îngerul morţii, după ce s-a săvârşit în pacea Domnului 
său. Şi vin să cer de la dărnicia şi de la puterea ta bunăvoința pe care i-ai 
dăruit-o şi răposatului meu părinte, sluga ta!” Iar de te-o întreba ce hatâr 
vrei să-ţi împlinească, tu să-i răspunzi: „O, doamne al meu, vin să cer de la 
mila ta pe cea de a şaptea fecioară!” 

Şi Zein răspunse: 

— Ascult şi mă supun! 

Atunci Mubarak, sfârşind povăţuiala emirului Zein, începu rugile, 
afumările, descântecele, vrăjile şi fermecăturile care pentru Zein nu aveau 
niciun înţeles. Şi, numaidecât pe urmă, soarele fu acoperit de o îngrămădire 
de nori negri, şi toată insula se învălui în neguri dese, şi un fulger lung 
scăpără, urmat de o bubuitură de trăsnet. Şi se stârni un vânt mânios care 
bătea înspre ei; şi auziră un strigăt înfricoşător care zgâlțâi văzduhurile; şi 
pământul se zgudui de un cutremur asemenea cu acela pe care îngerul 
Israfil are să-l stârnească la ziua Judecăţii de Apoi. 

lar Zein, dacă văzu şi auzi toate astea, se simţi cuprins de o mare tulburare, 
pe care însă avu grijă să n-o dea în vileag; şi gândi în sineşi: „Pe Allah! 
ăsta-i un semn tare răuvestitor!” Ci Mubarak, care pricepu ce simţea sultan 
Zein, zâmbi a râde şi îi zise: 

— Nu-ţi fie teamă, o, doamne al meu! Semnele acestea, dimpotrivă, pot să 
ne liniştească! Cu ajutorul lui Allah, totul merge bine! 

Într-adevăr, chiar în clipita când Mubarak rostea acele cuvinte... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şapte sute douăzeci şi cincea noapte 


Spuse: 


„.. Într-adevăr, chiar în clipita când Mubarak rostea acele cuvinte, Bătrânul 
din cele Trei Insule se ivi dinaintea lor, în chip de adamit, cu înfăţişare de 
preacinstit moşneag, şi atâta de frumos, încât nu se mai afla altul să-l 
întreacă în desăvârşire decât numai Acela carele este stăpân peste toată 
frumuseţea, peste toată puterea şi peste toată slava! (Preamărit fie El!) Şi se 
apropie de Zein, zâmbindu-i aşa cum un tată îi zâmbeşte copilului său. Şi 
Zein se ridică grabnic în cinstea lui, însă fără să se desprindă de pe preş, şi 
pe urmă se temeni şi sărută pământul dintre mâinile lui. Şi avu grijă să-i 
facă salamalecurile şi firitiselile pe care îl învățase Mubarak să le spună. Şi 
numai atunci îi arătă pricina venirii sale pe insulă. 

După ce auzi vorbele lui Zein şi înţelese tot ce vroia acesta, Bătrânul din 
Insule zâmbi cu un zâmbet încă şi mai îndatoritor, şi îi spuse lui Zein: 

— O, Zein, într-adevăr, l-am iubit pe tatăl tău cu o dragoste mare; şi ori de 
câte ori venea pe la mine, îi dăruiam câte o fecioară de diamant; şi eu 
însumi mă îngrijeam să-i fie dusă la Bassra, de teamă ca nu cumva cămilarii 
s-o vatăme. Da să nu care cumva să crezi că pe tine te-aş îndrăgi mai puţin, 
o, Zein! Află, dar, că chiar eu, mânat numai de bunăvoia mea, am vrut să-i 
făgăduiesc părintelui tău că am să te iau sub ocrotirea mea, şi l-am 
îndemnat să scrie cele două înştiinţări pentru tine şi să le ascundă, pe una în 
Dulapul-cu-izvoade şi pe cealaltă în sipetul din hrubă. Şi iată-mă gata să-ţi 
dau şi fata de diamant cea care singură preţuieşte cât toate celelalte la un loc 
şi cât încă o mie de altele asemenea. Numai că, o, Zein, nu aş putea să-ţi fac 
darul acesta minunat decât în schimbul altuia pe care vreau să ţi-l cer! 

Şi Zein răspunse: 

— Pe Allah, o, doamne al meu, tot ceea ce am este al tău, şi la fel şi eu fac 
parte din bunurile tale! 

Şi bătrânul zâmbi şi răspunse: 

— Aşa-i, o, Zein; însă cererea mea are să fie tare anevoie de îndeplinit! Şi 
nu ştiu dacă ai să poţi vreodată să mă mulţumeşti! 

El întrebă: 

— Şi care este cererea aceea? 

El spuse: 

— Este aceea că trebuie să-mi găseşti şi să-mi aduci pe insula aceasta o 
fată de cincisprezece ani, care să fie o fecioară neprihănită şi să fie totodată 


o frumuseţe fără de seamăn! 

Şi Zein strigă: 

— Dacă asta-i tot ce îmi ceri, o, doamne al meu, pe Allah! are să-mi fie 
destul de lesne să te mulţumesc. Căci nimic nu se află mai din belşug în ţara 
mea decât fetele de cincisprezece ani, fecioare şi frumoase totodată! 

La vorbele acestea, Bătrânul îl privi pe Zein şi se porni pe un râs de căzu 
pe spate. Şi, după ce se mai potoli oleacă, îl întrebă pe Zein: 

— Aşa că îţi este destul de uşor să găseşti ceea ce îţi cer, o, Zein? 

Şi Zein răspunse: 

— O, doamne al meu, pot să-ţi fac rost nu numai de una, ci de zece fete 
cum e aceea pe care mi-o ceri! În ce mă priveşte, am şi avut în saraiul meu 
un număr destul de mare de fete de soiul ăsta, şi toate erau neprihănite, şi cu 
toate m-am desfătat luându-le fecioria! 

Şi Bătrânul, auzind vorbele acelea, nu se putu opri să nu izbucnească în râs 
a doua oară. Pe urmă, cu un glas plin de dojană, îi spuse lui Zein: 

— Află, o, fiul meu, că ceea ce îţi cer este un lucru atâta de rar, încât până 
astăzi nimeni nu a putut să mi-l aducă. Şi, dacă socoţi că fetişcanele pe care 
le-ai avut erau fecioare, te înşeli şi te amăgeşti! Căci tu habar nu ai că 
femeile ştiu o mie de mijloace de a face să se creadă că sunt fecioare; şi 
izbutesc să-i înşele până şi pe bărbaţii cei mai pricepuţi la treaba aceasta. Ci 
întrucât văd, din credulitatea vorbelor tale, că nu ştii nimic în privinţa lor, 
vreau să-ţi dau mijloacele de a cerceta starea descuietorii ori a încuietorii 
lor, fără a le atinge nici cu degetul, fără a le dezbrăca şi fără ca ele să bage 
de seamă ceva! Căci, de vreme ce îţi cer o fată fecioară, este cel mai de 
seamă ca niciun bărbat să n-o fi atins şi să nu-i fi văzut cu ochii lui părţile 
cele gingaşe ale trupului! 

Când auzi vorbele acestea ale Bătrânului din Insule, tânărul Zein îşi zise: 
„Pe Allah! pesemne că e smintit! Dacă, aşa cum mărturiseşte el; este atâta 
de greu să ştii când o fată este neprihănită, cum vrea ca eu să-i pot găsi una 
fără s-o văd şi fără s-o ating?” Şi cugetă o clipă, şi deodată strigă: 

— Pe Allah! ştiu acuma. Am să mă pot călăuzi după mirosul ei! 

Bătrânul zâmbi şi zise: 

— Fecioria nu are miros! 

El spuse: 

— Poate că privindu-le ţintă în ochi! 

Bătrânul spuse: 

— Fecioria nu se citeşte în ochi! 


El întrebă: 

— Atunci cum? 

Bătrânul răspunse: 

— Tocmai asta am să-ţi arăt! 

Şi deodată pieri din ochii lor; ci numai ca să se ivească iarăşi peste o 
clipită; şi avea în mână o oglindă. Şi se întoarse înspre Zein şi îi spuse: 

— Trebuie să-ţi spun, o, Zein, că îi este cu neputinţă unui fiu de-al lui 
Adam să cunoască după înfăţişarea ei dacă o fiică de-a Evei este fecioară 
ori nefecioară. Încât, pentru că nu pot să merg cu tine şi să te ajut, am adus 
o oglindă pe care să ţi-o dau şi care are să fie mai neîndoielnică decât toate 
prepunerile bărbaţilor. Or, tu, de îndată ce ai să vezi o fată de cincisprezece 
ani desăvârşit de frumoasă, şi care să ţi se pară fecioară, sau care o să se dea 
drept fecioară, nu ai decât să te uiţi în oglinda aceasta. Şi numaidecât ai să 
vezi în oglindă chipul fetişcanei. Şi să nu te sfieşti să-i cercetezi cu luare- 
aminte înfăţişarea: căci privirea unui trup printr-o oglindă nu aduce niciun 
fel de atingere fecioriei acelui trup, aşa cum i-ar aduce dacă ai privi trupul 
de-a dreptul. Or, dacă fetişcana nu este fecioară, ai să vezi limpede, 
cercetându-i pricina, care are să ţi se arate mărită şi cât o genune de adâncă; 
şi ai să vezi, tot aşa, oglinda întunecându-se ca de un abur... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute douăzeci şi şasea noapte 


Spuse: 


„..Însă dacă, dimpotrivă, va vrea Allah ca fata să fi rămas fecioară, ai să 
vezi cum ţi se arată o pricină nu mai mare decât o migdală descojită; iar 
oglinda are să rămână limpede, curată şi neadumbrită de niciun fel de abur! 

Şi, spunând acestea, Bătrânul din Insule îi înmână lui Zein oglinda cea 
vrăjită, adăugând: 

— Îţi urez, o, Zein, ca ursita să-ţi ajute să dai cât mai curând de fecioara de 
cincisprezece ani pe care ţi-o cer. Şi să nu uiţi că trebuie să fie desăvârşit de 
frumoasă! Căci la ce foloseşte fecioria fără de frumuseţe? Şi ai bine grijă de 
oglinda aceasta, pe care dacă o pierzi are să-ţi fie o pagubă de neînlocuit! 

Şi Zein răspunse că ascultă şi că se supune şi, după ce îşi luă rămas-bun de 
la Bătrânul din cele Trei Insule, apucă iarăşi calea peste lac împreună cu 
Mubarak. Şi caicgiul cel cu cap de elefant veni la ei cu caicul şi îi trecu 
dincolo, la fel cum îi adusese. Iar muntele se deschise iarăşi, ca să le facă 


loc să treacă. Şi grăbiră să se ducă la robii care păzeau caii. Şi se întoarseră 
la Cairo. 

Or, sultan Zein primi să-şi ia într-un sfârşit câteva zile de odihnă, în saraiul 
lui Mubarak, ca să se întremeze după ostenelile şi tulburările călătoriei. Şi 
gândea: „Ya Allah! ce nepriceput este Bătrânul acesta din insule, care nu 
pregetă să-mi dea cea mai minunată dintre fetele lui de diamant în schimbul 
unei fecioare adamite! El îşi închipuie că s-a stins de pe faţa pământului 
neamul fecioarelor!” Pe urmă, când socoti că se odihnise îndeajuns, îl 
chemă pe Mubarak şi îi spuse: 

— O, Mubarak, să ne ridicăm şi să ne ducem la Bagdad şi la Bassra, unde 
fetele fecioare sunt multe ca lăcustele. Şi avem să alegem dintre ele pe cea 
mai frumoasă. Şi avem să ne întoarcem să i-o dăm Bătrânului din cele Trei 
Insule, în schimbul fecioarei de diamant. 

Ci Mubarak răspunse: 

— Da de ce, o, doamne al meu, să ne ducem atâta de departe ca să căutăm 
ceea ce avem la îndemână colea? Au nu ne aflăm la Cairo, cetatea cetăților, 
locul de petrecere al oamenilor zarifi, şi de întâlnire a tuturor frumuseţilor 
de pe pământ? Nu te îngrija, dară, de căutarea aceasta, şi lasă-mă pe mine să 
fac cele de trebuinţă! 

El întrebă: 

— Şi cum ai să faci? 

El spuse: 

— Cunosc, printre multe altele, o bătrână vicleană, tare pricepută la fete, şi 
care are să ne facă rost de mai multe decât dorim noi. Aşa că am să-i dau în 
grijă să ni le aducă aici pe toate codanele de cincisprezece ani câte se află 
nu numai în Cairo, ci în tot Egiptul. Şi am s-o povăţuiesc, ca să ne facă 
truda mai uşoară, să purceadă şi ea la o alegere de început, şi să nu ni le 
aducă aici decât pe acelea pe care le-o socoti vrednice să fie date în dar 
împăraţilor şi sultanilor. Şi am să-i făgăduiesc, ca să-i sporesc râvna, un 
bacşiş gras. Şi, în felul acesta, nu are să mai lase în Egipt nicio tânără 
chipeşă pe care să nu ne-o aducă aici, cu ştirea ori fără de ştirea părinţilor. 
lar noi avem să aţintim alegerea noastră asupra aceleia care ni se va părea 
cea mai frumoasă dintre egiptence, şi o s-o cumpărăm; ori dacă este dintr- 
un neam de vază, am s-o cer pentru tine de soţie, iar tu ai să te însori cu ea 
numai de formă; căci bineînţeles că nici nu ai să te atingi de ea. Numai pe 
urmă avem să ne ducem la Damasc, şi la Bagdad, şi la Bassra; şi acolo 
avem să punem să se facă aceleaşi cercetări. Şi din fiecare cetate avem s-o 


cumpărăm, sau s-o dobândim printr-o însurătoare prefăcută, pe aceea care 
ne-o tulbura cel mai mult cu frumuseţea ei; după care, bineînţeles, avem să- 
i cercetăm fecioria cu ajutorul oglinzii. Şi numai atunci avem să le strângem 
la un loc pe toate fetele pe care le-om dobândi astfel şi avem să alegem 
dintre ele pe aceea care fără de tăgadă ni se va părea cea mai minunată. Şi, 
în felul acesta, doamne al meu, ai să-ţi ţii făgăduiala faţă de Bătrânul din 
cele Trei Insule care, la rându-i, are să-şi ţină şi el făgăduiala lui şi, în 
schimbul acelei minunate fecioare de cincisprezece ani, are să-ţi dea fata de 
diamant! 

Şi Zein răspunse: 

— Gândul tău, o, Mubarak, este cum nu se poate mai bun întru totul! Iar 
limba ta a rodit vorbe înțelepte şi iscusite! 

Atunci Mubarak se duse s-o caute pe bătrâna cea iscusită, care nu îşi avea 
pereche la viclenii şi la tertipuri de tot soiul, de era în stare să-i dea lecţii de 
dibăcie, de şiretenie şi de deşteptăciune până şi lui Eblis. Şi după ce îi puse 
în mână, pentru început, un bacşiş îndeajuns de gras şi îi arătă ce pricină îl 
aducea la ea, adăugă: 

— Căci fata aceea fără seamăn de frumoasă şi întru totul fecioară, pe care 
ţi-o cer să mi-o alegi dintre toate fetele de cincisprezece ani câte se află în 
Egipt, este menită să fie soţia fiului stăpânului meu. Şi să fii bine 
încredinţată că truda şi căutările tale au să fie răsplătite din belşug. Şi nu vei 
avea decât să te făleşti cu dărnicia noastră. 

Şi bătrâna răspunse: 

— O, stăpâne al meu, linişteşte-ţi sufletul şi înseninează-ţi ochii, căci, pe 
Allah, am să mă străduiesc să-ţi îndeplinesc dorinţa mai presus decât îmi 
ceri tu. Află că am la îndemână nişte tinere fecioare de cincisprezece ani, 
fără seamăn ca gingăşie şi ca frumuseţe, şi care toate sunt fete de oameni de 
vază şi cu stare. Şi am să ţi le aduc pe toate, una câte una; şi ai să fii tare 
încurcat să faci o alegere între toate acele lune, care de care mai minunate! 

Aşa vorbi bătrâna cea iscusită. Ci, cu toată isteţimea şi priceperea ei, nu 
ştia chiar nimic în privinţa oglinzii, încât, credulă ca de obicei, plecă să 
străbată cetatea, pe drumurile şi pe căile tertipurilor sale, în căutare de 
fecioare... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute douăzeci şi şaptea noapte 


Spuse: 


Aşa vorbi bătrâna cea iscusită. Ci, cu toată isteţimea şi priceperea ei, nu 
ştia chiar nimic în privinţa oglinzii, încât, credulă ca de obicei, plecă să 
străbată cetatea, pe drumurile şi pe căile tertipurilor sale, în căutare de 
fecioare. 

Şi chiar că bătrâna nu zăbovi mult până ce să aducă la palatul lui Mubarak 
cel dintâi stol, destul de mare, de fete alese, toate în vârstă de cincisprezece 
ani, mai degrabă mai puţin decât mai mult, şi toate neatinse în ce priveşte 
fecioria lor. Şi le aduse înlăuntru una câte una, învăluite în izarurile lor, cu 
ochii plecaţi sfios, în sala în care le aştepta sultan Zein, cu oglinda lui şi 
stând jos lângă neguţătorul Mubarak. Şi, într-adevăr, văzând toate acele 
pleoape plecate şi toate acele chipuri nevinovate şi acea purtare ruşinată, 
nimeni nu ar fi putut să se îndoiască de curăţia şi de fecioria fetelor aduse 
de bătrână. 

Ci iacătă! Se afla acolo oglinda, şi pe oglindă nimic nu putea s-o înşele, 
nici pleoapele plecate, nici chipurile nevinovate, nici purtarea ruşinată. 
Căci, de fiecare dată când era adusă înlăuntru o fată, sultan Zein, fără a rosti 
o vorbă, întorcea înspre fata de cercetat faţa oglinzii şi se uita la ea. Şi fata 
se arăta goală toată, în ciuda hainelor cele multe care o copereau; şi nicio 
parte a trupului ei nu rămânea nevăzută; şi istorioara ei se oglindea astfel 
până în cele mai mici amănunte, întocmai ca şi cum s-ar fi aflat aşezată într- 
un sipet de cleştar străveziu. 

Or, de fiecare dată când sultan Zein cerceta în oglindă copilandrele care 
intrau în sală, era departe de a vedea vreo istorioară mărunţică, în formă de 
migdală fără coajă; şi se minuna până peste poate, băgând de seamă în ce 
prăpastie fără de fund ar fi putut să se arunce necugetat, ori să-l arunce pe 
Bătrânul din cele Trei Insule, de n-ar fi fost ajutorul oglinzii năzdrăvane. Şi 
le dădea drumul, după cercetare, tuturor fetelor care intrau, fără însă a-i 
spune bătrânei adevărata pricină a hotărârii lui; căci nu vroia să le căşuneze 
niciun rău acelor fete tinere, dezvăluind ceea ce Allah a învăluit, şi dând în 
vileag ceea ce de obicei este ascuns. Şi se mulțumea, de fiecare dată, să 
şteargă cu dosul mânecii aburul gros care, după ce chipul pierea, întuneca 
faţa oglinzii. Şi bătrâna, fără a-şi pierde curajul, şi stârnită de nădejdea 
răsplăţii, îi aduse al doilea stol de fete, încă şi mai numeros decât cel dintâi, 
şi pe urmă al treilea, şi al patrulea, şi al cincilea stol, ci fără mai multă 
izbândă decât întâia dată. Şi, în felul acesta, văzuşi tu, o, Zein, podoabele 
egiptencelor, ale cophtelor, ale nubiencelor, ale abisiniencelor, ale 


sudanezelor, ale maghrebinelor, ale arăboaicelor şi ale beduinelor! Şi 
hotărât! În mulţimea lor se aflau multe care erau cât se poate de minunate, 
iar stăpânele lor erau frumoase şi gingaşe fără de asemuire. Ci nici măcar o 
dată, printre toate podoabele acelea, nu văzuşi podoaba cerută, fecioară, de 
orice prihănire, asemănătoare cu o migdală descojită! 

Şi-aşa că emirul şi Mubarak, neputând să găsească în Egipt, nu numai 
printre fetele de neam, da nici printre cele din oamenii de rând, o fată care 
să îndeplinească însuşirile cerute, socotiră că nu le mai rămânea decât să 
lase ţara aceea şi să meargă mai întâi în Siria, ca să-şi ducă mai departe 
căutările. Şi plecară la Damasc, şi închiriară un sarai falnic în mahalaua cea 
mai mai frumoasă din cetate. Şi Mubarak luă legătura cu bătrânele peţitoare 
şi cu mijlocitoarele, şi le arătă ceea ce avea să le arate. Şi toate îi răspunseră 
că ascultă şi că se supun. Şi acestea intrară în vorbă cu copilele, fete de mai- 
mari şi de mai-mici, şi cu musulmane, şi cu evreice, şi cu creştine, 
deopotrivă. Şi, fără să aibă habar de puterile oglinzii năzdrăvane, despre 
care de altminteri nici nu ştiau că s-ar afla pe lume aşa ceva, le aduseră pe 
fete rând pe rând în sala hărăzită pentru cercetare. Se întâmplă însă cu 
siriencele întocmai cum se întâmplase şi cu egiptencele şi cu celelalte; căci 
cu toată înfăţişarea lor sfioasă, şi cu toată curăţia din privirile lor, şi cu toată 
roşeaţa ruşinată din obraji, şi cu toţi cei cincisprezece ani ai lor, toate se 
dovediră a fi vătămate în ce priveşte istorioara lor. Şi, în atare împrejurare, 
niciuna dintre ele nu fu găsită pe plac. Iar mijlocitoarele şi celelalte bătrâne 
fură nevoite să se întoarcă cu nasul alungit până la pământ. Şi-aşa cu ele! 

Ci, în ceea ce îl priveşte pe sultan Zein şi pe Mubarak, iacătă! Dacă se 
încredinţară că Siria, întocmai ca şi Egiptul, era cu totul lipsită de fete cu 
istorioarele încă pecetluite, rămaseră uluiţi de-a binelea; şi Zein gândi: 
„Asta-i nemaipomenit!” Şi îi spuse lui Mubarak: 

— O, Mubarak, socot că nu mai avem nimic de făcut prin ţara aceasta, şi 
trebuie să căutăm pe alte tărâmuri ceea ce căutăm. Întrucât inima şi gândul 
meu se frământă în privinţa celei de a şaptea fete de diamant; şi sunt gata 
oricând să urmez mai departe căutările spre a găsi fecioara de cincisprezece 
ani care trebuie să fie dată Bătrânului din Insule, în schimbul darului său! 

Şi Mubarak răspunse 

— Ascult şi mă supun! 

Şi adăugă: 

— Părerea mea-i că este zadamic să mergem altundeva decât în Irak. Căci 
numai acolo putem avea nădejde să găsim ceea ce căutăm. Să ne pregătim, 


aşadar, caravana, şi să plecăm la Bagdad, Cetatea Păcii... 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute douăzeci şi opta noapte 


Spuse: 


„„„Să ne pregătim, aşadar, caravana, şi să plecăm la Bagdad, Cetatea Păcii! 

Şi Mubarak făcu pregătirile de plecare şi, când caravana fu încheiată, luă 
împreună cu sultan Zein drumul care duce prin pustie la Bagdad. Şi Allah le 
hărăzi bună pace; şi nu avură niciun fel de lovire cu beduinii hoţi de drumul 
mare; şi ajunseră bine sănătoşi în Cetatea Păcii. 

Or, mai întâi, aşa cum făcuseră şi la Bagdad, luară cu chirie un sarai aşezat 
pe ţărmul Tigrului şi care avea o vedere minunată şi o grădină asemenea cu 
Grădina-Desfătărilor a califului. Şi duseră acolo o viaţă nemaipomenită, 
mâncând strălucit şi dând ospeţe fără asemuire. Şi, după ce oaspeţii lor 
mâncau şi beau până se săturau, puneau ca rămăşiţele să se împartă celor 
săraci şi dervişilor. Şi printre dervişii aceia se afla şi unul pe care îl chema 
Abu-Bekr, şi care era o pramatie, un ticălos cu totul şi cu totul de nesuferit, 
care îi ura pe oamenii bogaţi, chiar numai din pricină că ei erau bogaţi iar el 
era sărac. Căci sărăcia înrăieşte inima omului dăruit cu suflet mic, în vreme 
ce luminează inima omului dăruit cu suflet mare. Şi, văzând îmbelşugarea şi 
bunurile lui Allah în locuinţa acelor venetici, nu-i trebui mai mult ca să fie 
cuprins de duşmănie faţă de amândoi. Încât, într-o zi ca toate zilele, veni la 
geamie pentru rugăciunea de după prânz şi se ridică în mijlocul norodului 
strâns acolo şi strigă: 

— O, musulmanilor, trebuie să fi aflat şi voi că în mahalaua noastră au 
venit şi s-au aşezat doi străini care cheltuiesc în fiecare zi o grămadă de 
bani şi se fudulesc cu bogăţiile lor, numai aşa ca să ia ochii unor sărmani ca 
noi. Or, noi habar nu avem cine sunt străinii aceştia, şi nici nu ştim de n-or 
fi niscaiva tâlhari care, după ce au furat averi nemăsurate în ţara lor, au 
venit să-şi cheltuiască la Bagdad roadele tâlhăriilor şi banii văduvelor şi ai 
orfanilor! Vă juruiesc, dar, în numele lui Allah şi al harurilor Stăpânului 
nostru Mahomed (cu el fie rugăciunea şi pacea!) să vă feriţi cu grijă de 
străinii aceştia şi să nu primiţi nimica de la dărmnicia lor prefăcută! Şi-apoi, 
dacă stăpânul nostru califul ar afla că în mahalaua noastră se află nişte 
oameni de teapa asta, ne-ar face răspunzători pe toţi pentru ticăloşiile lor şi 
ne-ar pedepsi că nu i-am dat de ştire. Ci, în ce mă priveşte, ţin să vă 


mărturisesc că îmi scot mâinile amândouă din povestea aceasta şi că nu am 
nicio legătură cu străinii aceştia şi cu aceia care primesc să le fie oaspeţi şi 
intră în casa lor! 

Şi toţi cei care se aflau de faţă răspunseră într-un glas: 

— Hotărât, aşa-i, o, şeicule Abu-Bekr! Şi te însărcinăm pe tine să 
întocmeşti o plângere către calif în privinţa aceasta, ca să poruncească să se 
cerceteze străinii! 

Pe urmă toată lumea ieşi din geamie. Iar dervişul Abu-Bekr se întoarse la 
el acasă, să cugete în ce fel să-i încondeieze pe cei doi străini. 

Estimp, Mubarak află în curând, printr-o hotărâre a ursitoarei, tot ce se 
petrecuse la geamie; şi fu cuprins de mare spaimă în privinţa uneltirilor 
dervişului; şi socoti că, dacă s-ar face multă vâlvă, n-ar mai putea să 
dobândească încrederea mijlocitoarelor şi a peţitoarelor. Încât fără să mai 
piardă vreme, puse cinci sute de dinari de aur într-un săculeţe şi alergă la 
casa dervişului. Şi bătu la poartă; şi dervişul veni să-i deschidă şi, când îl 
cunoscu, îl întrebă cu glas mânios: 

— Cine eşti? Şi ce vrei? 

Şi Mubarak răspunse: 

— Sunt Mubarak, robul tău, o, stăpâne al meu, imame Abu-Bekr! Şi vin la 
tine din partea emirului Zein, care a auzit de priceperea, de ştiinţa şi de vaza 
de care te bucuri în cetate; şi m-a trimis să-ţi aduc închinăciunile lui şi 
încredințarea că se pune întru totul la voia ta. Şi, ca să-ţi dovedească buna 
lui voinţă, m-a însărcinat să-ţi înmânez punga aceasta cu cinci sute de 
dinari, ca plocon din partea unui suspus către stăpânul său, cerându-şi 
iertăciune că darul lui nu este pe măsura vredniciilor tale. Ci, de-o vrea 
Allah, nu are să pregete, în zilele care vin, să-ţi dovedească cu prisosinţă cât 
de îndatorat îţi este şi cât este de pierdut în pustiul fără de margini al 
bunăvoii tale! 

Când văzu săculetele cu aur şi când cântări ce se afla în el, dervişul Abu- 
Bekr se facu tare blajin în ce priveşte ochii şi tare dulce în ce priveşte 
gândurile sale. Şi răspunse: 

— O, doamne al meu, îmi cer iertare fierbinte de la stăpânul tău emirul 
pentru vorbele pe care limba mea a putut să le rostească necugetat pe seama 
lui; şi mă căiesc până peste marginile căinţii că nu mi-am îndeplinit 
datorinţele faţă de el! Mă rog, dar, ţie, să fii solul meu pe lângă el şi să-i 
arăţi pocăinţa mea pentru cele ce au fost, precum şi gândurile mele pentru 
cele ce au să vie. Căci, de astăzi, de-o vrea Allah, am să îndrept faţă de 


toată lumea ce am săvârşit necugetat, şi să-mi dobândesc astfel bunăvoința 
emirului. 

Şi Mubarak răspunse: 

— Mărire lui Allah carele îţi umple inima cu gânduri bune, o, stăpâne al 
meu Abu-Bekr! Ci mă rog ţie stăruitor să nu care cumva să uiţi a veni, după 
rugăciune, să ne cinsteşti pragul cu ospeţia ta şi să ne bucuri sufletul cu 
tovărăşia ta! Căci ştim că binecuvântarea ta are să însoţească, în casa 
noastră, paşii evlaviei tale! 

Şi Mubarak sărută mâna dervişului şi se întoarse acasă. 

În ce-l priveşte pe Abu-Bekr, apoi acesta nu pregetă să se ducă la moschee, 
la vremea rugăciunii; şi acolo, stând în mijlocul drept-credincioşilor 
adunaţi, strigă: 

— O, musleminilor, fraţii mei, ştiţi şi voi că nu este nimeni care să nu aibă 
duşmani; şi tot aşa ştiţi că zavistia se ia mai cu seamă pe urmele celora 
peste care au coborât bunăvoia şi binecuvântările lui Allah! Or, astăzi, ca 
să-mi uşurez sufletul, ţin să vă spun că acei doi străini, despre care v-am 
vorbit ieri necugetat, sunt nişte oameni dăruiţi cu mărinimie, cu pricepere, 
cu vrednicii şi cu însuşiri nepreţuite. Pe deasupra, cercetările pe care le-am 
făcut în privinţa lor mi-au îngăduit să mă încredinţez că unul dintre ei este 
un emir de mare fală şi cu volnicii alese; iar dacă locuieşte aici nu poate să 
fie decât de folos pentru mahalaua noastră. Se cade, dar, să-l cinstiţi oriunde 
l-aţi întâlni, şi să-i daţi cinstirile datorate cinului şi neamului lui. Uassallam! 

Şi dervişul Abu-Bekr spulberă astfel din mintea ascultătorilor săi vorbele 
pe care le rostise în ajun. Şi îi lăsă, şi se duse acasă să-şi schimbe hainele şi 
să-şi pună un caftan nou-nouţ, cu poalele atârnând până în pământ şi cu 
nişte mâneci largi care ajungeau până la genunchi. Şi se duse în ospeţie la 
sultan Zein, şi intră în sala de musafiri... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute douăzeci şi noua noapte 


Spuse: 


„„„Şi se duse în ospeţie la sultan Zein, şi intră în sala de musafiri. Şi se 
temeni până la pământ dinaintea emirului, care îi închină salamalecul său şi 
îl primi cu prietenie şi îl pofti să şadă alături de el pe divan. Pe urmă 
porunci să i se aducă de mâncat şi de băut, şi îi tinu tovărăşie, aşezându-se 


la masă împreună cu el şi cu Mubarak. Şi tăifasuiră ca doi prieteni minunaţi. 
Şi dervişul, cucerit cu totul de purtarea emirului, îl întrebă: 

— O, doamne al meu Zein, gândeşti să ne luminezi mai multă vreme 
cetatea cu şederea ta? 

Şi Zein, care, măcar că era tânăr de ani, era tare iscusit şi ştia să tragă folos 
din prilejurile ce i le ivea soarta, îi răspunse: 

— Da, o, stăpâne imam al meu! Gândul meu este să rămân la Bagdad până 
ce îmi voi atinge scopul! 

Şi Abu-Bekr spuse: 

— O, doamne emire al meu, care-i scopul cel măreț pe care îl urmăreşti? 
Robul tău ar fi tare bucuros dacă ar putea să te ajute cât de cât, şi s-ar dărui 
cu toată dragostea inimii lui întru folosul tău! 

Şi emirul Zein răspunse: 

— Află, atunci, o, preacinstite şeic Abu-Bekr, că gândul meu este să mă 
însor. Încât doresc să găsesc, ca s-o iau de soţie, o fată de cincisprezece ani, 
care să fie totodată deosebit de frumoasă şi întru totul fecioară. Şi 
frumuseţea ei trebuie să fie aşa cum să nu mai aibă seamăn printre tinerele 
vremii sale, iar fecioria ei să fie de soiul cel mai ales, atât pe dinafară cât şi 
pe dinlăuntru. lată, acesta-i scopul pe care îl urmăresc şi pricina care m-a 
adus la Bagdad, după ce m-a făcut să poposesc în Egipt şi în Siria. 

Şi dervişul răspunse: 

— Hotărât, o, stăpâne al meu, ceea ce cauţi este un lucru destul de rar şi 
destul de greu de găsit. Şi, dacă Allah nu m-ar fi scos în calea ta, şederea ta 
la Bagdad nu şi-ar fi văzut niciodată sorocul, şi toate peţitoarele şi-ar fi 
pierdut vremea degeaba cu căutările. Or, eu ştiu unde vei putea să găseşti 
mărgăritarul acela fără de pereche; şi am să-ţi spun, dacă, fireşte, îmi 
îngădui! 

La cuvintele acestea, Zein şi Mubarak nu se putură opri să nu zâmbească. 
Şi Zein îi zise: 

— O, sfinte derviş, eşti, aşadar, destul de încredinţat de fecioria aceleia 
despre care îmi vorbeşti? Şi, dacă-i aşa, cum ai făcut să ai această 
încredințare? Dacă ai văzut chiar tu la acea fată ceea ce trebuie să fie 
ascuns, cum mai poate fi fecioară? Căci fecioria ei stă tot atâta în păstrarea 
pecetei sale cât şi în nevederea ei. 

Şi Abu-Bekr răspunse: 

— Hotărât, nu am văzut-o nicicum! Da mi-aş tăia mâna dreapta dacă nu ar 
fi aşa cum ţi-o zugrăvesc eu! Şi, la urma urmei, chiar tu, o, doamne al meu, 


cum ai să poţi face, înainte de noaptea nunţii, să dobândeşti o încredințare 
atâta de deplină? 

Şi Zein răspunse: 

— Asta are să fie foarte uşor: nu o să trebuiască decât s-o văd o clipă, 
îmbrăcată cu totul şi învăluită pe de-a-ntregul în vălurile ei! 

Şi dervişul, din cinstire faţă de gazda lui, nu vroi să râdă deloc, ci se 
mulţumi să răspundă: 

— Stăpânul nostru emirul trebuie să se priceapă la înfăţişările omeneşti, de 
vreme ce poate ghici în felul acesta, nevăzând decât nişte ochi de după un 
iaşmac, starea fecioriei unei fete pe care nu a cunoscut-o vreodată! 

Şi Zein spuse: 

— Aşa este! ar tu nu ai decât să mă ajuţi s-o văd pe fată, dacă chiar socoti 
că treaba este cu putinţă! Şi să fii încredinţat că am să ştiu să-ţi preţuiesc 
ajutorul dat, şi am să ţi-l răsplătesc până peste preţul lui! 

Şi dervişul răspunse: 

— Ascult şi mă supun! 

Şi plecă să se ducă după fata cu pricina. 

Or, Abu-Bekr cunoştea, într-adevăr, o fată care putea să îndeplinească 
însuşirile cerute, şi care nu era alta decât fata şeicului dervişilor din Bagdad. 
lar tatăl ei o crescuse departe de orice privire, într-o viaţă curată şi ferită, 
după învăţăturile cele dumnezeieşti ale Sfintei Cărţi. Şi nu ieşise niciodată 
din casă, neştiutoare de vreo faptă urâtă, şi îngrijită ca o floare. Şi era albă, 
şi frumoasă, şi cu o înfăţişare dulce, ieşită fără cusur din tiparul frumuseţii. 
Şi minunate îi erau liniile trupului, şi negri îi erau ochii, şi strălucitoare ca 
rupte din lună picioarele şi mâinile-i gingaşe. Şi era rotundă cu totul într-o 
parte, şi sulegetă cu totul deasupra! În ce priveşte ceea ce se afla între 
pilaştri, nimenea nu ar şti s-o zugrăvească, întrucât nimenea nu a văzut-o 
vreodată. Drept aceea numai oglinda năzdrăvană are s-o oglindească pentru 
întâia oară şi are să îngăduie a fi zugrăvită, cu îngăduinţa lui Allah! 

Dervişul Abu-Bekr se duse, aşadar, la casa şeicului breaslei sale şi, după 
salamalecurile şi urările cuvenite dintr-o parte şi din cealaltă, îi tinu o 
cuvântare lungă, sprijinită pe fel de fel de învățături din Sfânta Carte, în 
privința nevoii de a le mărita pe fetişcanele ajunse la anii măritişului; şi, 
într-un sfârşit, îi arătă de şart cum stă treaba, adăugând: 

— Or, emirul acesta atât de falnic, de bogat şi de mărinimos este gata să-ţi 
plătească orice zestre i-ai cere pentru fiică-ta: şi în schimb nu vrea decât să 


arunce numai o privire asupra ei, pe când ea să stea îmbrăcată cu totul, 
învăluită pe de-a-ntregul în iaşmacul şi în izarul ei! 

Iar şeicul dervişilor, tatăl fetei, cugetă vreme de un ceas şi răspunse: 

— Nu stă nimica împotrivă! 

Şi se duse la nevastă-sa, mama fetei, şi îi spuse: 

— O, maică a tinerei Latifah, scoală-te şi ia-o pe fata noastră Latifah şi 
mergi după fiul nostru, dervişul Abu-Bekr, care are să te ducă la un palat 
unde soarta fetei tale o aşteaptă astăzi! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute treizecea noapte 


Spuse: 


— O, maică a tinerei Latifah, scoală-te şi ia-o pe fata noastră Latifah şi 
mergi după fiul nostru, dervişul Abu-Bekr, care are să te ducă la un palat 
unde soarta fetei tale o aşteaptă astăzi! 

Iar soţia dervişului se supuse numaidecât şi se învălui cu vălurile ei, şi se 
duse în odaia fetei şi îi zise: 

— O, fata mea Latifah, tatăl tău doreşte ca astăzi, pentru întâia dată, să ieşi 
din casă împreună cu mine! 

Şi, după ce o pieptănă şi o îmbrăcă, ieşi din casă cu ea şi se ţinură după 
dervişul Abu-Bekr, la zece paşi în urma lui; şi Abu-Bekr le duse la saraiul 
unde, stând pe divanul din sala de oaspeţi, aşteptau Zein şi Mubarak. 

Şi intraşi tu, o, Latifah, cu ochii tăi cei mari şi negri, uluiţi de-a binelea sub 
iaşmăcuţul de pe faţa ta. Căci tu în viaţa ta nu mai văzusei alt chip de bărbat 
afară de chipul preacinstitului şeic al dervişilor, părintele tău. Şi nu-ţi lăsaşi 
ochii în jos nicidecum, căci nu ştiai sfiala cea prefăcută, nici ruşinea cea 
prefăcută, nici nimica din câte învaţă de obicei fetele oamenilor ca să 
răpească inimile! Ci te uitai la toate din jurul tău cu ochii tăi frumoşi şi 
negri de gazelă speriată, şovăitoare şi minunată! Şi craiul Zein, la ivirea ta, 
îşi simţi minţile că-şi iau zborul; căci, printre toate femeile din saraiul lui de 
la Bassra, şi printre toate fetişcanele din Egipt şi din Siria, nu mai văzuse 
niciuna care să se apropie, cât de cât, de frumuseţea ta. Şi te arătaşi 
răsfrântă în oglindă şi goală toată. Iar el putu să vadă astfel, ghemuită între 
vârfurile celor doi pilaştri, şi semănând cu o mititică porumbiţă albă, o 
minunăţie de istorioară pecetluită cu pecetea cea neprihănită a lui Soliman 
(cu el fie pacea şi rugăciunea!). Şi emirul o cercetă cu cea mai mare luare- 


aminte şi, bucuros până peste poate, văzu că istorioara ta, o, Latifah, era 
întru totul asemenea cu o migdală descojită. Slavă lui Allah carele ocroteşte 
comorile şi le păstrează pentru drept-credincioşii săi! 

După ce sultan Zein, cu ajutorul oglinzii fermecate, găsi astfel fata pe care 
o căuta, îl însărcină pe Mubarak să facă numaidecât cererea de căsătorie. Şi 
Mubarak, însoţit de Abu-Bekr dervişul, se duse pe dată la şeicul dervişilor, 
îi spuse cererea emirului şi primi învoirea lui. Şi îl aduse la sarai; şi 
chemară cadiul şi martorii; şi fu întocmit senetul de căsătorie. Şi nunta fu 
sărbătorită cu o vâlvă până peste poate; şi Zein dădu ospeţe mari şi făcu 
daruri bogate săracilor din mahala. lar când toţi oaspeţii plecară, Zein îl opri 
pe dervişul Abu-Bekr şi îi spuse: 

— Află, o, Abu-Bekr, că noi plecăm în seara aceasta înspre o ţară tare 
depărtată. Şi, până ce m-oi întoarce la Bassra, în ţara mea, iacătă pentru tine 
zece mii de dinari de aur ca plată a ostenelilor tale cele cu folos. Ci Allah 
este cel mai mare! Şi într-o zi am să ştiu să-ţi dovedesc şi mai bine 
multumirea mea! 

Şi îi dădu cei zece mii de dinari, rămânând să-l numească într-o zi mare 
dregător, atunci când s-o întoarce la împărăţia lui. Şi, după ce dervişul îi 
sărută mâinile, emirul dădu semnalul de plecare. Şi tânăra fecioară fu 
aşezată într-un baldachin pe spinarea unei cămile. Şi Mubarak deschise 
calea, iar Zein venea la urmă. Şi, însoţiţi de alaiul lor, luară drumul înspre 
cele Trei Insule. 

Or, cele Trei Insule fiind departe foarte de Bagdad, călătoria ţinu luni 
lungi, în care sultan Zein se simţea din zi în zi tot mai înrobit de farmecele 
minunatei copile fecioare, ajunsă soţia lui după lege. Şi o îndrăgi, în inima 
lui, pentru toată dulceaţa, şi pentru nurii, şi pentru gingăşia, şi pentru 
virtuțile fireşti pe care le avea în ea. Şi pentru întâia dată simţi şi el focul 
dragostei adevărate, de care habar nu avusese până atunci, încât numai cu o 
mare amărăciune în inima lui văzu venind clipa când s-o dea pe fată 
Bătrânului din cele Trei Insule. Şi de multe ori fu el ispitit să schimbe 
drumul şi să se întoarcă la Bassra, luând-o şi pe fată. Ci se simţea oprit de 
jurământul pe care îl făcuse faţă de Bătrânul din cele Trei Insule; şi nu putea 
să nu-şi ţină acel jurământ! 

Estimp, intrară pe tărâmul cel oprit şi, pe acelaşi drum şi cu aceleaşi 
mijloace de odinioară, răzbătură până la insula unde locuia Bătrânul. Şi, 
după salamalecuri şi urări, Zein îi înfăţişă fata, învăluită toată în izar. Şi îi 
dădu îndărăt şi oglinda totodată. Şi Bătrânul din Insule se uită la fată cu 


luare-aminte, fără să se slujească de oglindă; şi ochii lui parcă erau chiar ei 
două oglinzi. Şi, după un răstimp, se apropie de Zein şi, aruncându-se la 
pieptul lui, îl îmbrăţişă cu multă dragoste şi îi spuse: 

— Sultan Zein, sunt, într-adevăr, tare mulţumit de osârdia pe care ai pus-o 
ca să mă mulţumeşti, şi de rodul căutărilor tale. Căci fata pe care mi-o aduci 
este întru totul aceea ce am dorit! Este minunat de frumoasă şi le întrece în 
farmece şi în desăvârşiri pe toate fetele de pe pământ! Pe deasupra, este 
fecioară de o feciorie fără cusur, întrucât este ca pecetluită cu pecetea 
stăpânului nostru Soliman ben-Daud (cu ei, cu amândoi, fie rugăciunea şi 
pacea!). În ce te priveşte, nu mai ai decât să te întorci la casa ta; şi, când ai 
să intri în cea de a doua sală de smalţ, unde sunt cele şase fecioare, ai s-o 
găseşti acolo şi pe cea de a şaptea, pe care ţi-am fagăduit-o, şi care, numai 
ea, preţuieşte mai mult decât altele o mie la un loc! 

Şi adăugă: 

— Acuma fă-o pe fată să priceapă că mi-o laşi mie şi că ea nu are niciun 
fel de treabă cu tine! 

La vorbele acestea, fermecătoarea Latifah, care şi ea era tare robită de 
frumuseţea emirului Zein, scoase un suspin adânc şi începu să plângă. Şi 
Zein începu să plângă şi el la fel. Şi, tare trist, îi lămuri tot ce fusese hotărât 
între el şi Bătrânul din Insule, şi îi zise: 

— Eşti divorțată! 

Şi, suspinând, plecă de la Bătrânul din Insule, pe când Latifah, de durere, 
se prăbuşea fără simtire. Şi, după ce sărută mâna Bătrânului, craiul luă iar 
drumul îndărăt către Bassra, împreună cu Mubarak. Şi cât ţinu călătoria, nu 
mai contenea să se gândească la acea atâta de minunată şi atâta de dulce 
Latifah; şi se căina amarnic că o amăgise, făcând-o să creadă că o ia de 
soţie; şi se socotea drept pricină a nenorocirii lor a amândurora. Şi nu se 
putea alina nicicum. 

Or, aşa ajunse, într-un sfârşit, în starea aceasta de mâhnire, la Bassra, unde 
şi mari şi mici, bucuroşi de întoarcerea lui, îl sărbătoriră cu mare vâlvă. Ci 
sultan Zein, trist de nespus, nu luă parte nicicum la ospeţele acelea şi, în 
ciuda stăruinţelor credinciosului său Mubarak, nu vroi să coboare în borta 
unde trebuia să se afle fata de diamant cea atâta timp aşteptată şi atâta timp 
dorită. Într-un sfârşit, supunându-se sfaturilor lui Mubarak, pe care îl 
căftănise vizir de cum sosise la Bassra, se învoi să coboare în bortă. Şi trecu 
prin sala de porțelan şi de cleştar, care sclipea de dinari şi de pulbere de aur, 
şi intră în sala de smalţ verde şi îmbodobit cu aur... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute treizeci şi una noapte 


Spuse: 


Şi trecu prin sala de porțelan şi de cleştar, care sclipea de dinari şi de 
pulbere de aur, şi intră în sala de smalţ verde şi îmbodobit cu aur. 

Şi le văzu pe cele şase fecioare la locurile lor obişnuite; şi aruncă o privire 
a lehamite înspre cel de al şaptelea piedestal de aur. Şi iacătă! Dreaptă şi 
zâmbitoare, sta acolo o fată goală, mai strălucitoare ca diamantul; şi sultan 
Zein, tulburat până peste fire, cunoscu în ea pe aceea pe care o dusese în 
cele Trei Insule. Şi, înlemnit, nu putu decât să caşte gura, fără a izbuti să 
rostească niciun cuvânt. Şi Latifah îi spuse: 

— Da, chiar eu sunt Latifah, aceea pe care nu te aşteptai s-o găseşti aici! 
Vai, veniseşi cu nădejdea că ai să dobândeşti ceva mult mai de preţ decât 
mine! 

Şi Zein izbuti într-un sfârşit să grăiască şi strigă: 

— Nu, pe Allah! o, stăpâna mea, nu am coborât aici decât în ciuda inimii 
mele care se chinuia numai şi numai cu gândul la tine! Ci binecuvântat fie 
Allah carele a îngăduit să ne găsim iară! 

Şi, pe când rostea el aceste vorbe din urmă, se auzi o bubuitură de trăsnet 
care zgudui borta şi, tot atunci, se şi ivi Bătrânul din Insule. Şi zâmbea cu 
blândeţe. Şi veni lângă Zein, şi îl luă de mână, şi îi puse mâna în mâna fetei, 
spunându-i: 

— O, Zein, află că, de când te-ai născut, te-am luat sub ocrotirea mea. Aşa 
că era de datoria mea să-ţi întemeiez fericirea. Şi nu puteam să fac mai bine 
acest lucru decât dându-ţi o comoară care singură este nepreţuită. Şi 
comoara aceasta este mai frumoasă decât toate fetele de diamant şi decât 
toate nestematele pământului, şi anume fata aceasta fecioară. Căci fecioria 
îngemănată cu frumuseţea trupului şi cu desăvârşirea sufletului este tiriacul 
care te scuteşte de toate celelalte leacuri şi ţine loc de toate bogăţiile. 

Şi, spunând acestea, îl sărută pe Zein şi pieri. 

Iar sultanul Zein şi soţia lui Latifah, fericiţi până peste poate, se iubiră cu o 
iubire mare, şi trăiră ani lungi în cea mai huzuruită şi mai aleasă viaţă, până 
ce veni să-i caute Despărţitoarea neabătută a celor ce se au dragi şi a celor 
ce stau laolaltă! Slavă cerului singur pururea Viu, carele nu cunoaşte 
moarte! 


Când sfârşi de povestit aceasta, Şeherezada tăcu. Iar sultanul Şahriar zise: 

— Oglinda aceasta a fecioarelor, Şeherezada, este până peste poate de uluitoare! 
Iar Şeherezada zâmbi şi spuse: 

— Da, o, Măria Ta! da ce-i ea pe lângă Lampa fermecată? 

Şi Sultanul Şahriar întrebă: 

— Ce-i cu lampa aceea despre care eu habar nu am? 

Şi Şeherezada spuse: 

— Este lampa lui Aladdin! Şi chiar despre ea am să-ţi povestesc în seara aceasta! 
Şi Şeherezada spuse: 

POVESTEA CU ALADDIN ŞI CU LAMPA FERMECATA 


Mi s-a povestit, o, norocitule sultan, o, dăruitule cu alese purtări, că a fost 
cândva — ci Allah este mai ştiutor — în vechimea vremilor şi în curgerea 
vârstelor şi a clipelor, într-o cetate dintre cetăţile Chinei, de la al cărei nume 
nu-mi aduc aminte acuma, un om care era croitor de meserie şi sărac ca 
stare. Şi omul acela avea un fiu pe nume Aladdin, care era un băiat întru 
totul zăbavnic la învăţătură şi care, din copilăria lui, părea să fie un 
derbedeu tare leneş. Or, când ajunse la vârsta de zece ani, taică-său vroi mai 
întâi să-l dea să înveţe vreo meserie cinstită; dar, cum era foarte sărac, nu 
putu să facă faţă cheltuielilor cu învăţătura şi trebui să se mulţumească să-l 
ia pe copil cu el la prăvălie, ca să-l deprindă cu meseria lui, lucrul cu acul. 
Ci Aladdin, care era un copil ticălos, dedat să se joace cu copilandrii din 
mahala, nu se putu sili să stea barem o zi în prăvălie. Dimpotrivă! În loc să 
ia seama la lucru, pândea clipita când tatăl său era nevoit fie să lipsească 
pentru vreo treabă, fie să întoarcă spatele ca să vadă de vreun muşteriu, şi 
numaidecât îşi lua tălpăşiţa sprinten şi da fuga să se înhăiteze pe uliţe şi prin 
grădini cu haimanalele de seama şi de teapa lui. Şi iacă aşa era purtarea 
lichelei aceleia care nu vroia nici să asculte de părinţii săi, nici să înveţe 
meseria de croitor. Încât tătâne-său, tare mâhnit şi deznădăjduit că are un fiu 
pornit spre toate ticăloşiile, până la urmă ridică mâinile de pe el şi îl lăsă în 
seama stricăciunii lui; şi, de durere, căzu la boală şi muri. Ci lucrul acesta 
nu îl lecui nicidecum pe Aladdin de proasta lui purtare. 

Atunci mama lui Aladdin, văzând că omul ei s-a petrecut din viaţă şi că 
fecioru-său nu este decât o haimana cu care nu putea să facă nimic, se hotări 
să vândă prăvălia şi toate sculele de croitorie, ca să poată să trăiască un 
răstimp cu ceea ce dobândea din vânzare. Ci cum totul se zvitui repede, fu 
nevoită să se deprindă a-şi trudi zilele şi nopţile torcând lână şi bumbac spre 
a încerca să mai câştige câte ceva, cu care să se hrănească şi să-l hrănească 
şi pe pramatia de fiu-său. 

În ceea ce îl priveşte pe Aladdin, apoi acesta, dacă se văzu scăpat de 
spaima faţă de taică-său, nu mai avu niciun fel de frâu şi se cufundă şi mai 
rău în puşlamalâcuri şi dezmăţuri. Şi biata maică-sa, amărâta de ea, în ciuda 


tuturor necazurilor pe care i le făcea fiu-său, şi a părăsirii în care o lăsa, îi 
da mai departe de mâncare din munca mâinilor ei şi din roada veghilor sale, 
plângând singură-singurică lacrimi tare amare. Şi aşa ajunse Aladdin la 
vârsta de cincisprezece ani. Şi era frumos şi bine făcut, într-adevăr, cu doi 
ochi negri şi minunaţi, cu un obraz de iasomie şi cu o înfăţişare ispitită întru 
totul. 

Or, într-o zi, pe când se afla în mijlocul pieţei de la intrarea în sukurile 
mahalalei, prins în dârdora jocului cu ţângăii şi cu haimanalele de teapa lui, 
iacătă că trece pe acolo un derviş maghrebin, care se opri să-i privească pe 
copii cu luare-aminte. Şi, până la urmă, îşi lipi privirile de Aladdin şi începu 
să-l cerceteze într-un chip tare ciudat şi cu o băgare de seamă cu totul 
osebită, fără a mai lua seama la copiii ceilalţi, tovarăşii lui. Şi dervişul 
acela, care venea tocmai din străfundul străfundurilor Maghrebului, de prin 
părţile acelea îndepărtate, era un vrăjitor de seamă, tare iscusit în astrologie 
şi în ştiinţa chipurilor omeneşti; şi, cu puterea vrăjitoriei lui, era în stare să 
facă să se mişte şi să se bată între ei până şi munţii cei mai înalţi. ÎL scrută, 
aşadar, pe Aladdin mai departe cu multă stăruinţă, gândind: „lacătă, într-un 
sfârşit, băiatul de care am trebuinţă, acela pe care îl caut de atâta timp şi 
pentru care am plecat din Maghreb, ţara mea!” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute treizeci şi doua noapte 


Spuse: 


„lacătă, într-un sfârşit, băiatul de care am trebuinţă, acela pe care îl caut de 
atâta timp şi pentru care am plecat din Maghreb, ţara mea!” Şi se apropie cu 
dulceaţă de unul dintre băieţei, fără însă a-l scăpa pe Aladdin din ochi, îl luă 
de-o parte tainic şi îl iscodi cu de-amănuntul despre tatăl şi despre mama lui 
Aladdin, precum şi cum îl cheamă şi ce face. Şi, dobândind aceste lămuriri, 
se apropie zâmbind de Aladdin, izbuti să-l tragă într-un colţ, şi îi spuse: 

— O, copilul meu, nu cumva eşti Aladdin, fiul croitorului Cutare? 

Şi Aladdin răspunse: 

— Ba da, sunt Aladdin. Cât despre taica, e tare multă vreme de când a 
murit! 

La vorbele acestea, dervişul maghrebin se aruncă la gâtul lui Aladdin, şi îl 
luă în braţe, şi începu să-l pupe pe obraji tare lung, plângând asupra lui, 
până peste poate de tulburat. lar Aladdin, buimăcit cu totul, îl întrebă: 


— Din care pricină plângi domnia ta? Şi de unde îl cunoşti pe răposatul 
taică-meu? 

Şi maghrebinul, cu un glas de jale, şi parcă spart, răspunse: 

— Ah, copile al meu, cum aş putea să nu vărs lacrimi de jale şi de durere, 
de vreme ce sunt moşul tău şi de vreme ce îmi dezvăluişi într-un chip atât 
de pe neaşteptate moartea bietului meu frate, răposatul taică-tău? O, copile 
al fratelui meu, află că am venit în ţara aceasta, părăsind ţara mea şi 
înfruntând primejdiile unei lungi drumeţii, numai cu nădejdea bucuriei de a- 
| mai vedea pe tătâne-tău şi de a gusta cu el fericirea întoarcerii şi a 
întâlnirii. Şi iacătă, of! că tu îmi dai ştirea că a murit! 

Şi se opri o clipă, parcă sugrumat de tulburare; pe urmă adăugă: 

— De altminteri, trebuie să-ţi spun, o, copile al fratelui meu, că, de îndată 
ce te-am zărit, sângele meu s-a şi îndreptat înspre sângele tău şi m-a făcut să 
te cunosc degrabă, fără de şovăire, din mijlocul tuturor prietenilor tăi! Şi 
măcar că în ceasul când ne-am despărţit de tătâne-tău tu nici nu te născusei, 
întrucât el nici nu se însurase pe atunci, n-am şovăit să cunosc la tine 
trăsăturile lui şi asemuirea cu el! Şi tocmai lucrul acesta mă mai alină 
oleacă de pierderea lui! Of, ce jale pe capul meu! Unde eşti tu acuma, 
fratele meu, tu cel pe care trăgeam nădejde să-l mai îmbrăţişez barem o 
dată, după o despărţire atâta de lungă şi până ce moartea să vie şi să ne 
despartă pe totdeauna? Vai, cine poate să se fălească, oare, că ştie opri să se 
împlinească ceea ce s-a împlinit? Şi cine poate să fugă de soarta lui, ori să 
ocolească ce i s-a fost scris mai dinainte de către Allah cel Preaînalt? 

Pe urmă, după un răstimp de tăcere, îl luă iarăşi pe Aladdin în braţele sale, 
îl strânse la piept, şi îi spuse: 

— Ci, o, copile al meu, slăvit fie Allah carele m-a ajutat să te întâlnesc! Tu 
de-acuma înainte ai să fii alinarea mea şi ai să-i ţii locul părintelui tău în 
dragostea mea, întrucât eşti sângele şi urmaşul lui; căci spune zicala: „Acela 
care a lăsat un urmaş nu e mort!” 

Pe urmă maghrebinul scoase de la chimir zece dinari de aur şi îi puse în 
mâna lui Aladdin, pe care îl întrebă: 

— O, Aladdin, fiul meu, au unde locuieşte mama ta, soţia fratelui meu? 

Şi Aladdin, răpit cu totul de dămicia şi de chipul zâmbitor al 
maghrebinului, îl luă de mână, îl duse până la capătul pieţei şi îi arătă cu 
degetul drumul înspre casa lor, spunând: 

— Pe-acolo este casa ei! 

Şi maghrebinul îi spuse: 


— Cei zece dinari pe care ţi i-am dat, o, copilul meu, să-i duci soţiei 
răposatului frate-meu, dimpreună cu salamalecurile mele. Şi să-i dai de ştire 
că moşul tău a venit din călătorie, după îndelunga lipsă prin străinătăţi, şi 
că, în ziua de mâine, nădăjduieşte, de-o vrea Allah, că are să poată să se 
înfăţişeze acasă la voi spre a-i aduce soţiei fratelui său urările lui de bine şi 
ca să vadă locurile în care răposatul şi-a petrecut viaţa, şi să meargă şi el să- 
i vadă mormântul! 

Când auzi vorbele acestea ale maghrebinului, Aladdin vru să se 
dovedească zornic în a-i îndeplini dorinţele şi, după ce îi sărută mâna, se 
grăbi, în bucuria lui, să dea fuga acasă, unde ajunse altminterea de cum 
avea năravul, la un ceas care nu era ceasul de masă, şi intrând pe uşă strigă: 

— O, maică, am venit să-ţi dau de veste că moşul meu, după îndelungata-i 
şedere prin străinătăţi, tocmai s-a întors din călătorie şi îţi trimite 
salamalecurile lui! 

lar mama lui Aladdin, tare uluită de acest fel nou de vorbi şi de venirea cea 
neobişnuită acasă a fiului ei, răspunse: 

— S-ar zice, fiul meu, că vrei să-ţi faci râs de maică-ta! Cine-i dară moşul 
acela despre care îmi spui? Şi de unde şi de când să ai tu vreun unchi în 
viaţă? 

Şi Aladdin spuse: 

— Cum de poţi tu, o, maică, să spui că nu am niciun unchi ori vreo rudă în 
viaţă, de vreme ce omul despre care e vorba este fratele răposatului taică- 
meu? Şi dovada-i că m-a strâns la pieptul său, şi m-a sărutat plângând, şi m- 
a însărcinat să vin să-ţi aduc vestea şi să-ţi spun cum stă treaba! 

lar mama lui Aladdin spuse: 

— Păi copilul meu, ştiam şi eu că ai avut un unchi, şi sunt mulţi ani de 
când acela-i mort. Şi nu ştiu ca de atunci să mai fi avut vreodată alt moş! 

Şi se uită cu nişte ochi plini de nedumerire la fiul ei Aladdin, care se şi 
apucase de altele. Şi, în ziua aceea, femeia nu-i mai pomeni nimic în 
privinţa aceasta. lar Aladdin, la rându-i, nu-i mai pomeni nici el nimic 
despre darul maghrebinului. 

Or, a doua zi dimineaţă, de la cel dintâi ceas, Aladdin plecă de acasă; iar 
maghrebinul, care se şi afla în căutarea lui, îl întâlni tot pe locurile pe unde 
îl întâlnise în ajun, gata să se apuce de zgoande, după năravul pe care îl 
avea, cu derbedeii de seama lui. Şi maghrebinul se duse repede la el, îl luă 
de mână, îl strânse la inima sa şi îl sărută cu drag. Pe urmă scoase doi dinari 
de la chimir şi i-i dărui spunându-i: 


— Du-te la maică-ta, dă-i dinarii aceştia doi şi spune-i: „Moşu-meu are de 
gând să vină diseară să mănânce cu noi; drept care îţi trimite banii aceştia, 
ca să poţi să ne găteşti nişte bucate minunate!” Pe urmă adăugă, plecându- 
se la urechea lui Aladdin: 

— Şi-acuma, ya Aladdin, mai arată-mi o dată drumul la casa ta! 

Şi Aladdin răspunse: 

— Pe capul şi pe ochii mei, o, moşule al meu! 

Şi o luă înainte şi îi arătă drumul înspre casa lor. Şi maghrebinul se 
despărţi de el şi plecă în calea lui. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute treizeci şi treia noapte 


Spuse: 


Şi maghrebinul se despărţi de el şi plecă în calea lui. Şi Aladdin intră în 
casa, îi povesti maică-sii totul şi îi întinse cei doi dinari, spunându-i: 

— Moşul-meu are să vină diseară să mănânce cu noi! 

Atunci mama lui Aladdin, dacă văzu cei doi dinari, îşi zise: „Poate că nu i- 
oi şti pe toţi fraţii răposatului!” Şi se sculă şi plecă în mare grabă la suk, de 
unde făcu târguielile de trebuinţă pentru o masă ca lumea, şi se întoarse ca 
să se apuce pe dată de gătit bucatele. Ci întrucât săraca de ea nu avea niciun 
fel de lucruri de bucătărie, se duse să împrumute de pe la vecine cele ce-i 
trebuiau, ba cratiţe, ba farfurii, ba văsărie. Şi bucătări toată ziua, iar pe seară 
îi spuse lui Aladdin: 

— Fiul meu, iacătă că masa este gata, iar moşu-tău poate că nu ştie drumul 
la casa noastră. Aşa că bine ai face să te duci înaintea lui, ori să-l aştepţi în 
drum! 

Şi Aladdin răspunse: 

— Ascult şi mă supun! 

Şi, pe când se pregătea să plece, bătu cineva la uşă. Şi el alergă să 
deschidă. Or, era maghrebinul. Şi era însoţit de un hamal care aducea pe cap 
o povară de fructe, de dulciuri şi de băuturi. Şi Aladdin îi pofti înăuntru pe 
amândoi. Şi hamalul, după ce îşi lăsă jos povara în casă, îşi primi plata şi 
plecă în treaba lui. lar Aladdin îl duse pe maghrebin în odaia în care se afla 
maică-sa. lar maghrebinul, cu un glas tare tulburat, se temeni şi spuse: 

— Pacea fie cu tine, o, nevastă a fratelui meu! 


Şi mama lui Aladdin îi răspunse la salamalec. Atunci maghrebinul începu 
să plângă în tăcere. Pe urmă întrebă: 

— Care-i locul unde avea de obicei răposatul să stea? 

Şi mama lui Aladdin îi arată locul acela; şi pe dată maghrebinul se aruncă 
la pământ şi se porni să sărute locul şi să ofteze, cu lacrimi în ochi, şi să 
spună: 

— Of, ce noroc mai am şi eu! Of, ticăloasa mea soartă de-a te fi pierdut, o, 
fratele meu, o, lumină a ochilor mei! 

Şi-atâta plânse şi se văicări aşa mai departe, şi cu un chip atâta de mohorât 
şi cu atâtea zguduituri în lăuntrurile lui, că fu mai-mai să-şi piardă simţirea, 
iar mama lui Aladdin nu se mai îndoi o clipă ca n-ar fi chiar fratele 
răposatului ei soţ. Şi femeia veni lângă el, îl ridică de jos şi îi zise: 

— O, frate al soţului meu, ai să te omori fără de niciun rost cu atâtea 
plânsete! Uf! ceea ce este scris trebuie să se îndeplinească! 

Şi îl alină mai departe cu vorbe bune, până ce îl înduplecă să bea oleacă de 
apă, ca să se liniştească, şi să şadă la masă, ca să mănânce. 

Or, după ce mama lui Aladdin aşternu masa, maghrebinul începu să stea de 
taină cu ea. Şi îi povesti ce avea el de povestit spunându-i: 

— O, nevastă a fratelui meu, să nu-ţi pară lucru ciudat că încă nu ai avut 
prilejul să mă vezi şi că nu m-ai cunoscut nicidecum pe vremea lui frate- 
meu, răposatul. lacătă-s treizeci de ani, într-adevăr, de când am părăsit 
locurile acestea şi am plecat în lume, lăsându-mi ţara. Şi de-atunci încoace 
n-am contenit să tot drumăresc prin olaturile Indului şi ale Sindului, şi să 
vântur ţara arabilor şi pământurile altor neamuri. Şi-am fost şi în Egipt şi 
am locuit în Misr, cetatea cea măreaţă, care-i minunea lumii! Şi, după ce am 
şezut acolo o lungă bucată de vreme, m-am dus în ţara din inima 
Maghrebului, unde, într-un sfârşit, m-am aşezat vreme de douăzeci de ani. 
Şi, după asta, o, nevastă a fratelui meu, pe când şedeam într-o zi ca toate 
zilele în casa mea, începui să mă gândesc la ţara mea de baştină şi la fratele 
meu. Şi se boboti în mine dorul să-mi revăd ruda de sânge, şi începui să 
plâng şi să mă văicăresc de şederea mea în ţară străină. Şi, la urmă, părerile 
de rău din pricina plecării şi a depărtării mele de făptura care îmi era 
scumpă se făcură atâta de amarmice, încât mă hotărâi să pornesc la drum 
înspre locurile care au văzut ivirea capului meu de nou-născut. Şi m-am 
cugetat în sufletul meu: „O, omule! câţi ani s-au scurs din ziua când ţi-ai 
lăsat cetatea şi ţara şi casa şi singurul frate pe care îl ai pe lume? Ridică-te, 
dară, şi du-te să-l mai vezi o dată, până a nu muri! Căci cine cunoaşte 


loviturile sorții, năprasnele zilelor şi răsturnările vremilor? Şi n-ar fi oare 
blestemul blestemului să mori înainte de a-ţi fi bucurat ochii cu chipul 
fratelui, mai ales acuma când Allah (preamărit fie El!) ţi-a dăruit bogăţie şi 
când poate că fratele tău e tot în stare de sărăcie amarnică? Nu uita, dar, că, 
dacă pleci, ai să faci două fapte minunate: ai să-ţi mai vezi o dată fratele şi 
ai să-l ajuţi!” Or, eu, la gândurile acestea, o, femeie a fratelui meu, mă şi 
ridicai pe clipă şi mă gătii de plecare. Şi după ce rostii rugăciunea cea de 
vinerea şi fatihaua din Coran, încălecai pe cal şi pornii înspre ţara mea. Şi 
după multe primejdii şi după ostenelile cele lungi ale drumului, ajunsei într- 
un sfârşit, cu ajutorul lui Allah (preamărit şi preaslăvit fie El!), în pace la 
cetatea mea, aceasta de-aici. Şi mă apucai numaidecât să bat ulițele şi 
mahalalele, căutând casa fratelui meu. Şi Allah îngădui să dau astfel peste 
acest copil pornit să se joace cu soţii lui. Şi eu, pe Allah cel Atotputernic! o, 
femeie a fratelui meu, numai ce-l văzui şi îmi şi simţii inima topindu-se de 
tulburare din pricina lui, şi întrucât sângele cheamă sângele, nu pregetai să 
văd în el pe fiul fratelui meu. Şi, tot atunci îmi şi uitai ostenelile şi 
îngândurările, de-mi venea să zbor de bucurie. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute treizeci şi patra noapte 


Spuse: 


„..Şi, tot atunci îmi şi uitai ostenelile şi îngândurările, de-mi venea să zbor 
de bucurie. Of, Of! de ce-o fi trebuit să şi aflu îndată din gura copilului 
acesta că fratele meu răposase întru mila lui Allah Preaînaltul? Of, ce 
năprasnică ştire, care era mai-mai să mă facă să cad lat de amar şi de 
durere! Ci, o, nevastă a fratelui meu, pesemne că ţi-o fi povestit copilul cum 
a izbutit cu înfăţişarea şi cu asemănarea lui cu cel răposat să mă aline 
oleacă, făcându-mă să-mi amintesc astfel zicătoarea care spune: „Omul care 
lasă un urmaş nu moare”. 

Aşa vorbi maghrebinul. Şi băgă de seamă că mama lui Aladdin, la 
amintirile acelea pomenite despre soţul ei, plângea cu amar. Şi, ca s-o facă 
să-şi uite jalea şi ca să-i schimbe gândurile cele negre, se întoarse înspre 
Aladdin şi, ca să lege vorba, îl întrebă: 

— Aladdine, copilul meu, ce meserie ai învăţat şi ce muncă faci, ca să-i vii 
în ajutor maicii tale, sărmana aceasta, şi ca să vă ţineţi zilele amândoi? 


Când auzi asta, Aladdin, cuprins de ruşine, întâia oară în viaţa lui, lăsă 
capu-n jos, privind pământul. Şi cum nu scotea o vorbă, răspunse maică-sa 
în locul lui: 

— Ce meserie, o, frate al soţului meu, ce meserie să aibă Aladdin? Şi cum 
aşa? Pe Allah, nu ştie nimic, nimic! Of, un copil mai îndărătnic ca ăsta n-am 
mai văzut în viaţa mea! Toată ziua bate ţala drumurile cu copiii din mahala, 
nişte haimanale, nişte derbedei, nişte ticăloşi ca şi el! Şi asta în loc să se ia 
după pilda copiilor de treabă care stau în prăvălie cu părinţii lor! Of, că şi 
taică-său n-a murit, o, ce căințe amarmice! decât tot din pricina lui! Şi-apoi 
acuma şi eu am ajuns la mare amar cu sănătatea! Şi-aproape că nici nu mai 
pot să văd deloc cu ochii mei uscați de lacrimi şi de veghi, tot muncind fără 
de contenire şi tot cheltuindu-mi zilele şi nopţile să torc la bumbac ca să 
dobândesc cu ce să cumpăr două turte de mei, taman atât cât să nu murim 
amândoi. Şi-asta-i starea mea! Şi mă juruiesc ţie, pe viaţa ta, o, frate al 
soţului meu, că nu se întoarce acasă decât la ceasurile mesei! Şi pe urmă 
gata! Încât, de câte ori, când mă tot lasă aşa, eu, mama lui, nu m-am gândit 
să încui uşa casei şi să nu i-o mai deschid, ca să-l silesc să plece să-şi caute 
vreo muncă din care să trăiască! Şi pe urmă nu am tăria s-o fac, că inima de 
mamă-i iertătoare şi miloasă! Ci anii trec, şi eu am ajuns o femeie tare 
bătrână, o, frate al soţului meu! Şi umerii mei nu mai îndură ostenelile ca 
odinioară! Şi-acuma degetele mele de-abia mai izbutesc să răsucească fusul. 
Şi nu ştiu cât o să mai pot să duc o trudă ca asta, şi cât m-or mai ţine zilele, 
părăsită cum sunt de fiul meu, Aladdin ăsta de colea, de dinaintea ta, o, 
frate al soţului meu! 

Şi se puse pe suspinat. 

Atunci maghrebinul se întoarse înspre Aladdin şi îi zise: 

— A, o, fiu al fratelui meu, cu adevărat că nu ştiam toate astea despre tine! 
De ce umbli pe cărarea aceasta a haimanalăcului? Ce ocară pe tine, o, 
Aladdin! Asta nu-i nicidecum potrivit pentru oamenii ca tine! Eşti dăruit cu 
deşteptăciune, copilul meu, şi eşti fiu dintr-un neam de oameni de treabă! 
Nu ţi-e ţie ruşine s-o laşi aşa pe biata maică-ta, femeie bătrână, să se 
îngrijească de mâncarea ta, câtă vreme eşti bărbat la anii când să-ţi faci o 
meserie care să vă ajute pe amândoi să vă ţineţi zilele?... Şi-apoi, o, copile 
al meu, ia uite! slavă lui Allah, întru nimica nu este mai îmbelşugată cetatea 
noastră decât în meşteri de la care să înveţi o meserie! Nu ai, aşadar, decât 
să-ţi alegi singur meseria care-ţi place cel mai mult, şi iau asupra-mi să te 
dau la ea! Şi, în felul acesta, când ai să fii mare, fiul meu, ai să fii stăpân pe 


o meserie care să te ferească de loviturile sorții! Aşa că zi-i! lar dacă 
meşteşugul răposatului taică-tău, truda cu acul, nu e pe gustul tău, caută 
altceva, şi spune-mi! lar eu am să te ajut cu tot ce-mi stă în putinţă, o, 
copilul meu! 

Ci Aladdin, în loc să răspundă, sta mai departe cu capu-n jos şi păstra 
tăcerea, ca să arate astfel că nu vroia nicio altă meserie decât meseria de 
haimana. Şi maghrebinul îi pricepu sila faţă de meşteşugurile de mână, şi 
încercă să-l ia altminteri. Şi zise dar: 

— O, fiu al fratelui meu, stăruința mea să nu te supere, nici să nu te 
necăjească! Lasă-mă numai să adaug că, de nu te ispitesc meşteşugurile, eu, 
dacă fireşte ti-ar plăcea să ajungi un om de treabă, sunt gata să-ţi deschid o 
prăvălie frumoasă de neguţător de mătăsuri, în sukul cel mare! Şi am să-ţi 
împodobesc prăvălia cu vigurile cele mai scumpe şi cu atlazurile de cel mai 
ales soi. Şi, în felul acesta, ai să-ţi faci legături temeinice cu lumea 
neguţătorilor cei mari! Şi ai să capeţi deprinderea de-a vinde şi de-a 
cumpăra, de-a lua şi de-a da. Iar faima ta are să fie minunată în cetate. Şi ai 
să cinsteşti în felul acesta amintirea răposatului tău părinte! Ce zici, o, 
Aladdin, fiul meu? 

După ce ascultă vorbele acestea ale moşului său şi înţelese că avea să 
ajungă un mare neguţător în suk, un om de vază, îmbrăcat în haine 
frumoase, cu un turban de mătase şi cu brâu strălucit de felurite culori, 
Aladdin fu peste poate de bucuros. Şi se uită la maghrebin zâmbind şi 
plecându-şi capu-ntr-o parte, ceea ce, pe limba lui, însemna limpede: 
„Primesc...”. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute treizeci şi cincea noapte 


Spuse 


Şi se uită la maghrebin zâmbind şi plecându-şi capu-ntr-o parte, ceea ce, 
pe limba lui, însemna limpede: „Primesc...”. 

Şi maghrebinul pricepu în felul acesta că vorbele lui fuseseră pe plac, şi îi 
zise lui Aladdin: 

— De vreme ce chiar vrei să ajungi un om de vază, un neguţător într-o 
prăvălie, străduieşte-te de aci înainte să te arăţi vrednic de starea cea nouă. 
Şi, de acu-nainte, o, fiu al fratelui meu, fii om! lar eu, mâine, de-o vrea 
Allah, am să te iau la suk şi am să încep cu a-ţi cumpăra o mantie nouă şi 


frumoasă, aşa cum poartă negustorii cei bogaţi, şi toate câte mai cere 
neguțătoria. Şi, după asta, avem să căutăm împreună o prăvălie frumoasă, 
ca să te aşezi în ea! 

Şi-aşa! lar mama lui Aladdin, care asculta aceste îndemnuri şi vedea 
această mărinimie, îl binecuvânta pe Allah cel atât de Binefăcător, care îi 
trimitea într-un chip atâta de puţin nădăjduit o rudă care o izbăvea din 
sărăcie şi îl punea pe calea cea dreaptă pe fiul ei Aladdin. Şi aduse bucatele 
la masă cu o inimă atâta de uşoară de parcă ar fi întinerit cu douăzeci de ani. 
Şi mâncară şi băură, tăinuind mai departe despre acelaşi lucru, care îi 
învâlvora atâta pe toţi! Şi maghrebinul începu să-l dăscălească pe Aladdin 
despre viaţa şi despre felul de a se purta al negustorilor, şi a-l stârni cât mai 
mult la starea lui cea proaspătă. Pe urmă, întrucât văzu că noaptea se şi 
scursese pe jumătate, se ridică şi îşi luă rămas-bun de la mama lui Aladdin 
şi îl sărută pe Aladdin. Şi plecă, după ce le făgădui că are să vină iarăşi, a 
doua zi. Şi, în noaptea aceea, Aladdin, în bucuria lui, nu putu să închidă un 
ochi şi nu făcu altceva decât să se gândească la viaţa cea desfătătoare care îl 
aştepta. 

Or, a doua zi, la cel dintâi ceas, se auziră nişte bătăi la uşă. Şi mama lui 
Aladdin se duse chiar ea să deschidă, şi văzu că era cu adevărat fratele 
soţului ei, maghrebinul, care îşi ţinea făgăduiala din ajun. Ci nu vroi să intre 
nicicum în casă, în pofida stăruinţelor mamei lui Aladdin, pe motiv că acela 
nu era un ceas de venit în musafirlăc; şi nu ceru decât să-l ia pe Aladdin cu 
el la suk. Şi Aladdin, de mult sculat şi îmbrăcat, alergă cu iuţeală la moşu- 
său şi îi ură bună dimineaţa şi îi sărută mâna. lar maghrebinul îl luă de 
mână şi plecă la suk cu el. Şi intră cu el în prăvălia neguţătorului cel mai 
mare şi ceru o mantie, care să fie cea mai frumoasă şi cea mai bogată dintre 
mantii, pe potriva lui Aladdin. Şi negustorul îl aduse să vadă mai multe, 
care erau unele mai frumoase ca altele. Şi maghrebinul îi spuse lui Aladdin: 

— Alege-o chiar tu, fiul meu, pe aceea care îţi place! 

Şi Aladdin, încântat până peste poate de dărnicia lui unchiu-său, alese una 
făcută numai din mătasă dungată şi strălucitoare. Şi îşi alese un turban făcut 
din mătasă de la Mossul, împodobit cu fir de aur subţire, un brâu de caşmir 
şi nişte cizme de piele roşie-cârmâzie. 

Şi maghrebinul plăti totul negustorului, iar târguielile i le înmână lui 
Aladdin, spunându-i: 

— Acuma să mergem la hammam, căci, până a te îmbrăca în hainele cele 
noi, se cade să fii curat! 


Şi îl duse la hammam, şi intră cu el într-o sală aleasă, şi îl scăldă cu chiar 
mâinile lui; şi se scăldă şi el, tot aşa. Pe urmă porunci să li se aducă 
răcoritoarele de după scăldă; şi amândoi băură cu desfătare şi se simţiră 
mulţumiţi. Şi-atunci Aladdin se îmbrăcă în mantia aceea falnică de mătase 
dungată şi strălucitoare, îşi puse pe cap turbanul cel frumos, se încinse peste 
mijloc cu brâul de la Indii şi se încălţă cu cizmele de irmizea. Şi se făcu, în 
felul acesta, frumos ca luna, şi semăna cu un fecior de emir ori de sultan. Şi, 
până peste poate de încântat că se vedea preschimbat aşa, se îndreptă înspre 
moşul său şi îi sărută mâna şi îi mulţumi îndelung pentru dărnicia lui. Şi 
maghrebinul îl sărută şi îi zise: 

— Toate astea nu sunt decât începutul! 

Şi ieşi cu el de la hammam, şi îl duse pe la sukurile cele mai umblate, şi îi 
arătă prăvăliile negustorilor cei mari. Şi îl lăsă să se minuneze de stofele 
cele mai scumpe şi de lucrurile de preţ, învăţându-l cum se numeşte fiecare 
lucru în parte; şi îi spunea: 

— Se cade, întrucât ai să fii şi tu negustor, să ştii amănuntele vânzărilor şi 
ale cumpărărilor! 

Pe urmă îl duse să vadă clădirile cele de seamă ale cetăţii, şi moscheele de 
frunte, şi hanurile la care poposeau caravanele. Şi încheie preumblarea 
ducându-l să vadă saraiul sultanului şi grădinile care îl înconjurau. Şi, la 
urmă, îl duse la hanul cel mare, la care trăsese el, şi îl înfăţişă negustorilor 
cunoscuţi cu el, spunându-le: 

— Este fiul fratelui meu! 

Şi îi pofti pe toţi la un ospăț pe care îl porunci în cinstea lui Aladdin, şi îi 
desfătă cu bucatele cele mai alese, şi şezu cu ei şi cu Aladdin până seara. 

Atunci se ridică şi îşi luă rămas-bun de la musafirii lui, spunându-le că 
pleacă să-l ducă îndărăt acasă pe Aladdin. Şi chiar că nu voi să-l lase pe 
Aladdin să se întoarcă singur acasă, ci îl luă de mână şi se duse cu el până 
acasă la maică-sa. Şi mamei lui Aladdin, când îl văzu pe fiul ei îmbrăcat 
atâta de falnic, era mai să-i zboare minţile de bucurie, biata de ea! Şi se 
porni să-i mulţumească lui cumnatu-său şi să-l binecuvânteze, spunându-i: 

— O, frate al soţului meu, n-am să ajung vreodată, măcar de ţi-aş mulţumi 
toată viaţa mea, să-ţi întorc atâta facere de bine! 

Şi maghrebinul răspunse: 

— O, femeie a fratelui meu, chiar că nu am de ce mă mândri că m-am 
purtat aşa, întrucât Aladdin este fiul meu şi este datoria mea să-i slujesc de 


tată în locul răposatului! Nu-ţi mai face aşadar nicio grijă în privinţa lui şi 
fii fericită! 

Şi mama lui Aladdin spuse, ridicând mâinile înspre cer: 

— Mă rog lui Allah, întru slava sfinţilor celor de demult şi a celor de mai 
încoace, să te ţie şi să te apere, o, frate al soţului meu, şi să-ţi alungească 
zilele pentru noi, ca să fii aripa care să-l ocrotească pururea la umbra ei pe 
copilul acesta fără de tată! Şi fii încredinţat că el, la rându-i, are să fie 
pururea supus la poruncile tale şi nu are să facă decât ce ai să-l înveţi tu! 

Şi maghrebinul spuse: 

— O, femeie a fratelui meu, Aladdin s-a făcut om cuminte, întrucât este un 
băiat minunat, fecior de oameni de treabă. Şi am toată nădejdea că are să fie 
urmaş vrednic al părintelui său şi că are să-ţi însenineze ochii! 

Pe urmă adăugă: 

— Să mă ierţi, o, femeie a fratelui meu, că nu pot mâine, vineri, să-i 
deschid prăvălia făgăduită; căci ştii că vinerea sukurile sunt închise şi că nu 
se pot încheia neguţătorii. Da poimâine, sâmbătă, treaba are să fie făcută, 
de-o vrea Allah! Ci mâine tot am să vin să-l iau pe Aladdin, ca să-i dau 
învăţătură mai departe, şi să-l duc să cunoască locurile de seamă din cetate 
şi grădinile care se află afară din cetate, pe unde se duc negustorii cei bogaţi 
să se preumble, pentru ca în felul acesta să se poată deprinde şi el cu 
vederea bogățiilor şi a lumii bune. Căci până astăzi el nu a umblat decât cu 
copiii, şi se cuvine să cunoască într-un sfârşit şi bărbaţi, iar aceştia să-l 
cunoască şi ei! 

Şi îşi luă rămas-bun de la mama lui Aladdin, îl sărută pe Aladdin şi ieşi. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute treizeci şi cincea noapte 


Spuse: 


Şi îşi luă rămas-bun de la mama lui Aladdin, îl sărută pe Aladdin şi ieşi. 

Şi Aladdin visă cât ţinu noaptea la toate lucrurile frumoase pe care le 
văzuse şi la bucuriile pe care le trăise; şi era încredinţat că alte desfătări îl 
aşteptau pe-a doua zi. Încât, de cu zori, se sculă, fără a fi putut să dea geană 
în geană, şi se îmbrăcă în hainele cele frumoase, şi începu să se preumble în 
lung şi-n lat, tot încurcându-şi picioarele în mantia cea lungă cu care nu era 
dedat. Pe urmă, întrucât în nerăbdarea lui gândea că maghrebinul prea 
zăbovea să vină, ieşi să-l aştepte în faţa porţii, şi, într-un sfârşit, îl văzu 


ivindu-se. Şi alergă în calea lui ca un armăsar tânăr, şi îi sărută mâna. Şi 
maghrebinul îl sărută şi îl alintă îndelung, şi îi spuse să se ducă la maică-sa 
să-i dea de ştire că îl ia cu el. Pe urmă îl luă de mână şi plecară împreună. Şi 
merseră amândoi tăifăsuind despre una şi alta; şi trecură dincolo de porţile 
cetăţii, pe unde Aladdin nu mai fusese niciodată. Şi în calea lor începură să 
se arate conacele cele frumoase şi saraiurile cele măreţe, împrejmuite de 
grădini; şi Aladdin se uita la ele minunându-se şi i se părea că fiecare este 
mai frumos decât cel de mai înainte. Şi aşa se afundară tare adânc în 
câmpuri, apropiindu-se pas cu pas de ţinta pe care şi-o hotărâse 
maghrebinul. Ci, la o vreme, Aladdin începu să obosească şi îi spuse 
maghrebinului: 

— O, unchiule al meu, mai avem de umblat? lacătă că am trecut de mult 
grădinile, şi nu se mai află în faţa noastră decât muntele! Or, tare-s ostenit şi 
aş vrea să mănânc oleacă! 

lar maghrebinul scoase de la brâu o legătură în care avea nişte poame şi 
nişte turte, şi îi zise lui Aladdin: 

— Iacătă, o, fiul meu, pentru foamea şi pentru setea ta. Ci trebuie să mai 
mergem o bucăţică de drum, ca să ajungem într-un loc minunat pe care 
vreau să ţi-l arăt şi care nu-şi are seamăn pe lume! Adună-ţi aşadar puterile 
şi fă-ţi curaj, Aladdin, acuma când eşti un bărbat! 

Şi îl îmbărbăta mai departe, tot dându-i sfaturi cum să se poarte pe viitor şi 
îndemnându-l să se dezbare de hăndrălăiala cu copiii, ca să se apropie mai 
degrabă de oamenii înţelepţi şi cuminţi. Şi se pricepu să-l învăluiască în aşa 
chip, încât izbuti să ajungă cu el la poalele muntelui, în fundul unei văi 
goale, unde nu se afla nimic alta decât numai sufletul lui Allah! 

Or, chiar că acolo era capătul călătoriei maghrebinului! Şi anume spre a 
ajunge în valea aceea plecase el din fundul Maghrebului şi venise la 
marginile Chinei! 

Se întoarse aşadar înspre Aladdin cel sleit de osteneală şi îi spuse zâmbind: 

— Am ajuns la ţel, Aladdin, fiul meu! 

Şi şezu jos pe o stâncă, şi îl pofti şi pe Aladdin să şadă lângă el, şi îl 
înconjură cu braţele tare duios, şi îi spuse: 

— Odihneşte-te oleacă, Aladdin. Întrucât am să pot într-un sfârşit să-ţi arăt 
ceea ce ochii oamenilor n-au mai văzut niciodată. Aşa că, Aladdin, ai să 
vezi numaidecât, chiar aici, o grădină mai frumoasă decât toate grădinile de 
pe pământ. Şi numai după ce ai să te minunezi de minunile acestei grădini, 


vei avea temei să-mi mulţumeşti şi ai să uiţi ostenelile drumului, şi ai să 
binecuvântezi ziua când m-ai întâlnit întâia oară. 

Şi îl lăsă să se odihnească o clipă, cu ochii mari de uimire la gândul de-a 
vedea o grădină într-un loc unde nu erau decât stânci răsturnate şi spinării. 
Pe urmă maghrebinul îi spuse: 

— Ridică-te acuma, Aladdin, şi strânge de printre tufărişurile astea 
vreascurile şi surcelele mai uscate pe care ai să le găseşti, şi adu-le la mine! 
Şi ai să vezi atunci priveliştea cea fără de plată la care te-am poftit. 

Şi Aladdin se ridică şi plecă degrabă să strângă de printre tufişuri şi 
mărăcini o mulţime de surcele şi de vreascuri, şi le aduse maghrebinului, 
care îi spuse: 

— Asta-i tot ce-mi trebuie. Acum dă-te îndărăt şi treci de stai în spatele 
meu! 

Şi Aladdin îl ascultă pe moşu-său, şi trecu de se aşeză la oarecare 
depărtare în spatele lui. 

Atunci maghrebinul trase din chimir un amnar pe care îl ciocni şi aprinse 
focul în grămada de crengi şi de vreascuri uscate, care se învolburară 
pârâind. Şi îndată scoase din buzunar o cutie de baga, o deschise şi luă din 
ea o pişcătură de tămâie, pe care o aruncă în vâlvoarea focului. Şi se ridică 
un fum tare gros, pe care începu să-l vânture încolo şi încoace între mâini, 
mormăind nişte vrăji într-o limbă cu totul necunoscută de Aladdin. Şi, tot 
atunci, locul se cutremură, iar stâncile se mişcară din temeliile lor, şi 
pământul se întredeschise pe o lăţime de vreo zece coţi. Şi, în afundul 
afundului acelei crăpături, se ivi o lespede de marmură pusă de-a latul, mare 
de cinci coti, având la mijloc un belciug de acioaie. 

Când văzu aşa, Aladdin scoase un țipăt şi, luându-şi poalele mantiei în 
dinţi, dădu dosul şi o rupse la fugă, aruncându-şi picioarele în vânt. Ci 
maghrebinul, dintr-o săritură, îl şi ajunse şi îl înhăţă. Şi se uită la el cu nişte 
ochi înfricoşători, îl zgâlţâi ţinându-l de ureche, ridică mâna şi îi altoi o 
palmă atâta de grea, încât era mai-mai să-i rupă dinţii din gură, năucindu-l 
cu totul pe Aladdin, care se lăsă pe prag, moale. 

Or, maghrebinul nu se purtase cu el în felul acela decât ca să-l înfricoşeze 
o dată pentru totdeauna, fapt de mare trebuinţă pentru lucrarea lui şi dat 
fiind că, fără de el, n-ar fi putut să încerce a săvârşi treaba care îl adusese 
acolo, încât, dacă îl văzu cum zace năucit pe jos, îl ridică şi îi spuse cu un 
glas pe care se sili a-l face dulce: 


— Află, Aladdine, că dacă m-am purtat cu tine în felul acesta, am făcut-o 
ca să te învăţ să fii om! Căci sunt unchiul tău, fratele părintelui tău, şi îmi 
datorezi ascultare! 

Pe urmă adăugă cu un glas dulce de tot: 

— Hai, Aladdine, ascultă colea ceea ce am să-ţi spun, şi să nu pierzi o 
vorbă! Căci, la urmă, ai să dobândeşti mari foloase şi ai să uiţi degrabă 
necazurile cele grele care te aşteaptă! 

Şi îl sărută şi, de-aci înainte potolindu-l şi stăpânindu-l întru totul, îi spuse: 

— Ai văzut adineaori, copile al meu, cum s-a deschis pământul la puterea 
afumăturilor şi a vrăjilor pe care le-am rostit! Or, se cade să ştii că n-am 
făcut aşa decât spre binele tău; căci dedesubtul lespedei acelea de marmură, 
pe care o vezi în fundul crăpăturii, cu un belciug de acioaie, se află o 
comoară care-i scrisă şi menită pe numele tău, şi care nu poate să fie 
descuiată decât sub privirea ta! Şi comoara aceea, care îţi este hărăzită, are 
să te facă mai bogat decât toţi sultanii! Şi, ca să-ţi dovedesc pe deplin că 
acea comoară îţi este menită, anume ţie şi nu altuia, află că nu este cu 
putinţă decât numai tu pe lume să atingi lespedea de marmură şi s-o ridici; 
căci până şi eu, în ciuda puterii mele, care-i destul de mare, tot n-aş putea să 
duc mâna la belciugul de bronz, şi nici să ridic lespedea, de-aş fi şi de o mie 
de ori mai puternic şi mai voinic decât sunt. Şi, odată lespedea ridicată, nu 
mi-ar fi îngăduit nici baremi să intru în tainiţa comorii sau să cobor măcar o 
treaptă! Şi de aceea nu ai decât să îndeplineşti întocmai cele ce am să-ţi 
spun! Şi-aşa, ai să fii stăpân pe comoara pe care avem s-o împărţim, după 
toată dreptatea, în două părţi la fel, una pentru tine şi una pentru mine! 

La vorbele acestea ale maghrebinului, Aladdin, sărmanul de el, uită şi de 
osteneală şi de scatoalca agonisită, şi răspunse... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute treizeci şi opta noapte 


Spuse: 


La aceste vorbe ale maghrebinului, Aladdin, sărmanul de el, uită şi de 
osteneală şi de scatoalca agonisită, şi răspunse: 

— O, unchiule al meu, porunceşte-mi orice vrei, iar eu am să mă supun! 

Şi maghrebinul îl luă în braţe şi îl sărută de mai multe ori pe obraji şi îi 
spuse: 


— O, Aladdine, tu îmi eşti ca un fiu al meu, ba şi mai scump! căci nu mai 
am pe pământ alte rude afară de tine; şi numai tu ai să fii moştenitorul şi 
urmaşul meu, o, copile al meu! Şi, într-un sfârşit, pentru tine, la urma- 
urmei, mă trudesc eu în clipa de-acum, şi pentru tine am venit de-atâta de 
departe. Şi dacă te-am bruftuluit oleacă, pricepi acuma că am făcut-o numai 
ca să te hotărăsc să nu care cumva să-ţi laşi ursita cea minunată să te aştepte 
degeaba. Ia uite, aşadar, ce ai de făcut! Dintru-ntâi, începe a coborî cu mine 
în afundul crăpăturii, şi acolo apucă belciugul de acioaie şi ridică lespedea 
de marmură! 

Şi, după ce vorbi în felul acesta, sări el cel dintâi în crăpătură şi îi întinse 
mâna lui Aladdin, ca să-l ajute să coboare. Şi Aladdin, odată coborât, îi 
spuse: 

— Da cum o să fac eu, o, moşule al meu, ca să ridic o lespede atâta de 
grea, câtă vreme nu-s decât un băieţel? Măcar dacă ai vrea să mă ajuţi, m-aş 
sili bucuros! 

Maghrebinul răspunse:. 

— A, nu! a, nu! Dacă, din nenorocire, aş pune mâna pe ea, nu ai mai putea 
să faci nimic, iar numele tău ar fi şters pe veci de pe comoară! Încearcă 
numai tu şi ai să vezi cum ai să dai la o parte lespedea, atâta de lesne de 
parcă ai ridica o pană de pasăre de pe jos! Nu vei avea decât să rosteşti, 
atunci când apuci belciugul, numele tău şi numele tatălui tău şi numele 
bunicului tău! 

Atunci Aladdin se aplecă şi apucă belciugul şi trase de el, zicând: 

— Eu sunt Aladdin, fiul croitorului Mustafa, fiul croitorului Ali! 

Şi cu mare uşurinţă ridică lespedea de marmură şi o răsturnă îndată de-o 
parte. Şi zări o hrubă care cobora cu douăsprezece trepte de marmură înspre 
o uşă cu două canaturi de aramă roşie şi cu nişte zăvoare mari. Şi 
maghrebinul îi spuse: 

— Aladdine, fiul meu, coboară acuma în hruba aceasta. Şi când ai să 
ajungi dincolo de cea de a douăsprezecea treaptă, ai să intri pe uşa de 
aramă, care are să se deschidă singură dinaintea ta. Şi ai să ajungi sub o 
boltă largă, împărţită în trei săli, care dau din una în alta. Or, ai să găseşti în 
sala dintâi patru căzi mari de aramă pline cu aur topit, iar în cea de a doua 
sală patru căzi mari de argint pline cu pulbere de aur, iar în cea de a treia 
sală patru căzi mari de aur pline cu dinari de aur. Ci tu să mergi înainte, fără 
să te opreşti! Şi să-ţi ridici cât mai sus mantia şi s-o strângi bine în jurul 
mijlocului, cu grijă ca nu care cumva să se atingă de pereţii căzilor: căci, 


de-ai avea nenorocul să atingi cu degetele ori măcar să vânturi cu hainele de 
pe tine vreuna dintre căzi, sau ceea ce se află în ele, ai fi preschimbat pe 
dată într-o stană de piatră neagră. Să intri, dară, în sala dintâi, şi să treci cât 
mai iute în cea de a doua, de unde, fără să te opreşti o clipită, să intri în cea 
de a treia, unde ai să găseşti o uşă ferecată, asemenea cu cea de la intrare, 
care are să se deschidă numaidecât dinaintea ta. Şi să intri pe uşa aceea, şi ai 
să te afli deodată într-o grădină falnică, plină de pomi gârboviţi sub povara 
lor de roade. Ci nici acolo să nu care cumva să te opreşti! Să străbaţi 
grădina, mergând drept înainte, şi ai să ajungi la o scară cu nişte stâlpi şi cu 
treizeci de trepte, pe care să o urci ca să ajungi la o terasă. Or, când ai să te 
afli pe terasa aceea, Aladdine, ia bine aminte! ai să vezi, chiar înaintea ta, 
un fel de firidă fără de tavan; şi în firida aceea ai să găseşti, pe o laviţă de 
bronz, o lămpiţă de aramă. Şi lampa aceea are să fie aprinsă. Or, ia bine 
aminte, Aladdine! tu să iei lampa aceea, s-o stingi, să verşi pe jos uleiul din 
ea, şi s-o ascunzi degrabă în sân! Şi să nu-ţi fie teamă că ţi-ai murdări 
cumva mantia, întrucât uleiul acela pe care ai să-l arunci nu este ulei ca 
toate uleiurile, ci-i un ulei care nu lasă niciun fel de urmă pe haine. Şi să te 
întorci apoi la mine, pe calea pe care te-ai dus! Şi, la întoarcere, vei putea să 
te opreşti oleacă în grădină, dacă are să-ţi placă, şi să culegi câte poame vei 
vrea din grădina aceea. Şi, odată ajuns lângă mine, ai să-mi dai lampa — 
ţinta şi rostul călătoriei noastre, şi temeiul bogăției şi al faimei noastre de 
mâine, o, copilul meu! 

După ce vorbi în felul acesta, maghrebinul scoase un inel pe care îl avea 
pe deget, îl puse pe degetul cel mare al lui Aladdin, şi spuse: 

— Inelul acesta, fiule, are să te scape din toate primejdiile şi are să te 
ferească de orice rău. Întăreşte-ţi, dar, sufletul şi umple-ţi pieptul cu 
bărbăţie, căci nu mai eşti copil, ci om întreg! Şi, cu ajutorul lui Allah, nu are 
să ţi se întâmple decât bine! Iar noi, mulţumită lămpii, avem să ajungem la 
bogății şi la vrednicii pe toată viaţa! 

Pe urmă adăugă: 

— Numai că, încă o dată, Aladdine, ia seama bine să-ţi salţi cât mai sus 
mantia, şi s-o strângi mereu pe lângă tine! De nu, eşti pierdut, şi odată cu 
tine şi comoara! 

Pe urmă îl sărută, bătându-l uşor de mai multe ori cu palma pe obraji, şi îi 
spuse: 

— Mergi cu bine! 


Atunci Aladdin, îmbărbătat până peste poate, cobori în fugă treptele de 
marmură şi, ridicându-şi mantia până peste brâu, şi ţinând-o cât mai strâns 
în jurul lui, trecu pe poarta de aramă, care îşi deschise singură cele două 
canaturi la ivirea lui. Şi fără a uita niciuna dintre poveţele maghrebinului, 
străbătu cu mare grijă sala dintâi, sala de-a doua, şi sala de-a treia, ocolind 
căzile cele pline cu aur, ajunse dinaintea uşii celei din urmă, trecu dincolo, 
străbătu grădina, fără să se oprească deloc, urcă treptele scării cu stâlpi, se 
sui pe terasă, şi merse drept la firida ce se afla înaintea lui. 

Şi văzu pe podina de bronz lampa aprinsă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute treizeci şi noua noapte 


Spuse: 


Şi văzu pe podina de bronz lampa aprinsă. Şi întinse mâna şi o luă. Şi 
vărsă pe jos uleiul din ea şi, văzând că pereţii ei se şi uscară numaidecât, o 
ascunse grabnic în sân, fără a se teme că şi-ar păta mantia. Şi coborî de pe 
terasă, şi ajunse iarăşi în grădină. 

Atunci, slobozit de grijile lui, se opri o clipită pe treapta din urmă a scării, 
ca să privească grădina. Şi începu să se minuneze de pomii aceia plin de 
roade, pe care nu avusese răgaz să-i privească la venirea lui acolo. Şi văzu, 
într-adevăr, că pomii din grădina aceea se frângeau sub povara roadelor, 
care erau nemaipomenit de frumoase, de mari şi de colorate. Şi văzu că, 
altminteri decât la pomii de prin livezi, fiecare ram din fiecare pom avea 
poame de culori felurite. Erau unele ramuri care aveau poame albe, de o 
albeaţă străvezie cumu-i cleştarul, ori de o albeaţă tulbure cumu-i camfora, 
ori de o albeaţă întunecată cumu-i ceara cea albă! Şi erau altele care aveau 
poame roşii, de un roşu cumu-s boabele de granate, ori de un roşu cumu-i 
portocala cea sângerie. Şi erau altele care aveau poame verzi, de un verde 
închis şi de un verde dulce; şi altele care erau albastre şi vinete şi galbene; 
şi altele care aveau nişte culori şi nişte străluciri fără de socoteală. Şi 
Aladdin, bietul de el, habar nu avea că poamele cele albe erau diamante, 
mărgăritare, sidefuri şi pietre de lună; că poamele cele roşii erau rubine, 
bălaşe, hiacinte, coraliuri şi cornaline; că poamele cele verzi erau smaralde, 
beriluri, jaduri şi zaramfuri; că poamele cele albastre erau safire, peruzele, 
lapisuri şi lazulite; că poamele cele vinete erau ametiste, matostate şi 
sardiuri; că poamele cele galbene erau topaze, chihlimbare şi agate; şi că 


poamele celelalte, de culori neştiute, erau opale, beici, crisolite, cimofane, 
granate, turmaline, peridoturi, gagate şi crisopraze! Şi soarele cădea cu toate 
razele lui peste grădină! Şi copacii ardeau din toate roadele lor fără să se 
mistuie. 

Atunci Aladdin, până peste poate de fermecat, se apropie de unul dintre 
acei pomi şi vru să culeagă câteva fructe ca să le mănânce. Şi băgă de 
seamă atunci că nu erau în niciun fel bune de luat în gură, şi că nu se 
asemuiau decât ca înfăţişare cu portocalele, cu smochinele, cu bananele, cu 
strugurii, cu pepenii, cu merele şi cu toate celelalte poame minunate din ţara 
Chinei. Şi rămase tare dezamăgit când le atinse; şi nu le găsi nicidecum pe 
gustul său. Şi gândi că nu erau decât nişte gogoloaie de sticlă colorată, 
întrucât în viaţa lui nu avusese prilejul să vadă pietre nestemate. Ci, măcar 
că tare înciudat, gândi să culeagă câteva ca să le dăruiască băieţilor, soţii lui 
de mai înainte, precum şi mamei sale, sărmana de ea! Şi luă mai multe din 
fiecare culoare, şi îşi umplu cu ele chimirul, buzunarele şi dosul mantiei şi 
sânul mantiei, şi sânul cămăşii; şi-atâta sumedenie de poame înghesui în 
felul acesta, de ajunse să se asemuie cu un asin împovărat pe amândouă 
laturile. Şi, burduşit cu toată prada aceea, îşi suflecă frumuşel mantia, 
adunând-o strâns pe lângă mijloc, şi, cu multă sfială şi cu multă grijă, 
străbătu uşurel cele trei săli cu căzi, şi ajunse iarăşi la scara bortei, unde, la 
intrare, îl aştepta maghrebinul, arzând de gânduri. 

Or, de îndată ce Aladdin ieşi pe uşa de aramă şi sui treapta cea dintâi a 
scării, maghrebinul, care şedea deasupra crăpăturii, chiar lângă intrarea în 
hrubă, nu mai avu răbdare să aştepte ca el să ajungă în vârful scării şi să 
iasă de-a binelea din groapă, şi îi zise: 

— Hei, Aladdine, unde-i lampa? 

Şi Aladdin răspunse: 

— Este colea în sân! 

El spuse: 

— Scoate-o degrabă şi dă-mi-o numaidecât! 

Ci Aladdin îi spuse: 

— Cum vrei să ţi-o dau numaidecât, o, unchiule, de vreme ce-i amestecată 
în sumedenia asta de gogoloaie de sticlă cu care mi-am ticsit hainele pe 
toate părţile? Mai bine lasă-mă să urc scara şi ajută-mă să ies din groapă; şi- 
atunci, am să mă descarc de toate gogoloaiele acestea, pe un loc tihnit, şi nu 
pe treptele de aici unde ar fi primejdie să se rostogolească şi să se spargă! 
Şi, în felul acesta, slobozit de greutatea cea de nebiruit, am să pot să scot 


lampa din sân şi să ţi-o dau! De altminteri, mi-a şi cam alunecat înspre 
spinare, şi mă zgârie amarnic! şi tare uşurat m-aş mai simţi să scap de ea! 

Ci maghrebinul, mânios pe tărăgăneala lui Aladdin şi încredinţat că 
Aladdin nu născocea acele zăbovnicii decât din pricină că vroia să păstreze 
el lampa, răcni cu un glas înfricoşător ca de dimon: 

— O, fecior de câine, vrei să-mi dai numaidecât lampa, ori vrei să mori? 

Şi Aladdin, care habar nu avea de unde să se tragă schimbarea aceea din 
purtarea unchiului său, şi înspăimântat că-l vedea cuprins de atâta mânie, şi 
temându-se să nu mai dobândească a doua scatoalcă, mai amarnică decât 
cea dintâi, îşi zise: „Pe Allah! este mai bine să nu dau acum ochii cu el. Şi 
am să mă întorc îndărăt în bortă, să aştept până s-o potoli!” Şi întoarse dosul 
şi, sumeţindu-şi mantia, se întoarse cu mare grijă în hrubă. 

Maghrebinul, dacă văzu aşa, scoase un răget de turbare şi, până peste 
poate de mânios, tropăi din picioare şi se schimonosi, smulgându-şi barba, 
în deznădejdea şi în neputinţa lui de a alerga după Aladdin în tainiţa care lui 
îi era poprită de puterile cele magice. Şi răcni: 

— A! alimănitule de Aladdin, ai să fii pedepsit după cum ţi se cade! 

Şi alergă la focul care încă nu se stinsese, şi aruncă în jar oleacă de praf 
din tămâia pe care o avea la el, mormăind nişte descântece vrăjitoreşti. Şi pe 
dată lespedea de marmură care slujea ca să închidă intrarea în bortă se 
mişcă singură şi se aşeză la locul ei dintâi, astupând cu totul gura scării; şi 
pământul se cutremură şi se închise iarăşi; şi locul se facu neted, întocmai 
ca înainte de a se fi deschis. Şi Aladdin se pomeni în felul acesta încuiat în 
hrubă. 

Or, maghrebinul, aşa cum s-a mai spus, era un vrăjitor de seamă, venit din 
creierii Maghrebului, şi nu-i era tânărului Aladdin nici moş, nici rubedenie, 
nici mai de aproape, nici mai de departe. Şi de fapt se născuse pe tărâmurile 
Africii, ţara şi cuibarul magilor şi al vrăjitorilor de soiul cel mai păcătos. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute patruzecea noapte 


Spuse: 


„„„Şi de fapt se născuse pe tărâmurile Africii, ţara şi cuibarul magilor şi al 
vrăjitorilor de soiul cel mai păcătos. Şi, din tinereţele lui, se străduise cu 
dârzenie să înveţe vrăjitoria şi farmecele şi meşteşugul geomanţiei, al 
alchimiei, al astrologiei, al afumăturilor şi al descântecelor. Şi, în treizeci de 


ani de cazne farmazoniceşti, izbutise, cu puterea vrăjitoriei, să afle că, într- 
un loc tainic de pe pământ, se găsea o lampă fermecată cum nu-i alta şi a 
cărei virtute era de a-l face mai puternic decât toţi împărații şi decât toţi 
sultanii pe insul cel atâta de norocit încât să ajungă stăpânul ei. Atunci îşi 
sporise fumegările şi vrăjitoriile şi, cu încă o lucrare geomanticească, 
izbutise să afle că lampa cu pricina se găsea într-o hrubă aşezată prin 
împrejurimile cetăţii Kolo-ka-tse, în ţara Chinei. (Şi locul acela era tocmai 
locul pe care l-am văzut noi adineaori în toate amănuntele lui.) Şi magul, 
fără a mai zăbovi, pornise la drum şi, după o călătorie lungă, ajunsese la 
Kolo-ka-tse, unde pe dată şi începuse să cerceteze împrejurimile şi, până la 
urmă, să dibuiască întocmai aşezarea hrubei, cu tot ce se afla în ea. Şi cu 
tabla lui de ghicitor dibăcise că acea comoară şi lampa cea magică fuseseră 
scrise, de către puterile subpământene, pe numele lui Aladdin, fiul lui 
Mustafa, croitorul, şi că numai el putea izbândi să facă a se deschide hruba 
şi să ia lampa, pe când oricare alt ins şi-ar pierde fără de abatere viaţa dacă 
ar face vreo încercare cât de cât în privinţa aceasta! Şi pentru aceea pornise 
el în căutarea lui Aladdin, şi se slujise, după ce îl găsise, de toate 
şiretlicurile şi vicleşugurile ca să şi-l apropie şi să-l ducă în acel loc pustiu, 
fără să stârnească bănuielile nici ale lui, nici pe ale maică-sii. Şi, odată ce 
Aladdin izbândise în încercarea sa, nu-i ceruse cu atâta zor lampa decât 
pentru că vroia să i-o şterpelească şi să-l zidească pe veci în hrubă. Ci am 
văzut cum Aladdin, de frică să nu se mai căpătuiască cu încă o scatoalcă, 
fugise înlăuntrul hrubei, unde vrăjitorul nu putea să calce, şi cum magul, ca 
să se răzbune, îl închisese numaidecât acolo înlăuntru, ca să moară de 
foame şi de sete! 

Or, de cum săvârşi lucrul acesta, magicianul, spumegând şi scrâşnind, se 
duse-n calea sa, pesemne în Africa, ţara lui. Şi-aşa cu el! Ci de bună seamă 
că avem să-l mai întâlnim. 

Însă în ce îl priveşte pe Aladdin, iacătă! 

De îndată ce se întoarse în hrubă, auzi cutremurul de pământ stârnit de 
magia maghrebinului şi, înfricoşat, şi temându-se să nu-i cadă bolta în cap, 
se repezi îndărăt spre ieşire. Ci când ajunse la scară, văzu că ieşirea era 
astupată de lespedea cea grea de marmură; şi rămase tulburat şi 
înspăimântat cum nu se mai poate. Căci pe de o parte nu putea să-l 
bănuiască de răutate pe un om pe care îl credea a fi unchiu-său şi care atâta 
îl alintase şi îl giugiulise, iar pe de altă parte nici măcar nu avea cum să-i 
treacă prin minte să dea la o parte lespedea de marmură, întrucât nici nu 


putea să ajungă până la ea. În atare împrejurări, deznădăjduitul de Aladdin 
începu să scoată ţipete amarnice, strigându-l pe moşu-său şi făgăduindu-i, 
cu tot soiul de jurăminte, că e gata să-i dea numaidecât lampa. Ci e limpede 
că ţipetele şi suspinele lui nu mai fură auzite de vrăjitor, care de mult era 
departe foarte. Şi Aladdin, dacă văzu că unchiu-său nu-i răspunde, începu 
să fie cuprins de unele bănuieli în privinţa lui, mai ales când îşi aminti că îl 
făcuse fecior de câine, ocară tare grea şi pe care un unchi adevărat nu i-o 
face niciodată fiului fratelui său. Oricum ar fi fost, Aladdin hotări atunci să 
se ducă în grădină, unde era lumină, şi să caute acolo vreo cale de scăpare 
din locurile acelea întunecate. Ci, când ajunse la uşa care da înspre grădină, 
văzu că era închisă şi că nu se mai deschidea dinaintea lui. Atunci, 
pierzându-şi minţile, dete iarăşi fuga la uşa hrubei şi se aruncă plângând pe 
treptele scării. Şi se şi vedea îngropat de viu între cei patru pereţi ai acelui 
mormânt plin de bezne şi de groază, în ciuda aurului care se afla în el. Şi 
suspină îndelung, cufundat în durerea lui. Şi pentru întâia oară în viaţă 
începu să se gândească la toată bunătatea mamei lui şi la toate jertfele ei 
neostoite, în ciuda purtării lui rele şi a nerecunoştinţei pe care o dovedea. Şi 
moartea în hruba aceea i se păru încă şi mai amară, dat fiindcă nu ştiuse, cât 
trăise, să răcorească inima maică-sii cu vreo schimbare în bine a firii lui şi 
cu vreo dovadă de recunoştinţă. Şi plânse sughiţând îndelung la gândurile 
acestea, şi începu să-şi frângă mâinile şi să-şi încleşteze degetele, aşa cum 
de obicei fac cei deznădăjduiţi, spunând în chip de lepădare de viaţă: „Nu 
este ajutor şi putere decât întru Allah!” Or, făcând atunci o mişcare, fără să 
vrea Aladdin îşi frecă inelul pe care îl avea pe degetul cel gros şi pe care i-l 
pusese vrăjitorul spre a-i fi de apărare împotriva primejdiilor de sub 
pământ. Şi habar nu avea maghrebinul acela blestemat că inelul urma 
tocmai să-i mântuie viaţa lui Aladdin, că de-ar fi ştiut, de bună seamă că nu 
i l-ar fi dăruit, ori s-ar fi repezit să i-l smulgă, ori nici nu ar fi închis hruba 
decât după ce i l-ar fi luat îndărăt. Ci vrăjitorii toţi, chiar din firea lor, sunt 
asemenea cu maghrebinul acesta, fratele lor: în ciuda puterii lor vrăjitoreşti 
şi a ştiinţei lor blestemate, nu ştiu să cugete la urmările faptelor cele mai 
obişnuite, şi nu se gândesc niciodată să se apere din timp împotriva 
primejdiilor pe care un om de rând le vede. Întrucât, în mândria şi 
încrederea pe care o au în ei, nu l-au chemat niciodată în ajutor pe stăpânul 
tuturor făpturilor, şi mintea lor rămâne pururea înnegurată de un fum mai 
gros decât fumul de la fumegăriile lor, şi ochii le sunt acoperiţi de o basma, 
şi bâjbâie prin neguri! 


Aşadar, după ce deznădăjduitul de Aladdin, fără să vrea, frecă inelul pe 
care îl purta la degetul cel mare şi despre care nici cu gândul nu gândea ce 
fel de putere are... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute patruzeci şi una noapte 


Spuse: 


Aşadar, după ce deznădăjduitul de Aladdin, fără să vrea, frecă inelul pe 
care îl purta la degetul cel mare şi despre care nici cu gândul nu gândea ce 
fel de putere are, văzu dintr-odată cum răsare dinainte-i, ca ieşit din pământ, 
o matahală de efrit urieşesc, semănând cu un arap negru, având un cap cât o 
căldare, şi un chip înfricoşător, şi nişte ochi roşii, mari şi scânteietori, care 
se temeni înaintea lui şi, cu un glas ce răsuna ca un bubuit de tunet, îi spuse: 


Iată-l aci, dinainte, 

Pe robul tău cel cu luare-aminte. 
Spune: ce vrei? Eu sunt 

Slujitorul acestui inel 

Şi al celui care-i împodobit cu el, 

Şi în văzduh, şi în apă, şi pe pământ! 


La toate astea, Aladdin, care nu prea era viteaz, rămase înmărmurit; şi, de- 
ar fi fost în alt loc ori în altă împrejurare, ar fi căzut jos leşinat ori şi-ar fi 
luat călcâiele la spinare. Ci în gropniţa aceea în care se şi vedea mort de 
foame şi de sete, ivirea efritului i se păru o mare mântuire, mai ales când 
mai auzi şi întrebarea pe care acela i-o punea. Şi izbuti să-şi mişte limba şi 
să răspundă: 

— O, cap al şeicilor de efriţi din văzduh, de pe pământ şi din ape, scoate- 
mă repede din hruba aceasta! 

Or, de-abia rosti Aladdin vorbele acestea, că pământul se şi mişcă şi se 
deschise deasupra capului său şi, cât ai clipi din ochi, băiatul se şi văzu dus 
afară din hrubă, chiar în locul în care maghrebinul aprinsese focul. Iar 
efritul se şi mistuise. 

Atunci Aladdin, încă mai tremurând de spaimă, dar tare bucuros că se 
întorsese afară sub cer, îi mulţumi lui Allah cel Făcător de bine, carele îl 
izbăvise de la moartea neîndoielnică şi îl mântuise din vicleniile 


maghrebinului. 

să-i deschidă, şi nu mai avu decât răgazul cât să-l prindă în braţe, căci, 
nemaiputând de-atâta zbucium, Aladdin se prăbuşi fără de simţire. 

Când, după multe îngrijiri, îşi veni iarăşi în fire, maică-sa îi aduse să bea 
oleacă de apă de trandafiri. Pe urmă, tare speriată, îl întrebă ce păţise. Şi 


Aladdin răspunse: 


— O, maică a mea, tare mi-e foame! Mă rog, dar, ţie, să-mi dai să mănânc, 
căci de azi-dimineaţă nu am luat nimic în gură! 

Şi mama lui Aladdin alergă să-i aducă tot ce avea prin casă. Şi Aladdin 
începu să mănânce atâta de zorit, încât maică-sa, de spaimă să nu se înece, 


îi zise: 

— Nu te zori aşa, fiul meu, că-ţi rupi înghiţitoarea! Iar dacă mănânci aşa 
de repede numai ca să-mi povesteşti cât mai degrabă ce ai de povestit, află 
că avem răgaz destul! Acuma, că te-am văzut acasă, m-am liniştit. Ci ştie 
Allah câtă spaimă am tras când am văzut că se face noapte şi tu nu mai vii! 

Pe urmă se opri ca să-i spună: 

— Ah, fiul meu, stăpâneşte-te, mă rog ţie! mănâncă dumicaţii mai mici! 

Şi Aladdin, izbutind degrabă să înfulece tot ce se afla dinaintea lui, ceru de 
băut, luă urciorul cu apă şi-l dădu pe gât fără să se oprească. După care fu 
mulţumit, şi îi spuse maică-sii: 

— Am să pot acuma, o, maică, să-ţi povestesc tot ce mi s-a întâmplat cu 
omul pe care îl credeai a fi moşul meu şi care m-a făcut să văd moartea la 
două degete de ochi! Of, nu ştiai că nu îmi era întru nimic unchi, frate cu 
taica, amăgitorul acela care mă giugiulea atâta şi mă săruta aşa de 
drăgăstos, blestematul ăla, maghrebinul ăla, farmazonul, mincinosul, 
vicleanul, pezevenghiul, ticălosul, câinele, mârşavul, diavolul ăla care nu-şi 
are seamăn printre diavoli, pe faţa pământului! Izgonit fie Cel-Rău! 

Pe urmă adăugă: 

— Mai bine ia ascultă, o, maică a mea, ce mi-a făcut! 

Şi mai spuse: 

— A, ce bine-mi pare că am scăpat din mâinile lui! 

Pe urmă se opri o clipă, răsuflă de mai multe ori şi, deodată, dintr-o 
răsuflare, începu să povestească tot ce i se întâmplase, de la început până la 
sfârşit, precum şi scatoalca, şi înjurăturile, şi totul, de şart. Ci nu ar fi de 
niciun folos să le mai spunem şi noi încă o dată. 

Şi, când îşi sfârşi istorisirea, îşi desfăcu brâul şi lăsă să cadă pe salteaua 
întinsă pe jos zahereaua cea minunată de poame străvezii şi colorate pe care 
le culesese din grădină. Şi lampa se afla şi ea în grămada aceea, în mijlocul 
gogoloaielor de nestemate. 

Şi adăugă, ca să isprăvească: 

— lacătă, o, maică, păţania mea cu vrăjitorul acela blestemat, şi iacătă tot 
ce am dobândit din călătoria mea în tainiţa de sub pământ! 

Şi, spunând acestea, îi arătă maică-sii gogoloaiele cele minunate, ci cu o 
strâmbătură tare scârbită, care părea a spune: „Nu mai sunt copil să mă joc 
cu gogoloaie de sticlă!” 

Or, tot răstimpul cât fiul său Aladdin vorbise, bătrâna îl ascultase 
aruncând, în clipele mai uluitoare ori mai înfricoşătoare ale istorisirii, nişte 


strigăte de mânie faţă de vrăjitor, ori de milă faţa de Aladdin. Şi de îndată ce 
băiatul sfârşi de povestit acea păţanie ciudată, nu mai putu să se stăpânească 
şi izbucni în blesteme împotriva maghrebinului, ocărându-l cu toate ocările 
pe care supărarea şi mânia unei mame ce era să-şi piardă copilul le poate 
găsi spre a blestema purtarea celui ticălos. Şi după ce se mai uşură oleacă, îl 
strânse pe fiul ei Aladdin la piept şi îl sărută plângând şi spuse: 

— Să-i mulţumim lui Allah, o, fiul meu, carele te-a scos viu şi teafăr din 
mâinile vrăjitorului maghrebin! A, ticălosul şi blestematul! Ţi-a vrut 
moartea, fără de nicio îndoială, ca să pună stăpânire pe afurisita asta de 
lampă de aramă, care nu preţuieşte nicio jumătate de drahmă! 'Tare-mi mai e 
silă de el! 'Tare nu-l mai pot suferi! Bietul meu copil, fiul meu Aladdin, bine 
că te-ai întors! Da în ce primejdie ai intrat numai din vina mea, că eu 
oricum eram datoare să ghicesc, după ochii cei poncişi ai maghrebinului 
ăla, că nu-ţi era nici moş, nici nimic apropiat, ci un vrăjitor afurisit şi un 
necredincios! 

Şi, vorbind aşa, bătrâna îl luase pe fiul ei Aladdin strâns lângă ea, pe 
saltea, şi îl săruta şi îl legăna cu duioşie. Iar Aladdin, care nu mai dormise 
de trei zile, prins cum fusese de întâmplările cu maghrebinul, nu zăbovi 
mult, legănat astfel, să închidă ochii şi să adoarmă în poalele maică-sii. Iar 
ea îl culcă cu multă grijă pe saltea, şi nu zăbovi mult, nici ea, până să se 
întindă lângă el şi să adoarmă. 

Or, a doua zi, la sculare... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute patruzeci şi doua noapte 


Spuse: 


Or, a doua zi, la sculare, începură să se sărute îndelung, şi Aladdin îi spuse 
mamei lui că păţania aceea îl lecuise pe totdeauna de pozne şi de 
haimanalăc, şi că de aci înainte avea să-şi caute de lucru, ca un bărbat. Pe 
urmă, cum tot îi mai era foame, îi ceru maică-sii de mâncare, iar maică-sa îi 
spuse: 

— Vai, fiul meu, tot ce-a fost prin casă ţi-am dat aseară, şi nu mai am nicio 
coajă de pâine. Da ai un pic de răbdare, până oi putea să mă duc să vând 
bruma de bumbac pe care am tors-o zilele din urmă şi să-ţi cumpăr ceva pe 
banii pe care i-oi căpăta! 

Ci Aladdin răspunse: 


— Lasă bumbacul pe altă dată, o, maică, şi acum ia lampa aceasta veche 
pe care am adus-o din hrubă, şi du-te de-o vinde în sukul neguţătorilor de 
aramă. Şi pesemne că ai să dobândeşti ceva bani care să ne îngăduie să 
avem ce mânca pe ziua de azi! 

Şi mama lui Aladdin răspunse: 

— Adevărat vorbeşti, fiul meu! lar mâine am să iau gogoloaiele de sticlă 
pe care tot aşa le-ai adus din locul acela blestemat, şi am să mă duc să le 
vând în mahalaua arapilor, care au să mi le cumpere la un preţ mai bun 
decât negustorii noştri! 

Mama lui Aladdin luă aşadar lampa, ca să se ducă s-o vândă; ci i se păru 
cam murdară, şi îi spuse lui Aladdin: 

— Mai întâi, fiul meu, am să curăţ lampa aceasta, care-i cam murdară, şi 
am s-o fac sclipitoare, ca să pot să scot un preţ cât mai bun pe ea! 

Şi se duse în bucătărie, luă în mână oleacă de cenuşă pe care o amestecă cu 
apă, şi începu să curețe lampa. Or, nici nu începu ea s-o frece bine, că şi 
răsări deodată, ieşit cine ştie de unde, un efrit înfricoşător, hotărât că mai 
urât decât cel din hrubă, şi atâta de uriaş încât capul lui ajungea până la 
tavan. Şi se temeni dinaintea ei şi spuse cu un glas tunător: 


Iacătă-l aci, dinainte, 

Pe robul tău cel plin de luare-aminte. 
Spune: ce vrei? Eu sunt al lămpii slujitor, 
Fie că prin văzduhuri zbor, 

Fie că umblu străbătând 

În lung şi-n lat acest pământ. 


Când mama lui Aladdin văzu ivirea aceea, la care nici cu gândul nu 
gândise, şi cum nu era deprinsă cu asemenea treburi, rămase ţintuită locului, 
de spaimă şi limba i se înnodă, şi gura i se deschise; şi, înnebunită de frică 
şi de groază, nu putu să îndure mai mult a avea sub ochii ei un chip atât de 
hâd şi de înfricoşător ca acela, şi se prăbuşi fără de simtire. 

Atunci Aladdin, care se afla şi el în bucătărie, şi care se mai deprinsese 
oleacă cu chipuri de soiul acela, de când cu efritul, poate că mai urât şi mai 
pocit, pe care îl văzuse în hrubă, nu se dovedi atâta de tulburat ca maică-sa. 
Şi pricepu că lampa aceea era pricina ivirii efritului; şi se repezi de luă 
lampa din mâinile maică-sii, care zăcea leşinată; şi ţinând-o cu străşnicie 
între cele zece degete ale lui, îi spuse efritului: 


— O, slujitor al lămpii, îmi e cam foame şi doresc să-mi aduci, ca să 
mănânc, nişte lucruri cât se poate de bune! 

Şi ginnul pieri numaidecât, ca să se ivească iarăşi, peste o clipă, purtând pe 
creştet o tabla mare de argint greu, pe care erau rânduite douăsprezece 
farfurii de aur, pline cu bucate mirositoare şi alese ca gust şi ca înfăţişare, 
cu şase pâini proaspete şi calde şi albe ca zăpada şi rumenite la mijloc, cu 
două şipuri dintr-un vin bătrân şi limpede şi minunat, şi aducând în mâini o 
sofra de fildeş învrâstată cu sidef şi cu argint, şi două cești de argint. Şi puse 
tablaua pe sofra, rândui repede ce era de rânduit, şi pieri pe nesimtite. 

Atunci Aladdin, văzând că maică-sa zace mai departe leşinată, îi turnă 
nişte apă de trandafiri pe faţă, iar răcoreala aceea, dimpreună cu mireasma 
plăcută a bucatelor aburinde, nu zăbovi mult până ce să-i adune la loc 
minţile care se împrăştiaseră şi s-o facă pe biata femeie să-şi vină în fire. Şi 
Aladdin se grăbi să-i spună: 

— Hei, o, maică a mea, asta nu-i nimic! Scoală-te şi vino să mâncăm! 
Mulțumită lui Allah, iacătă avem cu ce să ne întremăm cât de cât inima şi 
sufletul, şi cu ce să ne ostoim foamea! Fă bine şi hai, ca să nu lăsăm să se 
răcească bucatele acestea minunate! 

Când mama lui Aladdin văzu tablaua de argint aşezată pe sofraua aceea 
frumoasă, şi cele douăsprezece farfurii de aur cu tot ce se afla pe ele, şi cele 
şase pite minunate, şi cele două şipuri, şi cele două ceşti, şi când nasul îi fu 
atins de olmul acela ceresc care se revărsa din toate acele bucate alese, uită 
de pricina leşinului ei şi îi zise lui Aladdin: 

— O, fiul meu, Allah să ocrotească viaţa sultanului nostru! De bună seamă 
că Măria Sa a auzit de sărăcia noastră şi ne-a trimis tablaua aceasta cu vreun 
bucătar de-al lui. 

Ci Aladdin răspunse: 

— O, maică a mea, nu-i acuma vremea de prepusuri ori de întrebări! Până 
una alta, ia să începem a mânca, şi am să-ţi povestesc pe urmă ce s-a 
întâmplat. 

Atunci mama lui Aladdin veni de şezu lângă el, căscând ochii plini de 
uluire şi de mirare dinaintea acelor minunăţii nemaivăzute de ea până 
atunci; şi amândoi începură să mănânce cu mare poftă. Şi atâta de mult le 
plăcu mâncarea, încât rămaseră în jurul tablalei vreme lungă, 
nemaisăturându-se să tot guste din cele bucate aşa de bine gătite, şi haida- 
hai, haida-hai, până ce izbutiră să întindă masa de amiază până la masa de 
cină. Şi când isprăviră, într-un sfârşit, puseră de-o parte rămăşiţele de la 


masă, pentru ziua de mâine. lar mama lui Aladdin se duse să aşeze în 
dulapul din bucătărie toată văsăria şi ce mai rămăsese, ci numaidecât se 
întoarse la Aladdin, ca să asculte ce avea să-i povestească în privinţa darului 
acela măreț. Şi Aladdin îi dezvălui atunci tot ce se petrecuse, şi cum ginnul 
cel slujitor al lămpii îi îndeplinise porunca, fără de şovăire. Atunci mama 
lui Aladdin, care ascultase istorisirea fiului ei cu o spaimă tot mai mare, fu 
cuprinsă de un zbucium amarnic şi strigă: 

— Of, fiul meu, te juruiesc pe laptele cu care te-am alăptat în pruncia ta, să 
arunci cât mai departe de tine lampa aceasta vrăjitorească şi să te dezbari de 
inelul acela dăruit de efriţii cei păcătoşi! că eu n-aş mai fi în stare să mai 
îndur o dată vederea unor chipuri atâta de balhâze şi de înfricoşătoare, şi aş 
muri, fără doar şi poate. De altminteri, simt că bucatele pe care le-am 
mâncat mi se suie în gât şi au să mă înăbuşe. Şi-apoi profetul nostru 
Mahomed (binecuvântat fie el!) ne-a povăţuit stăruitor să fim cu grijă faţă 
de ginni şi de efriţi, şi niciodată să nu căutăm tovărăşia lor! 

Aladdin răspunse: 

— Vorbele tale, maică, sunt asupra capului şi asupra ochilor mei! Şi chiar 
că nu pot să mă dezbar nici de lampă, nici de inel! Întrucât inelul mi-a fost 
de mare ajutor, izbăvindu-mă de la o moarte neîndoielnică în hrubă; şi-apoi 
iacătă că ai fost martoră chiar tu la folosul pe care ni l-a adus lampa de 
colea şi care-i atâta de scumpă, încât procletul de maghrebin n-a pregetat să 
vină atâta de departe după ea. Ci, maică, spre a-ţi îndeplini dorinţa, şi din 
cinstire faţă de tine, am să ascund lampa, ca nu cumva vederea ei să-ţi 
supere ochii, şi să nu fie pentru tine o pricină de spaimă în zilele ce vin! 

Şi mama lui Aladdin răspunse: 

— Fă cum vrei, fiul meu. Da din parte-mi îţi mărturisesc că nu vreau să 
mai am treabă cu efriţii, nici cu slujitorul inelului, nici cu slujitorul lămpii! 
Şi-aş vrea să nu-mi mai pomeneşti nimica despre ei, orice-ar fi să se mai 
întâmple! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute patruzeci şi treia noapte 


Spuse: 


Or, a doua zi, când merindele cele minunate se sfârşiră, Aladdin, ca s-o 
ferească pe maică-sa de alte spaime, nemaivroind să se slujească 
numaidecât de lampă, luă una dintre farfuriile de aur, o ascunse sub mantie 


şi plecă cu gândul s-o vândă în suk şi, cu banii din vânzare, să facă rost de 
cele de trebuinţă pentru casă. Şi se duse la prăvălia unui ovrei, care era mai 
viclean decât Şeitan. Şi îşi scoase de sub mantie farfuria de aur şi i-o întinse 
ovreiului, care o luă, o cercetă, o zgârie şi, cu un chip nepăsător, îl întrebă 
pe Aladdin: 

— Cât ceri pe ea? 

Şi Aladdin, care în viaţa lui nu mai văzuse tipsii de aur şi habar nu avea de 
preţul unor mărfuri ca acelea, răspunse: 

— Pe Allah, o, stăpâne al meu, tu ştii mai bine decât mine cât poate să 
preţuiască; şi mă las, în privinţa aceasta, la prețuirea ta şi la buna ta 
credinţă! 

Şi ovreiul, care văzuse limpede că talgerul era din aurul cel mai curat, îşi 
zise: „lacătă un copilandru care habar nu are de preţul bunului său. E un 
chilipir straşnic, pe care mi-l trimite binecuvântarea lui Abraham!” Şi 
deschise un sertar ascuns în peretele prăvăliei, şi scoase din el numai un 
galben, pe care i-l întinse lui Aladdin, şi care nu facea nici baremi a mia 
parte din preţul farfuriei, şi îi zise: 

— Ţine, fiul meu, iacătă pentru tipsia ta! Pe Moise şi pe Aron! niciodată 
nu am mai dat un preţ ca ăsta altcuiva în afară de tine! Da n-am facut-o 
decât ca să te capăt de muşteriu pe viitor! 

lar Aladdin luă dinarul de aur, grăbindu-se de zor şi, fără ca măcar să mai 
întoarcă privirile îndărăt, atâta de mulţumit era, nu mai zăbovi să-şi arunce 
picioarele în vânt. Şi ovreiul, văzând bucuria lui Aladdin şi graba lui de a se 
duce, se căi amarnic că nu-i dăduse un preţ încă şi mai prăpădit, şi era cât 
pe-aci s-o ia la fugă după el, ca să încerce să mai capete îndărăt o parte din 
galben; ci se răzgândi, dacă văzu că nu mai are cum să-l ajungă. 

Iar Aladdin, fără a mai zăbovi, alergă la brutar, cumpără pâine, schimbă în 
mărunţiş dinarul de aur, şi se întoarse acasă, ca să-i dea maică-sii şi pâinea 
şi mărunţişul, spunându-i: 

— Maică, acuma du-te de ne cumpără, cu banii aceştia, merindele cele de 
trebuinţă; întrucât eu nu mă pricep la treaba asta! 

Şi bătrâna se sculă şi plecă la suk să cumpere tot ce le lipsea. Şi, în ziua 
aceea, mâncară şi fură mulţumiţi. Şi Aladdin începu atunci, de fiecare dată 
când nu mai avea bani, să se ducă la suk, ca să-i vândă o farfurie de aur 
ovreiului acela care îi da tot câte un dinar, necutezând, după ce îi dăduse 
întâia oară preţul acesta, să-i dea acuma mai puţin, de frică să nu-l vadă că 
se duce să-şi arate marfa la alt ovrei, care aşa ar dobândi în locul lui câştigul 


cel nemăsurat al acelei neguţătorii. Încât Aladdin, care tot nu avea habar de 
preţul bunului său, îi vându astfel cele douăsprezece tăvi de aur. Şi se gândi 
atunci să-i ducă şi tablaua cea mare de argint greu; ci văzând că e tare grea, 
se duse de-l chemă pe ovrei, care veni acasă, cercetă tablaua cea scumpă şi 
îi spuse lui Aladdin: 

— Asta face vreo doi galbeni. 

Şi Aladdin, bucuros, se învoi s-o vândă, şi luă banii pe care ovreiul nu vru 
să-i dea decât după ce mai dobândi, pe deasupra preţului, şi un samsarlăc, 
alcătuit din cele două ceşti de argint. 

În felul acesta, Aladdin şi cu maică-sa mai avură cu ce să trăiască încă 
vreo câteva zile. lar Aladdin se deprinsese să se ducă prin sukuri şi să stea 
de vorbă cum se cuvine cu negustorii şi cu oamenii de vază; căci, de când 
se întorsese acasă, se înfrânase cu grijă să se mai înhăiteze cu soţii lui de 
mai înainte, copilandrii din mahala! şi se străduia acuma să se lumineze la 
minte, ascultând spusele celor vârstnici; şi dobândi, în scurtă vreme, dat 
fiind că era plin de deşteptăciune, tot felul de învăţăminte de preţ, pe care 
prea puţini de seama lui erau în stare să le dobândească. 

Estimp, iarăşi începură să nu se mai ajungă banii în casă, şi Aladdin, 
neputând face altfel, fu nevoit, cu toată spaima maică-sii, să ceară ajutor de 
la lampa cea magică. Maică-sa însă, prevestită de planul lui Aladdin, se 
grăbi să plece de acasă, neputând să îndure gândul de a se afla acolo în clipa 
ivirii efritului. Şi Aladdin, slobod atunci să facă după cum îl tăia capul, luă 
lampa în mână şi căută locul anume pe care trebuia să-l atingă, şi care putea 
să fie lesne dibuit după urma pe care o lăsase cea dintâi curăţire cu cenuşă; 
şi îl frecă, fără grabă, şi binişor-binişor. Şi pe dată ginnul se şi ivi, se temeni 
şi, cu glas liniştit, tocmai din pricina frecării celei uşoare, îi spuse lui 
Aladdin: 


Iată-l aci, dinainte, 

Pe robul tău cel plin de luare-aminte! 
Spune: ce vrei? Eu sunt al lămpii slujitor, 
Fie că străbat văzduhurile în zbor, 

Fie că sunt, 

Jos pe pământ! 


Şi Aladdin se grăbi să răspundă: 
— O, slujitorule al lămpii, mi-e cam foame şi doresc o tabla cu bucate, 
întru totul asemenea cu aceea pe care mi-ai adus-o întâia dată! 


Şi ginnul pieri, ci numai ca să se ivească iar, în mai puţin de o clipită, 
încărcat cu tablaua cu pricina, pe care o aşeză pe sofra; şi plecă, cine ştie 
unde... 

Or, în scurtă vreme, mama lui Aladdin se întoarse: şi văzu tablaua, şi 
aburul ei, şi încărcătura cea atâta de plăcută, şi nu fu întru nimic mai 
minunat decât întâia oară. Şi şezu jos lângă fiul ei, şi gustă din bucatele pe 
care le găsi încă pe tablaua dintâi. Şi, în ciuda spaimei pe care i-o stârnea 
ginnul slujitor al lămpii, se înfruptă cu mare poftă; şi nu putu nici ea, la fel 
ca şi Aladdin, să se mai smulgă de dinaintea tablalei, până să se fi săturat de 
tot; ci întrucât bucatele acelea aţâţau pofta de mâncare pe măsură ce le 
mâncai, bătrâna nu se mai sculă de la masă decât la căderea nopţii, 
împreunând în felul acesta masa de dimineaţă cu cea de la prânz şi cu cea 
de seară. Şi Aladdin la fel. 

După ce merindele de pe tabla se sfârşiră, ca şi întâia oară... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute patruzeci şi patra noapte 


Spuse: 


După ce merindele de pe tabla se sfârşiră, ca şi întâia oară, Aladdin nu 
pregetă să ia unul dintre talgerele de aur şi să se ducă la suk, după obiceiul 
lui, ca să-l vândă ovreiului, cum mai făcuse şi cu celelalte farfurii. Şi, pe 
când trecea pe dinaintea prăvăliei unui preacinstit şeic musulman, argintar 
foarte prețuit pentru cinstea şi pentru buna lui credinţă, se auzi strigat pe 
nume, şi se opri. lar preacinstitul argintar îi făcu semn cu mâna şi îl pofti să 
intre o clipă în prăvălie. Şi îi zise: 

— Fiul meu, am mai avut de câteva ori prilejul să te văd trecând prin suk, 
şi am băgat de seamă că de fiecare dată duceai sub mantie un lucru pe care 
cercai să-l ascunzi şi intrai în prăvălia ovreiului vecin cu mine, ca să ieşi pe 
urmă fără lucrul pe care îl ascundeai. Or, sunt dator să te prevestesc, fiul 
meu, despre un lucru de care tu poate că nici habar nu ai, din pricina vârstei 
tale fragede! Află, dar, că ovreiul la care mergi tu este cel mai păcătos, cel 
mai viclean, cel mai ticălos şi cel mai plin de vrăjmăşie negustor. Dacă, dar, 
o, copile al meu, ai vreun lucru de vândut, arată-mi-l mie mai întâi, iar eu, 
pe adevărul lui Allah cel Preaînalt! am să ţi-l cântăresc după dreptate cât 
preţuieşte, că, dacă-l dai cumva, să ştii întocmai ce faci! Arată-mi, aşadar, 


fără de teamă ori sfială, ce ascunzi sub mantie! Şi Allah să-i bată pe ticăloşi 
şi să-l prăpădească pe Cel-Rău! Izgonit fie el pe veci! 

Dacă auzi vorbele acestea ale bătrânului argintar, Aladdin, plin de 
încredere, nu şovăi să scoată talerul de aur de sub mantie şi să i-l arate. Iar 
şeicul cântări de la cea dintâi aruncătură de ochi preţul farfuriei şi îl întrebă 
pe Aladdin: 

— Poţi tu să-mi spui acum, fiul meu, câte talere de soiul acesta i-ai vândut 
ovreiului, şi la ce preţ i le-ai dat? 

lar Aladdin răspunse: 

— Pe Allah, o, moşule, i-am şi dat douăsprezece farfurii la fel cu aceasta, 
pe un dinar fiecare. 

Şi bătrânul aurar, la vorbele acestea, fu până peste poate de mâniat şi 
strigă: 

— A, afurisitul de ovrei, puiul de câine, ploditura lui Eblis! 

Şi, totodată, puse talerul pe o terezie, îl cântări, şi spuse: 

— Află, fiul meu, că farfuria aceasta este făcută din aurul cel mai ales, şi 
că preţuieşte nu un dinar, ci taman două sute de dinari! Ceea ce vrea să 
însemne că ovreiul te-a furat, singur-singurel, de atâta cât fură, într-o zi, în 
ponosul musulmanilor, toţi ovreii din suk la un loc! 

Pe urmă adăugă: 

— Vai, fiul meu, ceea ce s-a petrecut s-a petrecut, şi nu putem, din lipsă de 
martori, să cerem a fi tras în ţeapă ovreiul acela păcătos! Oricum, pe viitor, 
ştii cât trebuie să ceri! Şi, dacă vrei, îţi număr aci pe loc două sute de dinari 
pentru farfuria ta. Ba chiar mi-ar plăcea, până a ţi-o cumpăra, să o duci spre 
cercare, şi ca să ţi-o preţuiască, şi pe la negustorii ceilalţi; iar dacă ei au să- 
ţi dea mai mult, eu mă îndatorez să-ţi plătesc atâta cât ţi-or da ei, şi încă şi 
ceva mai mult peste preţul lor! 

Ci Aladdin, care nu avea nicio pricină să se îndoiască de cinstea preaştiută 
a argintarului cel bătrân, fu bucuros foarte să-i dea lui farfuria la un preţ atât 
de frumos. Şi luă cei două sute de dinari. Şi pe urmă, ca să vândă celelalte 
unsprezece farfurii şi tablaua, nu pregetă să se ducă tot la acel preacinstit 
giuvaiergiu musulman. 

Or, ajungând în felul acesta bogat, Aladdin şi mama lui nu-şi pierdură 
măsura de pe urma facerilor de bine ale Atoatedătătorului. Ci duseră mai 
departe o viaţă cumpătată, împărțind celor săraci şi celor nevoiaşi ceea ce le 
prisosea peste nevoile lor. Iar Aladdin, în acest răstimp, nu pierdea niciun 
prilej să-şi lumineze mintea şi să-şi şlefuiască duhul, împrietenindu-se cu 


oamenii din suk, negustorii de seamă şi inşii de gust ales care veneau prin 
sukuri. Şi, în acest chip, nu peste multă vreme, căpătă felul de a se purta al 
lumii bune, şi legă prietenii statornice cu argintarii şi cu giuvaiergiii pe la 
care se ducea cât mai des. Şi luă seama, în acest chip, deprinzându-se cu 
vederea giuvaierurilor şi a nestematelor, că poamele pe care le adusese din 
grădină, şi care îşi închipuise că ar fi niscai gogoloaie de sticlă colorată, 
erau nişte minuni fără de preţ, ce nu-şi aveau seamăn nici la emirii şi la 
sultanii cei mai mari şi mai bogaţi! Şi cum se făcuse tare cuminte şi înţelept, 
avu iscusinţa de a nu spune nimic nimănuia, nici măcar maică-sii. Doar că, 
în loc să mai lase acele poame de nestemate să zacă pe sub pernele de pe 
divan şi prin toate ungherele, le strânse cu multă grijă şi le încuie într-un 
sipet pe care îl cumpărase anume. Or, avea să vadă în curând foloasele 
înţelepciunii lui, în chipul cel mai strălucit şi cel mai minunat. 

Într-adevăr, într-una din zile, pe când sta la taifas dinaintea unei prăvălii cu 
nişte negustori prieteni de-ai lui... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute patruzeci şi cincea noapte 


Spuse: 


Într-adevăr, într-una din zile, pe când sta la taifas dinaintea unei prăvălii cu 
nişte negustori prieteni de-ai lui, văzu cum se roteau prin sukuri doi pristavi 
ai sultanului, împodobiţi cu nişte bâte lungi, şi îi auzi cum strigau laolaltă, 
cu glas mare: 

— Hei, voi toţi, negustori şi locuitori! din porunca preamăritului nostru 
stăpân, sultanul vremilor şi domnul veacurilor şi al clipelor, aflaţi că trebuie 
să vă închideţi prăvăliile numaidecât şi să vă ferecaţi în casele voastre, cu 
toate uşile încuiate pe dinăuntru şi pe dinafară! Întrucât mărgăritarul cel fără 
de seamăn, minunata, binefăcătoarea, stăpâna noastră Badru'l-Budur, luna 
plină a tuturor lunilor pline, fiica slăvitului nostru sultan, are să treacă pe 
aici, ca să meargă să-şi facă scalda la hammam! Fie-i scalda desfătătoare! 
lar cei ce ar cuteza să încalce porunca şi să se uite pe uşi ori pe ferestre, au 
să fie pedepsiţi cu spada, cu ţeapa şi cu ştreangul! Se dă, dară, de ştire 
acelora care ţin să-şi păstreze sângele în beregată! 

Dacă auzi strigarea pristavilor, Aladdin fu cuprins de imboldul neînfrânt 
de-a o vedea în trecere pe fata sultanului, minunea aceea de Badru'l-Budur, 
despre care vorbea toată cetatea, lăudându-i frumuseţea de lună şi 


desăvârşirile. Încât, în loc să facă şi el ca toată lumea şi să dea fuga să se 
închidă în casă, îi trecu prin gând să se ducă în mare grabă la hammam şi să 
se pitească pe după poarta cea mare, în aşa chip încât să poată, fără a fi 
văzut, s-o privească prin crăpătură şi să se minuneze după plac de fata 
sultanului, atunci când are să intre în hammam. 

Or, Aladdin nu se afla acolo decât de câteva clipite când şi văzu cum vine 
alaiul domniţei, cu mulţimea de hadâmbi înainte. Şi o văzu şi pe ea, între 
însoţitoarele ei, ca luna între stele, acoperită de vălurile-i de mătase. Ci, de 
cum ajunse pe pragul hammamului, nu mai zăbovi să-şi dezvelească chipul; 
şi se arătă în toată strălucirea ei de soare, într-o frumuseţe care întrecea tot 
ce s-ar mai putea spune. Era, într-adevăr, o codană de vreo cincisprezece 
ani, mai degrabă mai puţin decât mai mult, dreaptă ca litera alef, cu un 
mijlocel care făcea de ocară până şi ramura cea fragedă a arborelui ban, cu 
o frunte vrăjită ca răsăritul de lună la vremea Ramadanului, cu nişte 
sprâncene subţirele şi desăvârşit încondeiate peste ochii negri, mari şi galeşi 
ca ochii de gazelă însetată, cu nişte pleoape lăsate sfios în jos şi ca două foi 
de trandafir, cu un nas fără de cusur ca o spadă de preţ, cu un obraz de o 
albeaţă spălată cu apele din izvorul Salsabil, cu o bărbiţă zâmbitoare, cu 
nişte dinţi ca nişte boabe de grindină tăiate pe-o măsură, cu un gât de 
turturea, şi în totului tot, care nu se vedea, croită după acelaşi tipar. Şi chiar 
că despre ea a zis poetul: 


Vrăjitoreşti-i ochi, cei luminaţi 

De kohlul negru, ei, de bună seamă, 
Străpung, tâlharii, inimi de bărbaţi 
Cu agerele lor săgeți ce cheamă! 


Iar de la trandafiri-i fără seamăn 
Din fragezi-i obraji sunt colorați 
Şi trandajirii roşii din grădină! 


Iar părul ei e-o noapte-ntunecată 
Ce se aprinde toată, dintr-odată, 
De fruntea ei cea plină de lumină! 


Când ajunse în uşa hammamului, şi întrucât nu avea de ce să se teamă de 
niciun ochi străin, domniţa îşi ridică iaşmacul de pe obraz, şi se ivi atunci în 
toată frumuseţea ei. Şi Aladdin o văzu şi, dintr-odată, îşi simţi sângele cum i 


se învârteşte de trei ori mai repede prin cap, şi numai atunci pricepu şi el, 
cel care nu avusese prilejul vreodată să vadă un chip de femeie descoperit, 
că puteau fi pe lume femei frumoase şi femei urâte, şi că nu toate erau 
bătrâne şi asemenea maică-sii. Şi priceperea aceasta, dimpreună cu 
frumuseţea cea fără de seamăn a domniţei, îl năuci şi îl ţintui în minunare 
dindărătul uşii. Iar domniţa intrase de mult în hammam, pe când el încă mai 
sta acolo înmărmurit şi tremurând tot de tulburare. Şi, când izbuti să-şi mai 
vină oleacă în fire, se hotărî să se strecoare afără din ascunzişul lui şi să se 
întoarcă acasă, da cât de schimbat şi de răscolit! Şi gândea: „Pe Allah! cine 
şi-ar fi putut închipui vreodată pe pământ o făptură atâta de frumoasă! 
Binecuvântat fie Acela carele a zămislit-o şi a dăruit-o cu desăvârşiri!” Şi, 
cuprins de-a binelea de un vuiet de gânduri, intră în casă, şi cu spinarea 
frântă de tulburare şi cu inima întru totul pătrunsă de iubire se lăsă să cadă 
pe divan şi nu se mai clinti. 

Or, maică-sa băgă de seamă numaidecât, când îl văzu în starea aceea atâta 
de neîndătinată, şi se duse la el şi începu să-l descoasă îngrijorată. Ci el nu 
vroi să dea niciun fel de răspuns. Ea atunci îi aduse tava cu bucate, ca să 
mănânce; da el nu vroi să mănânce nimic. lar ea îl întrebă: 

— Ce ai, o, copile al meu? Te doare ceva? Spune-mi! ce ai? 

Iar el îi răspunse, într-un sfârşit: 

— Lasă-mă! 

Ci ea stărui să-l facă să mănânce, şi atâta îl îndemnă, încât el se îndură să 
se atingă de bucate; da mâncă tare puţin faţă de cât mânca de obicei; şi ţinea 
ochii coborâţi, şi sta tăcut, şi nu vroia să răspundă la întrebările îngrijorate 
ale mamei lui. Şi rămase în starea aceea de visătoreală, de serbezie şi de 
mohorală până a doua zi. 

Atunci mama lui Aladdin, peste seamă de speriată, se duse lângă el, cu 
lacrimi în ochi, şi îi zise: 

— O, fiul meu, Allah fie asupra ta! spune-mi ce te doboară, şi nu-mi mai 
chinui inima cu tăcerea aceasta! Dacă ai vreo boală, nu mi-o tăinui! că mă 
duc numaidecât să-ţi caut vraciul. Că tocmai astăzi s-a nimerit în trecere 
prin cetatea noastră un doftor vestit din ţara arabilor, pe care sultanul nostru 
l-a chemat anume ca să-l caute şi pe Măria Sa de sănătate. Şi toată lumea nu 
mai vorbeşte decât de priceperea şi de leacurile lui cele minunate! 

Au vrei să mă duc să ţi-l chem?... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şapte sute patruzeci şi şasea noapte 


Spuse: 


„„„Şi toată lumea nu mai vorbeşte decât de priceperea şi de leacurile lui 
cele minunate! Au vrei să mă duc să ţi-l chem? 

Aladdin atunci săltă capul şi, cu un glas tare trist, răspunse: 

— Află, o, maică a mea, că nu mi-e rău de nimic şi că nu sufăr de nicio 
boală! Şi dacă mă vezi în starea aceasta de mohorală, este din pricină că 
până acuma eu mi-am închipuit că toate femeile se asemuie cu tine! Şi 
numai ieri am văzut şi eu că sunt cu totul altfel! 

Şi mama lui Aladdin ridică mâinile şi spuse: 

— Izgonit fie Cel-Rău! ce tot îndrugi tu, Aladdine? 

El răspunse: 

— Ştiu eu bine ce spun, fii liniştită! într-adevăr, am văzut-o, când a intrat 
la hammam, pe domniţa Badru'l-Budur, fata sultanului! şi numai vederea ei 
mi-a dezvăluit ce frumuseţe se află pe lume! Şi nu mai sunt bun de nimic! 
Şi din pricina aceasta nu o să mai am tihnă şi nu o să-mi mai vin în fire 
decât atunci când am s-o capăt de soţie de la tătâne-său, sultanul! 

Dacă auzi vorbele acestea, mama lui Aladdin gândi că fiul ei îşi pierduse 
minţile, şi îi spuse: 

— Numele lui Allah fie asupra ta, copile al meu! vino-ţi în minţi! ah, 
sărmane Aladdine, cugetă la starea ta, şi scutură-te de smintelile astea! 

Aladdin răspunse: 

— O, maică a mea, nu am să-mi vin în minţi nicidecum, întrucât nu sunt 
din tagma celor smintiţi. Şi vorbele tale nu au să mă facă în niciun fel să mă 
leapăd de gândul meu de însurătoare cu El Sett Badru'l-Budur, fata 
sultanului cea atâta de frumoasă! Şi gândul meu este mai mult decât oricând 
de-a o cere de la tătâne-său! 

Ea zise: 

— O, fiul meu, pe viaţa mea şi a ta! nu rosti asemenea vorbe şi ia bine 
seama să nu care cumva să se audă prin vecini, şi vorbele tale să-i fie duse 
sultanului care are să poruncească să fii spânzurat fără de izbăvire. Şi-apoi, 
dacă chiar ai luat o hotărâre atâta de smintită, crezi că ai să găseşti pe 
cineva pe care să-l poţi trimite cu o solie ca aceea? 

El răspunse: 

— Şi pe cine aş putea să-l încarc cu o solie atâta de gingaşă, câtă vreme te 
am aici pe tine, o, maică? şi în cine aş putea eu să am mai multă credinţă 


decât în tine? Da, hotărât! tu ai să te duci să-i faci sultanului, pentru mine, 
cererea de însurătoare! 

Ea strigă: 

— Ferească-mă Allah de o cerere ca aceasta, o, fiul meu! Eu nu am ajuns, 
ca tine, la marginile smintelii! Of, văd bine acuma că tu uiţi că eşti băiatul 
unui croitor dintre cei mai sărmani şi dintre cei mai nevolnici din cetate şi 
că nici eu, mama ta, nu sunt din vreun neam mai de soi şi mai răsărit! Cum 
de cutezi, dară, să gândeşti la o domniţă pe care părintele ei nu ar da-o nici 
măcar unui fecior de împărat ori de sultan de-ăi mari? 

Şi Aladdin rămase tăcut un răstimp, pe urmă răspunse: 

— Află, o, maică a mea, că m-am şi gândit şi că am cugetat mult la toate 
câte mi le-ai spus; da nu mă opresc de la hotărârea despre care ţi-am vorbit, 
ba dimpotrivă! Mă rog, aşadar, ţie, dacă chiar îţi sunt fiu şi dacă ţii la mine, 
să-mi faci binele pe care ţi-l cer! De nu, moartea are să mi se pară mai de 
dorit decât viaţa; şi m-ai pierde repede, fără de nicio îndoială! Încă o dată, 
o, măicuţă a mea, nu uita că eu sunt tot fiul tău Aladdin! 

Când auzi vorbele acestea ale fiului ei, bătrâna izbucni în suspinuri şi 
spuse printre lacrimi: 

— O, fiul meu, aşa-i, hotărât! sunt mama ta, şi tu eşti singurul meu copil, 
sâmburul inimii mele! Şi dorul meu cel mai scump este să te văd însurat 
într-o zi şi să mă bucur de fericirea ta, înainte de a mă duce din lume! Încât, 
dară, dacă chiar vrei să te însori, am să mă duc degrabă să-ţi caut o femeie 
printre oamenii de teapa noastră! Ba încă ar trebui să ştiu şi ce am a le 
răspunde atunci când mi-or cere seama despre tine, despre meseria pe care o 
ai, despre câştigul pe care îl agoniseşti şi despre bunurile şi pământurile pe 
care le stăpâneşti! Şi lucrul acesta mă tulbură rău! Da ce-aş păţi când ar fi 
vorba să mă duc nu la nişte oameni de rând şi de teapa noastră, ci s-o cer 
pentru tine de la sultanul Chinei pe singura lui fată, pe El-Sett Badru'l- 
Budur! la să vedem, o, fiul meu! cugetă mai cu măsură o clipită! Ştiu prea 
bine că sultanul nostru este plin de bunăvoință şi că nu-l alungă niciodată pe 
vreun supus de-al său fără a-i face dreptatea pe care o cere necazul aceluia! 
Şi tot aşa ştiu că e darnic până peste poate şi că niciodată nu pregetă a-l 
dărui cu de toate pe acela care şi-a dobândit pe dreptate milele pentru vreo 
treabă strălucită, pentru vreo faptă de vitejie ori pentru vreo slujbă, mai 
mare ori mai mică! Ci poţi tu să spui cu ce te-ai dovedit de vreo ispravă 
până acuma, şi ce volnicii vei fi având care să te poată învrednici pentru 
hatârul cel fără asemuire pe care i-l ceri? Şi-apoi unde-s plocoanele ce se 


cuvin, asemenea oricărui ins care cere nişte huzururi, a le trimite în dar 
sultanului, drept semn de cinstire din partea unui preasupus credincios faţă 
de domnul şi stăpânul său? 

El răspunse: 

— Tocmai! Dacă nu e vorba decât de dat un plocon falnic spre a dobândi 
ceea ce sufletul meu îşi doreşte atâta, păi atunci socot că niciun om de pe 
pământ nu se poate măsura cu mine într-o treabă cumu-i aceasta! Află, dar, 
o, maică a mea, că poamele cele de toate culorile pe care le-am adus din 
grădina de sub pământ şi ai socotit a fi numai nişte gogoloaie de sticlă de 
niciun preţ şi bune numai să slujească de joacă ţâncilor, sunt nişte pietre 
nestemate cum niciun sultan de pe pământ nu are unele asemenea. Şi, de 
altminteri, ai să le poţi preţălui şi tu, oricât de puţin te-ai pricepe la lucruri 
de soiul acesta! Pentru aceasta nu ai decât să-mi aduci de la bucătărie o 
tabla de farfuriu îndeajuns de mare ca să pot să le pun pe ea, şi ai să vezi 
atunci urmarea cea de minunare. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute patruzeci şi şaptea noapte 


Spuse: 


...Pentru aceasta nu ai decât să-mi aduci de la bucătărie o tabla de farfuriu 
îndeajuns de mare ca să pot să le pun pe ea, şi ai să vezi atunci urmarea cea 
de minunare. 

Şi mama lui Aladdin, măcar că tare uluită de toate câte auzea, se duse la 
bucătărie să caute o tabla mare de farfuriu alb, curată, şi i-o aduse fiului ei. 
lar Aladdin, care şi strânsese toate poamele cu pricina, începu să le 
orânduiască cu multă dibăcie pe tavă, ţinând seama de feluritele lor culori, 
de înfăţişările şi de soiurile lor. Şi, când isprăvi, le puse sub ochii mamei 
sale, care rămase uluită de-a binelea, atât din pricina strălucirii, cât şi a 
frumuseţii lor. Şi nu se putu opri, măcar că nu fusese deprinsă vreodată cu 
vederea nestematelor, să se minuneze: 

— Ya Allah! ce minunăţie! 

Şi fu nevoită, peste o clipită, să închidă ochii de sclipirile acelea. Şi, într- 
un sfârşit, spuse: 

— Văd acuma şi eu, o, fiul meu, că peşcheşul tău ar putea să-i fie pe plac 
sultanului. Ci necazul nu mai stă în asta! ci în drumul pe care l-aş avea de 
făcut; întrucât bag de seamă că n-aş putea să înfrunt nicicum făloşia 


sultanului şi că aş rămâne înmărmurită şi cu limba înnodată, ori poate că 
mi-aş pierde firea de sfială şi de tulburare! Da chiar de-am presupune că, 
silindu-mă asupra-mi, ca să-ţi mulţumesc sufletul cel plin de dor, aş izbuti 
să ajung a înfăţişa cererea ta sultanului în ce priveşte pe fata sa Badru”l- 
Budur, ce are să se întâmple? Chiar ce are să se întâmple? Păi atunci, fiul 
meu, ori are să se socoată că sunt o zărghită, şi au să mă izgonească de la 
palat, ori sultanul, mâniat de o cerere ca aceea, are să ne pedepsească pe 
amândoi cu o osândă amarnică! Da dacă tu socoţi dimpotrivă şi dacă 
sultanul ar fi să dea urmare cererii tale, tot o să mă întrebe despre starea şi 
despre cinurile tale. Şi are să-mi zică: „Da! darul este tare frumos, o, 
femeie! Da cine eşti tu? Şi cine este fiul tău Aladdin? Şi ce face el? Şi cine-i 
tatăl lui? Şi ce pricopseală are?” Şi eu, atunci, am să fiu nevoită oricum să-i 
spun că nu ai nicio meserie şi că tatăl tău nu era decât un biet croitor dintre 
croitorii din suk! 

Ci Aladdin răspunse: 

— O, maică, fii liniştită! este peste putinţă ca sultanul să-ţi pună nişte 
întrebări ca acelea atunci când are să vadă minunăţiile de nestemate 
orânduite ca nişte poame pe tava de porțelan! Fii, dar, fără de teamă, şi nu te 
mai îngrija de ce are să se întâmple. Dimpotrivă, ridică-te numai şi du-te să- 
i dăruieşti tava cu ce se află pe ea, şi cere-o pentru mine de soţie pe fiica sa 
Badru'l-Budur! Şi nu te mai apuca să-ţi împovărezi gândurile într-o treabă 
atâta de uşoară şi de limpede! Şi, la urma urmei, nu uita, dacă te mai 
încearcă vreo îndoială în privinţa izbânzii, că am în stăpânirea mea o lampă 
care pentru mine are să ţină loc de toate meseriile şi de toate agoniselile! 

Şi îi vorbi tot aşa mai departe mamei sale, cu atâta căldură şi cu atâta 
încredințare, încât până la urmă o încredinţă şi pe ea pe deplin. Şi o 
îndemnă să-şi pună hainele ei cele mai frumoase; şi îi dădu tava de porțelan, 
pe care bătrâna o înveli degrabă într-o basma pe care o legă în patru colţuri, 
ca s-o ducă în mână. Şi plecă de acasă, şi se îndreptă spre saraiul sultanului. 
Şi intră în sala de primire, dimpreună cu mulţimea de jelbaşi. Şi se aşeză 
chiar în rândul dintâi, ci cu o înfăţişare tare sfioasă, în mijlocul tuturor celor 
de faţă, care şedeau cu mâinile încrucişate şi cu ochii în jos, plini de cel mai 
adânc respect. Şi sala divanului se deschise, când sultanul îşi facu intrarea, 
urmat de vizirii, de emirii şi de străjile sale! Şi căpetenia calemgiilor 
sultanului începu să-i strige, unul după altul, pe împricinaţi, după rânduiala 
jalbelor. Şi pricinile fură judecate pe dată. lar pricinaşii plecară, unii 
mulţumiţi de câştigarea pricinei lor, alţii cu nasurile tare alungite, iar ceilalţi 


rămânând nechemaţi, din lipsă de timp. Şi mama lui Aladdin fu chiar din 
mulţimea acestora de pe urmă. Încât, dacă văzu că divanul se sfârşise şi că 
sultanul pleacă, urmat de vizirii lui, pricepu că nu mai avea ce să facă, decât 
să plece şi ea. Şi ieşi de la sarai şi se întoarse acasă. Şi Aladdin, care în 
nerăbdarea lui o aştepta la poartă, o văzu cum se întoarce ţinând în mână 
tablaua de farfuriu; şi tare tulburat mai fu; şi tare nedumerit şi speriat de 
vreo nenorocire ce s-ar fi întâmplat ori de vreo ştire proastă, încât nu vroi 
să-i pună niciun fel de întrebare în uliţă, ci grăbi s-o tragă în casă, unde, 
îngălbenit de tot la chip, o iscodi prin semne şi din ochi, dat fiind că nu 
putea să deschidă gura, de tulburare. Şi biata femeie îi povesti ce se 
întâmplase, adăugând: 

— Se cade s-o ierţi pe maica ta de data aceasta, fiul meu, întrucât nu am 
fost dedată cu saraiurile; iar vederea sultanului m-a tulburat până într-atâta 
de nici n-am putut să mă duc la el ca să-i spun cererea ta. Ci mâine, de-o 
vrea Allah, am să mă duc iarăşi la sarai şi o să am mai multă virtute decât 
de data asta! 

Şi Aladdin, cu toată nerăbdarea lui, fu oricum bucuros să afle că nu din 
vreo pricină prea amarnică se afla tava de farfuriu în mâinile mamei lui, la 
întoarcere. Ba chiar fu mulţumit că încercarea cea mai anevoioasă fusese 
făcută fără de niciun necaz şi fără de urmări rele pentru mama lui şi pentru 
el. Şi se mângâie cu gândul că zăboveala are să fie repede îndreptată. Într- 
adevăr, a doua zi bătrâna plecă iar la sarai, ţinând în mână cele patru colţuri 
ale basmalei în care era legat ploconul de nestemate. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute patruzeci şi opta noapte 


Spuse: 


Într-adevăr, a doua zi bătrâna plecă iar la sarai, ţinând în mână cele patru 
colţuri ale basmalei în care era legat ploconul de nestemate. 

Şi bătrâna era tare hotărâtă să-şi biruiască sfiala şi să-i înfăţişeze sultanului 
cererea. Şi intră la divan, şi se aşeză în rândul dintâi, dinaintea sultanului. 
Ci, ca şi întâia oară, nu izbuti să facă niciun pas şi nicio mişcare care să 
abată asupra ei luarea-aminte a căpeteniei de dieci. Şi judecata fu ridicată, 
fără de nicio urmare; şi se întoarse iarăşi acasă, cu capul plecat, să-l 
vestească pe Aladdin de neizbânda încercării ei, ci făgăduindu-i biruinţa de 
data următoare. Şi Aladdin fu nevoit iar să-şi mai rostuiască un tain de 


răbdare, mustrând-o însă pe maică-sa pentru lipsa ei de cutezanţă şi de tărie. 
Da asta nu prea sluji la mare lucru, întrucât biata femeie şase zile în şir se 
tot duse la sarai, cu tava de farfuriu, şi se aşeză mereu tot dinaintea 
sultanului, da tot fără de mai multă cutezanţă ori fără de mai multă izbândă 
ca întâia oară. Şi de bună seamă că s-ar fi întors şi de-o sută de ori tot aşa, şi 
Aladdin ar fi murit de deznădejde şi de nerăbdare înăbuşită, dacă pe însuşi 
sultanul, care până la urmă o băgase de seamă, întrucât se afla în rândul 
dintâi la fiecare judeţ al divanului, nu l-ar fi cuprins dorinţa să întrebe de ea 
şi despre pricina care o aducea acolo. Într-adevăr, în cea de a şaptea zi, după 
încheierea divanului, sultanul se întoarse înspre vizirul său cel mare şi îi 
zise: 

— la uită-te la femeia aceea bătrână care ţine în mână o legătură făcută 
dintr-o basma. De mai multe zile vine neabătut la divan şi stă ţeapănă fără 
să ceară nimic. Poţi cumva să-mi spui ce caută aici, sau ce vrea? 

Şi vizirul cel mare, care nu o cunoştea nicidecum pe mama lui Aladdin, nu 
vroi să rămână cumva sărac la răspunsuri, ci îi spuse sultanului: 

— O, stăpâne al meu, e şi ea o bătrână dintre multele bătrâne care nu vin la 
divan decât pentru nişte fleacuri. Şi aceasta de-aici, fără de nicio îndoială, 
trebuie să aibă a se plânge, de pildă, că i-a vândut vreun neguţător niscaiva 
orz stricat, sau că vecina i-a spus vorbe de ocară, sau că a bătut-o bărbatu- 
său! 

Ci sultanul nu vroi să se mulţumească deloc cu lămurirea aceea, şi îi spuse 
vizirului: 

— Eu, cu toate astea, doresc s-o cercetez pe biata femeie. Spune-i să se 
apropie, până a nu pleca împreună cu ceilalţi! 

Şi vizirul răspunse că ascultă şi că se supune, ducându-şi mâna la frunte. 
Şi făcu câţiva paşi înspre mama lui Aladdin şi îi făcu semn cu mâna să se 
apropie. Şi biata femeie, tremurând toată, veni până la piciorul scaunului 
împărătesc şi se prăbuşi, mai degrabă decât se temeni, şi sărută pământul 
dintre mâinile sultanului, cum văzuse că făcuseră şi ceilalţi pricinaşi. Şi 
rămase în starea aceea până ce vizirul cel mare veni şi o bătu pe umăr şi o 
ajută să se ridice. lar ea se ridică în picioare, plină de sfială; şi sultanul îi 
spuse: 

— O, femeie, iacătă-s mai multe zile de când te tot văd că vii la divan şi 
stai nemişcată fără să ceri nimic. Spune-mi, dar, ce te aduce aici şi ce 
doreşti, ca să pot să-ţi fac dreptate! 


Şi mama lui Aladdin, mai prinzând oleacă de inimă la glasul binevoitor al 
sultanului, răspunse: 

— Allah coboare-şi facerile sale de bine asupra capului sultanului nostru! 
Roaba ta, o, doamne al vremilor, te roagă, înainte de a-ţi înfăţişă cererea ei, 
să te înduri a-i dărui făgăduiala ocrotirii tale, altminteri tare mi-ar fi spaimă 
să supăr urechile sultanului, întrucât cererea mea ar putea să pară ciudată 
sau anapoda! 

Or, sultanul, care era om bun şi mărinimos, nu pregetă să-i fagăduiască 
ocrotirea; ba chiar porunci să fie golită sala cu totul, spre a-i îngădui femeii 
să-şi spună păsul în toată slobozenia. Şi nu îl opri pe lângă sine decât pe 
vizirul cel mare. Şi se întoarse înspre bătrână şi îi zise: 

— Poţi să vorbeşti! Ocrotirea lui Allah este asupra ta, o, femeie! 

Ci mama lui Aladdin, care îşi căpătase tot sufletul, în urma primirii celei 
pline de bunătate a sultanului, răspunse: 

— Mai cer iertare sultanului nostru, tot aşa, dintru început, pentru tot ce ar 
putea să i se pară necuviincios în jalba mea, şi pentru cutezanţa cea 
neasemuită a vorbelor mele! 

Şi sultanul, tot mai zădărit, spuse: 

— Grăbeşte-te şi vorbeşte fără de sfială, o, femeie! Iertarea lui Allah este 
asupra ta, precum şi mila lui pentru orice ai putea să-mi spui şi să ceri! 

Atunci mama lui Aladdin, după ce se mai ploconi o dată înaintea scaunului 
împărătesc, şi după ce chemă asupra sultanului toate binecuvântările şi 
huzururile Celui Preaînalt, începu să-i povestească tot ce i se întâmplase 
fiului ei, din ziua când îi auzise pe pristavii împărăteşti crăinicând 
târgoveţilor porunca de a se ascunde prin casele lor ca să deschidă calea 
alaiului măritei Sett Badru'l-Budur. Şi nu uită să-i spună starea în care se 
află acum Aladdin, care se juruise că se omoară dacă nu o capătă pe 
domniţă de soţie. Şi povesti pe de şart toată povestea, de la început până la 
sfârşit. Ci nu are niciun rost s-o mai luăm de la capăt. Pe urmă, dacă sfârşi 
de spus tot, pradă unei tulburări mari, adăugă: 

— Şi nu îmi mai rămâne, o, doamne al vremilor, decât să mă rog 
Luminăţiei Tale să nu care cumva să mă cerţi de sminteala fiului meu, şi să 
mă ierţi dacă dragostea de mamă m-a îndemnat să vin şi să-ţi înfăţişez o 
cerere atât de nemaipomenită! 

Sultanul, care îi ascultase vorbele cu multă luare-aminte, dat fiind că era 
drept şi bun, dacă văzu că mama lui Aladdin tăcuse, departe de a se arăta 
mâniat de cererea ei, începu să râdă cu duioşie şi îi spuse: 


— O, sărmano, şi ce-i fi având în basmaua aceea pe care o ţii legată în 
patru colţuri? 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute patruzeci şi noua noapte 


Spuse: 


„.„„începu să râdă cu duioşie şi îi spuse: 

— O, sărmano, şi ce-i fi având în basmaua aceea pe care o ţii legată în 
patru colţuri? 

Atunci mama lui Aladdin deznodă basmaua, în tăcere, şi, fără a mai 
adăuga vreo vorbă, îi înfăţişă sultanului tablaua de farfuriu pe care se aflau 
rânduite fructele de nestemate. Şi pe dată divanul fu luminat de sclipirea lor, 
mai abitir decât de o strălucire de policandre şi de făclii. Iar sultanul fu uluit 
de lucirea lor şi rămase năucit de frumuseţea ce-o vedea. Pe urmă luă tava 
din mâinile bătrânei şi cercetă pietrele cele minunate rând pe rând, ţinându- 
le între degete. Şi şezu multă vreme să le privească şi să le pipăie, 
minunându-se până peste poate. Şi, într-un sfârşit, întorcându-se înspre 
vizirul cel mare, grăi: 

— Pe viaţa capului meu! o, vizirule, ce frumoase sunt toate astea, şi ce 
poame minunate! Ai mai văzut tu vreodată ceva asemenea ori baremi ai 
auzit vreodată să se pomenească a fi pe faţa pământului nişte lucruri atâta 
de mândre? Ce socoţi? 

Ia spune-mi? 

Şi vizirul răspunse: 

— Cu adevărat, o, doamne al vremilor, nu am văzut niciodată şi nu am 
auzit pomenindu-se vreodată despre nişte lucruri atâta de de-a mirărilea! 
Hotărât, nestematele acestea sunt fără de seamăn în soiul lor! Şi nici 
giuvaierurile cele mai scumpe din sipeturile stăpânului nostru nu preţuiesc, 
toate la un loc, cât poama cea mai măruntă de aici! nu, nu cred! 

Iar sultanul zise: 

— Şi nu-i aşa, 0, vizire al meu, că tânărului Aladdin, cel care îmi trimite 
cu mama sa un peşcheş atâta de frumos, i se cuvine, fără de nicio îndoială, 
şi mult mai mult decât oricărui fecior de emir, să-şi vadă primită cererea de 
însurătoare cu fata mea Badru'l-Budur? 

La întrebarea aceasta a sultanului, la care nici cu gândul nu gândea, vizirul 
se schimbă la faţă de-a binelea, şi limba i se înnodă de-a binelea, şi se 


mohorî de-a binelea! Întrucât sultanul îi făgăduise, de tare multă vreme, că 
n-are s-o dea de soţie pe domniţă altcuiva decât unui fiu de-al lui, care se 
mistuia de dragoste după ea încă din pruncie. Aşa că, după un lung răstimp 
de uluială, de tulburare şi de tăcere, răspunse, până la urmă, cu un glas tare 
trist: 

— Da, o, doamne al vremilor! Ci Luminăţia Ta uită că i-a fagăduit-o pe 
domniţă fiului robului tău! Cer, dară, de la mila ta, dacă ploconul acesta de 
la un om neştiut te bucură într-adevăr, să-mi îngădui numai un răgaz de trei 
luni, în care mă îndatorez să-ţi găsesc chiar eu un dar încă şi mai frumos 
decât acesta, ca să-l aduc ca zestre, pentru fiul meu, stăpânului nostru! 

Or, sultanul, care ştia prea bine, dată fiind priceperea pe care o avea el în 
privinţa giuvaierurilor şi a nestematelor, că niciun om de pe pământ, de-ar fi 
fost el chiar fecior de crai ori de sultan, nu ar fi fost în stare să găsească un 
dar care să se asemuie, mai de aproape ori mai pe departe, cu acele 
minunăţii fără de pereche în soiul lor, nu vroi să-l supere pe bătrânul său 
vizir şi să nu-i facă hatârul pe care acela i-l cerea, orişicât de zadarnic s-ar fi 
dovedit; şi, în buna lui vrere, îi răspunse: 

— Bine! O, vizire al meu, îţi dau răgazul pe care mi-l ceri. Ci să ştii 
limpede că, la trecerea celor trei luni, dacă nu ai să izbândeşti a găsi pentru 
fiul tău o zestre de dăruit fetei mele, şi care să întreacă sau măcar să se 
asemuie cu zestrea pe care mi-o aduce, în numele fiului ei, Aladdin, femeia 
aceasta de treabă, eu am făcut pentru fiul tău tot ce era cu putinţă, datorită 
slujbelor tale vrednice şi credincioase! 

Pe urmă se întoarse înspre mama lui Aladdin şi îi spuse cu multă dragoste: 

— O, mamă a lui Aladdin, poţi să te duci în toată bucuria şi liniştea îndărăt 
la fiul tău şi să-i spui că cererea lui a fost primită şi că fata mea este de aci 
înainte pe numele lui! Ci spune-i că nunta nu are să se poată face decât 
numai peste trei luni, spre a ne da vreme să punem să se lucreze hainele de 
măritiş ale fetei şi toate lucrurile ce se cuvin la casa unei domniţe de 
stepena ei! 

Şi mama lui Aladdin, tulburată până peste poate, îşi ridică mâinile înspre 
cer şi se rugă pentru îmbelşugarea şi lungirea vieţii sultanului, îşi luă rămas- 
bun şi, numaidecât, odată ieşită din sarai, apucă de bucurie zborul înspre 
casă. Şi, de cum intră în casă, Aladdin îi văzu obrazul luminat de fericire, şi 
alergă la ea şi, tare tulburat, o întrebă: 

— Fi, o, maică, trebuie să trăiesc ori trebuie să mor? 


Şi biata femeie, sleită cu totul, şezu mai întâi pe divan şi îşi scoase 
iaşmacul de pe faţă, apoi spuse: 

— Îţi aduc vestea cea bună, o, Aladdin! Fata sultanului este de acuma 
înainte pe numele tău! Iar darul tău, precum vezi, a fost primit cu bucurie şi 
cu mulţumire! Numai că nunta cu Badru'l-Budur nu are să se poată face 
decât peste trei luni! Iar zăboveala se datorează vizirului cel mare, barba 
aceea a năpastelor, care i-a şoptit în taină nu ştiu ce sultanului şi l-a 
îndemnat să mai tărăgăneze însurătoarea, nu ştiu pentru care pricină! Ci, 
inşallah! nu are să se întâmple decât de bine! Iar dorul tău are să-ţi fie 
împlinit până peste toate aşteptările, o, fiul meu! 

Pe urmă adăugă: 

— lar pe vizirul cel mare, o, fiul meu, Allah să-l bată şi să-l aducă la starea 
cea mai păcătoasă! Căci tare sunt îngrijorată de ce-o fi putut să spună la 
urechea sultanului! Fără de el, nunta s-ar fi săvârşit, pe cât părea, astăzi ori 
mâine, aşa de răpit era Măria Sa de poamele cele nestemate de pe tablaua de 
farfuriu! 

Pe urmă, fără să se oprească şi fără să răsufle, îi povesti fiului ei tot ce se 
întâmplase de la intrarea ei în divan până ce plecase, şi sfârşi spunând: 

— Allah să ocrotească viaţa sultanului nostru cel slăvit, şi pe tine să te 
apere pentru fericirea care te aşteaptă, o, Aladdin, fiul meu! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute cincizecea noapte 


Spuse: 


— Allah să ocrotească viaţa sultanului nostru cel slăvit, şi pe tine să te 
apere, pentru fericirea care te aşteaptă, o, Aladdin, fiul meu! 

Şi Aladdin, dacă auzi cele ce îi vestea maică-sa, se cutremură de drag şi de 
mulţumire, şi strigă: 

— Preaslăvit să fie Allah, o, maică a mea, cel carele a făcut să coboare 
milele sale asupra casei noastre şi să-ţi dea ca fiică o domniţă din sângele 
domnilor celor mai mari! 

Şi sărută mâna maică-sii, şi îi mulţumi îndelung pentru toate ostenelile pe 
care şi le dăduse spre aducerea la îndeplinire a acelei trebi atâta de gingaşe. 
lar maică-sa îl sărută cu dragoste şi îi jură tot felul de huzururi şi plânse 
gândind că soţul ei, croitorul, părintele lui Aladdin, nu mai era, ca să vadă şi 


el norocul şi roadele cele minunate ale ursitei fiului lor, puşlamaua de mai 
înainte! 

Şi, din ziua aceea, Aladdin şi maică-sa, cu o nerăbdare până peste poate, 
începură să socotească ceasurile care îi despărţeau de fericirea pe care o 
aşteptau, după ce aveau să treacă cele trei luni. Şi nu mai conteneau să tot 
tăinuiască despre planurile şi despre ospeţele şi despre pomenile pe care 
socoteau să le dea celor sărmani, aducându-şi aminte că şi ei, încă ieri, se 
aflau în ticăloşie, şi că, fără de nicio îndoială, lucrul cel mai vrednic în ochii 
Atoatedătătorului era dărnicia. 

Or, două luni se scurseră în felul acesta. Şi mama lui Aladdin, care pleca 
de acasă în fiecare zi spre a face târguielile îndătinate de dinainte de nuntă, 
se duse la suk într-o dimineaţă şi porni să bată prăvăliile făcând o grămadă 
de cumpărături, şi mai mari şi mai mici, când deodată băgă de seamă un 
lucru pe care nu îl văzuse atunci când venise. Văzu, într-adevăr, că toate 
prăvăliile erau dichisite şi împodobite cu frunzare, cu felinare şi cu panglici 
colorate, de la un cap al uliţei până la celalalt, şi că toţi prăvăliaşii, toţi 
muşteriii şi toţi oamenii din suk, fie bogaţi, fie săraci, făceau o mare zarvă 
de bucurie, şi toate ulițele erau înţesate de slujbaşi de la sarai, îmbrăcaţi 
falnic în atlazurile lor de sărbătoare şi călări pe cai înfotăzaţi minunat, şi 
toată lumea se vânzolea încolo şi încoace într-o forfotă neobişnuită. Încât se 
încumetă să-l întrebe pe un neguţător de ulei, de la care îşi făcea 
cumpărăturile, ce fel de sărbătoare, despre care ea habar nu avea, sărbătorea 
mulţimea aceea voioasă, şi ce însemnau toate acele vânzoleli. Şi neguţătorul 
de ulei, nedumerit până peste poate de o întrebare ca aceea, o privi 
închiondorat şi răspunse: 

— Pe Allah! s-ar zice că-ţi faci bătaie de joc! Ori eşti vreo străină, de nu 
ştii aşa, nimica, despre însurătoarea feciorului vizirului cel mare cu domniţa 
Badru'l-Budur, fata sultanului? Şi-acuma-i taman ceasul când iese ea de la 
hammam! Şi toţi călăreţii aceştia, îmbrăcaţi falnic cu haine de zarafir, sunt 
străjile care au să-i alcătuiască paza până la sarai! 

Când auzi vorbele neguţătorului de ulei, mama lui Aladdin nu vroi să afle 
nimica mai mult şi, înnebunită şi zdrobită, o luă la fugă, de-a curmezişul 
sukurilor, uitându-şi târguielile la neguţător, şi ajunse acasă, unde intră şi, 
cu suflarea tăiată, se aruncă pe divan şi rămase aşa un răstimp, fără a putea 
să rostească niciun cuvânt. lar când izbuti să vorbească, îi spuse lui 
Aladdin, care venise în fugă: 


— Ah, copilul meu! ursitoarea a întors împotriva ta foaia cea rea a cărţii 
sale! Şi iacătă că totul este pierdut şi că fericirea înspre care păşeai s-a 
mistuit până a nu se fi împlinit! 

lar Aladdin, tare speriat de starea în care o vedea pe maică-sa şi de vorbele 
pe care le auzea, o întrebă: 

— Au ce s-a întâmplat atât de rău, o, maică a mea? Grăbeşte de-mi spune! 

Ea zise: 

— Vai, fiul meu! sultanul şi-a uitat de făgăduiala pe care ne-a făcut-o! Şi 
chiar astăzi o mărită pe fiică-sa Badru'l-Budur cu feciorului vizirului cel 
mare, faţa aia de catran, năpastă ăla de care mi-era mie atâta de spaimă! Şi 
cetatea toată e împodobită ca la sărbătorile cele mari, pentru nunta din seara 
aceasta! 

Şi Aladdin, dacă auzi vestea, simţi cum fierbinţeala îi năpădeşte minţile şi 
cum îi face sângele să zvâcâie năprasnic. Şi un răstimp rămase uluit şi 
năucit, de parcă sta să cadă şi să moară pe loc. Ci nu zăbovi să se 
îmbărbăteze, aducându-şi aminte de lampa cea fermecată pe care o avea la 
mâna lui şi care, mai mult decât oricând, avea să-i fie de mare ajutor. Şi se 
întoarse înspre maică-sa şi îi spuse, cu un glas tare liniştit: 

— Pe viaţa ta, o, maică, eu mă cam socotesc că feciorul vizirului nu prea 
are să se bucure în noaptea aceasta de desfătările pe care le nădăjduieşte în 
locul meu! Fii, dar, fără nicio teamă în privinţa aceasta, şi, fără a mai 
zăbovi, scoală-te şi pregăteşte-ne ceva de mâncare. Şi avem să vedem noi 
pe urmă ce ne mai rămâne de făcut, cu ajutorul Celui Preaînalt! 

Atunci mama lui Aladdin se ridică şi pregăti demâncarea, pe care Aladdin, 
cu mare poftă, o mâncă şi, îndată ce sfârşi, se duse în odaia lui spunând: 

— Vreau să rămân singur şi să nu fiu supărat de nimenea! 

Şi zăvori uşa după el cu cheia, şi scoase lampa cea fermecată din ungherul 
unde o ţinea ascunsă. Şi o luă şi o frecă la locul pe care îl ştia. Şi tot atunci, 
efritul rob al lămpii se ivi dinainte-i şi spuse: 


Iacă aci dinainte 

Stă robul tău cu luare-aminte! 

Spune: ce vrei? Eu sunt al lămpii slujitor, 
Fie că-n văzduhuri zbor, 

Fie că umblu de-a rând 

Aici pe pământ! 


Şi Aladdin îi spuse: 


— Ascultă-mă bine, o, slujitor al lămpii! căci nu mai este vorba acuma să- 
mi aduci de mâncat şi de băut, ci să mă slujeşti într-o daravelă cu mult mai 
însemnată! Află, dar, că sultanul mi-a făgăduit-o de soţie pe fata lui cea 
minunată, pe Badru'l-Budur, primind de la mine un plocon de poame 
nestemate. Şi mi-a cerut un răgaz de trei luni până să sărbătorim nunta. Şi 
acum şi-a uitat făgăduiala şi, fără măcar să-i treacă prin minte să-mi trimită 
îndărăt darul pe care i l-am dat, o mărită pe fiică-sa cu feciorul vizirului cel 
mare! Or, lucrurile nu trebuie să se petreacă nicidecum în felul acesta! Şi îţi 
cer să mă slujeşti ca să-mi duc la îndeplinire un plan al meu! 

Şi efritul răspunse: 

— Spune, o, Aladdin, stăpâne al meu! Şi nu e nicio trebuinţă să-mi dai 
atâtea lămuriri! Porunceşte, şi am să mă supun! 

Şi Aladdin răspunse: 

— În seara aceasta, deci, de îndată ce însurăţeii s-or culca în patul lor de 
nuntă, şi până ce să aibă ei vreme nici măcar să se atingă, să-i ridici cu pat 
cu tot şi să-i aduci chiar aici, unde am să văd eu ce îmi rămâne de făcut! 

Iar efritul lămpii îşi duse mâna la frunte şi răspunse: 

— Ascult şi mă supun! 

Şi pieri. 

În clipita aceasta a istorisirii sale, Şeherezada văzu că se luminează de ziuă, şi, sfioasă, tăcu. 


Dar când fu cea de a şapte sute cincizeci şi una noapte 


Spuse: 


Iar efritul lămpii îşi duse mâna la frunte şi răspunse: 

— Ascult şi mă supun! 

Şi pieri. 

lar Aladdin se duse la maică-sa şi şezu jos lângă ea şi începu să 
tăifâsuiască liniştit, ba de una, ba de alta, fără să se mai îngrijeze de 
măritişul domniţei, de parcă nimic din toate acelea nu s-ar fi întâmplat. Şi, 
la culcare, intră în odaia lui unde iarăşi se zăvori cu cheia şi aşteptă 
întoarcerea efritului. Şi-aşa cu el! 

În ce priveşte nunta feciorului vizirului cel mare, iacătă! Când ospeţele şi 
zaifeturile şi chilomanele şi veselirile ajunseră la capăt, proaspătul însurăţel, 
cu căpetenia hadâmbilor înainte, intră în odaia de nuntă. Şi căpetenia 
hadâmbilor zori să plece şi să închidă uşa în urma lui. Şi ginerele, după ce 
se dezbrăcă, trase la o parte pologul de mătase de la pat şi se băgă acolo, ca 


să aştepte venirea domniţei. Or, domniţa nu zăbovi mult până să se arate, 
însoţită de mama sa şi de femeile din alaiul ei, care o dezbrăcară, o 
înveşmântară cu o cămăşuţă de mătase şi îi despletiră părul. Pe urmă o suiră 
în pat ca parcă silind-o, în vreme ce, cumu-i datina mireselor în astfel de 
împrejurări, domniţa se prefăcea că se împotriveşte, şi se smucea în toate 
părţile, dând să le scape din mâini. Şi după ce o suiră în pat, fără a se ispiti 
să se uite la feciorul vizirului, care se afla de mult în pat, femeile plecară 
toate împreună, făcând urări pentru îndeplinire. 

lar mama domniţei, care plecă la urmă de tot, închise uşa odăii, scoțând, 
cumu-i datina, un oftat adânc. 

Or, de îndată ce tinerii însurăţei se văzură singuri, şi până să aibă răgazul 
să-şi facă vreo mângâiere cât de mică, se simţiră deodată ridicaţi cu pat cu 
tot, fără a putea să-şi dea seama ce li se întâmplă. Şi, cât ai clipi din ochi, se 
văzură scoşi din sarai şi puşi jos într-un loc pe care nu-l cunoşteau, şi care 
nu era altul decât odaia lui Aladdin. Şi pe când ei se cufundau în spaimă, 
efritul se duse de se temeni dinaintea lui Aladdin şi îi zise: 

— Porunca ta, o, stăpâne al meu, a fost îndeplinită. Şi iată-mă-s gata să te 
ascult, la tot ce mai ai a mă pune să-ţi fac! 

Şi Aladdin îi răspunse: 

— Mai am să-ţi cer a-l înşfăca pe pezevenghiul acesta tinerel şi a-l duce 
să-l încui, pe toată noaptea, în umblătoare! Şi mâine dimineaţă să te întorci 
aici, ca să capeţi poruncile mele! 

Şi ginnul lămpii răspunse că ascultă şi că se supune, şi zori să 
îndeplinească porunca. Îl înşfăcă, aşadar, cu asprime, pe feciorul vizirului şi 
îl duse de-l încuie la privăţi, înfundându-l cu capul într-o gaură. Şi vărsă 
asupra-i o suflare rece şi împuţită, care îl ţintui ca pe o bucată de lemn în 
starea în care se afla. Şi-aşa cu el! 

Ci în ceea ce îl priveşte pe Aladdin, apoi acesta, dacă rămase singur cu 
domniţa Badru'l-Budur, nu se gândi o clipită măcar, în ciuda dragostei 
amarnice pe care o simţea pentru ea, să se prilejească de împrejurare. Şi, 
dintru început, se temeni dinaintea domniţei, ţinându-şi mâna pe inimă, şi, 
cu un glas plin de patimă, îi spuse: 

— O, domniţă, află că aici eşti mai la adăpost decât în saraiul sultanului, 
părintele tău! Dacă te afli în locul acesta pe care nu îl cunoşti, este numai ca 
să nu înduri mângâierile acelui copilandru năvleg, feciorul vizirului tatălui 
tău! lar eu, măcar că sunt acela căruia i-ai fost făgăduită de soţie, am să mă 
feresc cu grijă să mă ating de tine, mai înainte de a fi venit vremea şi mai 

Şi Aladdin, ca să-i dovedească şi mai apriat că nu avea niciun gând rău în 
privinţa ei, şi ca s-o liniştească, se aruncă în pat îndărăt, chiar pe locul pe 
care şezuse feciorul vizirului, şi avu grijă să aşeze o sabie între fată şi el, ca 
să-i arate şi mai limpede prin aceasta că înţelegea să-şi facă mai degrabă 
moarte decât să se atingă de domniţă, nici măcar cu vârfurile degetelor. Ba 
chiar se şi întoarse cu spatele înspre ea, ca nu care cumva s-o stânjenească 
în vreun fel. Şi adormi în deplină linişte, fără a se mai îngrija că se afla 
acolo Badru'l-Budur cea atâta de dorită, de parcă ar fi fost singur-singurel 
în patul lui de flăcău. 


Pe domniţă însă tulburarea, pe care i-o pricinuiau întâmplarea aceea atât de 
ciudată, şi starea cea nouă în care se vedea, şi gândurile învălmăşite care o 
chinuiau, ba de spaimă, ba de uluire, nu o lăsă să dea geană în geană toată 
noaptea. Ci fără de îndoială că ea era cu mult mai puţin de plâns decât fiul 
vizirului, care se afla la umblători, cu capul vârât într-o gaură, şi care nu 
putea să facă nicio mişcare, din pricina suflării celei înfricoşătoare pe care o 
aruncase efritul peste el spre a-l înţepeni. Oricum, soarta celor doi însurăţei, 
în cea dintâi noapte a lor de nuntă, nu avea nimic alta decât lucruri tare 
mâhnitoare şi tare păcătoase. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute cincizeci şi doua noapte 


Spuse: 


Oricum, soarta celor doi însurăţei, în cea dintâi noapte a lor de nuntă, nu 
avea nimic alta decât lucruri tare mâhnitoare şi tare păcătoase. 

A doua zi dimineaţa, fără ca Aladdin să mai trebuiască să frece iarăşi 
lampa, efritul — după porunca dată de cu seară — veni singur să aştepte 
trezirea stăpânului lămpii. Şi întrucât acesta zăbovea, scoase un şir de 
strigăte, înspăimântând-o pe domniţă, care nu avea putinţa să-l zărească. Şi 
Aladdin deschise ochii; şi de îndată ce îl văzu pe efrit, se ridică de lângă 
domniţă şi se trase oleacă mai de o parte, ca să nu fie auzit decât de efrit, 
căruia îi spuse: 

— Dă fuga de-l scoate de la umblători pe feciorul vizirului, şi întoarce-te 
de-l pune în pat, pe locul unde se afla. Pe urmă înşfacă-i şi du-i pe amândoi 
în saraiul sultanului, chiar acolo de unde i-ai luat. Şi, mai cu seamă, 
veghează-i cu luare-aminte ca nu cumva să-i laşi să se sărute ori măcar să se 
atingă! 

Şi efritul lămpii răspunse că ascultă şi că se supune, şi zori să se ducă mai 
întâi să-l scoată pe tinerelul cel năpăstuit de la umblători şi să-l aşeze pe pat 
lângă domniţă şi-apoi, numaidecât, în mai puţină vreme decât ar fi de 
trebuinţă ca să baţi o dată din pleoape, îi mută pe amândoi în odaia de nuntă 
din saraiul sultanului, fără ca ei să poată vedea ori să poată pricepe nici ce 
se întâmplă cu ei, nici pe ce cale îşi schimbau aşa de iute locuinţa. Şi de 
altminteri asta era tot ce li se putea întâmpla mai bine, întrucât numai dacă 
l-ar fi văzut o dată pe ginnul cel înfricoşător, slujitorul lămpii, fără de 
îndoială că s-ar fi speriat de moarte. 


Or, nici nu-i aşeză bine efritul pe cei doi însurăţei în odaia lor din sarai, că 
sultanul şi soţia lui, arzând să afle cum îşi petrecuse domniţa, fata lor, cea 
dintâi noapte a ei de nuntă, şi dornici s-o firitisească şi să fie cei dintâi care 
s-o vadă spre a-i ura fericire şi huzur statornic, îşi făcură intrarea de 
dimineaţă şi se apropiară tulburaţi foarte de patul fetei lor, şi o sărutară cu 
duioşie între cei doi ochi, spunându-i: 

— Binecuvântată să-ţi fie însoţirea, o, fiică a inimii noastre! Şi deie Allah 
să vezi zămislindu-se din rodnicia ta un şir lung de urmaşi frumoşi şi vestiti, 
care să ducă din neam în neam fala şi mândria spiţei noastre! Ah, spune-ne 
cum ţi-ai petrecut noaptea aceasta dintâi, şi cum s-a purtat soţul tău faţă de 
tine! 

Şi, după ce vorbiră aşa, tăcură, aşteptând răspunsul. Şi, iacătă că deodată 
domniţa, în loc să arate un chip proaspăt şi zâmbitor, o văzură cum 
izbucneşte în suspine şi cum îi priveşte cu nişte ochi trişti şi plini de lacrimi. 

Ei atunci vrură să-l întrebe şi pe soţul ei şi se uitară la locul din pat unde 
credeau că încă se mai afla culcat; dar el taman ieşise din odaie, chiar în 
clipa intrării lor, ca să se ducă să se spele de toate spurcăciunile care îl 
mânjiseră pe faţă. Şi gândiră că s-o fi dus la hammamul din sarai, ca să se 
scalde după împreunare. Şi-aşa că se întoarseră iar înspre fata lor şi o 
iscodiră îngrijoraţi, din semne, din priviri şi din grai, despre pricina 
lacrimilor şi a mâhnirii ei. Şi întrucât ea tăcea mai departe, socotiră că 
numai ruşinea de după cea dintâi noapte de nuntă o oprea să vorbească, şi 
că lacrămile ei erau lacrimi ca pentru asemenea împrejurări; şi stătură un 
răstimp liniştiţi, nevroind să mai stăruiască, dintru început. Cum însă starea 
aceea ameninţa să dăinuiască prea lungă vreme, şi cum lacrimile nu făceau 
decât să sporească, sultana nu putu să îndure mai mult; şi, cu un glas plin de 
haz, îi spuse într-un sfârşit domniţei: 

— Hai, fata mea, vrei până la urmă să-mi răspunzi, şi să-i răspunzi şi 
tatălui tău? Şi mult ai să mai faci cu noi nazurile astea, care chiar că ţin de 
cam prea multă vreme? Şi eu, fata mea, am fost mireasă, ca tine, şi înainte 
de tine! Da eu am ştiut să pun o măsură şi să nu prea întind mofturile astea 
de găină plouată. Şi, pe deasupra, tu uiţi că te dovedeşti acuma lipsită de 
cinstirea care ne-o datorezi, dacă te încăpăţânezi aşa mai departe să nu 
răspunzi la întrebările noastre! 

La vorbele acestea supărate ale mamei sale, biata domniţă, copleşită din 
toate părţile deodată, se văzu silită să se rupă din tăcerea pe care o păstra şi, 
scoțând un suspin adânc şi tare jalnic, răspunse: 


— Allah să mă ierte dacă m-am dovedit lipsită de cinstirea pe care o 
datorez tatălui meu şi mamei mele! Ci pricina este că sunt tulburată până 
peste poate şi tare speriată, şi tare tristă, şi tare năucită de tot ce mi s-a 
întâmplat în noaptea aceasta! 

Şi începu să povestească tot ce i se întâmplase, nicidecum aşa cum se 
petrecuseră lucrurile aievea, ci aşa cum putuse ea să le priceapă numai cu 
ochii. Spuse cum, de îndată ce se culcase în patul ei, lângă soţul ei, feciorul 
vizirului, simţise că patul se mişcă sub ea, cum se văzuse mutată într-o 
clipită din odaia de nuntă într-o casă în care nu mai fusese niciodată până 
atunci, cum soţul ei fusese dus de acolo, fără ca să poată şti în ce fel fusese 
el luat şi dus, cum locul lui, cât ţinuse noaptea toată, fusese luat de un 
flăcău frumos, tare cuviincios şi până peste poate de îndatoritor care, ca nu 
cumva să se vadă ispitit a se bucura de ea, pusese sabia între ei şi adormise, 
cu faţa întoarsă la perete, şi cum, într-un sfârşit, dimineaţa, de îndată ce 
soţul ei se întorsese în pat, fusese mutată iarăşi, dimpreună cu el, în odaia 
lor de miri, din sarai, de unde el atunci se grăbise să se scoale spre a da fuga 
la hammam, ca să se curețe de un strat de lucruri amarmice care îi copereau 
chipul! Şi adăugă: 

— Şi tocmai atunci v-am văzut pe amândoi că intraţi pe uşă, ca să-mi uraţi 
ziua-bună şi să-mi cereţi veşti! Vai de mine şi de mine! Nu-mi mai rămâne 
decât să mor! 

Şi, după ce spuse astea, îşi ascunse capu-n perne, pradă unor suspine grele. 

Dacă auziră vorbele acestea ale domnitei Badru'l-Budur, fiica lor, sultanul 
şi soţia lui rămaseră cu gura căscată şi se priviră cu nişte ochi albi şi cu 
nişte chipuri lungi, şi nu mai avură nicio îndoială că fata lor nu şi-ar fi 
pierdut minţile din pricina nopţii aceleia, când fecioria ei fusese berbecită 
întâia oară. Şi nu vroiră să dea niciun fel de crezare vorbelor ei. lar maică- 
sa îi spuse cu glas şoptit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute cincizeci şi treia noapte 


Spuse: 


..„.Şi nu vroiră să dea niciun fel de crezare vorbelor ei. lar maică-sa îi 
spuse cu glas şoptit: 

— Aşa se petrec lucrurile întotdeauna, fata mea! Ci să te fereşti să nu care 
cumva să mai spui şi altcuiva, căci lucrurile astea nu se povestesc niciodată! 


Şi cine te-ar auzi te-ar lua de smintită! Scoală-te, dar, şi nu te mai îngrijora 
în privinţa aceasta, şi fă în aşa fel ca să nu tulburi, cu chipul tău mohorât, 
ospeţele care se dau astăzi la sarai, în cinstea ta, şi care au să ţină patruzeci 
de zile şi patruzeci de nopţi, nu numai în cetatea noastră, ci şi în toată 
împărăţia! Hai, fata mea, fii mulţumită şi uită degrabă păţaniile din noaptea 
aceasta! 

Pe urmă sultana chemă slujnicele şi le dădu în seamă s-o dichisească pe 
mireasă; iar ea, împreună cu sultanul, care era tare nedumerit, ieşi să-l caute 
pe ginerele său, feciorul vizirului. Şi sultanul, ca să se dumirească de cele 
ce-i spusese fiică-sa, începu să-l iscodească pe amărâtul de flăcău despre 
cele ce se întâmplaseră. Ci el nu vroi să-i mărturisească nimic din câte 
îndurase. Şi, tăinuindu-le toată păţania, de teamă să nu fie luat în râs şi 
alungat de părinţii soţiei sale, se mulţumi să răspundă: 

— Pe Allah! da ce să se fi întâmplat de aveţi, când mă întrebaţi, un chip 
atâta de ciudat? 

Şi sultana, atunci, şi mai încredinţată că tot ce-i povestise fiică-sa era 
urmarea vreunui vis urât, socoti că face bine să nu mai stăruiască deloc pe 
lângă ginere-său, şi îi spuse: 

— Preamărit să fie Allah că totul s-a petrecut fără de vătămare şi fără de 
durere! Te sfătuiesc, fiul meu, să te porţi cu multă gingăşie faţă de soţia ta, 
întrucât ea-i tare firavă! 

Şi îl lăsă cu vorbele acestea, şi se duse în iatacurile ei, să vegheze 
zaiafeturile şi zamparalâcurile din ziua aceea. Şi-atâta cu ea şi cu tinerii 
însurăţei! 

Estimp, Aladdin, care cam bănuia ce se petrecea la sarai, îşi petrecu ziua 
veselindu-se la gândul renghiului cel iscusit pe care i-l jucase feciorul 
vizirului. Ci nu se ţinu de mulţumit, şi vroi să deguste până la capăt 
umilirea potrivnicului său. Încât socoti potrivit să nu-i lase o clipită de tihnă 
şi, de cum căzu noaptea, luă lampa şi o frecă. Iar ginnul se şi ivi dinaintea 
lui, rostind cele ce rostise şi de dăţile celelalte. Şi Aladdin îi spuse: 

— O, slujitor al lămpii, du-te la saraiul sultanului! Şi, de îndată ce ai să-i 
vezi pe tinerii însurăţei că se culcă laolaltă, ia-i cu pat cu tot şi adu-mi-i aici, 
cum ai făcut şi as'noapte! 

Şi ginnul plecă de zor să îndeplinească porunca, şi nu zăbovi mult până ce 
să se întoarcă cu povara pe care o puse jos în odaia lui Aladdin, ca apoi să-l 
înşface pe feciorul vizirului şi să-l înfunde cu capu-nainte în usna 
umblătoarei. Şi Aladdin nu pregetă să ia locul cel gol şi să se culce lângă 


domniţă; ci cu tot atâta cuviinţă ca întâia oară. Şi, după ce aşeză sabia între 
ei, se întoarse cu faţa la perete şi adormi liniştit. Şi, a doua zi, lucrurile se 
petrecură întocmai ca în ajun; care va să zică, efritul, urmând poruncile lui 
Aladdin, îl aduse pe pătimitul de ginerel îndărăt lângă Badru'l-Budur, şi îi 
purtă pe amândoi, cu patul, în odaia de nuntă din saraiul sultanului. 

Or, sultanul, mai nerăbdător ca oricând să afle ştiri de la fiica lui, după cea 
de a doua noapte, ajunse taman în clipita aceea în odaia de noapte, numai el 
singur de data aceasta; căci, mai presus de toate, sultanul se temea de 
bosumflările sultanei, soţia lui, şi mai degrabă vroia să o descoase el însuşi 
pe domniţă. Şi de îndată ce fiul vizirului, ugilit până peste poate, auzi paşii 
sultanului, sări din pat şi o zbughi afară din odaie, ca să dea fuga la 
hammam să se curețe pe faţă. Iar sultanul intră şi se duse lângă patul fiicei 
sale, şi ridică pologul de zarafir; şi, după ce o sărută pe domniţă, o întrebă: 

— Spune-mi, fata mea! nădăjduiesc că în noaptea aceasta nu ai mai avut 
visele acelea atâta de amarnice, din care ne-ai povestit ieri acele păţanii 
nemaipomenite! Hai, poţi să-mi spui cum ţi-ai trecut noaptea aceasta? 

Ci domniţa, în loc să răspundă, izbucni în suspine şi îşi ascunse faţa în 
mâini, ca să nu vadă ochii înroşiţi ai tatălui ei, care nu mai pricepea nimic 
din toate astea. Şi aşteptă o bună bucată de vreme, ca să-i dea răgaz să se 
liniştească; ci întrucât ea tot plângea şi sughiţa mai departe, sultanul, până 
la urmă, chiar că se înfurie şi îşi trase sabia şi strigă: 

— Pe viaţa mea, dacă nu vrei să-mi spui numaidecât adevărul, are să-ţi 
zboare capul de pe umeri! 

Atunci biata domniţă, de două ori înfricoşată, fu nevoită să-şi curme pe 
dată lacrimile şi cu glas sfâşiat spuse: 

— O, tată al meu preaiubit, fie-ţi milă! nu te mânia pe mine! Căci, dacă ai 
binevoi să mă asculţi, acuma, când mama nu mai este aici ca să te 
stârnească împotriva mea, m-ai ierta, fără de nicio îndoială, şi m-ai plânge, 
şi ai avea grijă cum se cuvine ca să nu mă laşi să mor de tulburare şi de 
spaimă! Întrucât, de bună seamă, dacă m-ar mai încerca o dată întâmplările 
cele atâta de amarnice pe care le-am încercat în noaptea aceasta din urmă, 
m-ai găsi mâine dimineaţă moartă în pat! Fie-ţi, dar, milă de mine, o, 
părinte al meu, şi fă aşa ca urechea şi inima ta să se îndure de patimile şi de 
spaima mea! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şapte sute cincizeci şi patra noapte 


Spuse: 


...Fie-ti, dar, milă de mine, o, părinte al meu, şi fă aşa ca urechea şi inima 
ta să se îndure de patimile şi de spaima mea! 

Şi sultanul, care avea o inimă blajină şi care nu mai simţea în preajma lui 
duhul asmuţitor al soţiei sale, se plecă înspre fiică-sa, şi o sărută, şi o 
mângâie, şi îi alină inima scumpă. Pe urmă îi spuse: 

— Şi acuma, fata mea, potoleşte-ţi sufletul şi înseninează-ţi ochii! Şi 
povesteşte-i cu toată încrederea părintelui tău, în toate de-amănuntele, 
întâmplările care te-au adus noaptea aceasta într-o stare de tulburare şi de 
spaimă atâta de amarnice! 


Şi domniţa, cu capul pe pieptul tatălui ei, povesti, fără să uite nimic, toate 
năprasnele câte i se întâmplaseră în acele două nopţi trecute, şi îşi sfârşi 
istorisirea adăugând: 

— Şi-apoi, o, tată al meu mult-iubit, ar fi mult mai bine să-l întrebi şi pe 
fiul vizirului, ca să-ţi poată adeveri şi el spusele mele! 

Şi sultanul, după ce ascultă întâmplarea aceea nemaipomenită, rămase 
năucit până peste marginile năucirii şi împărtăşi necazul fiicei lui, şi îşi 
simţi ochii cum i se înmoaie de lacrimi, aşa de tare o iubea. Şi îi spuse: 

— Hotărât, fata mea, numai şi numai eu sunt pricina la toate năpastele câte 
ti s-au întâmplat. Întrucât te-am măritat cu un amărât care nu ştie cum să te 
apere şi să te ferească de asemenea năprasne ciudate. Căci, cu adevărat, eu 
ţi-am vroit fericirea, cu căsătoria aceasta, şi nicidecum jalea şi pieirea ta! 
Or, pe Allah, am să poruncesc numaidecât să vină vizirul şi fiul lui, 
năvlegul, şi să le cer samă despre toate lucrurile astea! Ci, orice-ar fi, tu poţi 
să fii liniştită, fata mea! căci necazurile acestea nu au să se mai întâmple, 
mă jur ţie pe viaţa capului meu! 

Pe urmă o lăsă, dând-o în grija femeilor, şi se duse în iatacurile sale, 
clocotind de mânie. 

Şi pe dată porunci să vină la el vizirul său cel mare; şi, de cum vizirul i se 
înfăţişă dinainte, sultanul îi strigă: 

— Unde-i pramatia de fiu-tău? Şi ce ţi-a spus în privinţa celor câte s-au 
întâmplat în aceste două nopţi din urmă? 

Vizirul cel mare, înmărmurit, răspunse: 

— Habar nu am, o, doamne al vremilor, despre ce este vorba! Fiul meu nu 
mi-a spus nimic care să poată să-mi lămurească mânia stăpânului nostru! 
Ci, dacă îmi îngădui, dau fuga numaidecât să-l caut şi să-l întreb! 

Şi sultanul zise: 

— Du-te! Şi întoarce-te degrabă să-mi dai răspunsul! 

Şi vizirul cel mare, cu nasul tare alungit, ieşi îndoindu-şi spinarea şi se 
duse să-l caute pe fiu-său, pe care îl găsi la hammam, pregătindu-se să se 
spele de scârnele care îl acopereau. Şi îi strigă: 

— O, pui de căţea, pentru ce mi-ai tăinuit adevărul? Dacă nu-mi dai sama 
numaidecât despre aceste două nopţi, ziua de astăzi are să fie ziua ta cea de 
pe urmă! 

Şi fiu-său lăsă capu-n jos şi răspunse: 

— Vai, o, părinte al meu, numai ruşinea m-a oprit până acuma să-ţi 
dezvăluiesc amamicele întâmplări din aceste două nopţi, şi năpastele cele 


de nespus pe care le-am îndurat, fără a avea putinţă să mă apăr, ori baremi 
să ştiu cum, şi din blestemul căror puteri vrăjmaşe am păţit amândoi tot ce 
am păţit, în patul nostru! 

Şi îi povesti lui tătâne-său toată tărăşenia, de şart, fără a uita nimic! Ci nu 
are niciun rost s-o mai spunem o dată. Şi adăugă: 

— În ce mă priveşte, o, părinte al meu, mai degrabă îmi vreau moartea 
decât o asemenea viaţă! Şi, dinaintea ta, fac jurământul cel întreit de 
despărţenie pe totdeauna de fata sultanului! Mă închin, dar, ţie, să te duci la 
sultan şi să-l îndupleci să primească mărturisirea despărţeniei mele de fata 
sa Badru'l-Budur! Întrucât aceasta este singura cale de a vedea sfârşindu-se 
năpastele mele şi de a-mi dobândi liniştea! Şi am să pot şi eu atunci să dorm 
în patul meu, în loc să-mi petrec nopţile prin umblători! 

Când auzi vorbele fiului său, vizirul cel mare rămase mohorât. Căci dorul 
vieţii lui fusese de a-l vedea pe fecioru-său însurat cu fata sultanului, şi greu 
îi mai venea să se lepede de o cinste atâta de mare. Încât, măcar că era 
încredinţat de nevoinţa despărțirii în atare împrejurări, îi spuse fiului său: 

— Hotărât, o, fiul meu, nu este cu putinţă să înduri mai mult nişte 
năprasne ca acelea. Cugetă însă la ce pierzi odată cu despărţenia aceasta! 
Au nu ar fi mai bine să-ţi îmbărbătezi inima încă o noapte, în care noi avem 
să veghem în preajma odăii de nuntă, cu hadâmbi înarmaţi cu săbii şi cu 
toroipane? Ce zici, fiul meu? 

El răspunse: 

— Fă ce vrei, o, părinte al meu, vizirule! Din parte-mi, eu sunt bine hotărât 
să nu mai intru în odaia aceea de nuntă! 

Atunci vizirul îl lăsă pe fiu-său şi se întoarse la sultan. Şi şezu smirnă 
dinaintea lui, cu capu-n pământ. 

Şi sultanul îl întrebă: 

— Ce ai a-mi spune? 

El răspunse: 

— Pe viaţa stăpânului nostru, ceea ce a povestit domniţa Badru'l-Budur 
este întru totul adevărat! Ci vina nu-i nicidecum a feciorului meu! Oricum, 
o, doamne al vremilor, nu trebuie ca domniţa să rămână iarăşi în primejdia 
altor necazuri din pricina fiului meu. Şi, dacă îngăduieşti, mai bine ar fi ca 
de acuma aceşti doi soţi să se lase unul de altul, după datina despărţeniei! 

Şi sultanul spuse: 

— Pe Allah, ai dreptate! Da dacă soţul fiicei mele nu ar fi fost fiu-tău, cu 
moartea l-aş fi despărţit de fata mea! Să fie, dară, despărțiți! 


Şi tot atunci sultanul dădu poruncile de trebuinţă ca să se curme toate 
zaiafeturile, atât în sarai precum şi în cetate şi în toată împărăţia Chinei; şi 
porunci să se strige despărțenia fiicei sale Badru'l-Budur de feciorul 
vizirului cel mare, dând de înţeles limpede că nimica nu fusese săvârşit şi că 
mărgăritarul rămăsese neprihănit şi nevătămat. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute cincizeci şi cincea noapte 


Spuse: 


...Şi porunci să se strige despărţenia fiicei sale Badru'l-Budur de feciorul 
vizirului cel mare, dând de înţeles limpede că nimica nu fusese săvârşit şi că 
mărgăritarul rămăsese neprihănit şi nevătămat. lar pe feciorul vizirului cel 
mare, din preţuire faţă de tătânele lui, sultanul îl căftăni valiu peste un olat 
depărtat de-al Chinei, şi îi porunci să plece fără de zăbavă. Lucru care şi fu 
îndeplinit. 

Când Aladdin află, odată cu locuitorii cetăţii, din strigătele pristavilor 
domneşti, despre despărţenia domniţei Badru'l-Budur, fără de săvârşirea 
nuntişului, şi despre plecarea ponositului, îşi simţi pieptul umflându-se până 
peste poate şi îşi zise: „Binecuvântată fie lampa aceasta făcătoare de 
minuni, izvorul cel dintâi al tuturor huzururilor mele! Ba chiar că-i mai bine 
dacă despărţenia s-a săvârşit fără niciun amestec mai de-a dreptul al 
ginnului lămpii, care, nu încape îndoială, l-ar fi nimicit fără de scăpare pe 
nătângul ăla!” Şi tot aşa se mai bucură şi că răzbunarea lui ajunsese la 
izbânda aceea fără ca nimenea, nici sultanul, nici vizirul cel mare, nici 
măcar maică-sa, să fi priceput ce parte avusese el în toată povestea. Şi, fără 
să-şi mai bată capul, de parcă nimica peste fire nu s-ar fi întâmplat de când 
o ceruse el pe domniţă de soţie, aşteptă, în toată liniştea, să se scurgă cele 
trei luni de răgaz cerute de sultan şi, chiar de cu zori, după cea mai din urmă 
zi, o trimise la sarai pe maică-sa, înveşmântată cu hainele ei cele mai 
frumoase, să-i aducă aminte sultanului de făgăduială. 

Or, de îndată ce mama lui Aladdin intră la divan, sultanul, care după 
obiceiul său era pe cale să înceapă a orândui treburile domniei, îşi aruncă 
ochii înspre ea şi o cunoscu numaidecât. Şi nu fu de trebuinţă să vorbească 
ea, întrucât sultanul îşi aminti singur de făgăduiala pe care i-o făcuse şi de 
răstimpul pe care îl sorocise. Şi se întoarse înspre vizir şi îi zise: 


— O, vizirule, iacăt-o pe mama lui Aladdin! ea este aceea care acum trei 
luni ne-a adus tablaua cea minunată de farfuriu, plină cu nestemate. Şi tare 
mă socotesc că vine, la trecerea sorocului, să-mi ceară îndeplinirea 
făgăduielii pe care i-am făcut-o în privinţa fetei mele! Binecuvântat fie 
Allah, carele nu a îngăduit căsătoria cu fiul tău, ca să mă facă să-mi aduc 
aminte de vorba dată, pe când eu mi-am uitat legămintele, din pricina ta! 

Şi vizirul care în inima lui rămăsese tare cătrănit de toate câte se 
întâmplaseră, răspunse: 

— De bună seamă, o, stăpâne al meu, domnii nu se cade niciodată să-şi 
uite făgăduielile! Ci, cu adevărat, când cineva îşi mărită fata, se cuvine să 
cerceteze cine este soţul! Iar stăpânul nostru sultanul nu a făcut niciun fel de 
cercetare despre Aladdin şi despre obârşia lui! Or, eu am aflat că acesta-i 
fiul unui croitor sărman, mort în sărăcie, şi dintr-o stare de jos! De unde 
dară poate să-i vină bogăţia unui fecior de croitor? 

Sultanul spuse: 

— Bogăția vine de la Allah, o, vizirule! 

El spuse: 

— Aşa-i, o, Măria Ta! Da noi nu ştim dacă Aladdin acesta este într-adevăr 
aşa de bogat pe cât ne-a dat de presupus ploconul lui. Ca să ne încredinţăm, 
sultanul nu ar avea decât să ceară, ca preţ pentru domniţă, o zestre atâta de 
mare cât să n-o poată plăti decât un fiu de emir ori de sultan. Şi, în chipu- 
acesta, sultanul nu şi-ar mărita fata decât după o bună cercetare, fără a se 
primejdui a-i mai da o dată un soţ nevrednic de harurile ei! 

Şi sultanul spuse: 

— Limba ta musteşte miere, o, vizirule! Pofteşte-o, dar, pe femeie să vină 
mai aproape ca să-i vorbesc! 

lar vizirul făcu semn căpeteniei străjerilor, care o pofti pe mama lui 
Aladdin să înainteze până la piciorul tronului. 

Atunci mama lui Aladdin se temeni şi sărută pământul de trei ori dintre 
mâinile sultanului, care îi zise: 

— Află, o, mătuşă, că nu mi-am uitat deloc făgăduinţa! Ci până acuma 
încă nu ţi-am spus nimic despre zestrea cerută ca preţ pentru fata mea, ale 
cărei haruri sunt mari foarte! Să-i spui, dar, fiului tău că însurătoarea lui cu 
fata mea El Sett Badru'l-Budur are să se săvârşească de îndată ce are să-mi 
trimită ceea ce îi cer ca zestre pentru fata mea, adică patruzeci de tablale 
mari de aur greu, pline până-n buză cu soiurile acelea de nestemate, în chip 
de poame de toate culorile şi de toate mărimile, din care mi-a trimis în tava 


de farfuriu; şi tablalele acelea de aur să fie aduse la sarai de patruzeci de 
copile roabe, frumoase ca nişte lune, care să fie însoţite de patruzeci de robi 
negri, tineri şi voinici, şi toţi să meargă în alai îmbrăcaţi cât mai falnic, şi să 
vină să pună jos dinaintea mea acele patruzeci de tablale cu nestemate! Şi 
iacătă, aceasta-i toată cerința mea, tuşa mea cea bună! Căci nu voi a cere 
mai mult de la fiul tău, ţinând seama de peşcheşul pe care mi l-a şi trimis! 

lar mama lui Aladdin, doborâtă de-a binelea de cererea aceea fără de 
asemuire, se mulţumi să se mai temenească o dată dinaintea jeţului 
împărătesc, şi se trase îndărăt, spre a se duce să-i dea seamă lui fecioru-său 
despre solia ei. Şi îi spuse: 

— Ah, fiul meu, te sfătuiesc eu bine, dintru început, să nu te gândeşti la 
însurătoarea aceasta cu domniţa Badru'l-Budur! 

Şi cu un potop de suspine, îi povesti fiului ei felul, de altminteri 
binevoitor, cum o primise sultanul, şi cererile pe care le ridică până a se 
învoi cu totul la însurătoare. 

Şi adăugă: 

— Ce nebunie şi pe tine, o, copilul meu! Că nu mă gândesc la tablalele de 
aur şi la nestematele cerute! Întrucât mintea mea îmi spune că ai să fii atâta 
de smintit cât să te duci în tainiţa de sub pământ ca să despoi toţi pomii de 
poamele lor cele vrăjite! Da în ceea ce priveşte cele patruzeci de fetişcane 
roabe şi cei patruzeci de flăcăiaşi negri, cum ai să faci, ia spune-mi? Ah, 
fiul meu, şi cererea aceasta atâta de nemăsurată este tot un pocinog de-al 
afurisitului de vizir; că l-am văzut, când am intrat, cum s-a aplecat la 
urechea sultanului şi i-a spus ceva în taină! Crede-mă, Aladdine, leapădă-te 
de gândul acesta care are să te mâie la pieirea ta, fără de izbavă! 

Ci Aladdin se mulţumi să zâmbească şi îi răspunse maică-sii: 

— Pe Allah! o, maică a mea, când te-am văzut că vii cu obrazul cătrănit, 
am gândit că o să-mi vesteşti vreo ştire tare rea! Da văd bine acuma că tu 
totdeauna te îngrijorezi pentru nişte lucruri care chiar că nici nu merită 
osteneala! Află, dar, că tot ce îmi cere sultanul ca preţ pentru fata lui nu este 
nimic pe lângă ce aş putea eu să-i dau într-adevăr! Înseninează-ţi, aşadar, 
ochii, şi potoleşte-ţi sufletul! Şi, din parte-ţi, nu te mai gândi decât să ne 
găteşti ceva de mâncare, întrucât tare mi-e foame. Şi lasă în seama mea 
grija de a-l mulţumi pe Măria Sa. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şapte sute cincizeci şi şasea noapte 


Spuse: 


„„.Şi, din parte-ţi, nu te mai gândi decât să ne găteşti ceva de mâncare, 
întrucât tare mi-e foame. Şi lasă în seama mea grija de a-l mulţumi pe Măria 
Sa. 

Or, de îndată ce bătrâna ieşi ca să se ducă la suk să cumpere merindele de 
trebuinţă, Aladdin alergă să se încuie în odaia lui. Şi luă lampa şi o frecă în 
locul pe care îl ştia. 

Şi numaidecât se şi ivi ginnul care, după ce i se ploconi dinainte, spuse: 


Iacătă-l aci dinainte 

Pe robul tău cel cu luare-aminte! 
Spune: ce vrei? Eu sunt 

Al acestei lămpi slujitor, 

Fie că-n văzduhuri zbor, 

Fie că alerg pe pământ! 


Şi Aladdin îi spuse: 

— Află, o, efritule, că sultanul binevoieşte să mi-o dea pe fata lui, 
minunata Badru'l-Budur, pe care o ştii, da numai dacă îi trimit cât mai 
degrabă patruzeci de tablale de aur greu, din cel mai curat soi, pline ochi cu 
poame de nestemate asemenea cu cele de pe tava de farfuriu pe care le-am 
cules chiar din pomii din grădina în care am găsit lampa pe care o slujeşti 
tu. Da asta nu-i tot! Sultanul îmi mai cere, pe deasupra, spre a-i duce 
tablalele acelea de aur greu, pline cu nestemate, patruzeci de fetişcane 
roabe, frumoase ca nişte lune, care să fie însoţite de patruzeci de flăcăi 
negri, frumoşi, voinici şi falnic îmbrăcaţi. lacătă, dar, ce îţi cer eu, la rându- 
mi! Grăbeşte, aşadar, să mă mulţumeşti, în temeiul puterii pe care o am 
asupra ta, ca stăpân ce mă aflu al lămpii! 

lar ginnul răspunse: 

— Ascult şi mă supun! 

Şi pieri, ci numai spre a se şi întoarce peste o clipită. Şi era însoţit de cei 
optzeci de robi cu pricina, atât bărbaţi, cât şi femei, pe care îi rândui în 
curte, de-a lungul zidului casei. Iar roabele femei purtau pe cap, fiecare, 
câte un lighean mare de aur greu, plin până în buză cu mărgăritare, cu 
diamante, cu pietre de rubin, cu smaralde, cu peruzele şi cu alte sumedenii 
de soiuri de nestemate, în chip de poame de toate culorile şi de toate 


mărimile. Şi fiecare lighean era acoperit cu un văl străveziu de borangic, 
ţesut cu alesături de zarafir. Şi chiar că nestematele erau mai minunate, şi 
încă cu mult, decât cele înfăţişate întâia dată sultanului, pe tablaua de 
farfuriu. Şi ginnul, după ce sfârşi de orânduit lângă zid cei optzeci de robi, 
veni a se temeni dinaintea lui Aladdin şi îl întrebă: 

— O, stăpâne al meu, mai ai de cerut ceva de la slujitorul lămpii? 

Şi Aladdin îi spuse: 

— Nu, nimic altceva, deocamdată. 

Şi numaidecât efritul pieri. 

Or, tot atunci, mama lui Aladdin se întoarse încărcată cu merindele pe care 
le cumpărase din suk. Şi rămase tare uluită când văzu casa năpădită de atâta 
lume; şi gândi, în clipa dintâi, că sultanul o fi trimis după Aladdin să-l 
priponească, spre a-l pedepsi pentru neobrăzarea cererii lui. Ci Aladdin nu o 
lăsă mai mult în greşeala ei, întrucât, până să aibă ea răgazul a-şi scoate 
iaşmacul de pe faţă, îi spuse: 

— Nu pierde vremea să-ţi mai scoţi iaşmacul, o, maică, dat fiind că eşti 
nevoită să pleci iarăşi, fără de zăbavă, spre a însoţi la sarai pe robii pe care 
îi vezi rânduiţi în curtea noastră! Cele patruzeci de roabe, aşa precum bagi 
de seamă, poartă zestrea cerută de sultan ca preţ pentru fata lui! Te rog, dar, 
mai înainte chiar de a găti masa, să-mi faci binele de a însoţi alaiul, spre a i- 
] înfăţişa sultanului! 

Numaidecât mama lui Aladdin îi puse pe cei optzeci de robi să iasă în 
bună rânduială din casa ei, aşezându-i unul după altul, în perechi: câte o 
fetişcană roabă având înainte-i câte un flăcău negru, şi tot aşa până la 
perechea cea mai de pe urmă. Şi fiecare pereche era despărțită de cea de 
dinainte-i la o depărtare de zece paşi. Şi când perechea cea mai de pe urmă 
ieşi pe poartă, mama lui Aladdin porni şi ea după alai. Şi Aladdin, tare 
liniştit în privinţa izbânzii, închise poarta şi se duse în odaia lui, să aştepte 
în tihnă întoarcerea maică-sii. 

Or, de îndată ce perechea cea dintâi ajunse în uliţă, trecătorii şi începură să 
se adune împrejur; şi, când alaiul se ivi în întregime, uliţa se umplu de o 
mulţime nenumărată, plină de larmă şi de strigăte de uimire. Şi sukul tot 
veni fuga împrejurul alaiului, ca să se minuneze de o privelişte atâta de 
falnică şi de nemaipomenită. Căci fiecare pereche, în parte, era o minunăţie 
întreagă! Întrucât hainele-i desăvârşite ca gust şi ca strălucire, frumuseţea-i 
alcătuită dintr-o frumuseţe albă de femeie şi dintr-o frumuseţe neagră de 
arap, înfăţişarea-i aleasă, ţinuta-i mândră, umbletu-i încet şi rânduit la 


depărtare măsurată, strălucirea ligheanului cu nestemate pe care îl purta pe 
cap fiecare fetişcană, sclipirile aruncate de giuvaierurile învârstate din 
brâurile de aur ale arapilor, scânteierile care ţâşneau din tichiile lor de 
zarafir, la care fluturau penele cele albe, toate astea închipuiau o privelişte 
vrăjită, fără de asemuire, care făceau norodul să nu se îndoiască o clipită că 
n-ar fi vorba de sosirea la sarai a vreunui strălucit fecior de crai ori de 
sultan. 

Şi alaiul, în mijlocul uimirii întregului norod, ajunse, într-un sfârşit, la 
sarai. Şi, de îndată ce zăriră perechea cea dintâi, străjerii şi portarii rămaseră 
atâta de uluiţi încât, cuprinşi de sfială şi de minunare, se înşiruiră singuri, pe 
două rânduri, la trecerea perechilor. Şi căpetenia lor, la vederea celui dintâi 
arap, gândind că însuşi sultanul arapilor venea în ospeţie la Măria Sa, îi ieşi 
înainte şi se temeni şi vru să-i sărute poala hainei; ci o văzu atunci pe fata 
cea minunată care venea în urma aceluia. Şi, totodată, arapul dintâi, 
zâmbind, îi spuse, după cum îi dăduse efritul sfaturile de trebuinţă: 

— Eu nu sunt, şi noi toţi nu suntem decât robii aceluia care va să vină, 
atunci când va sosi ceasul! 

Şi, după ce rosti acestea, intră pe poartă, urmat de fetişcana care purta 
ligheanul de aur, şi de întreg şirul cel mândru de perechi. Şi cei optzeci de 
robi trecură prin curtea dintâi şi se duseră de se rânduiră frumos în cea de a 
doua curte, care da de-a dreptul spre divanul împărătesc. 

Or, de îndată ce sultanul, care la ceasul acela judeca treburile împărăției, 
văzu în curte acel alai falnic care adumbrea cu măreţia lui toată strălucirea 
câtă se afla în sarai, puse să fie golit pe dată divanul şi porunci să fie primiţi 
noii veniţi. Iar ei intrară falnici, doi câte doi, şi se rânduiră încet, alcătuind 
un corn de lună dinaintea scaunului împărătesc. Şi fetişcanele roabe, ajutate 
de însoțitorii lor cei negri, puseră fiecare jos pe covor ligheanul pe care îl 
aduseseră. Pe urmă cei optzeci, toţi laolaltă, se ploconiră şi sărutară 
pământul dintre mâinile sultanului, ca să se ridice numaidecât şi, toţi odată, 
să dezvelească dintr-o mişcare sprintenă ligheanele prevestite cu poamele 
cele minunate. Şi, cu braţele încrucişate pe piept, rămaseră smimă, cu 
chipurile pătrunse de cuviinţa cea mai adâncă. 

Numai atunci mama lui Aladdin, care venea la urmă de tot, păşi până la 
mijlocul cornului de lună alcătuit de cele patruzeci de perechi şi, după 
temenelile şi salamalecurile îndătinate, îi spuse sultanului, care rămăsese 
mut de-a binelea dinaintea acelei privelişti fără de seamăn: 


— O, doamne al vremilor, fiul meu Aladdin, robul tău, mă trimite cu 
zestrea pe care ai cerut-o ca preţ pentru Sett Badru'l-Budur, preacinstita-ţi 
fată! Şi mă însărcinează să-ţi spun că ai greşit în ce priveşte preţul domniţei, 
şi că toate astea sunt cu mult mai prejos de harurile ei! Ci nădăjduieşte că ai 
să-l ierţi pentru puţinătatea darului, şi că ai să primeşti acest peşcheş 
mărunt, aşteptând cele ce are să mai facă el pe viitor! 

Aşa vorbi mama lui Aladdin. Ci sultanul, care nu era în stare să priceapă 
prea bine ce-i spunea ea, sta mai departe năuc şi cu ochii holbaţi dinaintea 
priveliştii ce se înfăţişa privirii sale. Şi se uita pe rând când la cele patruzeci 
de lighene, când la fetişcanele roabe care aduseseră lighenele, şi când la 
arapii cei tineri care le însoţiseră pe aducătoarele lighenelor. Şi nu ştia de ce 
să se minuneze mai mult: de giuvaierurile acelea care erau cele mai 
strălucite din câte s-au văzut vreodată pe lume, ori de fetişcanele roabe care 
erau ca nişte lune, ori de robii cei negri care erau fiecare ca un sultan! Şi 
şezu aşa un ceas de vreme, fără a putea să rostească o vorbă şi nici să-şi 
desprindă privirile de la minunile pe care le avea dinaintea lui. Şi, în loc să 
se întoarcă înspre mama lui Aladdin ca să-i mărturisească simţămintele sale 
în privinţa celor ce-i aducea, izbuti, într-un sfârşit, să se întoarcă înspre 
vizirul său cel mare şi îi spuse: 

— Pe viaţa mea! ce mai sunt bogăţiile pe care le avem noi, şi ce mai este 
saraiul meu, faţă de o strălucire ca aceasta? Şi ce mai avem să gândim noi 
despre omul care, în mai puţină vreme decât îţi trebuie ca să le doreşti, 
poate să dobândească asemenea minuni şi să ni le trimită? Şi ce mai sunt 
harurile fetei mele, faţă de un potop de frumuseţe ca acesta? 

Şi vizirul, cu toată ciuda şi pica pe care le simţea după toate câte i se 
întâmplaseră lui fecioru-său, nu putu a opri să nu spună: 

— Aşa-i, pe Allah! toate-s frumoase; ci tot nu preţuiesc cât comoara cea 
fără de pereche care-i domniţa Badru'l-Budur! 

Iar sultanul zise: 

— Pe Allah! ba preţuiesc şi o întrec cu mult! Drept care nu mai socot că 
fac un târg prost dând-o de soţie unui ins atâta de bogat, atâta de darnic şi 
atâta de falnic ca domnia sa Aladdin, fiul nostru! 

Şi se întoarse înspre ceilalţi viziri şi înspre emirii şi mai-marii care îl 
înconjurau şi îi întrebă din ochi. Şi toţi răspunseră ploconindu-se adânc 
până la pământ, de trei ori, ca să-şi arate limpede deplina învoială cu 
vorbele sultanului lor. Atunci Măria Sa nu mai şovăi. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şapte sute cincizeci şi opta noapte 


Spuse: 


Atunci Măria Sa nu mai şovăi. Şi, fără a se mai îngriji să afle dacă Aladdin 
avea toate însuşirile ce se cuvin din partea cuiva menit să ajungă soţul unei 
fete de sultan, se întoarse înspre mama lui Aladdin şi îi zise: 

— O, preacinstită mamă a lui Aladdin, mă rog ţie să te duci să-i spui fiului 
tău că, din ceasul acesta, a intrat în casa mea şi în neamul meu, şi nu mai 
aştept decât să-l văd, ca să-l sărut aşa cum un tată îşi sărută copilul, şi ca să- 
] împreun, după Sfânta Carte şi după sunnă, cu fiica mea Badru'l-Budur! 

Şi mama lui Aladdin, după salamalecurile de cuviinţă dintr-o parte şi din 
cealaltă, grăbi să plece, ca numaidecât, sfruntând iuţeala vântului, să zboare 
către casa ei şi să-i dea de ştire lui fiu-său despre cele ce se petrecuseră. Şi îl 
îndemnă să dea zor a merge să se înfăţişeze sultanului, care era cum nu se 
poate mai nerăbdător să-l vadă. Şi Aladdin, pe care vestea aceasta îl 
mulțumea întru toate dorinţele sale, după o aşteptare atâta de lungă, nu vroi 
deloc să lase a se vedea cât de beat era de bucurie. Ci, cu o înfăţişare tare 
liniştită şi cu un glas măsurat, răspunse: 

— Toată fericirea această îmi vine de la Allah şi de la binecuvântarea ta, o, 
maică, şi de la osârdia ta neostoită! 

Şi îi sărută mâinile, şi îi mulţumi îndelung, şi îi ceru îngăduinţa să intre în 
odaia lui spre a se găti de plecare la sultan. 

Or, de cum se văzu singur, Aladdin luă lampa cea fermecată, care îi fusese 
până atunci de un ajutor atâta de mare, şi o frecă uşor, ca de obicei. Şi pe 
dată se şi ivi efritul care, după ce se temeni dinainte-i, îl întrebă, cu vorbele 
obişnuite, ce slujbă putea să-i împlinească. 

Şi Aladdin răspunse: 

— O, efritule al lămpii, doresc să fac o scaldă! Şi, după scaldă, vreau să- 
mi aduci o mantie fără de asemuire ca bogăţie nici la sultanii cei mai mari 
de pe pământ, şi atâta de frumoasă, încât cei care se pricep să o poată preţui 
la peste o mie de mii de dinari de aur, pe puţin! Şi-atâta tot, deocamdată! 

Atunci efritul lămpii, după ce se plecă în semn de supunere, îşi îndoi 
spinarea întru totul şi îi spuse lui Aladdin: 

— O, stăpâne al lămpii, suie-te pe umerii mei! 

Şi Aladdin se sui pe umerii efritului, lăsându-şi picioarele să spânzure 
peste pieptul acestuia; şi efritul îl ridică în văzduhuri, făcându-l nevăzut ca 


şi pe el, şi îl duse într-un hammam atâta de frumos, de nu i s-ar fi putut găsi 
fratele nici pe la sultani ori pe la chezari. Şi hammamul era numai de jad şi 
de alabastru străveziu, cu havuzuri de comalină trandafirie şi de corai alb, şi 
cu nişte înflorituri din piatră de smarald de o gingăşie vrăjită. Şi ochii şi 
simţurile puteau cu adevărat, acolo, înlăuntru, să se bucure după plac, 
întrucât nimic nu putea acolo să supere privirea, fie în mare, fie în mic! lar 
reveneala de acolo era desfătătoare, iar căldura era peste tot la fel, iar 
fierbinţeala era măsurată şi potrivită. 

Şi niciun băieş nu se afla acolo, ca să tulbure cu făptura ori cu glasul lui 
liniştea boltelor albe. Dar, de îndată ce ginnul îl lăsă pe Aladdin jos pe 
podina din sala de intrare, un efrit tinerel, de toată mândreţea, semănând, da 
mult mai ispititor, cu o fetişcană, se ivi dinainte-i şi îl ajută să se dezbrace, 
şi îi aruncă pe umeri un ştergar mare, şi îl sprijini cu multă grijă şi gingăşie, 
şi îl duse în sala cea mai frumoasă, care era podită toată cu nestemate de 
felurite culori. Şi numaidecât alţi tineri efriţi, nu mai puţin frumoşi şi nu 
mai puţin ispititori, veniră să-l ia din mâinile tovarăşului lor, şi îl aşezară 
dulce pe o laviţă de marmură, şi începură să-l frece şi să-l spele cu mai 
multe feluri de ape înmiresmate; şi îl frământară cu o pricepere minunată, şi 
iar îl scăldară cu apă de trandafir, îmbălsămată cu mosc. Şi îngrijirile lor 
măiestrite îi dădură o culoare la fel de luminoasă ca a unei foi de trandafir, 
şi albă şi rumenă, după plac. Iar el simţi că se face uşor, de ar fi putut să 
zboare ca păsările. Şi efritul cel tânăr şi frumos, care îi adusese acolo, veni 
să-l ia iarăşi şi să-l ducă îndărăt pe podina din sala de intrare, unde îi aduse 
spre înviorare un sorbet desfătător de ambră gălbuie. Şi îl găsi pe ginnul 
lămpii ţinând în mâini nişte haine de o bogăţie fără de asemuire. Şi, ajutat 
de efritul cel tinerel şi cu mâini atâta de dulci, se îmbrăcă în odoarele 
acelea, şi se făcu asemenea, da şi mai plin de măreție, cu un fiu de sultan 
dintre sultanii cei mari! Şi efritul lămpii îl luă iarăşi pe umeri şi îl duse 
îndărăt în odaia din casa lui, fără de nicio zguduire. 

Atunci Aladdin se întoarse înspre efritul lămpii şi îi spuse: 

— Şi acuma, ştii ce-ţi mai rămâne de făcut? 

El răspunse: 

— Nu, o, stăpâne al lămpii! Da porunceşte şi am să mă supun, fie că prin 
văzduhuri zbor, fie că pe pământ dau zor! 

Şi Aladdin zise: 

— Doresc să-mi aduci un cal de soi ales, care să nu aibă frate, ca 
frumuseţe, nici în grajdurile sultanului şi nici la cei mai puternici crai de pe 


lume. Şi trebuie ca tacâmul lui, numai el, să preţuiască pe puţin o mie de 
mii de dinari de aur. Totodată, ai să-mi mai aduci patruzeci şi opt de robi 
tineri, frumoşi la făptură, potriviţi la stat şi plini de farmec, îmbrăcaţi cu 
multă fală şi risipă şi bogăţie, pentru ca douăzeci şi patru dintre ei, rânduiţi 
în două şiruri de câte doisprezece, să poată deschide calea înaintea calului 
meu, în vreme ce alţi douăzeci şi patru să vină în urma mea, în două şiruri 
de câte doisprezece, la fel. Pe deasupra, să nu uiţi mai ales să găseşti, spre a 
o sluji pe maică-mea, douăsprezece fete tinere ca nişte lune, fără de seamăn 
în soiul lor, îmbrăcate cu multă pricepere şi măreție, şi purtând fiecare pe 
braţe câte o rochie de ţesături şi de culori felurite, cu care să se poată 
îmbrăca, în toată încrederea, o fată de sultan! Într-un sfârşit, ai să dai la 
fiecare dintre cei patruzeci şi opt de robi ai mei, ca să şi-o agaţe la gât, câte 
o pungă cu cinci mii de dinari de aur, cu care să pot să fac ce mi-o plăcea. 
Şi iacătă tot ce doresc de la tine, pe ziua de astăzi. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute cincizeci şi noua noapte 


Spuse: 


„„„Şi iacătă tot ce doresc de la tine, pe ziua de astăzi. 

Or, nici nu sfârşi Aladdin bine de vorbit, că ginnul, după răspunsul de 
ascultare şi de supunere, zori numaidecât să piară, ci spre a se întoarce peste 
o clipită cu calul, cu cei patruzeci şi opt de robi tineri, cu cele douăsprezece 
fete, cu cele patruzeci şi opt de pungi de câte cinci mii de dinari fiecare, şi 
cu cele douăsprezece rochii de ţesături şi de culori osebite. Şi totul era cu 
desăvârşire din soiul cerut, de nu încă şi mai frumos. Şi Aladdin luă în 
primire tot şi îl slobozi pe ginn, spunându-i: 

— Am să te chem când o să am trebuintă de tine! 

Şi, fără a mai tărăgăni, îşi luă ziua-bună de la maică-sa, mai sărutându-i 
încă o dată mâinile şi dându-i-le în slujbă pe cele douăsprezece fetişcane 
roabe, pe care le dăscăli să nu precupeţească nimic spre a o mulţumi pe 
stăpâna lor şi spre a o învăţa felul cum să se îmbrace cu hainele cele 
frumoase pe care i le aduseseră. 

După care Aladdin grăbi să încalece pe cal şi să iasă din curtea casei lui. 
Şi, măcar că atunci se afla pentru întâia oară pe spinarea unui cal, ştiu să se 
ţină călare cu o gingăşie şi cu o îndemânare de până şi călăreţii cei mai 
desăvârşiţi l-ar fi pizmuit. Şi pomi la drum, după întocmirea alaiului aşa 


cum îl închipuise el, având înainte pe cei douăzeci şi patru de robi, rânduiţi 
pe două şire de câte doisprezece, însoţit pe de lături de patru robi care 
ţineau panglicile de la harşaua calului, şi urmat de ceilalţi, care încheiau 
rândurile. 

Or, de îndată ce alaiul se înşirui pe ulite, o gloată fără de număr, cu mult 
mai mare decât cea care venise fuga în calea alaiului dintâi, se strânse din 
toate părţile, şi prin sukuri, şi pe la ferestre, şi pe terase. Iar cei patruzeci şi 
opt de robi, urmând poruncile ce le fuseseră date de Aladdin, începură 
atunci să scoată galbenii din pungi şi să-i arunce cu pumnii, ba la dreapta, 
ba la stânga, înspre norodul care se înghesuia pe urmele lor. Şi uralele 
răsunau în toată cetatea, atât pentru dărnicia împărătească a aceluia care 
făcea acele danii, cât şi pentru frumuseţea călăreţului şi a robilor lui cei 
sclipitori. Întrucât Aladdin, pe calul său, chiar că era tare plăcut de văzut, cu 
obrazu-i făcut încă şi mai mândru de puterea lămpii celei fermecate, cu 
înfăţişarea lui crăiască şi cu surguciu-i de adamante care i se legăna 
deasupra turbanului. Şi-aşa, în toiul uralelor şi al minunării întregului 
norod, ajunse Aladdin la saraiul împărătesc, unde zvonul venirii lui o luase 
înainte, şi unde totul fusese pregătit spre a-l întâmpina cu toate cinstirile 
datorate soţului domnitei Badru'l-Budur. 

Or, sultanul îl aştepta chiar în capul scării celei mari, care cobora spre cea 
de a doua curte. Şi de îndată ce Aladdin, ajutat de însuşi vizirul cel mare, 
care îi ţinu scara şeii, puse piciorul la pământ, sultanul coborî vreo două-trei 
trepte, în cinstea lui. Şi Aladdin urcă scara până la el şi vru să i se 
temenească dinainte; ci nu fu lăsat de sultan, care, minunat de fălnicia, de 
înfăţişarea frumoasă şi de bogăţia hainelor lui, îl primi în braţe şi îl sărută 
de parcă ar fi fost chiar copilul său. Şi tot atunci văzduhul răsună de uralele 
scoase de toţi emirii şi vizirii şi străjerii, şi de sunetele goarmelor, ale 
trâmbiţelor, ale fligoamelor şi ale dairalelor. Şi sultanul, cu braţul petrecut 
pe după gâtul lui Aladdin, îl duse în sala de primire cea mare, şi îl pofti să 
şadă alături de el pe laviţa jeţului împărătesc, şi îl mai sărută o dată, şi îi 
spuse: 

— Pe Allah! o, Aladdine, fiul meu, tare îmi pare rău că ursitoarea nu mi-a 
hărăzit să te întâlnesc până astăzi şi, în felul acesta, să nu mai fi zăbovit 
vreme de trei luni însurătoarea ta cu fiica mea Badru'l-Budur, roaba ta! 

Şi Aladdin se pricepu să-i răspundă într-un chip atâta de plăcut, încât 
sultanul simţi cum îi sporeşte dragostea pentru el, şi îi spuse: 


— Hotărât! o, Aladdin, ce sultan ar putea să nu te dorească de soţ al fetei 
lui? 

Şi se porni la taclale cu el, şi îl iscodi cu multă dragoste, şi se minună de 
deşteptăciunea răspunsurilor şi de frumuseţea graiului şi de agerimea 
vorbelor lui. Şi puse să se rânduiască, chiar în sala împărătească, un ospăț 
măreț, şi mâncă numai el şi cu Aladdin, poruncind să fie slujiţi chiar de 
vizirul cel mare, cu nasul alungit de ciudă până peste marginile alungirii, şi 
de emirii şi de ceilalţi curteni de frunte. 

Şi, când masa se sfârşi, sultanul, care nu vroia să-şi mai tărăgănească întru 
nimic făgăduiala, ceru să vină cadiul şi martorii, şi le porunci să scrie pe loc 
senetul de căsătorie al lui Aladdin cu fiica sa, domniţa Badru'l-Budur. Şi 
cadiul, de faţă cu martorii, zori să îndeplinească porunca şi să scrie senetul 
după toate pravilele cerute de Sfânta Carte şi de sunnă. Şi când isprăvi, 
sultanul îl sărută pe Aladdin şi îi spuse: 

— O, fiul meu, vrei chiar în noaptea aceasta să intri în odaia de nuntă 
pentru împlinire? 

Şi Aladdin răspunse: 

— O, doamne al vremilor, hotărât că, de n-aş asculta de dragostea cea 
mare pe care o port soţiei mele, chiar în seara aceasta aş intra pentru 
împlinire! Ci doresc ca lucrul să se facă într-un sarai vrednic de domniţă, 
care să fie numai al ei. Îngăduie-mi, dar, să amân deplina izbândă a fericirii 
mele, până ce am să pun să se zidească saraiul pe care i-l doresc. Şi, pentru 
aceasta, mă rog ţie să-mi dai spre folosinţă locul cel larg ce se află chiar 
peste drum de saraiul tău, aşa ca soţia mea să nu fie prea departe de 
părintele ei, şi ea şi eu să pot să fiu totdeauna în preajma ta, spre a te sluji! 
Iar eu, din parte-mi, mă leg să pun a se zidi saraiul acesta în cel mai scurt 
timp! 

Şi sultanul răspunse: 

— Ah, fiul meu, nu ai de ce să-mi ceri îngăduinţă! la de peste drum de 
saraiul meu oricât loc îţi trebuie. Ci zoreşte, mă rog ţie, ca saraiul să fie gata 
cât mai degrabă, căci tare vreau să mă bucur, până a nu-mi da obştescul 
sfârşit, de urmaşii neamului meu! 

Iar Aladdin zâmbi a râde şi zise: 

— Măria Ta să-şi liniştească sufletul în privinţa aceasta! Saraiul are să fie 
zidit cu o sârguinţă cum nici nu şi-ar putea dori cineva! 

Şi îşi luă rămas-bun de la sultan, care îl sărută cu drag, şi se întoarse acasă 
la el, tot cu alaiul care îl însoţise, în vâlvora de chiote ale norodului şi a 


urărilor de fericire şi de noroc. 

Or, de îndată ce se văzu în casa lui, Aladdin îi povesti maică-sii tot ce se 
petrecuse, şi nu mai zăbovi să se ducă, singur-singurel, în odaie la el. Şi luă 
lampa cea fermecată şi o frecă încet, ca de obicei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaizecea noapte 


Spuse: 


...Şi luă lampa cea fermecată şi o frecă încet, ca de obicei. Iar efritul nu 
zăbovi să se arate şi să se supună la poruncile lui. Şi Aladdin îi spuse: 

— O, efrite al lămpii, mai întâi am a te lăuda pentru sârgul pe care l-ai pus 
ca să mă slujeşti. Şi, pe urmă, am a-ţi cere un lucru, socotesc eu, ceva mai 
anevoios de îndeplinit decât tot ce ai făcut pentru mine până astăzi, în 
temeiul puterii pe care o au asupra-ţi virtuțile stăpânei tale, lampa aceasta, 
pe care o am în stăpânirea mea. Or, iacătă! vreau ca în cel mai scurt răstimp 
cu putinţă să-mi zideşti, chiar peste drum de saraiul sultanului, un sarai care 
să fie vrednic de soţia mea El Sett Badru'l-Budur! Şi, pentru aceasta, las în 
seama ta, cum ţi-o plăcea ţie şi după priceperile tale, pe deplin dovedite, 
grija pentru toate amănuntele împodobirii şi pentru lucrurile scumpe 
trebuitoare zidirii, precum pietrele de jad, de porfiră, de alabastru, de agat, 
de lazulită, de jasp, de marmură şi de granit. la numai seama să-mi ridici în 
mijlocul saraiului o boltă mare de cleştar, întocmită pe nişte stâlpi de aur 
greu şi de argint, puşi perechi, câte un stâlp de aur şi unul de argint — şi cu 
nouăzeci şi nouă de ferestre împodobite cu diamante şi rubine şi smaralde şi 
alte nestemate; ci să veghezi ca fereastra cea de-a nouăzeci şi noua să 
rămână neterminată, nu ca zidire, ci ca podoabe. Întrucât am eu un gând în 
privinţa ei. Şi nu uita să întocmeşti şi o grădină frumoasă, cu nişte havuzuri, 
şi cu nişte ape, şi cu nişte crânguri largi. Şi, mai cu seamă, o, efritule, 
orânduieşte-mi într-o hrubă, şi să-mi arăţi unde, o tainiţă mare foarte, plină 
cu dinari de aur. lar pentru tot ceea ce mai este de trebuinţă, cum ar fi 
bucătăriile, grajdurile şi slugile, îţi las deplină slobozenie şi mă încredinţez 
iscusinţei şi bunăvoinţei tale! 

Şi adăugă: 

— De îndată ce totul are să fie gata, să vii să-mi dai de ştire! 

lar ginnul răspunse: 

— Ascult şi mă supun! 


Şi pieri. 

Or, a doua zi, în revărsat de zori, Aladdin se mai afla în patul lui când văzu 
că se iveşte dinainte-i efritul lămpii care, după salamalecurile de cuviinţă, îi 
spuse: 

— O, stăpâne al lămpii, poruncile tale au fost îndeplinite şi te poftesc să 
vii să cercetezi lucrarea! 

lar Aladdin se învoi cu aceasta, şi efritul îl duse pe dată la locul ştiut şi îi 
arătă, peste drum de saraiul sultanului, în mijlocul unei grădini falnice, şi 
având în faţă două curţi urieşeşti de marmură, un sarai cu mult mai frumos 
decât acela pe care îl aştepta Aladdin. Şi ginnul, după ce îl lăsă să se 
minuneze de felul zidirii şi de înfăţişarea saraiului, îl pofti să cerceteze cu 
de-amănuntul totul. Şi Aladdin găsi că lucrurile fuseseră făcute cu o 
măreție, cu o strălucire şi cu o bogăţie de neînchipuit, şi găsi într-o hrubă 
urieşească o tainiţă plină până la tavan cu saci puşi unul peste altul şi 
ghiftuiţi cu dinari de aur. Şi cercetă la fel şi bucătăriile, şi cămările, şi 
capanele cu zaherea, şi grajdurile — pe care le găsi întocmite întru totul pe 
gustul său, şi în mare curăţenie; şi se minună de caii şi de iepele care 
mâncau din ieslele de argint, în vreme ce grăjdarii îngrijeau de bidivii şi îi 
ţesălau. Şi-i prefiră cu privirile pe toţi robii şi pe toate roabele şi pe toţi 
hadâmbii, înşiraţi în bună rânduială, după însemnătatea slujbelor lor. Şi, 
după ce văzu tot şi cercetă tot, se întoarse înspre efritul lămpii, pe care nu-l 
vedea decât el şi care îl însoțea pretutindeni, şi îl firitisi pentru râvna, pentru 
priceperea şi pentru dibăcia pe care le dovedise la acea lucrare desăvârşită. 
Pe urmă adăugă: 

— Nu ai uitat, o, efritule, decât să aşterni de la poarta saraiului meu până 
la saraiul sultanului un chilim moale care să-i îngăduie soţiei mele să nu-şi 
ostenească picioarele când are să străbată acest drum! 

Şi ginnul răspunse: 

— O, stăpâne al lămpii, ai dreptate! Ci într-o clipită lucrul are să fie făcut! 

Şi cu adevărat, cât ai clipi din ochi, un chilim falnic de urşinic fu aşternut 
pe întinderea care despărţea cele două saraiuri, cu nişte culori care se 
potriveau de minune cu smălţuiala pajiştilor şi a straturilor de flori. 

Atunci Aladdin, până peste poate de mulţumit, îi spuse efritului: 

— Acuma totu-i desăvârşit! Du-mă îndărăt acasă! 

Şi efritul îl luă şi îl duse în odaia lui, în vreme ce în saraiul sultanului 
slujitorii începeau să deschidă uşile spre a se apuca de treburile lor. 


Or, de cum deschiseră uşile, robii şi portarii rămaseră năuci până peste 
poate când văzură că peste drum de sarai, unde în ajun încă se mai vedea un 
meidan nesfârşit de întreceri la trânte şi la jocuri şi la călărie, locul era 
acuma astupat privirii. Şi văzură mai întâi chilimul cel falnic de urşinic, 
care se aşternea printre pajiştile cele proaspete, şi care îşi logodea culorile 
cu smălţătura florilor şi a pomilor. Şi zăriră atunci, urmând cu privire 
chilimul acela de-a lungul pajiştilor din grădina minunată, saraiul cel măreț, 
clădit din pietre scumpe, şi cu bolta lui de cleştar strălucind ca soarele. Şi, 
neştiind ce să mai creadă, socotiră cuminte să dea fuga şi să-i spună 
vizirului cel mare cum stă treaba; şi vizirul cel mare la rându-i, după ce se 
uită înspre saraiul cel nou, se duse să-l prevestească pe sultan cumu-i treaba 
spunându-i: 

— Nu mai încape nicio îndoială, o, doamne al vremilor! Soţul domniţei 
Badru'l-Budur este un vrăjitor răzvrătit! 

Ci sultanul îi răspunse: 

— Tare mă mai minunezi, o, vizirule, când dai să-mi bagi în minte gândul 
că saraiul despre care spui ar fi o lucrare vrăjitorească! Ci tu ştii prea bine 
că omul care mi-a şi trimis un peşcheş cu atâtea daruri minunate este foarte 
în stare, date fiind bogăţiile pe care de bună seamă că le stăpâneşte, şi dată 
fiind mulţimea nenumărată a zidarilor pe care trebuie să-i fi folosit pe 
potriva averii lui, să pună a se clădi un sarai întreg numai într-o noapte! 
Pentru ce, dar, şovăieşti a crede că a dobândit acest lucru pe calea puterilor 
fireşti? Şi au nu care cumva este mai degrabă zavistia ta care te orbește şi te 
face să judeci urât faptele, şi te împinge să-l vorbeşti de rău pe ginerele meu 
Aladdin? 

Şi vizirul, pricepând din vorbele acestea că sultanul îl are drag pe Aladdin, 
nu mai cutează să stăruiască, de frică să nu-şi facă belea singur, şi amuţi cu 
băgare de seamă. Şi-atâta cu el! 

Estimp, Aladdin... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaizeci şi una noapte 


Spuse: 


„..Estimp, Aladdin, de îndată ce efritul lămpii îl aduse îndărăt în casa lui 
cea veche, îi spuse uneia dintre cele douăsprezece fetişcane roabe să se ducă 
s-o scoale pe maică-sa, şi le porunci tuturora s-o îmbrace cu una dintre 


rochiile cele frumoase pe care le aduseseră, şi s-o împodobească pe cât 
puteau mai bine. Şi, când maică-sa fu îmbrăcată aşa cum dorea el, îi spuse 
că venise ceasul să se ducă la palatul sultanului, ca s-o ia pe mireasă şi s-o 
poftească la saraiul pe care i-l clădise. Şi mama lui Aladdin, după ce primi 
toate poveţele de trebuinţă în privinţa aceasta, plecă de la casa ei, însoţită de 
cele douăsprezece roabe ale sale, şi fu urmată numaidecât de Aladdin călare 
în mijlocul alaiului lui. Ci, când ajunseră mai pe-aproape de sarai, se 
despărţiră, spre a se duce Aladdin la saraiul lui cel nou, iar maică-sa la 
sultan. 

Or, de îndată ce străjile sultanului o zăriră pe mama lui Aladdin, în 
mijlocul celor douăsprezece fete care alcătuiau alaiul ei, alergară să-l 
vestească pe sultan, care zori să-i vină în întâmpinare. Şi o primi cu toate 
semnele de cinstire şi de preţuire datorate cinului ei cel nou, şi porunci 
căpeteniei hadâmbilor s-o ducă în harem la Sett Badru'l-Budur. Şi de îndată 
ce El Sett Badru'l-Budur o văzu şi află că era mama soţului său Aladdin, se 
şi ridică în cinstea ei şi se duse s-o sărute. Pe urmă o pofti să şadă lângă ea, 
şi o îmbie cu fel de fel de dulceţuri şi de bunătăţuri, în vreme ce femeile o 
îmbrăcau pe domniţă şi o împodobeau cu giuvaierurile cele scumpe care îi 
fuseseră dăruite de Aladdin, soţul ei. Şi nu mult după aceea veni şi sultanul, 
care putu, pentru întâia oară, dată fiind proaspăta încuscrire, să vadă obrazul 
dezvelit al mamei lui Aladdin. Şi băgă de seamă, după gingăşia trăsăturilor 
ei, că trebuie să fi fost tare plăcută în tinereţele sale, şi că acuma, îmbrăcată 
cum era într-o rochie frumoasă şi dichisită cu pricepere, avea o înfăţişare 
mai arătoasă decât multe domniţe şi soţii de viziri şi de emiri. Şi îi aduse 
multe laude în privinţa aceasta: lucru care bucură şi tulbură adânc inima 
bietei neveste a răposatului croitor Mustafa, cea atâta amar de vreme 
necăjită, şi îi umplu ochii de lacrimi. 

După care tustrei se aşezară la taifas, plini de bunăvoință, cunoscându-se, 
în felul acesta, mai pe larg, până ce sosi şi sultana, mama domniţiei Badru'l- 
Budur. Or, sultana cea bătrână era departe de a vedea cu ochi buni măritişul 
fiică-sii cu fiul unor oameni oarecari, şi ţinea partea vizirului cel mare, care, 
în taină, era tot mai cătrănit de întorsătura cea bună pe care o luau lucrurile 
în paguba lui. Însă sultana nu cuteza, în pofida dorinţei ce-o avea, să 
strâmbe din nas dinaintea mamei lui Aladdin; şi, după salamalecurile de 
cuviinţă dintr-o parte şi din cealaltă, şezu alături de ceilalţi, ci fără să ia 
aminte la ce vorbeau ei. 


Or, când veni vremea bun-rămasurilor de plecare la saraiul cel nou, 
domniţa Badru'l-Budur se ridică şi sărută cu mult drag pe tătâne-său şi pe 
maică-sa, amestecându-şi sărutările cu multe lacrimi, de ochii lumii. Pe 
urmă, sprijinită de mama lui Aladdin, care mergea de-a stânga ei, şi având 
înainte zece hadâmbi îmbrăcaţi în hainele lor de sărbătoare, şi urmată de o 
sută de fete roabe îmbrăcate cu o strălucire de libelule, luă drumul înspre 
saraiul cel nou între două rânduri de câte patru sute de robi albi şi negri puşi 
perechi-perechi, înşiraţi de la un sarai până la celălalt, şi fiecare ţinând câte 
un sfeşnic de aur în care ardea o lumânare mare de ambră şi de camforă 
albă. Şi, domol-domol, domniţa porni înconjurată de alaiul acela, călcând 
pe preşul de catifea, în vreme ce, la trecerea ei, un zvon minunat de lăute 
răsuna şi pe cărările din grădină şi sus pe terasele saraiului lui Aladdin. Şi, 
în depărtare, se auzeau uralele scoase de întreg norodul care venise fuga în 
preajma celor două saraiuri, îmbinând larma de veselie cu slava aceea toată. 
lar domniţa, într-un sfârşit, ajunse la intrarea saraiului cel nou, unde o 
aştepta Aladdin. 

Şi Aladdin veni zâmbind în întâmpinarea ei; iar ea, dacă îl văzu aşa de 
frumos şi de strălucitor, rămase vrăjită. Şi intră cu el în sala de ospeţe, sub 
bolta cea mare cu ferestre de nestemate. Şi se aşezară tustrei dinaintea 
tablalelor de aur orânduite cu grijă de efritul lămpii; iar Aladdin şedea la 
mijloc, cu soţia lui de-a dreapta şi cu maică-sa de-a stânga. Şi începură să 
mănânce, în sunetele unor cântece pe care le cânta un taraf nevăzut de efriţi 
şi de efrite. Şi Badru'l-Budur, vrăjită de toate câte vedea şi auzea, îşi zicea 
în sine: „În viaţa mea nu mi-am închipuit lucruri atâta de frumoase!” Şi 
chiar că se şi opri din mâncat, ca să asculte mai bine cântecele efriţilor. Iar 
Aladdin şi maică-sa nu mai conteneau s-o îmbie şi să-i toarne de băut 
băuturi, de care altminteri domniţa putea să se şi lipseacă, atâta era de 
îmbătată de uimire. Şi ziua aceea fu pentru ei o zi minunată, care nu şi-a 
avut seamăn nici pe vremile lui Iskander ori ale lui Soleiman. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaizeci şi doua noapte 


Spuse: 


Şi ziua aceea fu pentru ei o zi minunată, care nu şi-a avut seamăn nici pe 
vremile lui Iskander ori ale lui Soleiman. 


Şi, când se lăsă noaptea, masa fu strânsă, şi pe dată o ceată de dănţuitoare 
intră în sala cea boltită. Şi ceata era alcătuită din patru sute de fetişcane, 
fiice de marezi şi de efriţi, îmbrăcate ca florile şi uşoare ca păsările. Şi, la 
sunetele unui taraf din văzduhuri, începură să dănţuiască fel de fel de hore 
şi de danţuri, cum nu se pot vedea decât pe tărâmurile raiului. Şi numai 
atunci Aladdin se ridică şi, luând-o pe soţia sa de mână, porni cu ea, în pas 
legănat, înspre odaia de nuntă. Şi fetişcanele roabe, cu mama lui Aladdin în 
frunte, îi urmară în bună rânduială. Şi Badru'l-Budur fu dezbrăcată; şi nu i 
se mai puse pe trup decât taman atâta cât îi era de trebuinţă pentru noapte. 
Şi domniţa, în felul acesta, se făcu întocmai ca o zarnacadea când iese din 
bobocul ei. Şi, după ce li se urară desfăt şi bucurie, fură lăsaţi singuri în 
odaia de nuntă. Şi Aladdin, până peste poate de fericit, putu, într-un sfârşit, 
să se vadă la un loc cu Badru'l-Budur, fata sultanului. Şi noaptea lor, 
întocmai ca şi ziua aceea, nu şi-a avut seamăn nici pe vremile lui Iskander 
ori ale lui Soleiman. 

Or, a doua zi, după o noaptea întreagă de desfătări, Aladdin se ridică din 
braţele domniţei Badru'l-Budur, soţia sa, ca să se îmbrace pe dată într-o 
mantie încă şi mai făloasă decât cea din ajun, şi se pregăti să meargă la 
sultan. Şi puse să i se aducă un cal minunat din grajdurile întocmite de 
efritul lămpii, şi încălecă pe el şi se îndreptă înspre saraiului tatălui soţiei 
sale, înconjurat de un alai falnic. Şi sultanul îl primi cu semnele de bucurie 
cele mai alese, şi îl sărută şi, cu multă nerăbdare, îi ceru ştiri despre el şi 
despre Badru'l-Budur. Şi Aladdin îi dădu în privinţa aceasta răspunsurile de 
cuviinţă, şi îi spuse: 

— Vin fără de zăbavă, o, doamne al vremilor, ca să te poftesc să-mi 
luminezi cu chipul tău casa astăzi, şi să împarţi cu noi masa cea dintâi de 
după nuntă! Şi mă rog ţie să-i aduci cu Măria Ta, spre a vedea saraiul fiicei 
tale, pe vizirul cel mare şi pe emiri! 

Şi sultanul, ca să-i dovedească şi mai bine prețuirea şi dragostea sa, nu 
ridică nicio împotrivire, ci primi poftirea, se sculă pe clipă pe dată şi, urmat 
de vizirul cel mare şi de emiri, plecă împreună cu Aladdin. 

Or, pe măsură ce sultanul se apropia de saraiul fiicei sale, uimirea îi sporea 
tot mai tare, iar strigătele lui de minunare se făceau tot mai aprinse, tot mai 
mari şi tot mai dese. Şi toate astea pe când se afla încă în afara saraiului. De 
când intră înlăuntru, ce mai minunări! Nu vedea peste tot decât frumuseți, 
belşug, bogăţie, podoabe, chindiseli şi fală! Dar lucrul care îl uimi de-a 
binelea fu sala cu bolta de cleştar, în care nu se mai sătura să privească 


liniile subţiri ale zidirii şi podoabele. Şi ţinu să numere ferestrele cele 
înflorite cu nestemate, şi văzu că într-adevăr erau în număr de nouăzeci şi 
nouă, niciuna mai mult, niciuna mai puţin. Şi se minună grozav. Ci băgă de 
seamă numaidecât că fereastra cea de a nouăzeci şi noua rămăsese 
neterminată şi că nu avea niciun fel de podoabă; şi, tare nedumerit, se 
întoarse înspre Aladdin şi spuse: 

— O, fiul meu, Aladdine, iacătă de bună seamă saraiul cel mai minunat 
din câte s-au aflat vreodată pe faţa pământului! Şi sunt uimit de tot ce văd! 
Ci poţi să-mi spui pricina care te-a împiedicat să sfârşeşti lucrarea la 
fereastra ceea, care sluţeşte aşa, cu nedesăvârşirea ei, frumuseţea celorlalte 
surori ale sale? 

Iar Aladdin zâmbi a râde şi răspunse: 

— O, doamne al vremilor, mă rog ţie să nu care cumva să crezi că din 
pricina uitării ori a zgârceniei ori din vreo băgare de seamă aş fi lăsat 
fereastra aceea în starea neterminată în care o vezi; întrucât am avut eu un 
anume gând când am vrut-o aşa. lar gândul meu a fost să las Măriei Tale 
grija de-a pune să se desăvârşească lucrarea aceasta, spre a pecetlui astfel, 
în piatra acestui sarai, numele tău slăvit şi pomenirea Domniei Tale. Pentru 
aceea, te rog fierbinte să sfinţeşti cu învoirea ta zidirea acestei case, care, 
oricât de multumitoare ar fi, tot rămâne nevrednică faţă de harurile fiicei 
tale, soţia mea! 

lar sultanul, măgulit cum nu se mai poate de gingăşia gândului lui 
Aladdin, îi mulţumi şi dori ca pe dată să şi înceapă lucrul. Şi, pentru 
aceasta, le porunci străjerilor lui să cheme la sarai, fără de zăbavă, pe 
giuvaiergiii cei mai dibaci şi cei mai bogaţi în nestemate, ca să sfârşească 
încrustarea ferestrei. Şi, în aşteptarea venirii lor, se duse s-o vadă pe fiică-sa 
şi îi ceru ştiri despre cea dintâi noapte a ei de nuntă. Şi numai din zâmbetul 
pe care i-l aruncă domniţa şi din înfăţişarea ei mulţumită, sultanul pricepu 
că era fără de rost să mai stăruiască. Şi îl sărută pe Aladdin, firitisindu-l 
îndelung, şi se duse cu el în sala în care era pregătită masa cu toată 
strălucirea cuvenită. Şi mâncă de toate, şi găsi că bucatele erau cele mai 
minunate pe care le gustase el vreodată, şi că slujitorii erau cu mult mai 
presus decât slujitorii de la saraiul său, şi că argintăria şi tacâmurile erau 
întru totul uluitoare. 

Estimp, sosiră giuvaiergiii şi argintarii... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şapte sute şaizeci şi treia noapte 


Spuse: 


...Estimp, sosiră giuvaiergiii şi argintarii, pe care se duseseră străjerii să-i 
strângă de prin toată cetatea de scaun a împărăției; şi i se dădu de ştire 
sultanului, care numaidecât se duse sub bolta cea cu nouăzeci şi nouă de 
ferestre. Şi le arătă meşterilor giuvaiergii fereastra neterminată, spunându- 
le: 

— Trebuie ca, în cel mai scurt răstimp, să isprăviţi lucrarea pe care o cere 
fereastra aceasta, adică s-o încrustaţi cu mărgăritare şi cu nestemate de toate 
culorile! 

Şi aurarii şi giuvaiergiii răspunseră că ascultă şi că se supun, şi începură să 
cerceteze cu multă luare-aminte lucrarea şi încrustările de la celelalte 
ferestre, privindu-se între ei cu nişte ochi tare holbaţi de uimire. Şi, după ce 
se sfatuiră între ei, se întoarseră la sultan şi, ploconindu-se, îi spuseră: 

— O, doamne al vremilor, noi, cu toate grămezile noastre de nestemate, nu 
avem în prăvălii cu ce să împodobim nici măcar a suta parte din fereastră! 

Iar sultanul zise: 

— Am să vă dau eu tot ce trebuieşte! 

Şi porunci să fie aduse poamele de pietre scumpe pe care i le trimisese 
Aladdin în dar, şi le spuse: 

— Să vă slujiţi de atâtea câte-s de trebuinţă, şi să-mi daţi îndărăt ceea ce o 
să mai rămână! 

lar giuvaiergiii măsurară şi socotiră, de mai multe ori, şi răspunseră: 

— O, doamne al vremilor, tot ceea ce ne dai tu şi tot ceea ce avem noi nu 
ajunge să împodobim decât a douăzecea parte a ferestrei! 

Atunci sultanul se întoarse înspre străjile lui şi le spuse: 

— Duceţi-vă de scotociţi casele vizirilor mei, şi mari şi mici, ale emirilor 
şi ale tuturor bogătaşilor din împărăţia mea, şi cereţi-le să vă dea, cu voie 
ori fără de voie, toate pietrele scumpe pe care le au! 

Şi străjile plecară zornic să îndeplinească porunca. 

Or, aşteptând întoarcerea lor, Aladdin, care vedea limpede că sultanul 
începea să fie îngrijorat în privinţa izbânzii lucrării lui, şi care, în sufletul 
său, se bucura până peste poate de treaba aceasta, vru să-l înveselească 
numaidecât cu nişte cântece. Şi făcu semn unuia dintre tinerii efriti, robi ai 
lui, care numaidecât aduse în sală o ceată de cântărețe atâta de frumoase, 
încât fiecare dintre ele ar fi putut să-i spună lunii: „Ridică-te tu, ca să şed eu 


[> 


în locul tău!” şi dăruite cu un glas vrăjitor care ar fi putut să-i spună 
filomelei: „Taci tu, ca să mă asculţi cum cânt!” Şi chiar că fetele acelea 
izbutiră, cu cântecul lor, să-l facă pe sultan să mai capete oleacă de inimă. 

Ci, de îndată ce străjerii sosiră, sultanul dădu numaidecât giuvaiergiilor şi 
meşterilor nestematele strânse din jefuirea celor avuti, şi le spuse: 

— Ei bine, acuma ce mai ziceţi? 

Ei răspunseră: 

— Pe Allah, o, stăpâne al nostru, suntem încă tare departe de socoteală! Şi 
ne-ar mai trebui giuvaieruri de opt ori pe-atâta câte avem acuma! Ba, ca să 
ducem treaba cu bine la cap, ne trebuie pe puţin un răstimp de trei luni, dacă 
stăm să lucrăm zi şi noapte! 

La vorbele acestea, sultanul rămase peste măsură de dezamăgit şi de 
năucit, şi îşi simţi nasul cum i se alungeşte până la picioare, de ruşinea pe 
care o simţea de a se vedea în nişte împrejurări atâta de amarnice pentru 
mândria lui. Atunci Aladdin, nevrând să lungească mai mult încercarea la 
care îl supunea, şi socotindu-se mulţumit, se întoarse înspre meşteri şi 
înspre giuvaiergii şi le spuse: 

— Luaţi-vă îndărăt ceea ce este al vostru şi plecaţi. 

Şi le spuse străjerilor: 

— Duceţi nestematele îndărăt stăpânilor lor! 

Şi îi spuse sultanului: 

— O, doamne al vremilor, nu se cade să-ţi iau ceea ţi-am dat dintâia oară! 
Te rog, dar, să binevoieşti a primi să-ţi dau îndărăt aceste poame de 
nestemate, şi să fac în locu-ţi ceea ce a mai rămas de făcut spre a duce bine 
la capăt împodobirea ferestrei! Şi te rog numai să mă aştepţi în iatacul soţiei 
mele Badru'l-Budur, întrucât nu pot nici să lucrez, nici să dau vreo poruncă 
în vreme ce ştiu că mă priveşte cineva! 

Şi sultanul se duse la fiică-sa Badru'l-Budur, ca să nu-l stânjenească pe 
Aladdin. 

Atunci Aladdin scoase din fundul unui sipet de sidef lampa cea fermecată, 
pe care avusese grijă să nu o uite când se mutase din casa lui bătrânească la 
saraiul împărătesc, şi o frecă aşa cum îşi luase obiceiul să facă. Şi efritul se 
ivi pe dată şi se temeni dinaintea lui Aladdin, aşteptându-i poruncile. Şi 
Aladdin îi spuse: 

— O, efritule al lămpii, te-am chemat să vii ca să faci şi cea de a nouăzeci 
şi noua fereastră întru totul aidoma cu surorile ei! 


Şi nici nu sfârşi el bine de rostit cererea, că efritul pieri. Şi Aladdin auzi 
parcă un potop de lovituri de ciocane şi de hârşcăituiri de pile la fereastra cu 
pricina, şi, în mai puţină vreme de cât ar trebui să-l umpli, spre a-l bea, un 
pahar cu apă rece, văzu cum se iveşte şi se desăvârşeşte împodobeala cea 
fermecată de nestemate a ferestrei. Şi nu putu în niciun fel s-o deosebească 
de celelalte. 

Şi se duse să-l caute pe sultan şi îl rugă să-l însoţească în sala boltită. 

Când sultanul ajunse dinaintea ferestrei, pe care o văzuse atât de 
nedesăvârşită cu câteva clipite mai înainte, gândi că s-o fi înşelat şi că s-o fi 
uitând la alta, nemaicunoscând-o. Ci, după ce privi roată de mai multe ori 
turnul boltei, dacă văzu că lucrarea fusese făcută într-un timp atâta de scurt, 
în vreme ce toţi giuvaiergiii şi meşterii strânşi laolaltă îi ceruseră trei luni 
întregi ca s-o isprăvească, rămase până peste poate de minunat, şi îl sărută 
pe Aladdin între amândoi ochii şi îi spuse: 

— Ah, Aladdine, fiul meu, cu cât te cunosc, cu atât îmi pari mai minunat! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaizeci şi patra noapte 


Spuse: 


„„„îl sărută pe Aladdin între amândoi ochii şi îi spuse: 

— Ah, Aladdine, fiul meu, cu cât te cunosc, cu atât îmi pari mai minunat! 

Şi trimise să fie chemat vizirul cel mare, şi îi arătă cu degetul minunăţia 
care îl fermeca, şi îi spuse cu un glas zefliu: 

— Ei, vizire, de asta ce mai socoţi? 

Şi vizirul, care nu-şi uitase vechea lui pică, fu şi mai încredinţat, văzând 
lucrarea aceea, că Aladdin era un vrăjitor, un eretic şi un filosof alchimist. 
Da se feri cu mare grijă să lase a-i scăpa vreun gând faţă cu sultanul, pe care 
îl ştia tare legat de ginerele lui cel proaspăt şi, fără a intra în câră cu el, îl 
lăsă în minunarea sa şi se mulţumi să-i răspundă: 

— Allah este cel mai mare! 

Or, din ziua aceea, sultanul începu să vină neabătut, după ce încheia 
treburile la divan, să petreacă în fiecare seară câteva ceasuri în tovărăşia 
ginerelui său Aladdin şi a fiicei sale Badru'l-Budur, spre a privi îndelung 
minunăţiile saraiului în care, de fiecare dată, găsea tot alte lucruri noi, mai 
strălucite decât cele de dinainte, şi care îl uimeau şi îl fermecau. 


Iar Aladdin, departe de a se înfumura ori a se lăsa moleşit de viaţa lui cea 
nouă, avu grijă să se îndeletnicească, în răstimpul ceasurilor pe care nu le 
petrecea lângă soţia sa Badru'l-Budur, cu facerile de bine în preajma lui şi 
să cerceteze care-s oamenii săraci, spre a le uşura nevoile. Căci nu-şi uitase 
starea sa de odinioară şi lipsurile în care trăise, cu maică-sa, pe vremea 
anilor copilăriei lui. Şi, pe deasupra, de fiecare dată când ieşea în cetate, 
călare, punea să fie însoţit de câţiva robi care, după poruncile sale, nu 
pregetau, pe toate drumurile străbătute, să arunce pumni întregi de dinari de 
aur gloatei care da fuga din toate părţile. Şi în fiecare zi, după masa de 
prânz şi după cea de seară, punea să se împartă săracilor rămăşiţele de la 
masa lui, care ajungeau să hrănească mai bine de cinci mii de inşi. Încât 
purtarea lui damică şi bunătatea lui şi neîngâmfarea lui îi dobândiră 
dragostea întregului norod şi traseră asupra-i binecuvântările tuturor 
locuitorilor. Şi nu era nimenea care să nu i se juruie cu numele şi cu viaţa 
lui. 

Dar ceea ce îi aduse de-a binelea toate inimile şi puse vârf faimei sale fu o 
biruinţă mare pe care o dobândi asupra unor neamuri răzvrătite împotriva 
sultanului, şi când dovedi o vitejie uluitoare şi nişte haruri războinice care 
lăsau departe în urmă toate isprăvile vitejilor cei mai vestiți. lar Badru'l- 
Budur nu făcea decât să-l îndrăgească şi mai tare, şi să se firitisească tot mai 
mult de ursita ei cea norocoasă care îi dăruise de soţ tocmai pe bărbatul 
căruia chiar că i se potrivea. Şi Aladdin trăi în felul acesta un şir de ani de 
fericire desăvârşită, între soţia şi maica sa, înconjurat de dragostea şi de 
credinţa celor mari şi a celor mici, şi mai iubit şi mai prețuit decât însuşi 
sultanul care, de altminteri, îl ţinea mai departe la mare cinste şi avea faţă 
de el o dragoste nemărginită! Şi-aşa cu Aladdin! 

Estimp, vrăjitorul de la Maghreb, acela care s-a aflat la obârşia tuturor 
acestor întâmplări şi care, fără voia lui, fusese pricina dintâi a huzurului lui 
Aladdin, iacătă! 

După ce îl părăsise pe Aladdin în tainiţa de sub pământ, ca să-l lase să 
moară acolo de sete şi de foame, se întorsese în ţara lui, în afundul 
Maghrebului cel îndepărtat. Şi îşi trecu toată vremea mohorându-se de 
întorsătura cea proastă a călătoriei lui, şi căindu-se de necazurile şi de truda 
pe care şi le zădărâse fără de niciun folos spre a dobândi lampa cea 
fermecată. Şi cugeta la nenorocul care îi smulsese dintre buze îmbucătura 
cu care se canonise atâta până s-o întocmească. Şi o zi nu se scurgea fără ca 


amintirea cea plină de amărăciune a acelor lucruri să nu-i vină în minte şi 
să-l facă a-l blestema pe Aladdin şi ceasul când îl întâlnise. 

Şi, la urmă, într-o zi, pe când era mai plin ca de obicei de ciuda aceea 
statomică, fu cuprins de dorinţa să afle de şart cum murise Aladdin. Şi, 
pentru aceasta, cum era tare dibaci în geomanţie, îşi luă tava cu nisipul de 
ghicit, pe care o scoase dintr-un fund de sipet, şezu jos pe o rogojină 
pătrată, în mijlocul unui cerc tras cu tibişir roşu, netezi nisipul, orândui 
punctele bărbăteşti şi punctele femeieşti, mumânele şi copiii, mormăi 
descântecele geomanticeşti, şi zise: „la să vedem, o, nisipule, ia să vedem! 
Ce mai este cu lampa cea fermecată? Şi cum a murit puiul de lele, 
puşlamaua care se chema Aladdin?” Şi, rostind vorbele acestea, scutură 
nisipul, după datina vrăjitorească. Şi iacătă că liniile se întocmiră şi că 
horoscopul se închipui. Şi maghrebinului, până peste poate de nedumerit, i 
se dezvălui, fără a se mai îndoi o clipită, după o cercetare cu de-amănuntul 
a chipurilor din horoscop, că Aladdin nu era mort deloc, ba viu de-a 
binelea, că era stăpân pe lampa cea fermecată, şi că se afla în fală, bogății şi 
cinstiri, însurat cu domniţa Badru'l-Budur, fata sultanului de la Chitai, pe 
care o îndrăgea şi care şi ea îl îndrăgea, şi că, într-un sfârşit, nimenea nu-i 
mai spunea, în toată împărăţia Chinei şi până la hotarele lumii, decât pe 
numele de emirul Aladdin! 

După ce magul află astfel, cu lucrările geomanţiei şi ale păgâniei lui, 
asemenea treburi de care era departe a se aştepta, începu să spumege de 
mânie şi să stupească în sus şi pe jos, zicând: „Scuip pe chipul tău, o, pui de 
lele şi de fleanduri! Mă ud pe capul tău, o, Aladdin, codoşule, o, câine, plod 
de câine, o, cobe afurisită, o, chip de smoală şi de păcură!” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaizeci şi cincea noapte 


Spuse: 


„..”Scuip pe chipul tău, o, pui de lele şi de fleanduri! Mă ud pe capul tău, 
o, Aladdin, codoşule, o, câine, plod de câine, o, cobe afurisită, o, chip de 
smoală şi de păcură!” 

Şi se porni, vreme de un ceas, să tot scuipe şi în sus şi pe jos, să-l calce sub 
picioare pe un Aladdin închipuit, şi să-l spurce cu înjurături amarnice şi cu 
ocări de toate soiurile, până ce se mai potoli oleacă. Da atunci se hotărî, fie 
ce-o fi, să se răzbune pe Aladdin şi să-l facă a-şi ispăşi huzururile de care se 


bucura în dauna lui, ca urmare a stăpânirii acelei lămpi fermecate pentru 
care irosise el, magicianul, atâtea strădanii şi atâtea cazne zadarnice. Şi, fără 
a mai şovăi o clipită, porni la drum spre ţara Chitaiului. Şi cum furia şi 
dorul de răzbunare îi puneau aripi, călători fără de popas, cugetând îndelung 
la mijloacele cele mai bune de folosit ca să-i dea de hac lui Aladdin; şi nu 
peste mult sosi în cetatea de scaun a împărăției Chinei. Şi trase la un han, 
unde luă cu chirie o odaie. Şi, a doua zi de la sosire, începu să bată pieţele şi 
locurile cele mai umblate; şi peste tot nu auzea vorbindu-se decât despre 
emirul Aladdin, despre frumuseţea emirului Aladdin, despre filotimia 
emirului Aladdin şi despre strălucirea emirului Aladdin. Şi îşi zise: „Pe foc 
şi pe lumină! în curând numele acesta nu are să mai fie rostit decât la 
judeţul de moarte!” Şi aşa ajunse dinaintea saraiului lui Aladdin, şi se 
minună când văzu ce falnic arăta: „Ah! Ah! aci sălăşluieşte acum plodul 
croitorului Mustafa, cel care nu avea de mâncare nicio coajă de pâine la 
sfârşitul unei zile! Ah! Ah! Aladdine, ai să vezi tu în curând dacă ursita mea 
nu are s-o biruiască pe a ta şi dacă nu am s-o silesc pe maică-ta să toarcă 
lână, cum torcea odinioară, ca să nu moară de foame, şi dacă n-am să sap cu 
chiar mâinile mele groapa la care să vină să te plângă!” 

Pe urmă se apropie de poarta cea mare a saraiului şi după ce înnădi vorbă 
cu portarul, izbuti să afle de la el că Aladdin plecase la vânătoare pe mai 
multe zile. Şi cugetă: „lacătă că a şi început căderea lui Aladdin! Am să pot 
lucra slobod aici, câtă vreme are să lipsească el! Ci trebuie să ştiu, înainte 
de orice, dacă Aladdin a luat lampa cu el la vânătoare, ori dacă a lăsat-o în 
sarai!” Şi zori să se întoarcă în odaia lui de la han, unde luă tabla 
geomanticească şi o cercetă. Şi horoscopul îi dezvălui că Aladdin lăsase 
lampa acasă. 

Atunci maghrebinul, beat de bucurie, se duse la sukul tinichigiilor şi intră 
în dugheana unui neguţător de felinare şi de lămpi de aramă, şi zise: 

— O, stăpâne al meu, îmi trebuie vreo douăsprezece lămpi de aramă, nou- 
nouţe şi bine lustruite! 

Şi neguţătorul răspunse: 

— Am ce îţi trebuie! 

Şi îi înşiră dinainte douăsprezece lămpi tare strălucitoare, şi îi ceru un preţ 
pe care magicianul i-l plăti fără de tocmeală. Şi le luă şi le puse într-un coş 
pe care îl cumpărase de la împletitorul de coşuri. Şi plecă din suk. 

Şi porni atunci să bată ulițele, cu coşul cu lămpi pe braţ, şi strigând: 


— Lămpi noi! Lămpi noi! Schimb lămpi noi pe lămpi vechi! Cine vrea să 
schimbe, să vină să ia lampa nouă! 

Şi se îndreptă aşa înspre saraiul lui Aladdin. 

Or, de îndată ce ţâncii care hăimănăleau pe uliţe auziră strigarea aceea 
ciudată şi văzură turbanul cel lat al maghrebinului, se opriră din joacă şi 
alergară de-a valma înspre el. Şi porniră să ţopăie laolaltă: 

— Huo! nebunul! huo! nebunul! 

Ci el, fără a lua seama câtuşi de puţin la poznele ţâncilor, îşi vedea mai 
departe de strigările lui, care întreceau huiduielile lor: 

— Lămpi noi! Lămpi noi! Schimb lămpi noi pe lămpi vechi! Cine vrea să 
schimbe, să vină să ia lampa nouă! 

Şi ajunse astfel, urmat de leandra ghilăitoare de copii, în piaţa care se 
întindea dinaintea porţii saraiului, şi începu s-o străbată de la un capăt la 
altul, ca iar să se întoarcă şi s-o ia de la cap, strigându-şi strigarea tot mai 
tare, neostoit. Şi izbuti atâta de bine, încât domniţa Badru'l-Budur, care se 
afla la ceasul acela în sala cea cu nouăzeci şi nouă de ferestre, auzi ghilaiul 
cel neobişnuit şi deschise una dintre ferestre şi privi înspre piaţă. Şi văzu 
gloata cea zbânţuită şi ţipătoare a puşlamalelor, şi auzi strigarea ciudată a 
maghrebinului. Şi începu să râdă. Iar slujnicele ei auziră şi ele strigarea, şi 
la fel începură să râdă, laolaltă cu domniţa. Şi una dintre ele îi spuse: 

— O, stăpână a mea, tocmai am băgat de seamă astăzi, pe o sofra, când 
dereticam odaia stăpânului nostru Aladdin, o lampă veche de aramă! 
Îngăduie-mi să mă duc s-o iau şi să i-o arăt maghrebinului acesta bătrân, 
spre a vedea dacă e chiar atâta de smintit pe cât ne dă de bănuit strigarea lui, 
şi dacă ar primi să ne-o schimbe cu o lampă nouă! 

Or, lampa cea veche despre care vorbea roaba noastră era tocmai lampa 
fermecată a lui Aladdin. Şi, dintr-o osândă scrisă de ursitoare, Aladdin, 
înainte de a pleca, uitase s-o închidă în sipetul de sidef unde o ţinea de 
obicei ascunsă, şi o lăsase pe sofra! Da cine poate oare să lupte împotriva 
hotărârilor sorții? 

Or, domniţa Badru'l-Budur habar nu avea nici de lampa aceea, nici de 
puterile ei fermecate. Încât nu văzu nicio piedică în calea schimbului despre 
care îi vorbea roaba, şi răspunse: 

— Păi de bună seamă! la lampa aceea şi dă-i-o căpeteniei hadâmbilor, ca 
să se ducă s-o schimbe pe o lampă nouă şi ca să putem râde pe seama 
smintitului! 


Atunci roaba cea tânără se duse în odaia lui Aladdin, luă lampa fermecată 
de pe sofra şi i-o dădu căpetenie hadâmbilor. Şi aga coborî numaidecât în 
faţa casei, îl chemă pe maghrebin, îi arătă lampa pe care o aducea şi îi zise: 

— Stăpâna mea doreşte să schimbe lampa aceasta pe una dintre lămpile 
cele mai noi pe care le ai în coş! 

Când văzu lampa, maghrebinul o cunoscu de la cea dintâi aruncătură de 
ochi şi începu să tremure de tulburare. Şi hadâmbul îl întrebă: 

— Ce ai? Poate că lampa asta ţi s-o fi părând prea veche spre a o schimba? 

Ci farmazonul, care îşi şi domolise zbuciumul, întinse mâna cu iuţeala 
unui vultur care se repede pe o turturea, înşfăcă lampa pe care i-o întindea 
hadâmbul şi o şi făcu pierită în sân. Pe urmă îi înfăţişă hadâmbului coşul 
spunând: 

— [a-o pe care ţi-o plăcea cel mai mult! 

Iar hadâmbul alese o lampă bine lustruită şi sclipind de nouă, şi zori să i-o 
ducă stăpâne-sii Badru'l-Budur icnind de haz şi râzându-şi de sminteala 
maghrebinului. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaizeci şi şasea noapte 


Spuse: 


Iar hadâmbul alese o lampă bine lustruită şi sclipind de nouă, şi zori să i-o 
ducă stăpâne-sii Badru'l-Budur icnind de haz şi râzându-şi de sminteala 
maghrebinului. Şi-aşa cu aga al hadâmbilor şi cu schimbul lămpii 
fermecate, în vremea lipsei lui Aladdin de acasă! 

În ce îl priveşte pe maghrebin, apoi acesta numaidecât o şi luă la picior, 
aruncându-şi coşul în capul haimanalelor, care îl huiduiau necontenit, cu tot 
ce se afla în el, spre a-i împiedica să se mai ţină pe urmele lui. Şi, 
descotorosindu-se astfel de ei, ieşi dintre zidurile saraiurilor şi ale grădinilor 
şi se afundă pe ulițele cetăţii, făcând o sumedenie de ocolişuri, ca să-i 
piardă urma acei care ar fi vrut să se ia după el mai departe. Şi, când ajunse 
într-o mahala pustie de tot, scoase lampa din sân şi o frecă. Iar efritul lămpii 
răspunse la chemare, ivindu-se numaidecât dinainte-i şi rostind: 


Iacătă-l aci dinainte 
Pe robul tău cel cu luare-aminte! 
Spune: ce vrei? Eu rămân al lămpii slujitor, 


Fie că-n văzduhuri zbor, 
Fie că-mi fac rând 
Aici pe pământ. 


Întrucât efritul se supunea fără de nicio osebire oricui era stăpânul lămpii, 
măcar de-ar fi umblat el, aşa cum umbla magicianul, şi pe calea ticăloşiei 
şi-a pierzării. 

Atunci maghrebinul îi spuse: 

— O, efrite al lămpii, îţi poruncesc să iei saraiul pe care l-ai durat pentru 
Aladdin şi să-l muţi, cu toate făpturile şi cu toate lucrurile ce se află în el, în 
ţara mea, pe care o ştii, în afundul Maghrebului, între grădini. Şi, tot aşa, să 
mă duci şi pe mine odată cu saraiul! 

Şi maredul, rob al lămpii, răspunse: 

— Ascult şi mă supun! Închide un ochi şi-apoi deschide un ochi, şi ai să te 
şi afli în ţara ta, în saraiul lui Aladdin! 

Şi chiar că, într-o clipită, lucrul se şi făcu. Şi maghrebinul se văzu mutat, 
cu saraiul lui Aladdin, în inima ţării sale, în Maghrebul din Africa. Şi iacă- 
aşa cu el! 

Dar, în ceea ce îl priveşte pe sultan, părintele domniţei Badru'l Budur, apoi 
acesta, a doua zi, la sculare, ieşi din saraiul său ca să se ducă, aşa cum îşi 
făcuse obiceiul, pe la fiică-sa cea dragă. Şi nu văzu, pe locul în care se 
înălța saraiul cel minunat, decât un maidan mare, brăzdat de șanțurile goale 
ale temeliilor. Şi, peste măsură de nedumerit, nu ştiu de nu cumva şi-a 
pierdut minţile; şi începu să se frece la ochi, ca să-şi dea mai bine seama de 
ceea ce vedea. Şi se dumiri că, în strălucirea răsăritului de soare şi în 
limpezimea dimineţii, nu avea nicio putinţă să se înșele şi că saraiul nu mai 
era acolo! Ci vru să se încredinţeze şi mai bine de faptul acesta, care îl 
scotea din minţi, şi se întoarse în saraiul său la catul de sus şi deschise 
fereastra ce da înspre fiică-sa. Şi nu văzu nici sarai şi nici urmă de sarai, 
nici grădini şi nici urmă de grădini, nimic, decât un maidan întins pe care 
călăreţii, de n-ar fi fost şanţurile, ar fi putut să se întreacă în bună voia lor. 

Atunci părintele cel nefericit, sfâşiat de spaimă, începu să-şi bată mâinile 
una de alta şi să-şi smulgă barba plângând, măcar că nu putea să-şi dea bine 
seama de tâlcul şi de întinderea nenorocirii lui. Şi pe când sta prăbuşit aşa 
pe divan, vizirul lui cel mare intră ca să-i dea de ştire, după obiceiul său, că 
a fost deschis divanul judecăților. Şi îl văzu pe sultan în ce stare era, şi nu 
ştiu ce să creadă. Şi sultanul îi zise: 


— Vino încoace! 

Iar vizirul se duse, şi sultanul îi zise: 

— Ce s-a făcut cu saraiul fetei mele? 

El zise: 

— Allah să-l ocrotească pe sultan! Că nu pricep ce vrea să spună! 

El zise: 

— S-ar părea, o, vizirule, că tu habar nu ai de întâmplarea cea jalnică! 

El răspunse: 

— Deloc, o, stăpâne al meu, pe Allah! nu ştiu nimic, chiar nimic-nimic! 

El spuse: 

— Înseamnă că nu te-ai uitat înspre saraiul lui Aladdin. 

El spuse: 

— M-am plimbat aseară prin grădinile din jurul saraiului, da nu am băgat 
de seamă nimic ciudat anume! afară doar că poarta cea mare era închisă, din 
pricina lipsei de acasă a emirului Aladdin! 

El spuse: 

— Dacă-i aşa, o, vizirule, apoi ia te uită pe fereastra asta şi spune-mi dacă 
nu bagi de seamă nimic ciudat anume, la saraiul acela, la care ai văzut ieri 
poarta cea mare închisă! 

Şi vizirul îşi scoase capul pe fereastră şi se uită, ci numai ca să ridice 
mâinile spre cer strigând: 

— Izgonit fie Cel-Rău! Saraiul a pierit! 

Pe urmă se întoarse înspre sultan şi îi spuse: 

— Şi-acuma, o, doamne al meu, mai şovăieşti a crede că saraiul acela, de 
care atâta te minunai ce linii frumoase avea şi ce împodobit era, ar fi fost 
altceva decât o lucrare de cea mai desăvârşită vrăjitorie? 

lar sultanul lăsă capu-n jos şi cugetă vreme de un ceas. După care ridică 
fruntea, iar chipul său era coperit de mânie. Şi strigă: 

— Unde-i nelegiuitul şi zburdaticul, şi farmazonul, şi capul, şi plodul acela 
dintr-o haită de căţele, care se cheamă Aladdin? 

Şi vizirul, cu inima umflată de biruinţă, răspunse: 

— Este plecat, este la vânătoare! Da a trimis veste că are să se întoarcă 
astăzi, înainte de rugăciunea de la amiază! Şi dacă vrei, mă îndatorez să mă 
duc chiar eu şi să-l cercetez ce s-a făcut cu saraiul şi cu tot ce se afla în el! 

Şi sultanul răcni iarăşi, spunând: 

— Nu, pe Allah! Se cade să fie luat ca hoţii şi ca amăgitorii! Să meargă 
străjile şi să mi-l aducă ferecat în fiare! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaizeci şi şaptea noapte 


Spuse: 


„„„Să meargă străjile şi să mi-l aducă ferecat în fiare! 

Numaidecât vizirul cel mare ieşi să spună căpeteniei străjilor porunca 
sultanului, povăţuindu-l în ce chip să se poarte, ca nu care cumva Aladdin 
să izbutească să le scape! Şi căpetenia străjilor, însoţit de o sută de călăreţi, 
ieşi din cetate pe drumul pe care urma să se întoarcă Aladdin, şi îl întâlni la 
o depărtare de cinci parasanje de la porţi. Şi îl împresură numaidecât cu 
călăraşii lui şi îi zise: 

— Emire Aladdin, o, stăpâne al nostru, mă rog ţie de iertăciune! ci 
sultanul, iar noi toţi suntem robii lui, ne-a dat poruncă să te poprim şi să te 
ducem dinaintea lui ferecat în fiare, ca pe tâlhari! Şi nu putem să nu ne 
supunem poruncii domneşti! Ci, încă o dată, iartă-ne că ne purtăm cu tine 
aşa, după ce pe toţi ne-ai îndopat cu dărnicia ta! 

La vorbele acestea ale căpeteniei străjilor, lui Aladdin i se înnodă limba de 
uluială şi de tulburare. Ci, până la urmă, izbuti să vorbească şi spuse: 

— O, preacinstiţilor, da ştiţi baremi pentru care pricină v-a dat sultanul 
asemenea poruncă, pe când eu nu mă cunosc vinovat cu nicio vină faţă de el 
ori faţă de împărăție? 

Şi capul străjilor răspunse: 

— Pe Allah! habar nu avem! 

Atunci Aladdin descălecă de pe cal şi spuse: 

— Faceţi cu mine ce v-a poruncit sultanul! Întrucât poruncile sultanului 
sunt asupra capului şi a ochiului nostru! 

Şi străjile îl zeberiră pe Aladdin, da cu mare căinţă, îi priponiră mâinile, îi 
petrecură pe după gât un lanţ tare gros şi tare greu, pe care i-l legară tot aşa 
şi peste brâu, şi îl târâră înspre cetate, la capătul lanţului acela, silindu-l să 
meargă pe jos în urma lor, pe când ei îşi urmară drumul călări. 

Şi când străjile ajunseră la mahalaua cea mai de la margine a cetăţii, 
trecătorii care îl văzură pe Aladdin târât aşa nu mai avură nicio îndoială că 
sultanul, din vreo pricină de care ei habar nu aveau, nu s-ar pregăti să 
poruncească a i se tăia capul. Şi întrucât Aladdin, cu filotimia şi cu 
bunătatea lui, dobândise dragostea tuturor supuşilor împărăției, toţi cei ce-l 
văzură se repeziră după el, înarmându-se care cu săbii, care cu măciuci, care 


cu pietroaie şi cu reteveie. Şi numărul lor sporea pe măsură ce alaiul se 
apropia de sarai, încât atunci când ajunse pe locul maidanului se adunaseră 
mii şi mii. Şi toţi strigau şi se răzvrăteau, vânturându-şi armele şi 
ameninţându-i pe străjerii care numai cu mare caznă izbutiră să-i 
dovedească şi să intre la sarai fără a fi ciomăgiţi. Şi, în vreme ce ei ţipau şi 
urlau mai departe pe maidan, cerând să li se dea îndărăt, viu şi nevătămat, 
stăpânul lor Aladdin, străjerii îl aduseră pe Aladdin, tot împovărat de 
lanţuri, în sala în care, cufundat în mânie şi în mohorală, îl aştepta sultanul. 

Or, de îndată ce Aladdin îi fu înfăţişat, sultanul, cuprins de o turbare până 
peste fire, nu-şi făcu nici măcar vreme să-l întrebe ce se întâmplase cu 
saraiul în care se afla Badru'l-Budur, fiica sa, ci îi strigă gâdelui: 

— Retează numaidecât capul hainului acesta blestemat! 

Şi nu vroi nici să-l mai asculte, nici să-l mai vadă o clipă baremi. Şi gâdea 
îl duse pe Aladdin pe terasa care da înspre maidanul unde era strânsă gloata 
cea vuitoare, îl puse pe Aladdin să îngenuncheze pe pielea cea roşie a 
osândiţilor, după ce îl legase la ochi, îi scoase lanţul pe care îl avea la gât şi 
la brâu, şi îi spuse: 

— Fă-ţi mărturisirea de credinţă de dinaintea morţii! 

Şi se găti să-i dea lovitura de moarte, învârtindu-se de trei ori împrejurul 
lui şi făcându-şi sabia să sclipească de trei ori prin văzduh. Ci taman în 
clipita aceea, mulţimea, văzând că gâdele urma să-l omoare pe Aladdin, se 
repezi, scoțând răcnete amarnice, să sară peste zidurile saraiului şi să spargă 
porţile. lar sultanul, văzând zulumul şi temându-se de vreun bucluc 
năprasnic, fu cuprins de spaimă mare. Şi se întoarse înspre călău şi îi spuse: 

— Până una alta, nu mai tăia capul ticălosului! 

Şi îi spuse căpeteniei străjilor: 

— Strigă norodului că îi dăruiesc iertarea sângelui acestui blestemat! 

Şi porunca, strigată pe dată de sus de pe terasă, potoli zulumul şi mânia 
gloatelor, şi îi făcu să se oprească din năvala lor pe cei care se buluceau la 
porţi şi pe cei care săreau peste zidurile saraiului. 

Atunci Aladdin, pe care cineva, fără a se sfii, avusese grijă să-l dezlege la 
ochi şi să-i desfacă legăturile care îi priponeau mâinile la spate, se sculă de 
pe pielea osândelor pe care şezuse îngenuncheat şi îşi ridică frunte înspre 
sultan şi, cu ochii plini de lacrimi, îl întrebă: 

— O, doamne al vremilor, mă rog înălţimii Tale să spună numai ce 
nelegiuire am săvârşit de-am stârnit mânia ta şi năpăstuirea! 


Şi sultanul, 
tare şofrănit la 
chip şi cu 

Şi îi strigă: 

— Vino după 
mine! 

Şi o luă 
înaintea lui şi îl 
duse la capătul 

domniţei Badru'l-Budur, înconjurat de acne şi îi zise: 


— la uită-te pe fereastra asta şi spune-mi, că trebuie să ştii prea bine, ce s- 


a întâmplat cu saraiul în care se afla fata mea? 


Şi Aladdin scoase capul pe fereastră şi se uită. Da nu văzu nici sarai, nici 
grădină, şi nici urmă de sarai ori de grădină, ci numai meidanul cel nesfârşit 
şi gol, aşa cum era în ziua în care dase el poruncă efritului lămpii să 
zidească acolo casa cea minunată. Şi fu cuprins de o uluire şi de o durere şi 
de o tulburare aşa de mari, încât mai-mai să se prăbuşească fără de simţire. 


Şi nu putu să rostească nicio vorbă. lar sultanul ţipă la el: 


— Ei, hain alimănit, unde este saraiul şi unde este fata mea, rodul inimii 
mele, singurul meu copil? 

Şi Aladdin scoase un oftat adânc şi izbucni în plâns; pe urmă zise: 

— O, doamne al vremilor, nu ştiu! 

Iar sultanul îi zise: 

— Ascultă la mine! N-am să-ţi cer a pune la loc saraiul tău cel blestemat, 
da îţi poruncesc să-mi dai îndărăt fata. Şi dacă nu faci lucrul acesta 
numaidecât, ori dacă nu vrei să-mi spui ce este cu ea, pe capul meu! am să- 
ţi zbor căpăţâna! 

Şi Aladdin, până peste poate de ugilit, lăsă ochii în jos şi cugetă vreme de 
un ceas. Pe urmă ridică fruntea şi spuse: 

— O, doamne al vremilor, nimenea nu scapă de ce îi este ursit! Şi dacă 
ursita mea este să mi se taie capul pentru o nelegiuire pe care nu am 
săvârşit-o, nicio putere nu are să poată să mă izbăvească! Îţi cer numai, 
până a nu muri, un răgaz de patruzeci de zile spre a face cercetările de 
trebuinţă în privinţa soţiei mele preaiubite, care a pierit odată cu saraiul, pe 
când mă aflam la vânătoare şi fără ca eu să-mi pot da cu gândul în ce chip s- 
a abătut asupra noastră năpasta aceasta, mă juruiesc ţie pe adevărul dreptei 
noastre credinţe şi pe harurile stăpânului nostru Mahomed (cu el fie 
rugăciunea şi pacea!) 

Şi sultanul răspunse: 

— Fie, binevoiesc a-ţi îngădui cele ce îmi ceri. Da să ştii că, la trecerea 
răstimpului, nimica nu are să poată a te izbăvi din mâinile mele, dacă nu 
mi-o aduci îndărăt pe fata mea! Întrucât, în orice loc de pe pământ ai putea 
să te ascunzi, am să te ajung şi am să te pedepsesc! 

Şi Aladdin, cu vorbele acestea, plecă de dinaintea sultanului şi, cu capul 
tare plecat, străbătu saraiul, printre dregătorii care se mohorau de mila lui 
când îl vedeau, aşa de tare se schimbase dintr-odată, de tulburare şi de jale. 
Şi ajunse în mijlocul mulţimii de oameni şi începu să întrebe, cu ochii 
rătăciţi: „Unde este saraiul meu? Unde este soţia mea?” Şi toţi cei care îl 
vedeau şi îl auzeau îşi ziceau: „Bietul de el! şi-a pierdut minţile! 
Năpăstuirea din partea sultanului şi vederea morţii l-a smintit!” Şi Aladdin, 
văzându-se că pentru toată lumea nu mai era decât un lucru care stârnea 
mila, plecă grabnic fără să aibă cineva inimă să se ia după el. Şi ieşi din 
cetate şi, fără a şti ce face, începu să rătăcească prin câmpuri... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a şapte sute şaizeci şi opta noapte 


Spuse: 


Şi ieşi din cetate şi, fără a şti ce face, începu să rătăcească prin câmpuri. 

Şi-aşa ajunse pe malul unei ape mari, curgătoare, cuprins de deznădeje şi 
zicându-şi: „Unde să-ţi cauţi saraiul, Aladdin, şi unde s-o cauţi pe soţia ta 
Badru'l-Budur, o, săracul de tine? Prin ce ţară străină ai s-o mai găseşti, 
dacă o mai trăi? Şi ştii tu măcar în ce chip a pierit ea de-aici?” Şi, cu 
sufletul mohorât de gânduri şi nemaivăzând decât neguri şi jale dinaintea 
ochilor, vru să se arunce în apă şi să-şi înece în ea viaţa şi durerea. 

Ci, în clipa aceea, îşi aduse aminte că este musulman, drept-credincios, cu 
suflet curat. Şi rosti mărturisirea de credinţă întru unul Allah şi întru 
mântuirea adusă de trimisul său. Şi, întărit de mărturisirea sa de credinţă şi 
de lăsarea lui întru voia celui Preaînalt, în loc de a se arunca în apă, se 
pregăti să-şi facă spălările cele îndătinate pentru rugăciunea de seară. Şi se 
lăsă pe vine, acolo, pe malul apei, şi luă apă în căuşul mâinilor, şi începu să- 
şi frece degetele şi palmele. Or, făcând mişcările acestea, frecă şi inelul pe 
care i-l dase maghrebinul, când cu intrarea în hrubă. Şi, în clipita aceea, se 
şi ivi efritul inelului, care se temeni dinainte-i, rostind: 


Iată-l aci, dinainte, 

Pe robul tău cel cu luare-aminte. 
Spune: ce vrei? Eu sunt 

Slujitorul acestui inel 

Şi al celui care este împodobit cu el; 
Şi în văzduh, şi în apă, şi pe pământ! 


lar Aladdin îl cunoscu numaidecât, după înfăţişarea-i hâdă şi după glasu-i 
înfricoşător, pe efritul care îl slobozise odinioară din tainiţa de sub pământ. 
Şi, bucuros şi uimit de ivirea aceea, la care nici cu gândul nu gândea, în 
starea jalnică în care se afla, puse capăt spălărilor şi se ridică în picioare şi îi 
spuse efritului: 

— O, efrit al inelului, o, izbăvitorule, o, minunatule! Allah să te 
binecuvânteze şi să te aibă întru dulce mila lui! Da zoreşte de-mi adu 
îndărăt saraiul şi pe soţia mea Badru'l-Budur! 

Ci efritul inelului îi răspunse: 

— O, stăpâne al inelului, ce îmi ceri tu acuma nu stă în puterea mea, 
întrucât pe pământ, în văzduhuri şi pe apă eu nu sunt decât slujitorul 


inelului! Şi-s tare mâhnit că nu pot să te mulţumesc în privinţa de-acum, 
care-i de rostul slujitorului lămpii! Şi nu ai decât a-l chema pe efritul acela; 
iar el are să te mulţumească! 

Atunci Aladdin, tare uluit, îi spuse: 

— Dacă-i aşa, o, efrite al inelului, şi de vreme ce nu poţi să te bagi în 
lucruri care nu te privesc aducându-mi aici saraiul soţiei mele, îţi poruncesc, 
întru puterile inelului pe care îl slujeşti, să mă duci pe mine la locul de pe 
pământ unde se află saraiul, şi să mă laşi fără de vătămare sub ferestrele 
domniţei Badru'l-Budur, soţia mea! 

Or, nici nu sfârşi bine Alladdin de rostit dorinţa aceasta, că efritul inelului 
şi răspunse că ascultă şi că se supune şi, într-un răstimp de numai cât să 
închizi un ochi şi să-l deschizi pe celălalt, îl duse în inima Maghrebului, în 
mijlocul unei grădini falnice, unde se înălța cu liniile frumuseţii lui saraiul 
domniţei Badru'l-Budur. Şi îl puse uşor-uşurel sub ferestrele domniţei, şi 
pieri. 

Atunci Aladdin, văzându-şi saraiul, simţi inima cum i se umflă şi sufletul 
cum i se linişteşte, şi ochii cum i se răcoresc. Şi nădejdea se întoarse iarăşi 
în el, cu mare bucurie. Şi întocmai cum stă îngrijorat şi nu poate să doarmă 
acela care încredinţează o căpăţână de oaie vânzătorului de căpăţâni 
rumenite la cuptor, tot aşa şi Aladdin, cu toate caznele şi necazurile lui, nu 
vroi să se odihnească deloc. Îşi înălţă numai sufletul înspre zămislitorul său, 
ca să-i mulţumească pentru bunătatea lui şi să mărturisească supus că 
drumurile Domnului sunt de nepătruns pentru mintea cea mărginită a 
omului. După care se ridică şi se arătă de-a binelea sub ferestrele soţiei sale 
Badru'l-Budur. 

Or, de când fusese răpită cu saraiul ei cu tot de către maghrebinul 
farmazon, domniţa, în durerea-i de a fi fost despărțită de părintele său şi de 
soţul său mult-iubit, ca urmare a atâtor năprasne câte îndurase din partea 
blestematului de maghrebin, ci fără a se da supusă, îşi făcuse obiceiul de a 
se scula din pat în fiecare zi, de la vărsat de zori, şi să-şi treacă vremea 
plângând, iar nopţile să vegheze năpădită de gândurile ei negre. Şi nici nu 
dormea, nici nu mânca, nici nu bea nimic. Or, în seara aceea, dintr-o osândă 
a sorții, slujnica sa venise la ea ca să încerce s-o mai veselească. Şi deschise 
ferestrele de la sala de cleştar, şi se uită afară, spunând: 

— O, stăpână a mea, ia vino să vezi ce frumoşi sunt pomii în seara aceasta 
şi ce boare dulce adie! 

Pe urmă, deodată, scoase un țipăt ascuţit, strigând: 


— Ya setti, ya setti! Ia uite-l pe stăpânul meu Aladdin! E colea sub 
ferestrele saraiului! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaizeci şi noua noapte 


Spuse: 


— Ya setti, ya setti! Ia uite-l pe stăpânul meu Aladdin! E colea sub 
ferestrele saraiului! 

La vorbele acestea ale slujnicei sale, Badru'l-Budur se repezi la fereastră şi 
îl văzu pe Aladdin, care şi el o văzu pe ea. Şi la amândoi le venea să zboare 
de bucurie. Şi Badru'l-Budur izbuti cea dintâi să deschidă gura şi să-l strige 
pe Aladdin: 

— O, dragule, vino iute, vino iute! Slujnica mea coboară să-ţi deschidă uşa 
cea tainică! Poţi să urci aici fără de teamă. 

Blestematul de vrăjitor nu este acasă deocamdată! 

Şi, după ce slujnica îi deschise uşa cea tainică, Aladdin se sui la iatacul 
soţiei sale şi o cuprinse la pieptul lui. Şi se sărutară, beţi de bucurie, 
plângând şi râzând. Şi, când se mai ostoiră oleacă, şezură jos unul lângă 
altul, iar Aladdin îi spuse soţiei sale: 

— O, Badru'l-Budur, doresc, înainte de orice altceva, să te întreb ce s-a 
făcut cu lampa de aramă pe care o lăsasem în odaia mea, pe o sofra, până a 
fi plecat la vânătoare! 

Şi domniţa strigă: 

— Ah, dragul meu, tocmai lampa aceea este pricina nenorocirii noastre! Ci 
eu şi numai eu sunt vinovată de tot ce s-a întâmplat! 

Şi îi povesti lui Aladdin tot ce se întâmplase la sarai în lipsa lui şi cum, cu 
gândul de a râde de sminteala vânzătorului de lămpi, schimbase lampa de 
pe sofra pe lampă nouă, şi tot ce urmase după aceea, fără a uita niciun 
amănunt. Ci nu ar fi de niciun folos să le mai înşiruim şi noi încă o dată. Iar 
domniţa încheie, spunând: 

— Şi numai după mutarea noastră aici, cu sarai cu tot, a venit afurisitul de 
maghrebin să-mi dezvăluiască anume cum izbutise el, cu ajutorul puterilor 
lui vrăjitoreşti şi cu harul lămpii schimbate, să mă rupă de dragostea ta, ca 
să mă aibă a lui. Şi mi-a spus că este maghrebin şi că aici suntem în 
Maghreb, ţara lui! 

Atunci Aladdin, fără a-i aduce nici cea mai mică dojană, o întrebă: 


— Şi ce vrea să facă blestematul acela cu tine? 

Ea spuse: 

— În fiecare zi, o dată, nu mai mult, vine să mă vadă şi încearcă pe toate 
căile să mă ispitească. Şi, cum e plin de hainie, n-a contenit, spre a-mi birui 
dârzia, să-mi tot spună că sultanul a poruncit să ţi se taie capul ca unui 
viclean şi că, la urma urmei, nu erai decât fiul unor sărăcani, al unui 
prăpădit de croitor pe nume Mustafa, şi că numai lui, vrăjitorului, îi datorezi 
averea şi huzururile la care ajunsesei! Da până acuma n-a căpătat de la 
mine, drept orice răspuns, decât tăcerea scârbei şi întoarcerea capului. Şi e 
nevoit, de fiecare dată, să plece cu urechile pleoştite şi cu nasul până-n 
pământ! Şi mi-era frică, de fiecare dată, să nu încerce a mă lua cu sila! Ci 
iacătă-te aici, preamărit fie Allah! 

Iar Aladdin îi spuse: 

— Ia să-mi spui acuma, o, Badru'l-Budur, în ce loc din sarai se află 
ascunsă, dacă ştii, lampa pe care a izbutit să mi-o răpească afurisitul de 
maghrebin! 

Ea spuse: 

— Nu o lasă în sarai niciodată; ci o poartă necontenit la sân. De câte ori nu 
l-am văzut eu cum o scotea dinaintea mea, ca să mi-o arate ca pe o cunună! 

Atunci Aladdin îi spuse: 

— Bine!... Da pe viaţa ta! nu are s-o mai arate multă vreme! 

Pe urmă adăugă: 

— Ştiu în ce fel am să-l pedepsesc pe vrăjmaşul nostru cel hain! Drept 
aceea, nu am să-ţi cer decât să mă laşi o clipă singur în odaia aceasta! Şi am 
să te chem eu, când are să fie vremea! 

Şi Badru'l-Budur ieşi din sală şi se duse să stea cu slujitoarele ei. 

Atunci Aladdin frecă inelul cel fermecat pe care îl avea la deget, şi spuse 
către efritul care se înfăţişă: 

O, efrite al inelului, te pricepi la feluritele soiuri de prafuri 
adormitoare? 

El răspunse: 

— Asta-i treaba la care mă pricep cel mai bine! 

El spuse: 

— Dacă-i aşa, îţi poruncesc să-mi aduci o uncie de bang cretan, din care 
numai cu o tuţie poate să fie adormit un elefant! 

Şi efritul pieri, ci spre a se întoarce într-o clipită ţinând cu degetele o 
cutiuţă pe care i-o întinse lui Aladdin spunând: 


— lacătă, o, stăpâne al inelului, nişte bang cretan din soiul cel mai ales! 

Şi se duse. Iar Aladdin o chemă pe soţia sa Badru'l-Budur şi îi zise: 

— O, stăpână a mea Badru'l-Budur, dacă vrei să birui pe blestematul de 
maghrebin, nu ai decât a urma sfatul pe care ţi-l dau. Iar vremea ne cam dă 
ghes întrucât mi-ai spus că maghrebinul ar fi pe cale să vină încoace, spre a 
încerca să te dobândească! lacătă, dar, ce ai să fii nevoită a face! 

Şi o lămuri: 

— Ai să faci cutare şi cutare lucru, şi ai să-i spui cutare şi cutare lucru! 

Şi o povăţui îndelung despre felul în care urma să se poarte faţă cu 
magicianul. Şi adăugă: 

— Estimp, eu am să mă ascund colea în dulap. Şi am să ies când o veni 
vremea! 

Şi îi înmână bisacteaua cu bang, spunând: 

— Să nu uiţi ce te-am învăţat să faci! 

Şi o lăsă, şi se duse să se închidă în dulap. Atunci domniţa Badru'l-Budur, 
cu toată sila pe care o avea de-a îndeplini un rost ca acela, nu vroi să piardă 
prilejul de a-şi răzbuna pe vrăjitor şi se pregăti a urma cele ce-o învățase 
soţul ei Aladdin. Şi se sculă, aşadar, şi le puse pe însoţitoarele ei s-o 
pieptene şi să-i dichisească părul, aşa ca să-i stea cât mai bine cu obrazul ei 
de lună, şi puse să fie îmbrăcată cu cea mai frumoasă rochie din dulapurile 
sale. Pe urmă se încinse peste mijloc cu un brâu de aur bătut cu diamante şi 
îşi împodobi gâtul cu o salbă de mărgăritare scumpe, toate pe-o potrivă de 
mari, afară de mărgăritarul de la mijloc, care era mare cât o nucă; şi îşi 
petrecu la încheieturile mâinilor şi la glezne nişte brățări de aur bătute cu 
nestemate, care se potriveau de minune cu culorile celorlalte podoabe. Şi, 
parfumată şi semănând cu o hurie aleasă, şi mai strălucită decât cele mai 
strălucite crăiţe şi sultăniţe, se privi cu înduioşare în oglindă, pe când 
slujnicele se holbau la frumuseţea ei şi se liliau de minunare. lar ea se 
întinse galeş pe perne, aşteptând să vină magicianul. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaptezecea noapte 


Spuse: 


Iar ea se întinse galeş pe perne, aşteptând să vină magicianul. 
Or, magicianul nu zăbovi să vină la ceasul ştiut. lar domniţa, împotriva 
obiceiurilor ei, se ridică în cinstea lui şi îl pofti cu un zâmbet să şadă lângă 


ea pe divan. lar magicianul, tare tulburat de primirea aceea şi ameţit de 
strălucirea ochilor cei frumoşi care îl priveau şi de mândreţea vrăjitoare a 
acelei domniţe atâta de râvnite, ca dovadă de bună-cuviinţă şi de preţuire nu 
vroi să şadă decât pe marginea divanului. Şi domniţa, zâmbind mereu, îi 
spuse: 

— O, stăpâne al meu, să nu te minunezi dacă mă vezi astăzi în starea 
aceasta schimbată, întrucât inima mea, care-i din firea ei cu totul neprielnică 
tristeţii, a izbutit până la urmă să biruiască mâhnirea şi grija. Şi-apoi am 
cugetat la vorbele tale în privinţa soţului meu Aladdin, şi sunt acuma 
încredinţată că este mort de pe urma mâniei celei cumplite a sultanului, tatăl 
meu. Or, ceea ce este scris trebuia să se împlinească! Şi nici lacrimile, nici 
părerile mele de rău nu au să-i dea viată îndărăt unui mort. 

Pentru aceea, m-am lepădat de tristeţea şi de jalea mea şi m-am hotărât să 
nu mai fug de îmbierile şi de gingăşiile tale. Şi iacătă pricina schimbării 
sufletului meu! 

Pe urmă adăugă: 

— Ci eu încă nu te-am poftit să guşti din răcoritoarele prieteniei! 

Şi se ridică, în frumuseţea-i ameţitoare, şi se duse la sofraua cea mare pe 
care era aşezată tablaua cu vinuri şi cu sorbeturi şi, pe când o chema pe una 
dintre însoţitoarele ei spre a ridica tablaua, aruncă o pişcătură de bang 
cretan în cupa de aur de pe ea. Şi maghrebinul nu ştia cum să-i mai 
mulţumească pentru bunăvoința ei. Şi când însoţitoarea cea tânără veni cu 
tablaua de sorbeturi, el luă cupa şi îi spuse domniţei Badru'l-Budur: 

— O, domniţă, băutura aceasta, oricât de desfătătoare ar fi, nu ar putea să 
mă răcorească atâta cât zâmbetul ochilor tăi! 

Şi, rostind acestea, duse cupa la gură şi o goli dintr-o sorbitură, fără a se 
mai opri să răsufle. Ci asta fu spre a se rostogoli pe dată jos pe chilim, la 
picioarele domniţei Badru'l-Budur, cu capu-naintea picioarelor! 

Or, la zgomotul căderii lui, Aladdin scoase un strigăt mare de izbândă, ieşi 
din dulap şi alergă numaidecăât la trupul cel nemişcat al vrăjmaşului său. Şi 
se repezi asupra lui, îi descheie mantia la piept şi îi scoase de la sân lampa 
care era ascunsă acolo. Şi se întoarse înspre Badru'l-Budur care, bucuroasă 
până peste poate, sări să-l ia în braţe. lar Aladdin îi spuse: 

— Mă rog ţie să mă laşi oleacă singur! Căci tot trebuie să se sfârşească 
astăzi! 

Şi după ce Badru'l-Budur ieşi din odaie, Aladdin frecă lampa la locul pe 
care îl ştia bine, şi îl văzu numaidecât pe efritul lămpii, care se ivi rostind 


vorbele lui obişnuite şi aşteptând porunca. Şi Aladdin îi spuse: 

— O, efrite al lămpii, îţi poruncesc, întru harurile lămpii, stăpâna ta, să 
muţi saraiul acesta, cu tot ce cuprinde el, în cetatea de scaun a împărăției 
Chinei, chiar pe locul de unde l-ai ridicat spre a-l aduce aici! Şi fă aşa fel 
încât mutarea să se petreacă fără de vătămătură, fără de necazuri şi fără de 
zguduituri! 

lar ginnul răspunse: 

— Ascult şi mă supun! 

Şi pieri. Şi tot atunci, într-un răstimp de cât să închizi un ochi şi să-l 
deschizi pe celălalt, mutarea se şi săvârşi, fără ca să-şi fi dat seama cineva 
de asta; întrucât totul nu se simţi decât de-abia prin două clătinături uşoare, 
una la plecare şi alta la oprire. 

Atunci Aladdin, după ce se încredinţă că într-adevăr saraiul ajunsese şi 
fusese bine aşezat peste drum de saraiul sultanului, pe locul pe care se 
aflase mai înainte, se duse la soţia sa Badru'l-Budur şi o sărută îndelung şi 
îi spuse: 

— lacătă-ne ajunşi în cetatea tatălui tău! Ci, întrucât s-a şi făcut noapte, ar 
fi mai bine să aşteptăm până mâine dimineaţă spre a ne duce să-l vestim pe 
sultan de întoarcerea noastră! lar până una alta, să nu ne mai gândim decât a 
ne bucura de izbânda noastră şi de fericirea că ne-am găsit iarăşi, o, 
Badru'l-Budur! 

Şi, întrucât Aladdin nu mai mâncase nimic încă din ajun, şezură amândoi 
jos şi porunciră roabelor să le aducă o cină bogată, în sala cea cu nouăzeci 
şi nouă de ferestre. Pe urmă îşi petrecură laolaltă noaptea aceea, în desfăt şi 
fericire. 

Or, a doua zi, sultanul ieşi din saraiul lui spre a se duce, ca de obicei, s-o 
plângă pe fiică-sa, în locul unde nu gândea să găsească decât șanțurile 
temeliilor. Şi, tare trist şi tare îndurerat, îşi aruncă ochii înspre partea aceea, 
şi rămase înmărmurit când văzu câmpul maidanului acoperit iarăşi de 
saraiul cel falnic, şi nicidecum gol, aşa cum îşi închipuise. Şi, dintru-ntâi, 
socoti că totul nu era decât vreo plăsmuire de pâcle ori vreo nălucire a 
minţii lui zbuciumate, şi se frecă la ochi de mai multe ori. Ci, întrucât 
priveliştea dăinuia mai departe, nu a mai putut să se îndoiască de adevăr şi, 
fără a-i mai păsa de făloşenia lui de sultan, o luă la fugă rotindu-şi mâinile 
şi scoțând strigăte de bucurie şi, dând buzna printre străjile şi printre 
paznicii saraiului, sui scara cea de alabastru, fără a-şi mai trage sufletul, în 
ciuda vârstei lui înaintate, şi intră sub bolta de cleştar, în sala cu nouăzeci şi 


nouă de ferestre, unde Aladdin şi Badru'l-Budur, zâmbind, tocmai aşteptau 
venirea lui. Şi amândoi se ridicară când îl văzură şi se repeziră să-l 
întâmpine. 

Şi o sărută pe fiică-sa, vărsând lacrimi de bucurie până peste poate de 
înduioşat; şi ea la fel. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaptezeci şi una noapte 


Spuse: 


Şi o sărută pe fiică-sa, vărsând lacrimi de bucurie până peste poate de 
înduioşat; şi ea la fel. Şi, când putu să deschidă gura şi să dobândească iar 
grai, spuse: 

— O, fata mea, mă uit cu nedumerire că faţa ta, după atâtea năpaste câte ţi 
s-au întâmplat, nu este întru nimic mai schimbată ori mai galbenă decât în 
ziua când te-am văzut cea din urmă dată! Ci, o, copila inimii mele, trebui să 
fi îndurat multe în răstimpul lipsei tale de lângă noi, că doar nu fără de 
necazuri mari şi fără de spaime amarnice trebuie să te fi văzut mutată dintr- 
un loc în altul, cu sarai cu tot! întrucât iată, eu numai când mă gândesc la 
asta mă şi simt năpădit de un fior de spaimă! Grăbeşte-te, dar, o, fata mea, 
de-mi spune care-i pricina de nu te-ai schimbat decât atâta de puţin la faţă, 
şi povesteşte-mi, fără a-mi ascunde nimic, tot ce s-a întâmplat, de la început 
până la sfârşit! 

Şi Badru'l-Budur răspunse: 

— O, părinte al meu, află că, dacă sunt atâta de puţin schimbată la faţă şi 
atâta de puţin îngălbenită, este pentru că mi-am găsit iar ceea ce pierdusem 
când am fost dusă de lângă tine şi de lângă soţul meu Aladdin. Căci bucuria 
de a vă găsi iar pe amândoi îmi dă îndărăt prospeţimea şi culoarea de mai 
înainte a chipului. Ci am pătimit mult, şi mult am plâns, atât că fusesem 
răpită de la dragostea ta şi a soţului meu mult-iubit, cât şi că picasem în 
puterea unui blestemat de magician maghrebin, care-i pricina a toate câte s- 
au întâmplat şi care îmi tot moşmondea nişte vorbe care nu-mi plăceau, şi 
tot vroia să mă ispitească, după ce mă răpise. Da toate astea nu se datoresc 
decât nechibzuinţei mele, care m-a împins să schimb ceea ce nu era al meu! 

Şi îi povesti tatălui ei, fără să se oprească, toată povestea, până în cele mai 
mici amănunte, fără a uita nimic. Ci nu are niciun rost să o mai spunem şi 
noi încă o dată. Şi, când isprăvi de povestit, Aladdin, care până atunci nu 


deschisese gura, se întoarse înspre sultanul uluit până peste marginile 
uluielii, şi îi arătă, în dosul unei perdele, trupul fără de simţire al 
magicianului, cu chipul tot înnegrit de puterea bangului, şi îi spuse: 

— Ilacătă-l pe viclean, pricina necazului îndurat de noi şi pricina 
năpăstuirii mele! Ci Allah l-a pedepsit! 

La priveliştea aceea, sultanul, pe deplin încredinţat de nevinovăția lui 
Aladdin, îl sărută tare drăgăstos, strângându-l la pieptul său, şi îi spuse: 

— O, Aladdine, fiul meu, nu mă osândi prea greu din pricina felului cum 
m-am purtat faţă de tine, şi iartă-mă pentru mijloacele de care m-am slujit 
împotriva ta! Întrucât mi se cade oleacă de iertăciune, pentru iubirea pe care 
i-o port singurei mele copile Badru'l-Budur, şi întrucât tu ştii prea bine că 
inima unui părinte este plină de dragoste şi că eu, din parte-mi, aş fi vrut 
mai degrabă să-mi pierd împărăţia toată decât un fir de păr de pe capul 
fiicei mele mult-iubite! 

Şi Aladdin răspunse: 

— Dreptu-i, o, părinte al domniţei Badru'l-Budur! Eşti vrednic de iertare, 
întrucât numai dragostea ce o ai pentru copila ta, pe care o credeai pierdută 
din vina mea, te-a făcut să te foloseşti de nişte mijloace aspre faţă de mine. 
Şi nu mi se cade mie să te osândesc nicidecum! Întrucât eu eram dator, într- 
adevăr, să cuget la gândurile viclene ale ticălosului de magician, şi să mă 
pregătesc împotriva lui. Şi tu nu vei putea să înţelegi cu adevărat cât de hain 
este, decât atuncea când oi avea răgazul să-ţi istorisesc toată povestea mea 
cu el! 

Iar sultanul îl mai sărută o dată pe Aladdin şi îi spuse: 

— Hotărât, o, Aladdine, trebuie numaidecât să-ţi găseşti cât mai curând 
răgazul de a-mi povesti toate astea. Ci-i cu mult mai grabnic, la ceasul de- 
acum, să ne izbăveşti de priveliştea hoitului acesta blestemat, care zace fără 
de suflare la picioarele noastre, şi să ne bucurăm laolaltă de biruinţa ta! 

Şi Aladdin le porunci efriţilor săi cei tineri să ia leşul maghrebinului şi să-l 
ardă în mijlocul ariei maidanului, pe un pat de bălegar, şi cenuşa să i-o 
arunce într-o hazna cu scârne. Lucru care fu îndeplinit întocmai, de faţă cu 
toată cetatea, care se bucură de osânda aceea şi de întoarcerea emirului 
Aladdin la nazarul sultanului. 

După care sultanul puse pristavii să crăinicească, împresuraţi de cântăreții 
din trâmbiţe, din tâmpine şi din dairale, că dă slobozie celor întemnițați, în 
semn de bucurie a tuturora; şi puse să se împartă danii mari săracilor şi 
nevoiaşilor. Şi, seara, puse să fie luminată cetatea toată, precum şi saraiul 


său şi cel al lui Aladdin şi al domniţei Badru'-l-Budur. Şi aşa Aladdin, 
datorită binecuvântării lui Allah, pe care o purta asupra lui, scăpă a doua 
oară din primejdia morţii. Şi tocmai binecuvântarea aceea avea să-l scape şi 
a treia oară, aşa cum aveţi să auziţi numaidecât, o, ascultătorii mei! 

Într-adevăr, se împliniseră câteva luni de când Aladdin se întorsese şi de 
când, sub ochiul înduioşat şi treaz al maicii sale, ajunsă acuma o 
preacinstită femeie din lumea de vază, cu o înfăţişare tare măreaţă, ci 
neîntinată de îngâmfare şi de fumuri, ducea o viaţă plină de desfătări, când 
soţia sa, într-o zi, intră cu un chip cam mohorât şi trist în sala cea cu bolta 
de cleştar, în care sta el de obicei spre a se bucura de priveliştea grădinilor, 
şi se apropie de el şi spuse: 

— O, Aladdine, stăpâne al meu, Allah cel carele ne-a coperit pe amândoi 
cu hatârurile lui, nu a vrut să-mi dea până acuma mângâierea de a avea un 
copil. Întrucât a şi trecut destulă vreme de când ne-am luat amândoi, şi nu- 
mi simt lăuntrurile zămislite de viaţă. Or, vin acuma să te rog a-mi îngădui 
să aduc în sarai o sfântă bătrână, pe nume Fatmah, sosită de vreo câteva zile 
în cetatea noastră, şi pe care toată lumea o cinsteşte pentru tămăduirile şi 
pentru leacurile cele făcătoare de minuni pe care le ştie şi pentru rodnicia pe 
care o dă femeilor sterpe numai punându-şi mâinile pe ele. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaptezeci şi doua noapte 


Spuse: 


...Or, vin acuma să te rog a-mi îngădui să aduc în sarai o sfântă bătrână, pe 
nume Fatmah, sosită de vreo câteva zile în cetatea noastră, şi pe care toată 
lumea o cinsteşte pentru tămăduirile şi pentru leacurile cele făcătoare de 
minuni pe care le ştie şi pentru rodnicia pe care o dă femeilor sterpe numai 
punându-şi mâinile pe ele. 

Şi Aladdin, care nu vroia s-o supere cumva pe soţia sa Badru'l-Budur, nu 
pregetă să se învoiască la dorinţa ei, şi porunci la patru hadâmbi să meargă 
în cetate ca s-o caute pe preacuvioasă şi s-o aducă la sarai. 

Şi hadâmbii îndepliniră porunca şi nu zăboviră mult până s-o aducă pe 
bătrâna cea sfântă, care avea obrazul acoperit cu un iaşmac tare des, şi gâtul 
înfăşurat cu un şirag de mătănii tare lung, răsucit de trei ori, care-i atârna 
până dedesubtul pipetului. Şi ţinea în mână o cârjă mare, pe care îşi 
sprijinea umbletul măcinat de ani şi de canoanele schivniciei. Şi domniţa, 


de cum o văzu, se duse grăbită în calea ei şi îi sărută mâna cu evlavie, şi îi 
ceru binecuvântarea. Şi bătrâna, cu un glas tare cucernic, chemă asupra ei 
binecuvântările lui Allah şi milele Lui, şi făcu pentru ea o rugăciune lungă 
spre a se ruga lui Allah să dureze şi să sporească în ea belşugul şi fericirea 
şi să-i împlinească până şi cele mai mărunte dorinţi. Şi Badru'l-Budur o 
pofti să stea jos, la locul de cinste de pe divan, şi îi spuse: 

— O, sfântă a lui Allah, îţi mulţumesc pentru urările tale cele bune şi 
pentru rugăciunile tale. Şi întrucât ştiu că Allah are să-ţi îndeplinească tot ce 
ai să-i ceri, trag nădejde că am să dobândesc de la bunătatea lui, cu 
mijlocirea ta, lucrul pe care îl doreşte cel mai aprins sufletul meu! 

Şi sfânta răspunse: 

— Eu sunt cea mai smerită dintre făpturile lui Allah, ci el este atotputernic 
şi minunat! nu te sfii, o, Badru'l-Budur, stăpână a mea, să rosteşti ce-ţi 
doreşte sufletul! 

Şi Badru'l-Budur se făcu la chip roşie de tot şi, scăzându-şi glasul şi cu un 
val de mare înflăcărare, zise: 

— O, sfântă a lui Allah, doresc să am de la mila lui Allah un copil! Spune- 
mi ce trebuie să îndeplinesc pentru aceasta, şi ce faceri de bine şi ce fapte 
bune trebuie să săvârşesc, ca să mi se binecuvină un atare har! Sunt gata de 
orice — spre a dobândi binele acesta, care îmi este mai scump decât chiar 
viaţa mea! lar eu, în schimb, ca să-ţi dovedesc multumirea mea, am să-ţi 
dau tot ce ţi-ai putea râvni ori dori, nu numai pentru tine care ştiu, o, maică 
a noastră a tuturora, eşti la adăpost de nevoile unor biete făpturi, ci pentru 
uşurarea celor năpăstuiţi şi sărmani ai lui Allah! 

La vorbele acestea ale domniţei Badru'l-Budur, ochii sfintei, care până 
atunci rămăseseră coborâţi, se deschiseră sub iaşmac şi se luminară de o 
sclipire fără de asemuire, iar faţa îi străluci ca de un pojar dinlăuntru, şi 
toate trăsăturile chipului ei mărturisiră căldura unei bucurii depline. Şi o 
privi pe domniţă vreme de o clipită, fără a grăi o vorbă; pe urmă întinse 
mâinile înspre ea şi îşi puse palmele pe capul ei, mişcându-şi buzele într-o 
rugăciune parcă lăuntrică şi, într-un sfârşit, rosti: 

— O, fata mea, o, stăpâna mea Badru'l-Budur, sfinţii lui Allah vin să-mi 
şoptească de care cale fără de greş se cade să te slujeşti spre a vedea 
rodnicia sălăşluindu-se în lăuntrurile tale! Ci, o, fata mea, socot că această 
cale este tare anevoioasă, de nu chiar peste putinţă de folosit, întrucât este 
trebuinţă de o putere mai presus de oameni spre a făptui un lucru care cere 
tărie şi voinicie! 


lar domniţa Badru'l-Budur, dacă auzi vorbele acelea, nu putu să-şi 
stăpânească mai mult tulburarea, şi se aruncă la genunchii sfintei, 
cuprinzându-i cu braţele, şi spuse: 

— Fă-ţi milă, o, maică a noastră, arată-mi mijlocul acela, oricare ar fi! căci 
nimica nu este cu neputinţă de îndeplinit pentru soţul meu preaiubit, emirul 
Aladdin! Ah, spune-mi sau am să mor la picioarele tale, din pricina dorinţei 
neîmplinite! 

Atunci sfânta ridică un deget în sus şi spuse: 

— Fata mea, pentru ca rodnicia să pătrundă în tine, se cere să ai agăţat de 
bolta sălii acesteia un ou de-al păsării rokh, cea care trăieşte pe piscul cel 
mai înalt din muntele Cocaz. Şi vederea oului, la care să te uiţi cât de multă 
vreme vei putea, de-a lungul zilelor, are să schimbe alcătuirea ta lăuntrică şi 
are să răscolească adâncul cel nemişcat al plodirii tale! Şi asta-i ce aveam 
să-ţi spun, fata mea! 

Şi Badru'l-Budur strigă: 

— Pe viaţa mea, o, maică a noastră, eu nu ştiu ce este pasărea rokh şi nu 
am văzut niciodată ouăle ei, da nu mă îndoiesc că Aladdin n-ar fi în stare, 
într-o clipită, să-mi rostuiască un ou prăsitor ca acela, de s-ar afla el chiar şi 
în cuibarul de pe piscul cel mai înalt al muntele Cocaz! 

Pe urmă domniţa vroi s-o mai ţină la ea pe sfânta care se şi ridicase să 
plece, ci sfânta îi spuse: 

— Nu, fata mea, lasă-mă acuma să mă duc să uşurez şi pe alţi necăjiţi, şi 
alte dureri, încă şi mai mari decât durerea ta. Ci mâine, inşallah, am să vin 
eu singură să te văd şi să aflu de la tine veşti pe care pun mare preţ! 

Şi, cu toate stăruinţele şi rugăminţile domniţei Badru'l-Budur celei pline 
de îndatorinţă, care vroia să-i dea în dar o grămadă de salbe şi de 
giuvaieruri de un preţ nemăsurat, sfânta nu vroi să mai stea nicio clipită în 
sarai şi plecă, aşa cum venise, neprimind niciun fel de dar. 

Or, la puţine clipe după plecarea sfintei, Aladdin se întoarse lângă soţia lui 
şi o sărută drăgăstos cum făcea de fiecare dată când lipsea de acasă, măcar 
şi numai pe-o clipită. 

Ci i se păru limpede că domniţa Badru'l-Budur avea o înfăţişare tare dusă 
şi îngândurată... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaptezeci şi treia noapte 


Urmă: 


...Ci i se păru limpede că domniţa Badru'l-Budur avea o înfăţişare tare 
dusă şi îngândurată; şi, cu multă tulburare, o întrebă care-i pricina. Atunci 
Sett Badru'l-Budur, dintr-o răsuflare, îi spuse: 

— Hotărât că am să mor, dacă nu voi avea cât mai curând un ou deal 
păsării rokh, cea care trăieşte pe piscul cel mai înalt al muntelui Cocaz! 

Şi Aladdin, la vorbele acelea, începu să râdă şi zise: 

— Pe Allah, o, stăpână a mea Badru'l-Budur, dacă nu este vorba decât de- 
a avea oul acela ca să nu mai mori, răcoreşte-ţi ochii! Ci spune-mi numai, 
ca să ştiu, ce nădăjduieşti să faci cu oul de la pasărea aceea? 

Şi Badru'l-Budur răspunse: 

— A fost aici bătrâna cea sfântă şi mi-a spus că vedere acelui ou este 
leacul fără de greş pentru tămăduirea sterpiciunii femeilor. Şi vreau să-l am, 
ca să-l agăţ în mijlocul bolţii de cleştar a sălii cu nouăzeci şi nouă de 
ferestre! 

Şi Aladdin răspunse: 

— Pe capul şi pe ochii mei, o, stăpână a mea Badru'l-Budur! Vei avea pe 
dată oul de rokh! 

Numaidecât o lăsă pe soţia sa şi se duse să se încuie în odaia lui. Şi îşi 
scoase din sân lampa cea fermecată pe care o purta mereu la el, de când cu 
primejdia amamică prin care trecuse din vina lui, şi o frecă. Şi, tot atunci, se 
şi ivi dinaintea lui efritul lămpii, gata să-i îndeplinească poruncile. Şi 
Aladdin îi spuse: 

— O, preabunule efrit, care mi te supui datorită puterilor lămpii, stăpâna 
ta, îţi cer să-mi aduci pe dată, spre a-l agăța la mijlocul bolţii de cleştar, un 
ou de-al păsării celei urieşeşti rokh, care trăieşte pe vârful cel mai înalt din 
creierii muntelui Cocaz! 

Or, nici nu rosti Aladdin bine vorbele acestea, că efritul se şi schimonosi 
într-un chip înfricoşător, şi ochii i se aprinseră, şi-i aruncă în obraz lui 
Aladdin un răcnet atâta de înspăimântător, de tot saraiul se zgudui din 
temeliile lui, iar Aladdin fu aruncat, ca o piatră dintr-o praştie, drept în 
peretele sălii, şi atâta de năprasnic încât lungimea lui era mai-mai să i se 
mestece cu lăţimea. Şi efritul, cu glasul plin de tunete, îi strigă: 

— Adamit ticălos, ce-ai cutezat să-mi ceri? O, nerecunoscătorule, cel mai 
nerecunoscător dintre toţi inşii de teapa ta, iacătă că acuma, după toate 
slujbele pe care ţi le-am slujit cu toată ascultarea şi supunerea, ai 
neobrăzarea să-mi porunceşti a mă duce să ţi-l aduc pe fiul stăpânului meu 


cel mai de sus, rokhul, ca să-l spânzuri de bolta saraiului tău! Au tu nu ştii, 
smintitule, că şi eu, şi lampa, şi toţi slujitorii lămpii suntem robii rokhului 
cel mare, tatăl acelor ouă? O, ai noroc că te afli sub ocrotirea stăpânei mele, 
lampa, şi că porţi la deget inelul acela plin de haruri mântuitoare! Că de nu, 
lungimea ta ţi s-ar fi şi mestecat cu lăţimea! 

Şi Aladdin, năuc şi lipit de perete, bâigui: 

— O, efrite al lămpii, pe Allah! nu de la mine vine cererea asta, ci i-a fost 
şoptită soţiei mele Badru'l-Budur de către bătrâna cea sfântă, maica 
zămislirilor şi tămăduitoarea sterpiei! 

Atunci efritul se linişti dintr-odată şi luă glasul lui obişnuit faţă de 
Aladdin, şi îi spuse: 

— Habar n-am avut de asta! A, care va să zică aşa! care va să zică de la 
tâlharul acela vine nelegiuirea! Ai mare noroc, Aladdine, că nu vine de la 
tine povestea asta! Află, dar, că pe calea aceasta a vroit să aducă pierea şi a 
ta, şi a soţiei tale, şi a saraiului tău! Aceea pe care tu o numeşti bătrâna cea 
sfântă nu e niciun fel de sfântă şi niciun fel de bătrână, ci este un ins 
străvestit în femeie. Şi insul acela nu este altul decât însuşi fratele 
maghrebinului, vrăjmaşul tău cel nimicit. Şi seamănă cu frate-său aşa cum o 
jumătate de păstaie seamănă cu sora ei. Şi-i adevărată zicala care spune: 
„Căţelandrul cel tânăr este mai ticălos decât fratele lui mai mare”, întrucât 
spita unui câine se ticăloşeşte din plodire în plodire! Şi vrăjmaşul acesta cel 
nou, despre care tu habar nu aveai, este mai iscusit la vrăjitorii şi la viclenii 
decât fratele lui mai mare. Şi, când a aflat, cu lucrările lui geomanticeşti, că 
fratele său a fost nimicit de tine şi a fost ars din porunca sultanului, tatăl 
soţiei tale Badru'l-Budur, a hotărât să se răzbune pe voi, şi a venit aici din 
Maghreb, străvestit într-o sfântă bătrână, ca să ajungă până la saraiul vostru. 
Şi a izbutit să intre înlăuntru şi să-i bage în cap soţiei tale cererea aceea 
aducătoare de năpaste, care-i neleguirea cea mai grea împotriva stăpânului 
meu cel mare, rokhul! Te prevestesc, dar, ce gânduri ticăloase are, ca să poţi 
să te fereşti! Uassalam! 

Şi efritul pieri, după ce îi spuse toate astea lui Aladdin. 

Atunci Aladdin, până peste poate de mânios, alergă în sala cea cu nouăzeci 
şi nouă de ferestre s-o caute pe soţia sa Badru'l-Budur. Şi, fără a-i dezvălui 
nimic din cele câte aflase de la efrit, îi spuse: 

— O, Badru'l-Budur, ochi al meu! este de mare trebuinţă, înainte de a-ţi 
aduce oul păsării rokh, s-o aud şi eu, cu urechile mele, pe sfânta care ţi-a 
spus de leacul acela. Aşa că mă rog ţie să trimiţi după ea cât mai degrabă şi, 


pe când eu am să stau pitit pe după perdea, s-o faci să-ţi mai spună o dată 
leacul, întrucât nu ţi-ai mai aduce aminte întocmai cum să-l ţii! 

Şi Badru'l-Budur răspunse: 

— Pe capul şi pe ochiul meu! 

Şi trimise numaidecât după bătrâna cea sfântă. Or, de îndată ce bătrâna 
intră în sala cu bolta de cleştar şi de îndată ce, tot coperită cu iaşmacul cel 
gros de pe faţa ei, se apropie de Badru'l-Budulr. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a şapte sute şaptezeci şi patra noapte 


Spuse: 


...Or, de îndată ce bătrâna intră în sala cu bolta de cleştar şi de îndată ce, 
tot coperită cu iaşmacul cel gros de pe faţa ei, se apropie de Badru'l-Budur, 
Aladdin se şi repezi pe ea, sărind din ascunzătoarea lui, cu paloşul în mână 
şi, până ce ea să poate zice: „Care!”, dintr-o fulgerătură îi şi reteză capul de 
pe umeri! 

Când văzu toate astea, Badru'l-Budur, înmărmurită, strigă: 

— O, stăpâne al meu, Aladdin, ce păcat! 

Aladdin însă se mulţumi să zâmbească şi, drept orice răspuns, se aplecă, 
înşfăcă de moţul din creştet capul tăiat şi i-l arătă domniţei Badru'l-Budur. 
Şi domniţa, până peste poate de uluită şi de scârbită, văzu că acea căpăţână 
era rasă ca a unui bărbat, afară de smocul din creştet, şi că obrazul era 
amarnic de bărbos. Şi Aladdin, nevroind s-o sperie mai mult, îi povesti care 
era adevărul cu acea haină de Fatmah, sfânta cea prefăcută şi bătrâna cea 
marghiolită, şi sfârşi astfel: 

— O, Badru'l-Budur, să dăm mulţumire lui Allah, carele ne-a scăpat pe 
totdeauna de vrăjmaşii noştri! 

Şi amândoi se aruncară unul în braţele celuilalt, mulţumindu-i lui Allah 
pentru multe milele lui. 

Şi de-atunci au trăit o viaţă tare fericită, laolaltă cu maica cea bătrână a lui 
Aladdin, şi cu sultanul, părintele domniţei Badru'l-Budur. Şi au avut nişte 
copii frumoşi ca luna. Şi Aladdin, la moartea sultanului, a domnit peste 
împărăţia Chinei. Şi nimica nu a mai lipsit huzurului lor, până ce a venit şi 
neabătuta Sfărmătoare a desfătărilor şi Despărţitoarea celor ce se au dragi. 


Iar Şeherezada, după ce povesti astfel povestea aceasta, spuse: 


— Şi iacătă, o, norocitule sultan, tot ce ştiu despre Aladdin şi despre Lampa fermecată. Ci Allah 
este cel mai ştiutor!... 

Iar sultanul Şahriar spuse: 

— Povestea aceasta, Şeherezada, este tare frumoasă. Ci mult mă minunează buna ei cuviinţă. 

Iar Şeherezada spuse: 

— Dacă-i aşa, o, Măria Ta, îngăduie roabei tale Şeherezada să-ţi povestească Povestea cu Kamar şi 
cu mult-priceputa Halima. 

Şi sultanul Şahriar strigă: 

— De bună seamă, Şeherezada! 

Iar ea zâmbi a râde şi răspunse: 

— Da, Măria Ta! Ci, mai înainte, spre a-ţi dezvălui preţul virtuţii de-a avea răbdare, şi ca să te fac 
să asculţi fără mânie împotriva slujitoarei tale felul plin de fericire pe care i-l meneşte Allah spiţei 
neamului tău prin mijlocirea mea, am să-ţi povestesc îndată ceea ce ne-au lăsat de moştenire părinţii 
noştri cei de demult despre căile de a dobândi adevărata ştiinţă a vieţii... 

Iar sultanul spuse: 

— O, fiică a vizirului meu, dă zor de-mi arată calea dobândirii unei agoniseli ca aceea. Ci, o, 
Şeherezada, care-i ursita pe care Allah, prin mijlocirea ta, o meneşte neamului meu, de vreme ce eu 
nu am niciun urmaş? 

Iar Şeherezada spuse: 

— Îngăduie slujnicei tale, o, Măria Ta, să nu-ţi spună încă nimic despre lucrurile tainice care s-au 
petrecut în cele douăzeci de nopţi de tăcere, pe care bunătatea ta i le-a dăruit spre a se zvidui de o 
suferinţă, şi în care slujnicei tale i s-a dezvăluit strălucirea ursitei tale! 

Şi, fără a mai adăuga nimic în privinţa aceasta, Şeherezada, fata vizirului, spuse: 


POVESTEA CU TÂNĂRUL NUR ŞI VITEAZA FRÂNCĂ 
FOLOASELE MĂRINIMIEI ŞI ALE PRICEPERII DE A TE PURTA ÎN VIAŢĂ 


Saladin şi vizirul său 
Mormântul îndrăgostiţilor 
Divorțul tinerei Hind 


POVESTEA CU OGLINDA FECIOARELOR 
POVESTEA CU ALADDIN ŞI CU LAMPA FERMECATĂ 


Notes 


[-1] 


La M. A. Salie, titlul este: Povestea cu Nur-ad-din şi Mariam-mâncăcioasa. 


2] 


La M. A. Salie: Tadj-ad-din. 


[-3] 


Fructe ale unui arbore meridional, Zizyphus jujuba, numit şi finap sau gingifar. 


| 4] 


Gazelă. 


[5] 


La M. A. Salie, este vorba de fiul cel mai mare al regelui, pe care îl cheamă Bartut, poreclit 
Ras-ali-Kallut. 


| -6] 


La M. A. Salie, este vorba de cel de al doilea fiu al regelui, pe care îl cheamă Bartus, poreclit 
Har-as-Sus. 


[-7] 


La M. A. Salie, este vorba de cel de al treilea fiu al regelui pe care îl cheamă Fasiian, poreclit 
Selihas-Sâbiian. 


[-8] 


La M. A. Salie, titlul este: Povestea cu Utba şi Reiya. 


[-9] 


La M. A. Salie: „Sunt Utba idn ali-Djabban ibn ali-Munzir ibn ali-Djamuh ali-Ansari.” 


[401 


Ansarii (ajutorii) sunt urmaşii acelor locuitori din Medina care l-au ajutat pe Mahomed când s- 
a strămutat de la Mecca la Medina. 


[+11] 


Hajar este numele mai multor oraşe din sudul Arabiei. 


[42] 


La M. A. Salie, titlul este: Povestea cu Hind, fiica lui an-Neman. 


[-13] 


Abd-ali-Malek ben Meryan, din dinastia omeiazilor, a deținut califatul între anii 685-705. 


[14] 


La M. A. Salie, se adaugă: „Şi ali-Hadjadj prociti aceste stihuri: 


Acum îţi râzi de mine, cruntă Hind, 
Dar câte nopţi ai plâns şi-ai stat veghind! 


Iar Hind îi răspunse cu aceste două distihuri: 


Când sufletul şi viaţa din chin le-ai izbăvit, 
Nu mai gândeşti la preţul pe care l-ai plătit. 
Dobânda la avere şi-adevărata fală 

E un bărbat destoinic şi nesmintit de boală 


1? 


[-15] 


În originalul arab - adnotează M. A. Salie - cuvântul tradus prin „de jos” are şi sensul de 
„nevolnic". Joc de cuvinte prin care Hind vrea să spună că Allah i l-a dat ca soţ, în locul unui 
nebărbat ca ali-Hadjadj, pe strălucitul calif. 


[-16] 


In arabă ALâ-eDdin — fala sau slava credinței. 


